
Į 


IKI KETURIASDEŠIMTOJO 
GIMTADIENIO 


Didžiausia susitikimo staigmena tapo Izabelė. Ant ketu- 
riasdešimtmečio slenksčio — visi bendraklasiai šią ribą jau 
buvo pasiekę arba peržengę — ji atrodė lyg trisdešimties. 

Jau ir per ankstesniuosius susitikimus — į kelis Izabelė 
neatvyko — jos pasirodymas buvusiems klasės draugams 
nepraslysdavo pro akis, tačiau būtent šiemet, jai beveik 
sulaukus keturiasdešimties, o jiems visiems jau įveikus 
šį lemiamą barjerą, Izabelės dalyvavimas tapo beveik sle- 
giantis. 

Jau mokykloje jos krūtys buvo didelės, nes dauguma 
susitikime dalyvaujančių vyrų ir moterų jas prisiminė — 
moterų žvilgsniai buvo kupini pavydo, o vyrų — gašlu- 
mo. O dabar, bebaigiant ketvirtąją dešimtį, ant penkto- 
sios slenksčio, jos krūtys atrodė švelnesnės, pilnesnės ir, 
be jokios abejonės, patrauklesnės. Jos veide derėjo retas 
Viduržemio jūros regiono ir europietiškų bruožų mišinys. 
Tarp argentiniečių ji neatrodė svetimšalė. Tačiau ji atrodė 


svetima tarp savo amžiaus moterų. 


Izabelė turėjo dar kažką. To neįmanoma įvardyti, bet 
galima pamėginti pabrėžiant tobulą jos nevalingai goslių 
tarsi niekada nepaleistuvavusios kekšės lūpų putlumą: kad 
ir ką tartų, jos kalbėjo pačios už save, buvo savo žavesio 
įkaitės. Jos romėniška nosis — ryški, bet kartu gundanti — 
buvo per plauką nuo nedermės, tačiau puikiausiai pritiko 
moteriškai jos veido energijai. Jos stiprūs klubai; penktojo 
dešimtmečio Šiaurės Amerikos modelio sėdmenys — iški- 
lūs, kieti, atsainūs ir ritmingi. Ir apibendrinant: nors nuo 
jos kūno tarsi kvapas ar garsas sklido seksualus ir brutalus 
gaivališkumas, ji buvo aukštos klasės moteris. 

Namų moteris. Ištikima. Moteris, kuria galima pasi- 
tikėti. Elegantiška ir geidulinga. Ji nepiktnaudžiavo tais 
bruožais, kuriais buvo dosniai apdovanota*. Ir labiausiai 
troško būti paslaugi savo vyrui. 

Jei jos grožis ir tai, kad atrodė trisdešimties skaičiuoda- 
ma paskutines dienas iki keturiasdešimtmečio, sužadino 
didžiulę nuostabą, įspūdis, kurį ji padarė buvusiems ben- 
draklasiams, pamačiusiems ją, ateinančią kartu su Eugeni- 
jumi Turaciu, buvo ne ką mažesnis. 

Vardas Eugenijus gali pasirodyti nekaltas, netgi naivus. 


Tačiau Eugenijus Turacis, šitas Eugenijus, nepripažino 


* „Buvo apdovanota“. Kas ją apdovanojo? — galėtume savęs paklaus- 
ti. Tačiau jos grožis, tas pirmykštis žavesys, kaip ir Dešimties Dievo 
įsakymų mįslė: galima abejoti dėl jų kilmės, bet tai netrukdo laikyti 
juos šventais. 


kito būdo įspūdžiui, kurį jam darė žmonos grožis, nugalė- 
ti, kaip tik mušti ją kumščiais. 

Tą susitikimo dieną, 2000 metų liepos 15-ąją, Izabe- 
lės veide nesimatė mėlynių. Tačiau jei kas iš bendraklasių 
būtų galėjęs - kaip patyliukais nekantriai troško — pakelti 
jos juodo kostiumėlio, kuriuo apsivilkusi atvyko į susi- 
tikimą, megztuką nuo juosmens iki kaklo, būtų aptikęs 
pačios Izabelės diržo, su kuriuo Turacis ją išpėrė prieš sa- 
vaitę, sagties žymių po dešiniąja mente ir šiek tiek žemiau, 
maždaug per tokį pat atstumą tarp dešiniosios mentės ir 
dešiniojo sėdmens. 

Vien tik užuomina apie Izabelės „dešinįjį sėdmenį“ bu- 
vusiems klasės draugams greičiau būtų sužadinusi geidulį 
nei sukėlusi užuojautą. Turacis tai žinojo, todėl mušė ją be 
jokios sąžinės graužaties. Jis buvo įsitikinęs: visa likusi vy- 
riškoji Žemės gyventojų dalis pritartų, kad moterį su tokiu 
negailestingu kūnu galima išlaikyti tik smūgiais, griežtu- 
mu ir prievarta. Taip, kaip tramdoma laukinė kumelė. 

Tačiau, kitaip nei laukinėms kumelėms, vieną dieną 
išmokstančioms paklusti, Izabelės tipo moterims, mąstė 
Turacis, reikia nuolatinio, nepaliaujamo dresavimo. 

Seksualinis jųdviejų gyvenimas būtų sukėlęs bet kurios 
tų šeimų, kurių moteriškosios ar vyriškosios pusės atėjo į 
minėtą susitikimą po vieną, pavydą. 

Nors per kartu mokykloje praleistus metus buvo su- 
sikūrusios kelios porelės, nė viena jų neliko kartu iki iš- 


leistuvių. Izabelė ir Turacis pora tapo praėjus dvidešimčiai 


metų po to, kai baigė mokyklą, būtent Ernesto Haro ke- 
turiasdešimtojo gimtadienio šventėje, į kurią šis prieš me- 
tus nežinia kodėl sukvietė savo buvusius bendraklasius. 

Dėl savo tėvo tarnybos Argentinos ambasadoje Ispa- 
nijoje Haras buvo priverstas pakartoti kursą: daugiau nei 
pusę metų prasimokęs Baskų krašte — mokykloje, kur 
buvo dėstoma ispaniškai, — grįžęs į Argentiną kursą turėjo 
pradėti iš naujo. Jei ne susitikimas su Izabele, Haras visą 
paauglystę būtų degęs neapykanta tėvui, dėl kurio kaltės 
prarado visus metus. Tačiau ta nemaloni aplinkybė atvedė 
jį į Izabelės klasę. Ir jis ėmė laikyti tai didžiausia savo gy- 
venimo sėkme. Iš tikrųjų, vienintelė priežastis, dėl kurios 
į savo keturiasdešimtmečio puotą jis pakvietė buvusius 
klasės draugus, nors su jais nepalaikė jokių ryšių — juk 
nė nedalyvavo keturiuose susitikimuose per pastaruosius 
dvidešimt metų, — buvo ta, kad nenorėjo sulaukti šio am- 
žiaus dar kartą jos nepamatęs. Jis buvo vienišas. 

Buvo dėkingas tėvui, išlaikiusiam jį San Sebastjane, 
kol likimas nesuvedė su Izabele. Tačiau nuo pat penkioli- 
kos ji taip ir neatkreipė į jį jokio dėmesio. Greičiau laikė 
ji geru pažįstamu — netgi ne draugu. Buvo akivaizdu, kad 
pokalbiai su juo Izabelės visiškai nedomino. Ir ji nė kiek 
netroško Haro kompanijos. Ji niekada jo nepaniekino nei 
kaip nors blogai su juo pasielgė. Tačiau daug kartų, kai jie- 
du galėdavo pasilikti tik dviese, ji visuomet pasikviesdavo 
ką nors trečią, nesvarbu, vyrą ar moterį. Jei jis kokį kartą 
ryžosi paskambinti jai į namus be jokio svarbaus reikalo, 

ji nepakėlė teletono ragelio. Bet koks bandymas kartu at- 
likti kokias nors užduotis ar kur nors nueiti būdavo arba 
mandagiai atmetamas, arba nueidavo niekais, prisijungus 
grupei bičiulių. Įdomiausia, kad per visus tuos metus Iza- 
belė niekuomet nepasinaudojo Turaciu kaip skydu. Tačiau 
Haro pakvietimas vėl leido jiedviem susitikti. 

Kai Izabelė dalyvavo Ernesto Haro keturiasdešimtme- 
čio šventėje, ji dar buvo netekėjusi. Ta puota lėmė, kad 
dabar, priartėjusi prie savo keturiasdešimtmečio, ji atvyko 
kaip ištekėjusi moteris — už ją mušančio vyro. Iki Ernesto 
gimtadienio Izabelė buvo pernelyg graži, kad tekėtų. 

Labai turtingi pretendentai vertė ją pyktis su savo sąži- 
ne: žinodama, kad varo vyrus iš proto, nenorėjo pasiduoti 
pinigų galiai. Vidurinės klasės jaunikiai šalia jos tiesiog 
praskysdavo. Nepasitikėdavo savimi, net nedrįsdavo iš- 
reikšti nesveiko pavydo, kurį ji išprovokuodavo: dėdavosi 
esą pažangūs, šmaikštūs, puikūs pašnekovai. Liepsnodami 
iš geismo apsimesdavo bičiuliais. 

Ją patraukė Turacio šiurkštumas ir atsainumas. Jis nie- 
kuomet nesiekė jos dėmesio iki pat tos nakties, kai jiedu 
išėjo iš vakarėlio. Kažkas nenusakoma, tarsi pirmykštis po- 
traukis, stumtelėjo ją link jo. Jis apkabino ją per liemenį 
ir pabučiavo, pasinaudodamas tuo, kad staiga jie atsidū- 
rė visiškai vieni apmūsijusio žibinto blausiai apšviestame 
gatvės kampe, už kelių kvartalų nuo Rivadavijos parko. 

Praėjus porai dienų ir vėliau, visą vienus metus truku- 


sią savo santuoką, Izabelė mąstė, kad jei ne ta atsitiktinė 

aplinkybė, — visi svečiai beveik sykiu išsiskirstė įvairiomis 
kryptimis, visi kas sau, o jie netikėtai atsidūrė vieni tame 
gatvės kampe — niekuomet nebūtų nė pradėjusi pokalbio 
su Turaciu. Tiesą sakant, pokalbio net ir nebuvo. 

Jis paklausė, į kurią pusę jai reikia, o kadangi ji del- 
sė atsakyti, ryžtingai apglėbė per liemenį ir pabučiavo. 
Paskui sustabdė taksi ir nusivežė ją į palaikį viešbutėlį. 
Izabelė net nesugebėjo pareikšti savo nuomonės: papras- 
čiausiai leidosi nuvežama. Tačiau turėjo pripažinti, kad, 
nors pradžia buvo nevykusi, Turacis mylėjosi netikėtai ir 
neįprastai švelniai. Tačiau ne tai ją pakerėjo. Jo žiaurumas 
ir atsisakymas parodyti savo butą, nenoras prisipažinti ką 
dirba, tas atsainumas, su kuriuo priimdavo sprendimus, 
liečiančius juos abu, nesiteikdamas jos nė atsiklausti, slėpė 
neįmintą paslaptį, nežinomą prieskonį — tai jį labai skyrė 
nuo ankstesnių jos gerbėjų. 

Turacio pranašumas truko šešis mėnesius. 

Jiedu apsigyveno Izabelės velionės senelės iš tėvo pusės 
namuose. Turacis retsykiais ištrrūkdavo į savo ankstesnįjį 
butą, kurio dėl neaiškių priežasčių taip ir neparodė Izabe- 
lei. Ne jis pasiūlė ir tuoktis. Izabelė, puikiai suprasdama, 
kad jos biologinis laikas tapti motina ribotas, nors kokia 
žavi ji būtų ir kokia jauna atrodytų, pareikalavo įforminti 
santykius, vildamasi susilaukti vaiko teisėtoje santuokoje. 

Galbūt Izabelei galima prikišti lengvabūdiškumą, nes 
Turacis negalėjo pasigirti geresniu darbu nei atsitiktinė 
prekyba draudimo polisais, loterijos bilietais ar bilietų į 

didžiulius koncertus perpardavinėjimas. Nė viena minėtų 
veiklų nebuvo visiškai skaidri. Tačiau ji manė, kad daug 
lengvabūdiškiau leisti prabėgti dar metams nepamėginus 
susilaukti kūdikio su nuolatiniu partneriu. 

Iki tol, nepatirdama didesnio nepritekliaus, Izabelė gy- 
veno savo velionės senelės namuose, jos pajamų šaltinis 
buvo vertimai, prancūzų kalbos pamokos ir renta. 

Prabėgus porai dienų po sutuoktuvių, Turacis ėmė ją 
mušti. Vienintelė vestuvių ceremonija tebuvo civilinės 
santuokos registravimas raudonai išmuštame, keistai tuš- 
čiame kabinete, priešais teisėją, žvelgiančią į juos tarsi į du 
įtariamuosius, su kuriais nežino kaip pasielgti. 

Dalyvavo tik du liudininkai — abu kažkokie neaiškūs 
Turacio pažįstami, ir.beveik pareigos verčiami Izabelės tė- 
vai, pakeliui į Italiją, kur buvo išvykę gyventi dėl įvairių 
lengvatų, kurias amžiaus pradžios emigrantams garantavo 
naujoji pusiasalio vyriausybė. 

Izabelės tėvai visai netroško jos pradėti. Jai gimus, pasi- 
žadėjo rūpintis iki sulauks pilnametystės, o vėliau - grįžti 
prie tokio gyvenimo, kokį buvo numatę dar iki ištinkant 
tai bėdai: vienu du, kelionės, kinas ar pasilinksminimai 
naktimis be jokių įsipareigojimų, išskyrus duotus vienas 
kitam. Iš pradžių Izabelė jų neapkentė, o vėliau ėmė pa- 
vydėti: jie turėjo vienas kitą ir sugebėjo būti tokia pora, 
kokios dalis ji pati troško būti, tiesa, ji dar norėtų ir vaikų. 
Galbūt tai ir neįmanoma, manė sau. Tiesa ta, kad Italijos 


vyriausybės įstatymas tapo jiems puikia dingstimi palikti 

Izabelę velionės senelės iš tėvo pusės bute: ji gautų senojo 
buto Agirės gatvėje rentą, o sulaukusi pilnametystės galė- 
tų elgtis su savo gyvenimu kaip tinkama. 

Jie atvyko į sutuoktuves todėl, kad jose nedalyvauti 
atrodė skandalinga, nepadoru, visiškai priešinga tai ramy- 
bei, įsivyravusiai tarp jų po kelionės. Kitą dieną jie sugrįžo 
į Italiją ir niekada daugiau apie tai nesikalbėjo. 

Izabelė paveldėjo romėnišką tėvo nosį ir nepaklusnias 
motinos krūtis. Iš kur atkeliavo visa kita — ji nežinojo, 
bet vertino savo sudėjimo paslaptį: tai buvo įdomu, ir jos 
pačios nuostabai kūnas nepasidavė laiko tėkmei. Kartais 
jai dingtelėdavo mintis, kad būtent dėl to neturi draugių. 
Greičiausiai ji buvo patenkinta, kad tėvo nėra šalia: jei kas 
būtų palyginęs jos ypatingą nosį su vyriška tėvo nosimi, 
ko gero, būtų ėmęs laikyti ją nebe tokia patrauklia. Kurį 
laiką ji galvojo, kad būtent tai ir nutiko Eugenijui: pama- 
tęs jos tėvą ir pastebėjęs nosių panašumą, pradėjo ją nie- 
kinti lygiai taip impulsyviai, kaip tada, kai prieblandoje, 
ant gatvės kampo, apkabino ją per liemenį. 

Galiausiai, po savaitėmis besikartojančių smūgių, nu- 
sprendė, kad vyras išprotėjo. O Eugenijui, atvirkščiai, at- 
rodė beprotiška elgtis kitaip. Jis buvo tinginys, niekšelis ir 
apskritai žiaurus tipas: kaip kitaip išlaikysi žmoną šalia, jei 
jos nemuši? Be to, jis mušdavo visas savo turėtas moteris, 
tik kelios jį paliko, bet visos grįžo. Užmušė tik vieną, bet 
nieko nenutiko — ničniekas apie tai nesužinojo. Kaip tad 
nemušti savo teisėtos žmonos, kuri dar ir pati gražiausia iš 
visų moterų, kurias kada nors turėjo? 

Štai tokiomis sąlygomis gyveno Izabelė, kai įsikibusi 
į parankę teisėtam vyrui atvyko į klasės susitikimą likus 
keliems mėnesiams iki keturiasdešimtojo gimtadienio. 

Turacis mušdavo ją bet kokia dingstimi: jei grįždavo 
per anksti, jis teigdavo, esą ji norinti jį kontroliuoti, jei 
pavėluodavo, nors ir įspėjusi iš anksto, vis tiek neįtikdavo. 
Dar ir todėl, kad atrodė per jauna, o tai, pasak jo, „privi- 
lioja visokius mašalus“, ir kad norėjo subjauroti savo kūną 
nėštumu, o tuomet jis jai nė kiek neberūpės. Tačiau kitais 
kartais jai sakydavo, kad jei nebūtų „tokia kekšė“, jau se- 
niausiai būtų „išsipūtusi“, dar daug anksčiau, iki jiems su- 
sipažįstant, nes asmeniškai jis tuo nė kiek nesuinteresuo- 
tas. Netgi prasitarė mušąs ją, kad išlaikytų „geros formos“. 
Izabelė nusprendė jį išsikrausčius iš proto tąnakt, kai lyg 
niekur nieko pareiškė: „Tiesa ta, kad mušu tave, nes man 
taip norisi.“ Kai Izabelė pakėlė galvą, ketindama pasiskųs- 
ti, Eugenijus vienu smūgiu privertė ją nuleisti. 

Izabelė mąstė: verčiau jau Eugenijus gertų ar vartotų 
narkotikus — tuomet jo nesitvardymą ji galėtų pateisinti 
kokiu nors išoriniu poveikiu. Bet jis atskleidė jai tai, kam 
kitiems prireikia viso gyvenimo, arba ir jo nepakanka: tie- 
są. Ir bet kuriuo atveju nebegalėjo jo palikti. 

Prieš tą susitikimą Eugenijus kaip niekada stengėsi 
nepalikti ant jos veido mėlynių, o viena iš priežasčių, 
dėl kurios jis nusprendė ten dalyvauti, — pasimėgavi- 
mas stebint, kaip „tie mulkiai“ varvins seilę žiūrėdami 


į jo žmoną, klausdami savęs, ką ji jame rado, — ypač tas 

„idiotas“ Haras, įsimylėjęs ją nuo pat antros gimnazijos 
klasės. 

Be to, Eugenijus vylėsi, kad moterys, išvydusios jį su Iza- 
bele, vaizduotėje tuoj pat ims piešti slaptus jo pranašumus, 
ir visai įmanomas dalykas, jog vėliau, kai Izabelė kalbėsis 
su „tuo idiotu Haru“, jis „paglamžys“ kurią nors už mo- 
kyklinės lentos ar direktoriaus kabinete. Kadangi Turacis 
nesiliovė kartojęs savo planų kelias savaites iki susitikimo, 
Izabelė galiausiai ėmė trokšti, kad kuri nors iš buvusių 
bendraklasių pakliūtų į Eugenijaus rankas ir taip tarsi pa- 
keistų ją tame kančių kelyje, kurio ji pati neįstengė nu- 
traukti, kad įterptų savo kūną tarp jųdviejų kaip vieninte- 
lę galimybę juos atskirti. Tačiau moteris, turėjusi atlikti tą 
vaidmenį, taip ir nepasirodė. 

Trečdalis buvusių mokinių — tiek vyrų, tiek moterų — 
neatėjo į nė vieną susitikimą. Ir, žinoma, sakė sau Izabelė, 
toji laukiama moteris, tokia pat kvailė kaip ir ji, yra bū- 
tent tarp tų neatvykusiųjų. 

Šiame susitikime Turacių pora užsibuvo ilgiau nei dau- 
guma kitų (Eugenijus nenorėjo išeiti, kol buvo likusi bent 
viena galimybė sugundyti kurią nors iš tų „senučių ), jau 
buvo gerokai po vidurdienio, tačiau jie nebuvo paskutiniai 
išėjusieji. Stovėjo mokyklos tarpduryje, atsisveikindami 
su klasės draugais, kai matematikos mokytojas Navaronė, 
aštuoniasdešimtmetis, niekuomet nepraleisdavęs nė vieno 
savo buvusių mokinių susitikimo — dauguma manė, kad 
tai būdavo vienintelis kartas, kai jis gaudavo sočiai paval- 

gyti, — uždėjo ranką Ernestui Harui ant peties, pasivėdėjo 
jį į šalį, tarsi norėdamas duoti pipirų, ir paklausė: 

— Kaip jums pasirodė Kristina? 

— Kokia Kristina? — pasiteiravo Haras. Nebuvo nė vie- 
nos bendraklasės, vardu Kristina. Netgi tarp tų, kurios 
niekuomet nedalyvaudavo susitikimuose. 

— Neapsimeskite kvaileliu, Harai, — atkirto Navaro- 
nė. — Kristina — toji, kuri jums patinka. Visą gyvenimą 
patiko. Manęs neapgausi. 

Kad Navaronė jau suvaikėjęs, Haras nė neabejojo. Bet 
nesitikėjo, kad šis gali kliedėti: juk jokios Kristinos nėra. 
Ryžosi surizikuoti. 

— Turite omeny Izabelę? 

Navaronė tvojo delnu sau per kaktą, tarsi norėtų pri- 
trėkšti uodą. 

-— Žinoma, Izabelė, atsiprašau. Aš pagalvojau apie ka- 
ralienę Izabelę Katalikę — iš čia ta Kristina, — nei šį, nei tą 
pridūrė senasis mokytojas. — Kokia ji jums pasirodė? 

— Kaip visada, — Haras pamėgino neišsiduoti. — Labai 
graži. Labai jauna. Rodos, visi senstame, išskyrus ją. 

— O man ji atrodo visiškai išsekusi, - pasakė mokytojas 
ir, tardamas „išsekusi“, apraškė Harą seilių purslais. — Tas 
Turacis neaiškus tipas. Kažkas ten negerai. Jei kas ir gali ją 
išgelbėti, tai tik jūs, Harai. 

Ernestas pasitraukė nuo senio kaip aikštėje pasitrauktų 
nuo kokio elgetos ar bepročio. Tačiau tą 2000 metų lie- 


pos 15-osios vakarą jau po kelių valandų jo elgesys tapo 

nepalyginamai neįprastesnis nei matematikos mokytojo, 


kuris bent jau galėjo pasiteisinti savo amžiumi. 


Praėjus trejetui valandų po mokytojo Navaronės per- 
spėjimo, Ernestas Haras spaudė elektrinį skambutį prie 
Izabelės Masalvi velionės senelės iš tėvo pusės buto durų. 
Pasiteisinimas, kurį sugalvojo, neatrodė nė kiek protinges- 
nis nei mokytojo kliedesys apie Izabelės būseną ir jo pa- 
aiškinimas, kodėl supainiojo jos vardą su Kristinos: prieš 
metus Turacis paspaudė šitų durų skambutį ir tarsi koks 
pasiuntinukas, atėjęs pasiimti voko, išsivedė už rankos 
Izabelę — iš jos pačios namų! — tiesiai prie altoriaus. Todėl 
dabar ir jis, nors ir ne su racionalia, bet bent jau egzistuo- 
jančia dingstimi, turėjo teisę užeiti pas ją ir nekviestas. 
Tuo tarpu Turacis iš anksto mėgavosi, įsivaizduodamas, 
kaip atsiduos savo mėgstamiausiam užsiėmimui — daužyti 
Izabelę. Skonėtis skausmingais diržo paliktais dryžiais ar 
tvilkančiais savo delnų atspaudais ant įdegusio teisėtos su- 
tuoktinės kūno. Ją bausdamas šūkaudavo bjauriausius žo- 
džius, bet jam visuomet patiko pripažinti, kad abiejų sielos 
gilumoje tarsi akmuo tvenkinio dugne glūdėjo žinojimas 
apie santuoką. Jie buvo vedę. Jis lupdavo savo sutuoktinę. 
Balsas, pasigirdęs iš telefonspynės, niekuo nepriminė 
Izabelės balso. Jos balsas buvo seksualus, gilus tarsi dikto- 

rės. Ernestui ji visuomet atrodė panaši — „nors tūkstantį 
kartų žavingesnė“ — į vieną juodbruvę labai populiarios 
pagrindinės vakaro laidos vedėją. Izabelė atsiliepė, ne- 
slėpdama silpnumo, savo kankinės likimo, išsekimo, mat 
buvo įsitikinusi, kad, kaip ir daugybę kartų anksčiau, tai 
Eugenijus grįžta pamiršęs raktus: jam atrodė nereikalinga 
juos nešiotis, nes norėjo, kad žmona nuliptų žemyn atida- 
ryti jam durų it šunelis, atnešantis šlepetes. 

Izabelė taip bjauriai jautėsi, kad vos išspaudė: „Negaliu 
nulipti. Prašau. Negaliu.“ O vėliau bespalviu balsu pridė- 
jo: „Nenoriu išeiti šitokios būklės.“ 

Kaip neįmanoma aprašyti viso Izabelės žavesio, taip 
negalima perteikti Ernestą užplūdusios nevilties, išgirdus 
vos suprantamą mylimos moters šnabždesį. 

Ar tai iš tikrųjų Izabelė? Argi tas slopus, netgi savotiš- 
kai negražus balsas gali būti Izabelės? Ir viskas dėl nelemtų 
Navaronės pranašysčių: jei nieko nebūtų jam pasakęs, visa 
tai nebūtų įvykę. Ir kam jis paspaudė skambutį šio buto, į 
kurį jo niekada niekas nekvietė, netgi nedavė adreso? Jam 
buvo gėda, kad susirado Izabelės adresą ant klasės stalo 
paliktame mokinių sąraše, bet dabar jau buvo per vėlu 
gailėtis. Kad ir kas būtų, jis privalo pakilti laiptais. 

Kažkokia sena kaimynė nenorėjo įleisti Ernesto. 

— Aš gydytojas, — pirmą sykį gyvenime narsiai pasakė 
Ernestas. — Ponia iš penkioliktojo buto prastai jaučiasi. 

Senė leido jam užeiti greičiau iš baimės nei įtikinta. Ir 


užleido liftą, nes bijojo kilti kartu. 

Ernestas paspaudė durų skambutį ir po kelių virpulin- 
gų sekundžių Izabelė susirietusi atidarė duris ir tarp tylių 
dejonių ištarė: „Atleisk, mielasis, aš...“ 

Išvydusi Ernestą, žengė žingsnį atgal ir visu ūgiu išsitie- 
sė ant kilimo. Bute tvyrojo nekoks kvapas. Tai buvo trijų 
kambarių butas, bet viskas buvo taip suversta, kad atrodė 
daug mažesnis. Izabelė vis dar vilkėjo juodąjį megztuką, 
dabar jau sudraskytą, o žemiau juosmens buvo visiškai 
nuoga. Tiek puldamas į kambarį, kur tikėjosi rasti kokį 
nors drabužį, tiek grįždamas su hipišku sijonu ir baltais 
marškiniais, kad kaip nors ją pridengtų, Ernestas gėdijosi 
to geismo protrūkio, užplūdusio jį pamačius įdegusius, 
nors ir sužalotus, kruvinus moters, kurią mylėjo nuo ke- 
turiolikos metų, sėdmenis. 

Vėliau, po daugelio metų, Ernestas negalėjo prisimin- 
ti, ar pati Izabelė maldavo, o gal pasiūlė ją išgelbėti. To 
nebeprisiminė ir Izabelė. Tačiau tuos porą kartų, kai apie 
tai kalbėjosi pirmaisiais dvejais savo bendro gyvenimo 
metais, abu tvirtino, esą ji apsivijusi jo kaklą rankomis, 
nesipriešindama leidosi nešama, netgi susigūžė, prigludo, 
kad taptų lengvesnė, o jis galėtų tarsi nuotaką įsinešti ją į 
lifrą ir įkelti į pirmą sustojusį taksi. 

Nuo tada jiedu apsigyveno drauge. 

Prireikė dviejų mėnesių, kol Izabelė pati, Ernesto ne- 
prašoma, ėmė dalintis su juo lova. Tą pirmąjį kartą, kad 
ir kaip atrodytų keista, Ernestas nebuvo toks švelnus, kaip 


Eugenijus jųdviejų su Izabele pirmąją naktį. 

Ernestui būtų patikę palikti kokį nors ženklą, kaip nors 
ją pažymėti — žinoma, ne tais neleistinais smūgiais, - bet, 
giliam jo nusivylimui, Izabelė tai numanė. Žinojo, kad jis 
nori užvaldyti jos kūną ir sielą. O tą galią pasiekti įmano- 
ma tik tada, kai užvaldomasis to nesuvokia. 

Ji kai kada jį sulaikydavo, bet vėliau leido jam elgris, 
kaip nori. Nė karto per jųdviejų seksualines sueitis Izabelei 
nepavyko pasinerti į pačius giliausius malonumo klodus, 
žemė neslydo jai po kojų, kaip kad nutikdavo mylintis su 
Eugenijumi. Ji netgi pamanė, kad tai toli gražu ne tokios 
pat rūšies seksualinė patirtis. Su Ernestu tai buvo seksua- 
linės sueitys, o to, ką ji patirdavo su Eugenijumi, dėl eg- 
zistavusios ypatingos atmosferos neįmanoma įvardyti. Kad 
ir kaip būtų, ji džiūgavo, apsikabinusi Ernestą Harą — kol 
šitas vyras bus šalia jos, rūpinsis ja taip, kaip dabar, ir gins, 
ji niekuomet nebegrįš pas Eugenijų. Ernestas ją išgelbėjo. 

Nors seksualinės sueitys įvykdavo — tiesa, rečiau nei 
gyvenant su Eugenijumi, nes Izabelė pasinaudodavo teise 
atsisakyti, — viltis susilaukti vaikų nesipildė. Iš tikrųjų jie 
ir nesistengė nuolat to pasiekti, bet tuomet, kai buvo tam 
pasiryžę, nieko neišeidavo. 

Eugenijaus Iuracio tyla atrodė grėsminga. Jis, kaip, ir 
Izabelė, žinojo, kur gyvena Ernestas — juk jie susitiko 
būtent čia, — bet nerodė jokių gyvybės ženklų — nei skam- 
bino, nei apsireiškė. 

Izabelė taip ir nesugrįžo į savo velionės senelės butą 


Beručio gatvėje nei pasiimti savo daiktų, nei išsiaiškinti 

nuosavybės teisių. Ir jei kartais porelė, Izabelė ir Ernestas, 
apie tai užsimindavo, tik dar kartą pasidžiaugdavo, kad 
geruoju atsikračius Turacio negaila užmiršti ir tos nuo- 
savybės, na, nebent kada nors, susiklosčius palankioms 
aplinkybėms, vėl bus galima ją susigrąžinti. Pagal įstaty- 
mą butas priklausė Izabelės tėvams, tad Turacis negali juo 
disponuoti, nebent gyventi nuomininko teisėmis. Jie net 
nežinojo, ar jis ten tebegyvena. 

Kažkoks nusivylimo kartėlis, labai lengvas, vos junta- 
mas, sukirbėdavo Izabelės galvoje prisiminus, kad Euge- 
nijus nė nepasivargino jos surasti, bet to ji net nedrįsda- 
vo prisipažinti. Pamažu priprato gyventi su vyru, kuris ją 
myli ir nemuša. 

Toli gražu ne tokių įprastų minčių jai kildavo mąstant 
apie palikuonis su šiuo vyru: nė vienas jų neabejojo jos 
ryžtu susilaukti kūdikio. Tačiau Izabelę ėmė kankinti ne 
visiškai pagrįstos abejonės: ji manė esanti per sena pastoti. 
Taip pat manė, kad jiedu, kaip pora, nepakankamai ilgai 
gyvena kartu, bet jeigu dar dels, ji, ir dabar jau sena, pa- 
sens visiškai. Nematė jokios išeities, tad kartas nuo karto 
jiedu vis pamėgindavo pradėti kūdikį. 

Ji ėmė siūlyti įsivaikinti. Neteko noro toliau mėginti 
susilaukti pati, taip pat nenorėjo įsivaikinti mažo kūdikio: 
jai nepatiktų jaustis savo vaiko senele. Brandžia moteri- 
mi — taip, bet ne sene. 

Iki įsivaikindama, Izabelė nuėjo ilgą vaizduotės, be- 


veik svajonių kelią, kuris prasidėjo nuo vieno įvykio iš 

netolimos jos praeities: vieną tvankų vasaros vakarą Tu- 
racis paliko ją laukti apšnerkštame bare viename fede- 
ralinės apygardos rajone, rodos, kažkur netoli Patricijų 
parko, nors Izabelė nebuvo tuo visiškai tikra. Iš to baro 
buvo matyti našlaičių prieglauda. Pilkas, slegiantis, tarsi 
kulkų suvarpytas pastatas. Matė į pastatą įeinančią mo- 
terį su vaiku ant rankų, vėliau — dar vieną išeinančią su 
žydra prijuoste, lydimą maždaug tuzino taip pat žydrai 
aprengtų trejų-dešimties metų vaikų. Turacio vergė, kaip 
prikaustyta sėdėdama tame gėdingame bare, prisiekė sau 
kada nors atlikti ką nors, paliksiančio pėdsaką šioje žemė- 
je, bet nesusijusio su jos patrauklumu ar nuolankumu. Ką 
nors visiškai atsieto nuo sekso ar geidulių. Pamatė sparčiu 
žingsniu ateinantį Turacį; skersai gatvę prieglaudos link 
nutolo aukštas, stambus vyras vešliais juodais plaukais, 
su kuriuo jis, be jokios abejonės, ką tik bus sudaręs kokį 
nors negarbingą sandėrį. Turacis stvėrė ją už rankos ir kaip 
kokį maišą nuvilko link apsilaupiusio automobilio. Spar- 
tindama žingsnį, kad nebūtų velkama, ji užantspaudavo ir 
atminties kamputyje paslėpė tą mintį, neturėdama jokio 
konkretesnio tikslo. 

Ernestą erzino tai, kad Izabelė dvejoja, ar jie kaip pora 
yra subrendę auginti vaiką. Argi ji neprisipažino ištekėjusi 
už Turacio tik todėl, kad vylėsi susilaukti vaikų? O su juo 
tai pragyveno pakankamai. 

— Tai visai kas kita, — kartą tarstelėjo Izabelė. 


Ir Ernestas neišdrįso daugiau klausinėti. 

Jie įsivaikino dešimties metų berniuką vardu Natalijus — 
vadino jį Litu. Nežinojo, ar vardą jam davė į prieglaudą 
atidavę tėvai, ar prieglaudos vyresnioji, ar vaikas pats taip 
pasivadino. Tačiau priėmė vardą nieko neklausinėję ir my- 
lėjo jį lyg būtų pačių pradėtas. Ypač Ernestas. 

Ernestui Litas buvo geriausias draugas, kurio niekuo- 
met neturėjo, vienintelis besižavintis jo gyvenimu, vienin- 
telis žmogus, kurį vertino, tačiau visų pirma vaikas — bū- 
tybė, kuriam supratimo ir meilės niekuomet nebus per 
daug. Berniukas suteikė šeimai laimės, kurios jiedu nė ne- 
sitikėjo sulaukti, netgi neįsivaizdavo, kad taip gali būti. 

Sutuoktiniai ėmė labiau mylėti vienas kitą. Izabelė vi- 
sada gerbė ir vertino Ernestą už tiesiogine šio žodžio pras- 
me išgelbėrą gyvenimą: jis išvadavo ją ne tik nuo ateityje 
galimo patirti hizinio smurto, bet ir išsaugojo orumą bei 
laisvę. Galima sakyti, išgydė ją nuo praeities. 

Litas buvo švelnus ir geras vaikas. Izabelė jautėsi sko- 
linga Ernestui, išvadavusiam ją iš nešlovės, o Litas mylėjo 
savo tėvus, ištraukusius jį iš bevardžio gyvenimo prieglau- 
doje. Jis nuoširdžiai žavėjosi savo tėvu. Eidavo su juo į 
dirbtuvę, kur Ernestas rodydavo, kaip reikia kirpti audinį. 
Mokė matuoti ir kreida pažymėti kirpimo liniją. Moky- 
kloje jam irgi sekėsi. 

Lygiai kaip ir Ernestas, pradėjęs antrą gimnazijos 
klasę būdamas metais vyresnis nei klasės draugai, Litas, 

nusprendus jo naujosios privačios mokyklos vadovybei, 
balandžio pabaigoje ėmė lankyti ketvirtą klasę, kurioje 
dauguma mokinių buvo ką tik sulaukę devintojo gimta- 
dienio. 

Alsinos gatvėje esančioje parduotuvėje Ernestas par- 
davinėjo drabužius, kuriuos iš importinių audinių pats ir 
siuvo. Jis įstengė gana padoriai pragyventi per devintojo 
dešimtmečio konversiją, kai imta įvežti iš užsienio jau pa- 
siūtus drabužius, daug patrauklesnių fasonų ir žemomis 
kainomis. Tačiau jam nepavyko išsilaikyti per 2001-ųjų 
ekonomikos žlugimą. 

Jie įsivaikino Litą 2001-ųjų balandžio 9 dieną. Ir tų 
pačių metų pabaigoje, po kelių pačių puikiausių mė- 
nesių visų trijų gyvenime, viskas ėmė riedėti velniop. 
Bankas areštavo iš Ernesto penkiasdešimt tūkstančių 
dolerių. Niekas nepirko nė audinio atraižos. Buvo pri- 
verstas prašyti paskolos ir grąžinti ją iš paskutinių savo 
santaupų. Labai pigiai urmu pardavė dar likusias prekes 
kažkokiam didmenininkui, ir šis viską išsigabeno į Bra- 
ziliją. 

Pirmaisiais 2002 metų mėnesiais jis draudė Izabelei 
ieškotis darbo. Ji privalanti likti namų šeimininkė ir mo- 
tina. Nėra reikalo kažin kur bastytis ir vizginti uodegą! Iki 
šiol tyliai tūnojęs pavydas dabar tapo akivaizdus. Kadaise 
Izabelė buvo be priežasties mušama, dabar jos buvo pavy- 
duliaujama. „Aš pars galiu išlaikyti savo šeimą!“ — šaukė 


Ernestas. Tačiau tai nebuvo tiesa. 

Jie apribojo išlaidas. Izabelė atsisakė brangios kosmeti- 
kos, bet, pažvelgęs į jos veidą, o juo labiau į kūną, nebū- 
tum to pasakęs. 

Litui buvo leista baigti penktą klasę Kamargo gatvėje 
esančioje privačioje mokykloje, kur jis gaudavo stipendiją, 
tačiau šeštą jau reikės pradėti valstybinėje mokykloje Bar- 
tolomėjaus Mitrės gatvėje. Iš gana pasiturinčios vidurinės 
klasės šeimos jie tapo vidurinės žemesnės klasės šeima. 
Atėjo metas, kai jie su siaubu suvokė esą skurdžiai. 

Ši naujiena sutapo su dar viena — blogesne: Izabelė 
ėmė meluoti. Išsigalvojo susitikimą su kažkokia drauge, 
apie kurią Ernestas nė nebuvo girdėjęs. Valandai paliko 
Litrą vieno klasės draugo namuose, iš anksto neįspėjusi Er- 
nesto. Ernestas nutarė, kad ji susitikinėja su kitu. 

Nenumanė, kaip su tuo kovoti: jis nebūtų sugebėjęs 
jos prikulti nei užmušti. Tik dėl vieno dalyko buvo tikras: 
jei tas, su kuriuo ji susitikinėja, yra Eugenijus Turacis, jis 
jį nudės. Nežinojo kaip, bet buvo tam visiškai pasiryžęs. 
Tačiau įstengė tik nusamdyti detektyvą. Laimė, tai buvo 
garbingas, supratingas žmogus ir ne brangininikas. Jis per 
dvi dienas išsiaiškino paslaptį: slapčia nuo Ernesto Izabelė 
ieškojosi darbo. 

Jis nežinotų, kaip pasielgti, jei ji būtų jam neištikima, 
bet puikiai žinojo, ką daryti, kai suprato esąs apgaudinėja- 
mas būtent šitaip. Jis Izabelę aprėkė, išvadino negarbinga, 
priekaištavo, kad melavo. Tie padriki šūksniai Izabelei, 


jokiu būdu nenorėjusiai sutikti su jo nuomone, buvo pa- 

našesni į moteriškus priekaištus nei į vyro įspėjimus. Ji 
pasakė pripažįstanti visas jo pastabas, bet vis tiek jau nu- 
sprendusi: dėl savo sūnaus nesiliaus ieškojusi darbo. Jeigu 
jis jai tą leidžia, tuomet puiku. O jei ne - jai vis tiek. To 
pareiškimo padarinių neišvengs nė vienas — netgi mažasis 
Litas. 

Ernestas puolė ant kelių, apsipylė ašaromis ir maldavo 
jį suprasti. Juk tik iš meilės jai nenorįs, kad ji dirbtų. Tik 
dėl to, kad ją dievina, jis negalėtų pakelti, jei kiti į ją spok- 
sotų. Šitaip jis suprantąs vyro vaidmenį šeimoje, taigi, be 
savo paties, nenorįs kitų pajamų šeimai išlaikyti. Iš Izabe- 
lės lūpų - tų, kurioms neįmanoma atsispirti, — neišsprūdo 
nė viena jai tuomet į galvą atėjusi frazė: „Tu negauni jokių 
pajamų. Negali išlaikyti šeimos.“ 

Ji padėkojo jam, kad ją dievina, ir pagyrė už atsakin- 
gumą. Tačiau labai tvirtu balsu pareiškė, kad nesiliaus ieš- 
kojusi darbo, kol suras. Ernestas pasidavė. Prabėgus vos 
savaitei Izabelės galvoje iškils klūpančio, bučiuojančio jai 
rankas, pripažįstančio jos sprendimą Ernesto vaizdas — 
kaip civilinės santuokos įregistravimas buvo įžanga į Eu- 
genijaus smūgius, šioji bevardė ceremonija tapo Ernesto 
girtuokliavimo preambule. 

Izabelė tai sužinojo po savaitės, kai pamatė jį vemiantį 
ant lovatiesės ir žiūrintį į ją prasikaltusiu žvilgsniu. Vėliau 
Litas jai pasakė, kad gerti jis pradėjo iškart po minėtos 


scenos. 

Pirmuosius šešis 2002 metų mėnesius Izabelė nenuilsta- 
mai ieškojosi darbo. Atskleidus savo ketinimus Ernestui, 
tai tapo paprasčiau. Jau nebereikėjo naudoti Lito kaip 
priedangos, apskritai nebereikėjo jokių pasiteisinimų. Ji 
pasakydavo Ernestui, kad eina ieškotis darbo, palikdavo 
jam Litą ir iškeliaudavo. 

Niekuomet to neaptardavo, tačiau abu puikiai žinojo, 
kad Ernestas negali dirbti nieko kita, tik tekstilės srityje, 
tačiau grįžti prie verslo nebuvo nė mažiausios galimybės, 
bent jau kol atsigaus šalies ekonomika. Buvo metas, kai 
net planavo emigruoti, bet kurgi? Ir dar be pinigų... Nors 
Ernestas, vieną kartą užgniaužęs išdidumą, ir išdrįso tai 
pasiūlyti, Izabelė nenorėjo nė girdėti apie kokią nors Ita- 
lijoje gyvenančių savo tėvų paramą. Taip pat nebuvo pa- 
minėtas ir velionės senelės iš tėvo pusės butas, nes tai vie- 
nareikšmiškai išvilktų į dienos šviesą Turacio temą, o tuo 
metu Ernestas, itin jautrus ir netvirtas, nebūtų įstengęs 
pakęsti kito vyro, šį tą reiškiančio Izabelei, egzistavimo. 
Be to, kilus nacionalinių ir asmeninių nesėkmių verpetui, 
labiau apsimokėjo nė neliesti tos nuosavybės, kuri būtent 
dėl to, kad buvo toli, tapo išsaugota. 

Ji vis išeidavo ieškotis darbo, o Ernestas pasilikdavo 
namie su Litu. Nepaisydamas visko, su vienu dar jam li- 
kusiu rietimu tebemokydavo vaiką audinio žymėjimo ir 


sukirpimo meno. 

Izabelė niekuomet to neprisipažino Ernestui, bet visi 
jo būgštavimai buvo visiškai pagrįsti: vyrai persekiojo ją 
kaip kokie plėšikai. Nebuvo nė vieno pokalbio dėl darbo, 
kad kuris bent jau nespoksotų į jos krūtinę; nepasiūlytų — 
užuominomis ar tiesiai — tarnybos mainais į pasivolioji- 
mą lovoje. Vieną kartą, kai ieškojo biuro administratorės 
darbo, tokios užuominos sulaukė netgi iš moters. Gatvėje 
knibždėte knibždėjo seksualinių maniakų. Jos grožio tra- 
gedija buvo ta, kad kiekviena proga bet kurioje situacijoje 
ji bus pastebėta: Izabelė nebūtų praradusi savo patrauklu- 
mo net ištikus nelaimei ar patekusi į absurdišką padėtį. 
Kad ir kokia kvaila ar skausminga būtų buvusi padėtis, 
vyrai, o ir ji pati, vis tiek ją laikytų seksualia. 

Visi būtinai ką nors leptelėdavo apie jos krūtinę ar 
sėdmenis. Tačiau visa tai ji saugojo tik Ernestui, nors, 
tiesa, ypač dosni nebuvo. Nesuprato kodėl, bet kažkas jai 
tarsi neleido atsipalaiduoti. Ji ir pati būtų norėjusi tapti 
kitokia. 

Sėkmingas pasiūlymas pasitaikė iš karto po paties blo- 
giausio pokalbio dėl darbo iš visų, kuriuose teko dalyvau- 
ti. Kadangi ne tik Ernestas, bet ir viena kaimynė, taip pat 
ir toks pamaiva kirpėjas teigė, kad jos balsas ypatingas — 
tarsi diktorės, užgniaužusi drovumą ir įveikusi kuklumą, 
ji išdrįso nuvykti pagal skelbimą dienraštyje C/arin, kur 
buvo siūlomas diktorės darbas vidutinės svarbos radijo 
stotyje, įsikūrusioje Belgrano kvartale (nelaimė, tai buvo 


netoli Beručio gatvės). 


29 


Ją pasitiko labai lieknas, raumeninga krūtine ir žilais 
plaukais nenusakomo amžiaus vyras — tarp trisdešimt pen- 
kerių ir penkiasdešimties. Jos didžiulei nuostabai, užuot 
iškart atmetęs jos kandidatūrą dėl patirties stokos, jis pasa- 
kė tuoj leisiąs pabandyti. Minutėlei ją paliko, tada iš studi- 
jos nusivedė į mažą panašų į sandėliuką kambarėlį ir davė 
perskaityti porą pastraipų, kurių, kaip Izabelė suprato, ki- 
toms kandidatėms skaityti nesiūlydavo: viena jų — oranži- 
ne spalva pabraukta ištrauka iš Markizo de Sado — buvo 
seksualinio ryšio aprašymas, kurį skaityti nebuvo papras- 
ta. O antra — kažkokia pornografinė vulgarybė, išspaus- 
dinta bjauriame sąsiuviniūkštyje su nuoga moterimi ant 
viršelio — ji paprasčiausiai atsisakė tai skaityti. Išėjo nieko 
nepaaiškinusi ir taip sukėlė didžiulį nerimą jaunam, o gal 
pagyvenusiam žilaplaukiui, nes jo veide atsispindėjo baimė 
būti apskųstam arba kad su juo bus susidorota. 

Namo grįžo traukiniu nenusipirkusi bilieto. Įėjusi į na- 
mus, laiptinėje pastebėjo reklaminį lapelį, kuriame buvo 
siūlomas darbas operatorėms centrinėje telefonų stotyje 
„Call and Help: apklausos ir pardavimas“. Lapelyje buvo 
rašoma: „Svarbiausia — gražus balsas, išvaizda nesvarbi.“ 

Tiek pavadinimas, tiek reikalavimai Izabelei pasiro- 
dė lyg tikras likimo ženklas, tad bėgte išbėgo nurodytu 
adresu. Įveikusi dešimt kvartalų, suprato, kad jai dar liko 
daugiau nei trisdešimt ir geriausiu atveju ten nuvyks visa 
suprakaitavusi. Giliai įkvėpė ir kreipėsi į praeinančią mo- 


terį, prašydama monetos. Kol moteris dvejojo, mintyse 

maldavo Dievo padėti. Po pusvalandžio Izabelė stovėjo 


prie „Call and Help Center“ durų. 


Suprakaitavusi, nusiminusi, nuskurdusi — neįmanoma įsi- 
vaizduoti Izabelės tokios būsenos, kad ji mums pasirodytų 
nepatraukli. Suprakaitavusią norėtume nuprausti. Nusi- 
minusia geistume pasinaudoti. Nuskurdusiai — padėti. 
Nežinia, kuris tų jausmų buvo pirmas, užvaldęs Anastasi- 
jų Bordenavę, kai pamatė ją įeinančią. 

Juodos palaidinukės iškirptė šiek tiek per daug atiden- 
gė vieną krūtį, keli prakaito lašeliai tarsi perlai žėrėjo ant 
jos Kleopatros nosies. Jos akyse atsispindėjo pagarbi, vil- 
tinga baimė ir nevalingas pasididžiavimas savo grožiu. 

Bordenavė parėmė ranka smakrą ir į ją įsistebeilijo. Tai 
Izabelę nustebino: po Eugenijaus Turacio jis buvo pirma- 
sis prieš ją nesuvirpėjęs vyriškis. Izabelė buvo įpratusi lai- 
kyti savo žavesį niekada nuo jos neatstojančiu monstru 
ar tironu, prieš kurį vyrai klaupdavosi arba šaukdavo, bet 
jos pačios nepastebėdavo. Anastasijus Bordenavė žiūrėjo 
tiesiai į akis. 

— Klausau jūsų, — pasakė Anastasijus. 

— Atėjau pagal skelbimą, — tūkstantąjį kartą ištarė Iza- 


belė. 

— Balsas geras, — lyg niekur nieko įvertino Anastasi- 
jus. — Tuoj pasižiūrėsim, kaip jį valdote. 

Ir didžiulei Izabelės nuostabai padėjo priešais ne tekstą, 
o nuotrauką. Ir ne bet kokią: tai buvo jos antros gimnazi- 
jos klasės fotografija. Čia ji pamatė dabartinį savo vyrą — 
nors ir nebuvo įteisinę santuokos — savo vaiko tėvą; taip 
pat buvusį vyrą — nors ir nebuvo oficialiai išsiskyrę — Eu- 
genijų Turacį. Po šitiek laiko pamačiusi Eugenijaus veidą, 
pajuto širdyje šaltą vėjo gūsį. O vėliau jai šovė mintis: iš 
kur čia šita nuotrauka? Gal ji sapnuoja? 

Visų veidai labai skyrėsi nuo tų, kurie buvo išlikę jos at- 
mintyje, išskyrus jos pačios. Visi kiti buvo ne tokie gražūs, 
tačiau ryškesni: tarsi karikatūros su išryškintais didesniais 
ar mažesniais trūkumais, kurių atsiras visiems suaugus. 

Netrukus pastebėjo, kad vyras laiko nuotrauką nykščiu 
uždengęs joje vieną veidą. Patraukė nykštį ir leido pama- 
tyti veidą. Izabelė pažvelgė į veidą nuotraukoje, po to - į 
vyrą. Ką jis tuo nori jai pasakyti? 

— Gordenavė*, — ištarė vyras. 

— Gordenavė? — pakartojo nieko nesupratusi Izabelė. 

— Gordenavė, — dar kartą ištarė vyras. 

Kažkas šmėkštelėjo Izabelės atmintyje ir ji nudžiugo, 


lyg prisiminusi kažką mielo: 


* Gordenavė: gordo — isp. „storas“, nave - isp. „laivas“. (Vert. past.) 

— Bordenavė, — tarė šelmiškai šypsodamasi, — Anasta- 
sijus Bordenavė. Mano buvęs klasės draugas. Kas jam nu- 
tiko? Jis čia dirba? 

— Tai aš, — pasakė vyras. 

Prieš pamėgindama įžvelgti savo buvusio klasės drau- 
go — storuliuko, iš kurio visi tyčiojosi, — bruožus šitame 
kampuoto ir ryžtingo veido bei tvirto sudėjimo, kurį iš- 
davė po mėlynu kostiumu ryškėjantys platūs pečiai, vy- 
riškyje, Izabelė dar kartą savęs paklausė, koks stebuklas 
iš praeities lemtingomis akimirkomis vis priverčia ją susi- 
durti su buvusiais klasės draugais. Galbūt tie susitikimai 
sulaužė kokį nors laiko barjerą ir išlaisvino praeities lavi- 
ną, kuri dabar netikėtai vis ją užgriūva? 

— Negaliu patikėti, — tarė Izabelė. — Vos prieš dvejus 
metus visi buvom susitikę... 

Izabelė nė nemanė aiškinti, kad pastaruosius porą 
metų į susitikimus ji neatėjo. Ir nesirengė klausti, kodėl 
Bordenavė nė viename nepasirodė. Šiaip ar taip, jis ją nu- 
traukė. 

— Žinau, žinau. Aš neidavau todėl, kad nekaip jaučiausi. 
Prisimink, kad iš manęs visuomet tyčiojosi. Vadino mane 
Gordenave. Kažin, ką pasakytų, pamatę mane dabar. 

Izabelė nežinojo, kur nukreipti akis. Tačiau Anastasi- 
jaus atletiškumas kėlė pagarbą. 

— Dabar galėčiau eiti, bet jau nebeturiu noro. Tu ir taip 
man papasakosi... Bet esu tikras, kad laikas jų nepasigai- 


lėjo. Nuplikę, ar ne? (Bordenavė puikavosi lygiai tokia 

pat ševeliūra, kaip anksčiau.) Pilvoti? (Bordenavės pilvas 
buvo lygutėlis kaip plaukiko.) Dantys pageltę, kreivi arba 
dirbtiniai? (Bordenavė šypsodamasis rodė savus, visus iki 
vieno, baltus dantis.) Tu man jau papasakosi: jei kuris ir 
neplikas, tuomet jam trūksta dantų; o jei nei tai, nei kita, 
tuomet, žinoma, turi pilvą tarsi būgną. Taip ar ne? 

Izabelė šypsodamasi linktelėjo: tai buvo tiesa, bet balsu 
patvirtinti nepanoro, nes jo pastabos atrodė per žiaurios. 
Tačiau šyptelėjusi palenkė galvą, nes norėjo įtikti savo 
būsimam darbdaviui. Pagavo save mąstant, kad Ernestas 
užsiaugino bjaurų pilvą, išvirtusį virš diržo it kokį geltoną 
gelbėjimosi ratą. Nebent galėjo atremti Bordenavės ko- 
mentarus — pasakyti, kad Eugenijus toks pars lieknas, kaip 
ir jis, tik ne toks stilingas ir grakštus. 

— Jei leisi patikslinti, — tęsė Bordenavė, — pasakysiu, 
kad mudu esame vieninteliai puikiai išsilaikę. Na, aš be- 
veik puikiai. O tu esi nuostabi. 

Izabelė paraudo. 

— Žiūrėk, pavyzdžiui, Luisas, kuris irgi niekuomet nei- 
davo į tas šventes, į susitikimus, noriu pasakyti... 

Bordenavė pakilo, iš kitos stalo pusės ištiesęs ranką 
padėjo Izabelei atsistoti ir išsivedė ją iš savo kabineto į 
koridorių. Praėjo pro žemyn vedančius laiptus ir įžengė 
į kitą kabinetą, šiek tiek erdvesnį, bet ne tokį prabangų. 
Čia Izabelė iš karto pamatė prie telefono palinkusį Luisą 
Perolį ir detalę, kuri ją apstulbino, — rašomąją mašinėlę. 


— Žiūrėk, kas atėjo, — tarė Bordenavė. 


34 


Perolis atitraukė rankas ir pakėlė akis nuo rašomosios 
mašinėlės. Pasisveikino su Izabele linktelėdamas galvą, 
paėmė telefono ragelį, nuspaudė mygtuką, palaukė kelias 
sekundes ir tarė: 

— Laba diena, aš esu Luisas Perolis iš kosmetikos įmo- 
nės „Jėga“. Mes vykdome apklausą dėl vienos dantų pas- 
tos, kuri po kelių dienų pasirodys rinkoje. Ar negalėtu- 
mėte... 

Nepakitusia veido išraiška padėjo ragelį. Ir vėl nuspau- 
dė mygtuką. Kitoje laido pusėje jo nesiteikė išklausyti. 

Mokykloje Perolis buvo geriausias mokinys. „Knygų 
žiurkė“, — taip jį vadino. „Moksliukas.“ Gal kartais ir pa- 
sijuokdavo iš jo dėl per didelio kruopštumo, bet buvo 
neįmanoma jo neprisiminti kaip tikro šviesulio. Izabelė 
nedrįso paklausti, ką jis čia veikia. Bordenavė pastebėjo 
jos smalsumą. 

— Vargšas Perolis, juk pameni, koks jis buvo: vieni de- 
šimtukai. Šiek tiek per didelis kruopštuolis, tai tiesa, ta- 
čiau kokia galva! Na, bet jį paliko žmona ir jis pasidavė. 
Buvo sistemų analitikas, tikras ekspertas. Tačiau palūžo. 
Dabar nenori nė girdėti apie kompiuterius, todėl čia ir 
stovi ta rašomoji mašinėlė. Sako, kad internetas, „Win- 
dows“, „Acrobat Reader“, „Netscape“ pagrobė iš jo tai, 
kas švenčiausia, — šeimą. Kol lindėjo kibernetinėje erdvė- 
je, jo žmona leidosi vedama impulsų, apie kuriuos jis nė 
neįtarė. Pasiėmė su savimi ir sūnų. Susitikau su juo ne 


atsitiktinai, kaip kad su tavim, — aš pats jį susiradau. Kai 

įkūriau „Call and Help“, norėjau paties geriausio. Nebu- 
vo sunku jį surasti, bet verčiau jau būčiau radęs geresnės 
būsenos. Eime, sek paskui mane. 

Sulig kiekvienu žingsniu, kiekviena dingstimi Borde- 
navė mostelėdavo Izabelei eiti priekyje ir Izabelė įtarė tai 
esant gudrybę, kad galėtų geriau ją apžiūrėti. Tačiau ką ji 
galėjo padaryti? Jai reikėjo darbo. Be to, taip ir turi būti — 
juk vyrai privalo praleisti moteris. 

Nulipo laiptais, ir Izabelė pasijuto tarsi gavusi smūgį 
į paširdžius, nes išvydo Dantės plunksnos vertą vaizdą — 
apie penkis šimtus žmonių: maždaug keturi šimtai mote- 
rų ir koks šimtas vyrų kilnojo telefonų ragelius ir kalbėjo. 
Vos buvo įmanoma suprasti, ką jie kalba, tačiau kai kurie 
žodžiai nuskambėdavo aiškiau: jie prisistatydavo, klaus- 
davo, ar galį pasiteirauti, siūlydavo produktus. Kadangi į 
tą knibždėlyną, arba į sandėlį (o tai tikrai panėšėjo į žmo- 
nių sandėlį), buvo įmanoma patekti tik nulipus laiptais 
žemyn, jo palyginimas su pragaru buvo labiau nei vykęs. 
Izabelė pajuto, kad jos veidą nusėja prakaito lašeliai iš bai- 
mės ateityje leisti dienas čia, apačioje, kilnojant telefono 
ragelį šiose „katakombose“ ir bespalviu balsu kartojant be- 
reikšmes frazes. Akimirką ją apėmė nevalinga pagunda su- 
grįžti, sutikti dalyvauti iškrypėliškame neaiškaus amžiaus 
žilaplaukio bandyme ir tapti diktore, o ne virsti nežinia 
kuo, būtent tokia ateitis jos ir laukia čia, apačioje, tarp 
kalbančių tos skaistyklos manekenų. Rodos, Anastasijus 


ir vėl išgirdo jos mintis. 

— Savaime suprantama, tu dirbsi ne čia, — tarė jai. - Juk 
esi draugė, če*! Buvusi bendraklasė! Tarp kitko, ar žinai, 
kodėl tau niekas neatėjo į galvą, kai ištariau „Gordenavė“? 
Tu niekada iš manęs nesityčiojai. Luisas irgi. Tu dirbsi ka- 
binete kartu su Luisu. Be telefono operatoriaus, jis dar at- 
lieka ir įmonės buhalterio pareigas. Noriu, kad iš pradžių 
būtum telefono operatorė, o vėliau, tebetęsiant šį darbą, — 
juk turi labai gražų balsą, tad tikrai būsi labai naudinga — 
paieškosime tau dar ko nors, susijusio su vadyba. Arba 
administravimu. Žinoma, jei tu pati sutiksi. 

— Sutinku, — nedelsdama atsakė Izabelė, nė nepaklau- 
susi apie atlyginimą. Vien pagalvojus, kad bus išgelbėta 
nuo rūsio, būsimas darbas jai atrodė kaip tikra palaima. 

— Kaip greitai, če. Nuostabu, — patvirtino susitarimą 
Bordenavė. — Eime. 

Sugrįžo į prabangiai įrengtą Bordenavės kabinetą. Kol 
Anastasijus traukė iš savo rašomojo stalo stalčiaus kažko- 
kius dokumentus, Izabelė pastebėjo golfo lazdas atitinka- 
mo aukščio žaliame krepšyje, o vėliau, dešinėje pusėje ant 
sienos, — Čarlio Atlaso nuotrauką. Kurį laiką į ją žiūrėjo. 

Bordenavė padėjo sutartį ant stalo ir tarė: 

— Žiūri į Atlaso nuotrauką? Išsikirpau ją iš vieno /sidoro 
žurnalo viršelio ir atidaviau padidinti. Nemažas jo nuo- 


pelnas, kad aš dabar toks. Prabėgus keliems mėnesiams po 


* „Ce“ (isp. — che) - argentiniečiams, rečiau — urugvajiečiams būdin- 
gas pertaras. (Vert. past.) 

mano tėvų mirties... (čia Bordenavė padarė privalomą „ty- 
los minutę“) nusprendžiau užsirašyti į kursus. Kai mano 
tėvai ir dėdė žuvo, tapau turtingas. Pinigai priklausė dė- 
dei, ne tėvui. Dėdė buvo mano motinos brolis ir į mano 
tėvą visuomet žvelgė iš aukšto. Tačiau tai jau kita istorija. 
Visi pinigai liko man: buvau vienturtis. Dėdė vaikų netu- 
rėjo ir, jei man atleisi, pasakysiu, kad, mano nuomone, jis 
buvo homoseksualus. Nieko čia blogo, bet aš manau bū- 
tent taip. Todėl ir neapkentė mano tėvo, kad tas vedęs ir 
turi vaiką. Atleisk, kad pasakoju tau visas tas pasakas. Tik 
norėjau pasakyti, kad, atsiėmęs dėdės palikimą, lygiai po 
poros mėnesių, o gal savaičių — jau nebepamenu - nuta- 
riau, kad laisvalaikis jau nebėra prarastas laikas, ir aš turiu 
teisę naudoti jį kūrybingai. O dar geriau — tobulinti pats 
save. Iki tėvų mirties gyvenau kartu su jais. Buvau nevy- 
kėlis, Izabele. Visiškai žlugęs tipas. Buvau storas, daug sto- 
resnis nei mokykloje. Tu juoksies, bet metus rytais dirbau 
auklėtoju. 

Toks gydytojas vienoje ligoninėje — aš neturėjau net 
socialinio draudimo — man pasakė, kad jei nesiliausiu tiek 
valgęs ir nepakeisiu nejudraus gyvenimo būdo, mirsiu 
nuo širdies priepuolio. Savo senių namuose gyvenau tar- 
nų kambarėlyje šalia šildymo katilo ir, išskyrus tuos me- 
tus, kai rytais dirbau mokykloje, leisdavau dienas, spok- 
sodamas į mažytį televizorių — spalvotą, bet labai mažytį, 
paleisdavau jį visu garsu, nes šildymo katilo skleidžiamas 


triukšmas trukdė klausytis. Nuolatos suprakaitavęs, bet 


38 


kuriuo metų laiku, nes šildymo katilas tvoskė karščiu. Ta- 
čiau nenoriu, kad galvotum apie mane kaip apie kankinį. 
Taigi, gavęs palikimą beveik iš karto nusprendžiau išmė- 
ginti Čarlio Atlaso kursus; jau seniai buvau į juos atkreipęs 
dėmesį, nes reklama tvirtino, esą, galima atlikti pratimus 
vienam, savo kambaryje, o aš kaip tik ir leisdavau visas 
dienas savo kambaryje, bet iki tol man neužteko valios. 
Puikus sprendimas: aš pradėjau sportuoti, degintis saulėje 
ir dirbti. Tiesa ta, kad be dėdės palikimo nebūčiau viso to 
pasiekęs, taip ir būčiau nusibaigęs kaip storulis šalia šildy- 
mo katilo, o jūs, na, buvę klasės draugai, nė nebūtumėt 
atėję į laidotuves, tik kuriame nors susitikime būtumėt 
pasakę: „Girdėjot? Gordenavė mirė.“ Ką gi, matau, kad 
įgrisau tau savo pasakojimais. Pasirašai? 

Izabelė pasirašė nė neskaičiusi. Pirmiausia dėl to, kad 
jautėsi sumišusi ir norėjo kuo greičiau iš čia ištrūkti. O 
antra — jai atrodė nemandagu tikrinti sutartį, nelabai 
gražu nepasitikėti buvusiu bendramoksliu, o dabar ir 
užtarėju, be to, moterims tai nebūdinga. Ypač tokioms 
gražioms moterims, kaip ji. „Pasirašau arba ne, —- pama- 
nė, — bet neskaitysiu.“ Galų gale toje sutartyje nebuvo 
nieko ypatingo: liūto dalis atireko įmonei. Visi panašių 
įmonių darbuotojai visame pasaulyje pasirašydavo tokias 
pačias. Na ir nepamirškim, kad Azijoje sutartys — daug 
blogesnės. 

Grįžo į namus linksma, nes gavo darbą. Litas ją apka- 


bino ir pasveikino bučiniu. Ernesto naujiena nesužavėjo, 

bet jis nepuolė ginčytis. Jau ne pirmą kartą Izabelė pa- 
stebėjo, kad Litas, palyginti su Ernestu, elgiasi kaip la- 
biau subrendęs žmogus. Ernestas pastorėjo: per dienas jis 
nieko neveikė, tik rūpinosi Litu. Vienuolikmetis vaikas, 
nieko nepaisydamas, abu mylėjo vienodai; ir nors labiau 
jis žavėjosi tėvu, artimesnis jautėsi motinai, nes abiejų po- 
žiūris į gyvenimą buvo šviesesnis nei Ernesto — ypač jam 
praradus verslą ir savo vaidmenį šeimoje. Tačiau, ko gero, 
ir anksčiau. Lito požiūris susiformavo dar prieglaudoje, 
kur rūstus gyvenimas jį išmokė, bet nepalaužė — tai buvo 
retas stebuklas, kai žmonės sugeba perprasti niekšybės 
esmę, bet jai nepasiduoda. O Izabelę neblėstantis grožis ir 
ypatingas žavesys apdovanojo intuityvia išmintimi. Skvar- 
biu moteriškumu, turinčiu aplinkiniams didžiulį poveikį. 
Faktas, kad vyrai jai nusilenkdavo, kartu planavo ateitį, 
griebdavosi darbo arba viską mesdavo tik dėl jos artumo, 
apdovanojo ją šia skvarbia nuovoka, įžvalga ar požiūriu, 


priartinusiu ją prie pat tiesos. 


Nors ir džiaugėsi išvengusi darbo „katakombose“, kai šiek 
tiek padirbėjo, džiaugsmas dėl gauto darbo gerokai pri- 
blėso. Valandų valandas skambinėti telefonu ir siūlyti me- 


dicinos paslaugas, apsaugos spynas, sodo laistytuvų purkš- 

tukus jai neatrodė veikla, atitinkanti jos sugebėjimus, o 
juo labiau — išvaizdą. 

Du ar tris kartus viršininko paliepta Izabelė buvo nu- 
sileidusi žemyn ko nors perduoti vienai ar kitai telefono 
operatorei, ir ją nustebino tai, kad ir ji pati, ir kitos mer- 
ginos prisistatydavo esančios iš tos įmonės, kurios pro- 
duktus mėgindavo parduoti: „Skambinu jums iš AB „Ap- 
sauga“, „Skambinu jums iš AB „Gelbėjimosi ratai“, „Jums 
skambina iš AB „Misjonesas“. Iš tikrųjų jie visi priklausė 
vienai įmonei — „Call and Help Center“; kiekvienas jų 
žinojo, kad iš čia visi ir skambindavo. Izabelė pakaitomis 
vykdė apklausas ir siūlė produktus. 

Išskyrus vos du atvejus, per šimtus skambučių nesuge- 
bėjo parduoti nė vieno produkto, o į pateikiamus klausi- 
mus sutikdavo atsakyti tik senės arba pamišėliai. Mėgin- 
dama parduoti vieną prekę, kurios nė nenorėjo prisiminti 
(penių ilgintuvas), ji turėjo skambinti ir klausinėti apie 
penio ilgį. Vyrų privalėjo paklausti, ar jie patenkinti savo 
penio dydžiu, o moterų — ar jos ištekėjusios ir ar jas tenki- 
na jų vyrų penių dydžiai. Tai buvo viena iš kelių apklau- 
sų, per kurią padorūs vyrai, užuot iš karto numetę ragelį, 
kurį laiką su ja šnekučiuodavosi, stengdamiesi ištraukti iš 
jos visus įmanomus žodžius ta tema, tariamus jos giliu ir 
puikiai valdomu balsu. Moterys pamanydavo, kad kažkas 
nori iš jų pasityčioti, arba ją iškeikdavo, kad kišasi ne į 
savo reikalus, arba iš karto numesdavo ragelį. Pati Izabelė 


suprato negalinti tęsti tos apklausos, tad, neatsiklaususi 


4I 


Anasrasijaus, ją nutraukė. Jai buvo gėda, kad neturi jo- 
kios kitos veiklos. Juk nė vienam skambučiui nereikėjo 
net mažiausio pasirengimo. 

Paprašė Luiso perduoti jai šiek tiek buhalterinio darbo, 
bet Perolis, kaip tikras džentelmenas, tvirtai atsisakė. Tą 
dieną, spoksodama į lubas, Izabelė sau tarė, kad galbūt 
geriau būtų vėl imtis vertimų ir prancūzų kalbos pamokų. 
Tačiau ji pati save apgaudinėjo: juk pradėjo ieškotis darbo 
todėl, kad pamokos ir vertimai pasiteisino tik tada, kai jai 
tereikėjo išsilaikyti pačiai ir kai dar gaudavo rentą. O da- 
bar ne tik privalėjo išlaikyti Ernesrą, Litą ir save, sumokėti 
namų išlaidas, bet ir nebegaudavo rentos. 

Kai tėvai iš pačios Izabelės laiško sužinojo, kad ji su 
Eugenijum gyvena skyrium (ji pranešė, kad „išsiskyrė“), 
o kitame laiške perskaitė, kad dukra išėjo gyventi pas Er- 
nestą, davė nurodymus jų reikalus rvarkiusiam advokatui 
nuo tos dienos siųsti rentą jiems į Italiją. Tie pinigai jiems 
praktiškai nieko nereiškė, nes jų vertė sumažėdavo keturis 
kartus, be to, būdavo išskaičiuojamas siuntimo mokestis 
ir užmokestis advokatui. 

Izabelė tą naujieną priėmė kaip ir bet kurį kitą tėvų 
sprendimą: bejėgiškai ir nuolankiai. Šis nuolankumas 
buvo pateisinamas: „Jie turi teisę elgtis su savo gyvenimu 
ir nuosavybe kaip tinkami, nėra jokios oficialios kliūties. 
Jie niekada manęs neskriaudė.“ 

Nei pati susimąstė, nei kada nors jų paklausė, kodėl 


atėmė iš jos rentą. O priežastis, kurios taip niekada ir 

nesužinojo, buvo ta, kad tėvai įsižeidė turėję sukarti tokį 
kelią į taip greitai subyrėjusios santuokos įteisinimą. Iza- 
belės tėvai pažinojo vienas kitą nuo paauglystės, nuo tada 
niekada ir nebesiskyrė. Jie padarė klaidą, pradėdami du- 
krą, ji maždaug dešimčiai metų netikėtai juos vieną nuo 
kito nutolino: nemalonus nėštumas, miego stoka, nega- 
lėjimas išeiti kartu, nes reikėdavo būti su ja, paauglystės 
staigmenos ir hormonų audros... Bet pagaliau jie visa tai 
įveikė, kaip visada abu, petys į petį. Negalėjo suprasti nei 
pateisinti lengvabūdiško Izabelės elgesio. O jau mažiausiai 
buvo pasirengę taikstytis su jos meilės nuotykiais. 

Vis tebežiūrėdama į lubas, Izabelė nusprendė, kad ar- 
timiausioje ateityje nebūtų išmintinga atsisakyti darbo 
įmonėje „Call and Help Center“. O dar po dienos prasi- 
dėjo bėdos. 

Tuomet ji vykdė dvigubą užduotį: atliko apklausą siek- 
dama parduoti vieną naujovišką, skaidrią dantų pastą. An- 
ketos klausimai buvo tokie: ar klientas „patenkintas savo 
naudojama dantų pasta, ar perka ją iš įpročio, ar kiekvieną 
kartą renkasi, o gal rinkoje yra kita pasta, kurią su malonu- 
mu naudotų, bet nenaudoja dėl patogumo (nenorėdamas 
ką nors keisti) ar kainos; ir ar kartais nenorėtų išbandyti 
naujos, skaidrios, dantų pastos. Jei pašnekovas atsakytų 
teigiamai, jam į namus būtų išsiunčiama pirmoji tūbelė ir 
kartu su mokesčiais už telefoną išskaičiuojama pusė pre- 
kės kainos. Izabelė jau ėmė tikėti, kad visi iki vieno padės 


ragelį nė neatsakę į klausimus ir jau tikrai nepasiteiraus 

prekės kainos, nes vienintelė jai patikėta informacija buvo 
ta, kad pasta skaidri: ji nieko nežinojo apie kvapą, skonį 
ar konsistenciją. Tačiau parduodama kitas prekes ji irgi 
pasiekdavo ne ką daugiau. 

Paskambino vienu numeriu iš duomenų bazės — to- 
kiam Ismaeliui Ferui — ir vos tik prisistatė esanti Izabelė 
Masalvi iš įmonės „Dentoline“, vyriškis išpyškino: 

— Pasakykite man visą savo vardą, asmens kodą, teleto- 
no numerį ir namų adresą. 

Izabelė prarado amą. Dar niekuomet niekas šitaip jai 
neatsakė. Tačiau vyro balse buvo justi kažkoks valdingu- 
mas ir tai ją paveikė. 

— Jau sakiau jums, — atsakė susitvardžiusi Izabelė (ne- 
paisydamas kurį laiką tvyrojusios tylos, vyras ragelio nepa- 
dėjo), — Izabelė Masalvi... de Haro (pridūrė meluodama, 
nes tai nebuvo tikroji jos pavardė, o paprasčiausia gynyba. 
Jei pasakytų savo tikrąją pavardę pagal vyrą, ištartų: „...de 
Turaci“. Bet nusprendė palikti viską taip): 

— Jūsų asmeninio telefono numeris, namų adresas ir 
asmens kodas, — tvirtu balsu laikėsi savo vyras. 

— Nesu įpareigota pateikti jums šių duomenų, - greito- 
siomis atsakė Izabelė. 

— Ber juk jūs turite mano duomenis, — pagrįstai tarė vy- 
ras. — Turite mano telefono numerį. Žinote mano vardą. 
Ir tikriausiai - namų adresą. Jūs pirmoji man paskambi- 
note. Aš jums neskambinau. Paskambinote jūs. Iš kokios 


jūs prekybos įmonės? 

— „Call and Help Center“, - atsakė susipainiojusi Iza- 
belė, nes buvo prisistačiusi kaip „Dentoline“ atstovė, be 
to, nežinojo, ar Anastasijus jiems leistų pasakyti įmonės 
pavadinimą. 

— Puiku, panele... Ar ponia, atleiskite. Jūs turite mano 
telefono numerį, adresą, vardą... Ir, įtariu, kad jei norė- 
čiau pirkti siūlomą prekę, paprašytumėt mano asmens 
kodo. Ar ne? 

— Taip. 

— Tuomet... argi jums neatrodytų teisinga, jei ir aš ži- 
nočiau jūsų telefoną, adresą ir asmens kodą? 

— Neturiu leidimo, - sumurmėjo Izabelė. 

— Norėčiau pasikalbėti su valdytoju. 

— Valdytojo nėra, — toliau melavo Izabelė. 

— Tuomet su tiesioginiu jūsų viršininku. 

Izabelė pažvelgė į Luisą, bet jis nebuvo jos viršininkas — 
nei tiesioginis, nei koks nors kitoks. Paskui žvilgtelėjo į 
uždarytas Anastasijaus kabineto duris. Staiga iš Anasta- 
sijaus kabineto pasigirdo dūžtančio stiklo garsas. Izabelė 
nusprendė baigti pokalbį. Kol ragelis keliavo į savo vietą, ji 
girdėjo kliento Fero balsą: „Alio... Alio... Izabele? Alio?“ 

Anastasijus išėjo iš savo kabineto su golfo lazda rankoje 
ir, rodydamas jiems išmuštą langą, tarė: 

— Neišsigąskite. Kamuoliuku iškūliau langą. Laimė, 
niekam nepataikė. 

Izabelė pasinaudojo proga. 


— Anastasijau, noriu su tavim pasikalbėti. 

Jai pasirodė, kad Bordenavė susijaudinęs. Bet visus 
tuos tris mėnesius jis elgėsi su ja visiškai nepriekaištin- 
gai. Ji pradėjo dirbti 2002 metų rugsėjo 1-ąją. Anastasi- 
jus sumokėjo jai pirmąjį avansą rugsėjo 15-ąją (išankstinė 
dovana Pavasario dienos proga, — pasakė jai), o to paties 
mėnesio 21 dieną municipaliniame banke jos vardu ati- 
darė sąskaitą. Užmokestį už likusias penkiolika dienų ten 
pervedė rugsėjo 30-ąją; o visą spalio mėnesio algą — pir- 
mąją lapkričio dieną. Iki pat šios nelaimingos lapkričio 
29 dienos, kai ji paskambino tokiam Ismaeliui Ferui, ji 
ne tik neturėjo dingsties skųstis - leido sau manyti, kad 
jai pasisekė. ių 

— Žinoma, - atsakė Anastasijus. — Užeik. Atleisk dėl 
nelabai gaivaus oro, — pridūrė, mostelėjęs į kamuoliuko 
išdaužtą skylutę lange, pro kurią srovele iš kabineto skver- 
bėsi kondicionuojamas oras. 

Anastasijus tylomis lūkuriuodamas žiūrėjo į ją. Bet 
Izabelė nežinojo, nuo ko pradėti. "4 

— Aš tavęs klausau, — pasakė Anastasijus. 

— Turime bėdą, - ištarė Izabelė, pati nesuprasdama, ko- 
dėl pavartojo daugiskaitą. 

Paprastai linksmas Anastasijaus veidas staiga tapo 
griežtas. 

— Nieko baisaus nenutiko, - paskubom pasakė Izabelė. 
Dabar ji bijojo būti išmesta iš darbo. 

Anastasijaus išraiška nepakito. 


— Paskambinau vienam žmogui. Tokiam Ismaeliui Ferui. 

Anastasijus dar labiau susiraukė. Tartum, užuot skam- 
binusi klientams, Izabelė darbo metu būtų paskambinusi 
meilužiui ir tai įsiutino jos viršininką ar sukėlė jam pa- 
vydą. 

— Vienam iš klientų, — tęsė Izabelė ir įrampa Anasta- 
sijaus veide vos regimai atslūgo. — Reikalas tas, kad, man 
pradėjus jį klausinėti, paprašė viso mano vardo, telefono 
numerio, asmens kodo... Nežinau... 

— Ir kaip tu pasielgei? — vis dar rimtu veidu paklausė 
Anastasijus. 

— Atsisakiau. 

— Teisingai, — įvertino Anastasijus. 

— Bet... Bet... 

— Taip. Sakyk. 

— Aš pasakiau jam įstaigos pavadinimą. Kai jis paklau- 
sė, pasakiau, kad vadinamės „Call and Center“, — prisi- 
pažino Izabelė, klaidingai ištardama pavadinimą. Ji buvo 
išbalusi, panaši į prašančią atleidimo ar verkiančią mažą 
mergytę. Anastasijus rimtas atsistojo, bet kai paėmė į ran- 
kas golfo lazdą, jo veide švystelėjo šypsena. 

— Nieko baisaus. Nieko baisaus, — tėviškai pareiškė 
smūgiuodamas ore įsivaizduojamą kamuoliuką. Plačiai jai 
nusišypsojo ir ji pajuto palengvėjimą. 

— Iki šiol mums nieko panašaus nebuvo nutikę, — atro- 
do, Bordenavė šiek tiek nusiminė. Tačiau tęsė: — Na, bet 
nereikia baimintis. Mes nedarome nieko nelegalaus. Tai, 


kad disponuojame duomenų baze, nėra jokia suktybė — 

už tai niekas mūsų nenubaus. Tačiau kiek įmanydama 
stenkis vengti sakyti įstaigos pavadinimą. Tu elgeisi pagal 
galimybes. Suprantu, kad dabar nerimauji. 

Paskutinį sakinį Bordenavė ištarė su tokia užuojauta 
ir jo tėviškas tonas pasiekė tokį lygį, kad Izabelė išsi- 
gando, jog paims ją už rankų. Ji nebūtų žinojusi, kaip 
pasielgti. 

— Pasiimk laisvą pusdienį, — užbaigė Bordenavė. Ir pa- 
tenkintas savimi kankinio tonu pridūrė: — Mes su Luisu 


kaip nors susitvarkysim. 


Po to skambučio ėjo pats geriausias mėnuo nuo krizės — 
Izabelės šeimyninės, o ir valstybinės — pradžios 2001-ųjų 
pabaigoje. Darbe Anastasijus kasdien jos pasiteiraudavo, 
ar viskas gerai, ar neiškilo kokių bėdų. Ar vėl nesusidūrė 
su kokiu nevispročiu, ar jai nieko nereikia. Izabelė visuo- 
met pakiliai atsakydavo: viskas puiku. 

Beprotis Feras skambino dar mažiausiai du kartus: 
gruodžio viduryje ir pabaigoje. Skambučiai patekdavo į 
komutatorių, tad atsiliepdavo bet kuris operatorius. Mer- 
ginos iš „katakombų“ perjungė jai abu Fero skambučius, 
nes tas pamišėlis teiravosi jos ir paminėdavo tik mergau- 


tinę pavardę: Masalvi. Tačiau Izabelė paprašė Luiso įspėti 

merginas ir vyrus apačioje, kad, paskambinus Ferui, saky- 
tų, esą ji čia nebedirba. Abu kartus, kai teko atsiliepti, vos 
išgirdusi: „Kalba Ismaelis Feras“, padėjo ragelį. Nuo tada 
daugiau jo balso nebegirdėjo. 

Namuose, galima sakyti, padėtis irgi pagerėjo. Er- 
nestas pripažino sau esąs alkoholikas. Gerdavo viskį 
„Criadores“, palikęs Litą Bartolomėjaus Mitrės gatvėje 
esančioje valstybinėje mokykloje. Vėliau visą popietę 
gurkšnodavo tą patį viskį. Litui grįžus iš mokyklos (jis 
grįždavo vienas) ir iki pareinant iš darbo Izabelei, steng- 
davosi neviršyti ketvirčio taurės, siurbčiodamas mažy- 
čiais gurkšneliais. | 

Naktį, kai Izabelė ir berniukas miegodavo, keldavosi 
ir gerdavo raudonąjį vyną iš kartoninės dėžutės. Apsvai- 
gęs nuo pigaus vyno, užguldavo Izabelę ir atsikratydavo 
įtampos. Ji leisdavo jam tai daryti tylėdama. Jam iš burnos 
tvoskė prastos kokybės vynu. 

Ernestas paklausė Izabelės patarimo ir trumpo, bet pa- 
garbaus Lito pasiūlymo lankyti anoniminių alkoholikų 
susirinkimus. Išskyrus beviltišką raudą, kartais ištinkan- 
čią jį vakarais, ar seksualinio įniršio priepuolius naktimis, 
alkoholis Ernesto beveik nepakeitė. Vis dėlto jis norėjo 
atsikratyti priklausomybės, nes to prašė jo šeima. 

Anoniminių alkoholikų susirinkimus pradėjo lanky- 
ti rugsėjo 1-ąją — tą pačią dieną, kai Izabelė ėmė dirbti. 
2003-iuosius jie sutiko pakėlę tik taurę „Cunnington': 


Ernestas buvo metęs gerti. 

Izabelė labai apsidžiaugė, o Litas pasakė tėvui, kad jis 
didvyris. Kirą dieną Ernestas nusivedė Eitą į stadioną pa- 
žiūrėti draugiškų vasaros rungtynių tarp žvaigždžių vete- 
ranų komandų, nors futbolas jo visiškai nedomino. 

Vienintelis dalykas, kuris“galbūr šiek tiek temdė tą har- 
moniją, buvo tai, kad sutuoktiniai visai liovėsi mylėtis. 
Taip jau sutapo, kad, ėmęs lankyti anoniminių alkoholikų 
susirinkimus ir Izabelei pradėjus dirbti, Ernestas liovėsi jos 
pasigesti lovoje. O Izabelė per visą kartu nugyventą laiką 
pati niekuomet nerodė iniciatyvos mylėtis. Bet ir nešykš- 
tėjo tiek, kad jis būtų galėjęs skųstis: per visą jų bendrą 
gyvenimą kiekvieną kartą, kai Ernestui prireikdavo sekso, 
ji šį poreikį patenkindavo. 

Juk ji turinti suprasti, sakydavo jai Ernestas, kad yra 
labai graži. Ir ji priimdavo jo teiginius kaip komplimen- 
tus, nors jai užteko nuovokos įžvelgti juose priekaištą ir 
maldavimą. Tačiau nuo rugsėjo 1-osios Ernestas liovėsi 
jos ieškojęs. Netgi vieną lapkričio dieną, kai susiriejo dėl 
kažkokio menkniekio — Ernestas supyko, nes ji nepakan- 
kamai greitai pagamino Litui vakarienę, — Izabelei iš bur- 
nos išsprūdo frazė, esą, reikia nusiraminti, nes jiedu tokie 
įsiaudrinę todėl, kad jau daugiau nei mėnesį nesimylėjo. 
Kadangi ji niekuomet pati nei prašydavo, nei siūlydavo, 
iš jos lūpų ta pastaba nuskambėjo keistai. Ernestas nieko 
neatsakė. 

Taigi, galime sakyti, kad, išskyrus šią smulkmeną, — 


juk santuokoje, kuri, tikimasi, truks dešimtmečius, ši 

detalė nebūtinai turi būti svarbiausia — Masalvi ir Haro 
porai viskas klojosi gana sėkmingai ir gerai — ir šeimos, ir 
darbo fronte. 

2003 metų kovo 3-iąją, pirmą valandą nakties, likus 
dviem dienoms iki šeštųjų Lito mokslo metų valstybinėje 
mokykloje pradžios, Ernesto ir Izabelės namuose suskam- 
bo telefonas. Telefonas stovėjo Ernesto lovos pusėje; o ža- 
dintuvas — Izabelės pusėje — juk ji keldavosi anksti. Todėl 
ir atsiliepė Ernestas, nes jis juk nežinojo, kad buvo pirma 
valanda nakties. 

— Alio, — staiga pažadintas pratarė kliūvančiu liežuviu. 

— Labas vakaras, — atsiliepė kitoje linijos pusėje. — No- 
rėčiau pasikalbėti su Izabele Masalvi. 

— Kas? — šiaip ne taip išstenėjo Ernestas. 

— Prašyčiau Izabelę Masalvi. 

— Kiek valandų? Kas jūs toks? 

— Atleiskite, neturiu laikrodžio po ranka. Tuoj pasa- 
kysiu. Ne, nežinau. Atsiprašau. Esu Ismaelis Feras. Aš jau 
kalbėjausi su Izabele. Ji man paskambino. 

— Kur ji jums paskambino? Ką jūs čia kalbate? Kas jūs 
toks? 

— Manau, kad visa tai jums jau pasakiau. Ar galite pa- 
kviesti Izabelę? 

— Klausykite, čia Izabelės vyras. Ji ištekėjusi moteris, — 
stengėsi susivaldyti Ernestas, tarsi tai būtų nesusipratimas, 


kurį galima išsiaiškinti per pokalbį. 


$I 


— Taip, taip, aš žinau. Bet jūsų žmona man paskambi- 
no. Ji pažadino manyje norą su ja susipažinti. Ji pati man 
paskambino. 

Ernestas trenkė ragelį ir išrovė laidą iš lizdo, kaip buvo 
matęs elgiantis filmuose. 

Izabelė tebemiegojo. Ernestas ją papurtė. 

Vos išgirdusi vyrą kvočiant ją apie kažkokį Ismaelį 
Ferą, pirmiausia susimąstė, ar tik nebus ištarusi to vardo 
per miegus. Tačiau labai greitai suprato, kad įvyko tikra 
katastrofa: vardas, niekuomet neturėjęs išnirti iš košma- 
rų erdvės, pažadino jos vyrą realiame pasaulyje. Kaip kad 
sergantis pasiutlige arklys peršuoliuoja slėnį ir prisijungia 
prie sveikų ristūnų bandos. 

— Tai toks pamišėlis, iš darbo... — tarė Izabelė, trinda- 
masi akis. 

— Jis su tavimi dirba? 

— Ne... Ne... Tai klientas, kuris... 

— Ar tu tikrai jam paskambinai? - įniršęs kaip niekada 
nutraukė ją Ernestas. Nežinia kodėl, bet Izabelė buvo ti- 
kra, kad jis jos nemuš. Ji nurimo. 

— Leisk tau paaiškinti, — tarė, stengdamasi suvaldyti 
padėtį. — Kaip ir kasdien, aš paskambinau atsitiktiniam 
klientui, norėdama įsiūlyti dantų pastą. Paskambinau ši- 
tam Ismaeliui Ferui. Ir, užuot numetęs ragelį, kaip elgiasi 
visi, jis paprašė mano telefono numerio ir... 


— Ir tu jį jam davei! - sušuko Ernestas. 

— Ne, - atsakė Izabelė, ir iš jos tono buvo aišku, kad 
dabar jau ji pradeda pykti ant Ernesto, sukančio pokalbį 
sau naudinga linkme. —- Nedaviau jam jokio numerio: nei 
namų, nei darbo. Ir pasakiau, kad esu ištekėjusi. Nejįsi- 
vaizduoju, iš kur gavo mano telefono numerį. 

Gal minutę Ernestas patylėjo, o po to pasakė: 

— Noriu, kad mestum darbą. 

Izabelė sukando dantis. 

— Nėra gerai, kad tu ištisas dienas skambinėji vy- 
rams, — nenurimo Ernestas. — Kas žino, ką jie gali apie 
tave pagalvoti. Keista ne tai, kad šiandien mums paskam- 
bino kažkoks beprotis: keista, kad nesulaukiam panašių 
skambučių kasdien. Juk tas nusikaltėlis pasakė tiesą — tu 
pirmoji jam paskambinai. 

— Jei taip būtų, — tarė Izabelė, — jokia moteris negalėtų 
dirbti jokio darbo, įpareigojančio ją bendrauti su bet ko- 
kiu vyru. 

— Nė viena moteris tau neprilygsta, — atrėmė Ernes- 
tas. — Ir tu skambinai ne vienam ar dviem vyrams — kas- 
dien skambini tūkstančiams. 

— Eisiu į darbą, - kaip kirviu nukirto Izabelė. - Mums 
to reikia. 

— Daugiau tu nedirbsi, — atrėžė Ernestas. — Aš irgi galiu 
dirbti. 

— Ir kuo gi?! - sušuko praradusi savitvardą Izabelė. 


— Siukšlininku, — narsiai ištarė Ernestas. 


33 


Izabelė pajuto nevalingai gerkle tarsi šleikštulį kylantį 
juoką, netgi norą iš širdies nusikvatoti. Nežinia, kaip pa- 
jėgė jį užgniaužti, bet jai pavyko, nes tai buvo gyvybės ar 
mirties klausimas: jei dabar Ernestas pamatytų ją besišyp- 
sant ar besikvatojant, vėl imtų gerti. Ji tuo neabejojo. 

Bėgte nubėgo į vonios kambarį, tarsi smaugiama neti- 
kėtos raudos. Iki galo atsuko vandens čiaupus ir įsitikinu- 
si, kad niekas jos neišgirs, iš visos širdies nusikvatojo. Kai 
Ernestas pasibeldė į duris ir paprašė jos išeiti, drebančiu 
balsu, tarsi nepaliaujamos raudos draskoma, liepė palikti 
ją ramybėje. 

— Aš galiu dirbti šiukšlininku, — nenurimo Ernestas 
kitapus vonios durų. — Prieš porą dienų, anksti rytą, kal- 
bėjausi su šiukšles renkančiais vaikinais. Sakė, kad visada 
yra laisvų vietų. 

Izabelė įsivaizdavo Ernestą šiukšlyne, apdraskytą žiur- 
kių ar besikapstantį tarp atliekų ant įmonės „Manliba“ 
žaliojo sunkvežimio keltuvo. Kadangi minėti vaizdai ne- 
sukėlė jai juoko priepuolio, nusprendė galinti išeiti iš vo- 
nios. 

Ginčas truko dar pusantros valandos. 

— Pasikalbėsiu su Bordenave, - nusprendė Ernestas. 

— Su Anastasijum? Tu išprotėjai. Jis mane atleis. 

— Būtent to ir noriu, — pirmą kartą tą naktį ramiu balsu 
pareiškė Ernestas. 

Izabelė suvokė pralaimėjusi. Įsiplieskus ginčui, ji buvo 


įsitikinusi, kad jis bijos ją prarasti: nei išvarys iš namų, nei 

išeis pats. Kuo dar jis galėjo ją pagąsdinti? Jis pasakys, kad 
ji daugiau nedirbs, o ji - kad dirbs, ir, atėjus metui, kai rei- 
kės nuspręsti, jam beliks pasiduoti. Tačiau dabar jis sudavė 
jai mirtiną smūgį: jei eis kalbėtis su Anastasijumi, šis — ji 
tuo nė kiek neabejojo — išmes ją iš darbo. Anastasijus ne 
toks kaip Ernestas — dėl jos jis nesiruošė kentėti nė mažiau- 
sio nepatogumo ir tikrai neketino rizikuoti. Pirmiausia, ką 
jis padarytų pasirodžius konfliktiškam vyrui, — išmestų ją 
kaip musę iš barščių. Juk tai ji kupina nevilties atėjo pas 
ji prašytis darbo — ne jis ją pasikvietė. Mokėjo jai algą ir 
anksčiau laiko, ir laiku. Jis nepriekabiavo prie jos ir kan- 
triai išklausė, susidūrus su pirmąja bėda darbe. O dabar ji, 
kaip niekur nieko, sukels jam skandalą jo paties biure? Įsi- 
vaizduodama Ernestą — su jo pilvuku, būdinga kalbėjimo 
maniera, apgailestavimais — Bordenavės kabinete, ji ėmė 
ne tik bijoti prarasti darbą — pajuto plūstelint gėdą. 

— Gerai, — pasakė Izabelė. — Pirmadienį atsisakysiu 
darbo. 

Ernestas nusišypsojo. Iš Izabelės pusės tai reiškė paliau- 
bas. Iki pirmadienio yra užtektinai laiko palenkti jį į savo 
pusę. Vėliau ką nors sugalvos. Kad ir kaip būtų, ji priva- 
lo priversti laikytis jį kuo atokiau nuo jos darbo. Ernesto 
šypsena nedingo nuo lūpų ilgiau nei ta pergalė buvo verta. 
Izabelė pastebėjo, kad jis žvelgia į ją geidulingai, kaip ne- 
buvo žvelgęs jau kelis mėnesius. 

Ernestui pergalė reiškė susitaikymą. Jis pirmą kartą 


laimėjo prieš Izabelę, tad norėjo atšvęsti tai kaip dera 

sutuoktiniui. Izabelei patiko, kad nugalėjęs jis ketina pa- 
reikalauti savo teisių į ją. Tokie štai jos galvoje gimstantys 
pamąstymai galiausiai sužadino jos geismą labiau nei Er- 
nesto išsakytos mintys. 

Pasidavė šaukiama geismo ir puolė į vyro glėbį. Izabelė 
vilkėjo plonyčius olandiškus naktinius marškinius. Po tais 
marškiniais siūbavo jos puikios krūtys. Apačioje mūvėjo 
baltas matroniškas apatines kelnaites, kurios tik ant jos 
neatrodė bjauriai. Jie apsikabino. Ber pakako kelių minu- 
čių, kad suprastų: Ernestas vis dar buvo impotentas. 

Pabučiavę vienas kitą į skruostą, užmigo. 

Kitą dieną, prieš Litui išeinant į futbolo čempionatą, — 
jis puikiai žaidė, o čempionatas vyko mokyklos kieme, 
kuris per vasaros atostogas buvo naudojamas kaip futbolo 
aikštė, — Ernestas jo paprašė vėl įjungti telefoną. Iš visų 
trijų jis vienintelis sugebėjo tai padaryti. Berniukas atsi- 
klaupė šalia laidų raizginio, atrodančio kaip prapjauto pil- 
vo žarnos, ir po poros minučių telefonas vėl veikė. 

Dažniausiai šeštadieniais Ernestas palydėdavo Litą iki 
mokyklos kiemo, o kartais netgi pasilikdavo pasižiūrėti 
rungtynių. Tačiau, kai negalėdavo palydėti, jie per daug 
nesijaudindavo, kad berniukas išeidavo ir grįždavo vienas: 
tai buvo dar viena vieša šeimos paslaptis, — gyvendamas 
prieglaudoje, Litas taip pat vaikščiodavo gatvėmis vienas 
ar su bloga kompanija — taigi, bijoti nebuvo ko. Šį šeš- 


tadienį, labiau nei bet kada po to naktinio skambučio, 

Ernestas nenorėjo palikti Izabelės vienos šalia veikiančio 
telefono. 

Vos išėjus Litui, Ernestas liepė Izabelei paskambinti 
Bordenavei ir pranešti, kad pirmadienį neateis. 

— Juk šeštadienis, — tarė Izabelė. 

— Tu man sakei, kad jie su Luisu dirba ir šeštadieniais. 

— Bet aš nenoriu jo trukdyti. 

— Ar tau labiau patiktų, jei pirmadienį pats ten nu- 
eičiau? 

„Jam nieko neišėjo lovoje, tad dabar bent šitaip sten- 
giasi mane sužlugdyti“, — pamanė Izabelė. Ji jautė, kad 
pagarba vyrui, užgimusi, kai jis išgelbėjo jai gyvybę, pa- 
mažu ima blėsti. 

Izabelė pakėlė ragelį - kaip kasdien, išskyrus tada, kai 
būdavo namuose, - ir surinko tiesioginį Anastasijaus nu- 
merį įmonėje „Call and Help Center“. Atsiliepė Luisas. 

— Labas, Luisai. Čia Izabelė. Prašau pakviesti Anas- 
tasijų. 

— Minutėlę, - tarė Luisas. Išgirdo jį kažką šnabždant, o 
vėliau pasigirdo ramus ir tvirtas Anastasijaus balsas. 

— Ką mums paporins auksinis balsas? — tarė Anastasi- 
jus. Išskyrus užuominą apie jos grožį per pirmąjį pokalbį, 
iki pat šito skambučio niekuomet nebuvo jai ištaręs nė 
vieno komplimento. 

— Vakar man paskambino tas beprotis iš dantų pastos is- 


torijos, — išpyškino Izabelė. — Ismaelis Feras. Neįsivaizduoju, 

iš kur gavo mano namų telefoną, bet paskambino pirmą 
valandą nakties... 

Ji jau nebeturėjo jėgų ginti tai, ką buvo laimėjusi to- 
kiomis pastangomis. Jei Apvaizda žaidė su ja, ji atiduos jai 
pergalę. Ilgiau kovoti nebegalėjo. 

— Pirmadienį aš nebegrįšiu į darbą, Anastasijau. 

Ernestas triumfuojamai iškėlė kumštį kaip džiūgaujan- 
tis dėl įvarčio sirgalius. 

— Atleisk man. Esu labai tau dėkinga. Bet akivaizdu, 
kad nemokėjau savęs realizuoti. Kaip jau sakei, anksčiau 
to niekuomet nebuvo nutikę. 

— Taip, — keistai kantriai atsakė Anastasijus. —- Bet nu- 
tiko, nes tu vienintelė turi tokį ypatingą balsą. Tikrai auk- 
sinį balsą. Nesijausk kalta. 

Neįtikėtina, bet Anastasijus nei liepė jai nešdintis, nei 
lengviau atsikvėpė, išgirdęs jos pareiškimą, kaip kad ji įsi- 
vaizdavo. 

— Tūkstantį kartų atsiprašau, — toliau kalbėjo Izabelė, — 
bet tai mane pribaigė, — ji pavartojo žodį, kuris tuo metu 
jai pasirodė svariausias, neturėdama jokio konkretaus 
tikslo. — Esu tau be galo dėkinga. 

— Aš nesirengiu tau cituoti sutarties nei dėl ko nors 
priekaištauti, — atsakė Anastasijus. — Tu gerai dirbai ir mes 
vienas kitam nieko neskolingi. Gali išeiti iš darbo. Bet no- 
riu, kad rytoj kartu su vyru atvažiuotumėt į mano dvarą 
ir atsisveikinsim kaip pridera. Tai vienintelis dalykas, ko 


tavęs prašau. 

— Aš nežinau, ar... 

— Ten turime baseiną, tad noriu, kad mūsų vaikai 
pažaistų drauge. Visada troškau, kad artimiausių mano 
darbuotojų vaikai mėgautųsi tais pačiais dalykais, kaip ir 
manieji. Rytoj devintą ryto atsiųsiu automobilį. Jei pano- 
rėsite, sėsite į jį ir susitiksim dvare, esančiame Inžinieriaus 
Mašvico gatvėje. Jei automobilis grįš tuščias, - liūdnu bal- 
su pridūrė Bordenavė, - aš jau žinosiu, ką daryti. 

Izabelė nesuprato paskutiniojo sakinio. Bet Anasta- 
sijus, kaip ir ji, pasakiusi „mane pribaigė“, ištarė tai be 
konkrečios dingsties. Pokalbis su Anastasijum pažadino 
jai tam tikrą susižavėjimą juo kaip savo darbdaviu. Ramus 
tonas, kuriuo atsakė į jos apsisprendimą, labai skyrėsi nuo 
Ernesto desperacijos. Elegancija, su kuria buvo ištartas 
pakvietimas, Anastasijų iškėlė jos akyse. 

— Mes nevažiuosim į jokį dvarą, — neilgai trukus pareiš- 
kė Ernestas. — Atsisakei darbo — ir baigta. 

— Tu mane užknisai, — piktai atrėmė Izabelė. —- Man vi- 
siškai nusispjaut — eisim mes ten ar ne. Negaliu tavęs pakęs- 
ti: likčiau namuose vien tik dėl to, kad nereikėtų kur nors 
eiti kartu su tavim. Bet Litas jau metus nematė baseino, tad 
nenoriu, kad prarastų šią progą. Elkis kaip tinkamas. 

Po valandos Ernestas įžengė į svetainę nuleidęs galvą 
ir pasidavė. 

— Gerai, — tarė Izabelė, bet nepadėkojo. 

Ernesto Haro bute, esančiame Lesikos gatvėje, pake- 


liui į Rivadavijos parką, šeima gyveno trise, čia buvo du 

kambariai: sutuoktinių miegamasis ir svetainė, kur mie- 
gojo Litas. Kiekvieną rytą, kaip buvo išmokytas našlai- 
čių prieglaudoje, berniukas kruopščiai survarkydavo savo 
guolį, o čiužinį palikdavo atremtą į sieną. Dar buvo vo- 
nios kambarys ir virtuvė. 

Kai sutiko sekmadienį vykti į dvarą, svetainėje Ernes- 
tas apkabino Izabelę ir pabučiavo į kaklą vildamasis, kad 
jiedu užsirakins savo miegamajame. Bet Izabelė švelniai jį 
atstūmė: 

— Paleisk, paleisk. 

Laimė, greitai sugrįžo Litas ir nutraukė nemalonią tylą. 


Bent jam pasisekė — jo komanda laimėjo rungtynes. 


Kadangi Ernestas sutiko vykti į svečius, pasijuto turįs teisę 
patikrinti Izabelės krepšį. Buvo septynios ryto, kai pažadi- 
no ją sakydamas, jog neleis jai vilkėti bikinio. Ji privalanti 
ji pakeisti vientisu maudymosi kostiumėliu. Dar parei- 
kalavo pasiimti ką nors prisidengti netgi vilkint vientisą 
maudymosi kostiumėlį. Izabelė tik papurkštavo. 

Viena vertus, ji pavargo pyktis su Ernestu. O antra - jo 
pavydas jai netgi praskaidrino nuotaiką. Tai tarsi kompen- 
savo prieš daug mėnesių nutrūkusius intymius santykius. 


Jei nebūtų buvęs toks ankstyvas rytas, ji būtų nusimetusi 

drabužius. Buvo tikra, kad šįkart tai būtų suveikę. Bet nė 
vienas iš jųdviejų nieko nesiėmė. 

Automobilis atvyko laiku. Anastasijui neprireikė duo- 
ti adreso: visi darbuotojai užrašydavo savo asmens duo- 
menis, telefono numerį, namų adresą, asmens kodą ant 
kortelės šalia Luiso rašomosios mašinėlės. Vėliau Luisas 
mašinėle visus juos įtraukdavo į bendrą sąrašą. 

Jie nedelsdami nusileido laiptais ir sulipo į automobilį. 
Nors iš pažiūros atrodė ramūs, viduje beveik eutoriškai 
džiūgavo. Tai buvo pirmas kartas per jų bendrą gyvenimą, 
kai kas nors juos pakvietė į svečius. Litas po pažasčia spau- 
dė pripučiamą čiužinį su Betmenu; jis nemokėjo plaukti. 
Nuo pat krizės pradžios nebuvo progos jo panaudoti. 

Važiavo valandą. Kelionės pradžioje Izabelė vėl ėmė 
tyliai niršti ant Ernesto: vientisas maudymosi kostiumė- 
lis atrodė tinkamas tik senei. Bet prisiminusi, kad jis vis 
tik priėmė pakvietimą ir pavydi jos iš meilės, atgavo gerą 
nuotaiką. Jau prieš pat atvykstant, visi trys sudainavo dai- 
nelę iš televizijos laidos ir nusijuokė patenkinti, kad jiems 
puikiai pavyko. 

Dvaras visiems trims padarė didžiulį įspūdį. Net pasa- 
kos apie karalystes su princesėmis ir burtininkais, kurias 
Litui skaitydavo pirmaisiais mėnesiais, pagauti nepapras- 
to ką tik susikūrusios šeimos entuziazmo, kai dar galėjo 
įpirkti užsienines knygas švelniu popieriumi ir su neįpras- 
tomis iliustracijomis, jų neparengė šiai didingai ir turtin- 


gai scenai. 


6I 


Čia buvo fontanų, vaismedžių, skulptūrų ir iš visų įma- 
nomų spalvų gėlių suformuotų vejos Aigūrų. Du Aamingai 
ir du nežinomos rūšies paukščiai violetinėmis plunksno- 
mis ir rausvais kuodais zigzagais lakstė po sodą — kartais 
jie pralėkdavo ir tarp svečių. 

Juos sutiko tarnaitė ir tarnas su užkandžiais nukrautu 
padėklu — čia buvo sumuštinukų su ikrais, austrių, omarų 
žnyplių, vėžių mėsytės, išlukštentų krevečių, šaltos šernie- 
nos, šaltos elnienos, varlių šlaunelių, lašišos su kaparėliais, 
o šalia ir rūkytos lašišos — ir kitu padėklu su gėrimais: 
kokakola, gazpaču, sidru, „Kruvinąja Meri“, šampanu, 
1970-ųjų derliaus vynu „Cabernet Sauvignon“ ir „John- 
nie Walker“ viskiu mėlyna etikete. Ernestas gėrė tik koka- 
kolą ir nieko nevalgė. Izabelė leido sau taurę šampano ir 
paragavo visų patiekalų. Ji viena suvalgė visas austres. 

Trečias tarnas bėgte atbėgo, iškėlęs padėklą, kraute nu- 
krautą įvairiausia provizija, skirta Litui: čia buvo keptų 
bulvyčių, mažyčių dešrelių su garstyčiomis, žemės riešutų, 
japoniškų riešutų, traškučių. Ketvirta tarnaitė stūmė veži- 
mėlį su stogeliu, panašų į važinėjančius Šiaurinės Kostane- 
ros krantine, kuriame buvo karamelizuotų obuolių, figų, 
įdarytų kukurūzų spragėsiais, saldžių, sūdytų ir braškių 
skonio kukurūzų spragėsių, japoniškas turonas, tobulai 
supjaustytų mažų šokoladinio torto gabalėlių, morengų, 
saldžių pieniškų alfachorų, vaflių su „Nutella“, pieniškų, 
grietininių ir šokoladinių ledų. 

Šiek tiek aplenkdamas Bordenavių šeimą — Anastasi- 
jų, jo žmoną Noemi ir sūnų Bartolą — riedėjo dar vienas 
vežimėlis su varikliuku cukraus vatai gaminti, stumiamas 
baltai apsirengusio žmogaus su siauru cilindru. Jis greitai 
suvijo porą cukraus vatos gniutulų berniukams ir trečią — 
moterims, kurio jos sutiko paragauti ir kikendamos su- 
valgė. 

Ernestas nežinojo, kaip elgtis, atsidūręs tokioje pra- 
bangoje, kuri jam jau ėmė rodytis agresyvi, todėl tylėjo. 
Bartolas ūgiu ir kalbos maniera beveik nesiskyrė nuo Lito. 
Bet buvo labai blyškus, o Litas buvo juodų plaukų ir tam- 
saus gymio. 

Pažvelgus į Bartolą buvo matyti, kad jis geriau maitina- 
si, lanko geresnę mokyklą ir atsainiau elgiasi su jį supančiu 
pasauliu. Ber Litas lenkė jį išmone, ištverme ir sugebėjimu 
susidoroti su nelauktais sunkumais. 

Noemi kažkada buvo Mis Argentina. Dar prieš ja tap- 
dama dirbo modeliu. Laimėjusi titulą ir pavažinėjusi po 
pasaulį kaip tituluota gražuolė, įsidarbino televizijoje lai- 
dos vaikams vedėja. Darbe ji niekuo nepasižymėjo, bet 
ten ją ištiko nesėkmė, kuri paliko ją be nieko: vienas lai- 
dos dalyvis, berniukas, mirė per tiesioginį eterį dėl retos 
genetinės ligos. Nei vaiko tėvai, nei laidos rengėjai, nei 
Noemi nė trupučio nebuvo atsakingi už tą mirtį, bet lai- 
dos vedėja tapo ilgam susijusi su nelaime ir mirtimi. Kitą 


dieną laida buvo nutraukta. 

Anastasijus išgelbėjo ją nuo galimo jau beprasidedan- 
čio nuopuolio — būdama 21-ų ji tapo jo vaiko motina. 
Nuo tada praėjo vienuolika metų. 

Izabelė nuoširdžiai pagyrė, kad ant jos kūno nematyti 
nė ženklo, kad ji apskritai gimdžiusi. Juk Noemi, kitaip 
nei Izabelė, kuri dar nepakeitė savo zomšinio sportinio 
kostiumo į vientisą maudymosi kostiumėlį, juos sutiko 
vilkėdama bikinį ir ryšėdama paplūdimio skarą. Noemi 
krūtys, kaip ir dera Mis Argentinai, — nors Ernestas ne- 
labai į jas ir žiūrėjo, kad ir kiek Anastasijus troško jomis 
pasipuikuoti, — iš karto krito į akis: jos buvo milžiniškos, 
stačios, sultingais speneliais, ryškėjančiais per elastinį au- 
dinį. Pilvas — plokščias kaip lenta, su auskaru bamboje. 
Sėdmenys — tarsi nupiešti Divito. Bet ji negalėjo prilygti 
Izabelei, nes ši buvo daug labiau apdovanota gamtos, pa- 
slaptingesnė, žavingesnė. Bet kuris iš dviejų ten buvusių 
vyrų būtų išmainęs nekaltą dvidešimtmetę į Izabelę, tad 
beveik trisdešimt trejų ir toli gražu ne skaisti Noemi netu- 
rėjo nė mažiausio šanso. 

Anastasijus stengėsi vadovauti pokalbiui, o Noemi ir 
Izabelė jį palaikė. Ernestas dairėsi aplinkui, lyg norėdamas 
inventorizuoti sklypą, kuris atrodė begalinis. Tolumoje, 
bet ne pabaigoje, — nes jokios pabaigos nesimatė — juod- 
bruvys vyras, apsirengęs kaip gaučas, anot Anastasijaus, 
kepė „ponus kepsnius“. 

— Na ką? - šūktelėjo Anastasijus Diasui, nes toks buvo 


kepėjo vardas. — Ar jau paruošti lašinukai? 

Buvo tik vienuolikta valanda ryto, bet Diasas pradėjo 
kepti mėsą — avieną, ožkieną, kiaulieną, triušieną ir jautie- 
ną —- aštuntą, nes mėgo, kaip paaiškino Anastasijus, tai da- 
ryti „lėtutėliai“. Ketvirtis po vienuoliktos, vos penkiolika 
minučių po to, kai Anastasijus paklausė Diaso, ar paruošti 
lašinukai, savo auditorijai jis pareiškė: 

— Turiu vieną staigmenėlę. 

Turėjo kelias. 

Pirmiausia pasirodė žirgai. Abu berniukai ėmė šauk- 
ti kaip išprotėję. Litas šiek tiek garsiau nei Bartolas. Tai 
buvo keturi nuostabūs ristūnai, keturi eržilai. Dviem iš jų 
jojo du vaikinai, laikydami likusiųjų vadeles. 

Litas užsiropštė ant vieno. Jam niekuomet anksčiau 
neteko joti, bet, vos įsitaisęs balne, pasijuto tikru raiteliu. 
Bartolas buvo jodinėjęs daugybę kartų, tačiau neatrodė 
vikresnis. 

Izabelė susižavėjusi atsiduso, o Ernestas pirmą kartą 
tądien prie visų prisijungė — ėmė ploti. 

Kai grįžo pajodinėję, išgėrė šaltutėlio apelsinų gėrimo. 
Netrukus pasigirdo keturračių variklių gausmas. 

Litas negalėjo patikėti savo akimis. Jis užšoko ant „ra- 
tuotojo“ tarsi būtų tai daręs daugybę kartų. Sklypas tikrai 
buvo beribis. Niekas nežinojo, kur jis baigiasi. Litas nu- 
tolo tiek, kad suaugusieji šiek tiek sunerimo, ar tik nebus 
pasiklydęs. Tačiau jis grįžo kaip čempionas, pasirengęs lipti 
ant pakylos. Ernestas vėl suplojo. Jis ištarė pirmąjį vertą dė- 
mesio sakinį, išskyrus „kche“, „iš tikrųjų, „įsidėmėtina“, 

„tikrai“, „jūs teisus“. Pasakė: „Mes čia iš tikrųjų nerealiai 
leidžiame laiką.“ 

Atnešė kepsnius. Litas valgė itin tvarkingai. O Bartolas 
leido sau paimti į rankas kaulą ir nugraužti paskutinius 
mėsos likučius. 

Ernestui buvo pasiūlyta vyno — jis, žinoma, atsisakė. 
Izabelė saikingai išgėrė. 

Nors baseinas juos masino savo didingumu, iš dalies 
todėl, kad buvo nelabai karštas kovas, iš dalies, kad svečiai 
šiek tiek varžėsi, — Litas nemokėjo plaukti, Ernestas nė 
nemanė lįsti į vandenį, o Izabelė nežinojo, kaip paprašyti 
leidimo persirengti, — kurį laiką, kol „suvirškins“ keps- 
nius, nusprendė nepulti į vandenį. 

— Kol suvirškins? — ištarė pusgirtis Anastasijus. — Kaip 
suprasti, kol suvirškins? Moterų prasimanymai! 

Visi nusijuokė. Ernestas labai neįtikinamai suvaidino 
besijuokiąs. 

— Mirtis vyriškajai giminei! — nenurimo Anastasijus. 

— Mirtis! — pritarė abi moterys, iškėlusios rankas. 

Noemi buvo išgėrusi šiek tiek per daug, lygiai kaip ir 
jos vyras. Izabelė — saikingai, bet po šitiek metų jai patiko 
dalyvauti visuomeniniame gyvenime. Prisidėdama prie 
to choro iškėlė rankas ir jos krūtinė ištempė violetinius 
sportinius marškinėlius. Ernestas nematė, ar tai pastebėjo 
Anastasijus, bet tai jam nepraslydo pro akis, ir jis susi- 


erzino. 

— Ką gi, — tarė Anastasijus. — Dabar kaip tik geriau- 
sias metas pūkštelti į vandenį. Jei dar lauksime, turėdami 
omeny, kad dabar kovas, paskui numirsime iš šalčio. Be 
to, — pridūrė šypsodamasis, — man labai pravers atvėsinti 
įkaitusią galvą. 

Abi moterys suprato, kad kalbama apie alkoholio per- 
teklių. Tačiau Ernestas tuo nebuvo tikras. Ir lyg tyčia po 
akimirksnio Izabelė paklausė, kur gali persirengti. 

Nešina krepšeliu Izabelė nužingsniavo iki didžiulio 
namo, esančio už poros šimtų metrų nuo pavėsinės, ku- 
rioje jie pietavo. Pasinaudojo tuo, kad yra viena, ir užėjo į 
tualetą. Sėdėdama ant unitazo ir stebėdama savo atspindį 
milžiniškame veidrodyje itališko marmuro rėmuose, pa- 
stebėjo, kad saulė pagyvino jos veido spalvą. Grynas oras 
dar labiau sustiprino jos spindesį. 

Sugrįžo vilkėdama vientisą maudymosi kostiumėlį. 
Anastasijus nesusivaldė ir sugniuždytas panarino galvą. 
Noemi pajuto pavydą. Ernestas atsistojo, paėmė skraistę, 
kurią Noemi buvo palikusi ant krėslo atkaltės ir, netaręs 
nė žodžio, ja pridengė žmoną. Norėdama išvengti gėdos, 
Izabelė pūkštelėjo į vandenį. Ir jau iš baseino, atsistojusi 
ant pirštų galiukų giliausioje jo vietoje, sušuko: 

— Ateikit, vanduo nuostabus. 

Anastasijaus nereikėjo įkalbinėti. Noemi pasekė savo 
vyru. Ernestas liko sėdėti, stebėdamas juos su tokia mina, 


tarsi priklausytų ypatingai rūšiai, negalinčiai pakęsti 

vandens. Neilgai trukus visi trys besimaudantys suaugu- 
sieji jau taškėsi vandeniu ir kvatojosi kaip vaikai. 

Ernestas nebuvo tikras, bet jam pasirodė, kad Anas- 
tasijus taškydamas vandenį liečia pirštais Noemi ir lygiai 
taip pat Izabelę. Pasinėrę į linksmybes, nė vienas — visi 
trys maudaliai ir pavydo kančiose skendintis Ernestas — 
negalėjo pastebėti Lito, žingsniuojančio giliosios basei- 
no dalies kraštu be savo čiužinio (kuris, kaip paaiškėjo, 
buvo prakiuręs), ir jokiu būdu negalėjo numatyti, kad 
Bartolas, neturėdamas jokių blogų kėslų, išdykaudamas 
jį stumtelės. 

Praėjo kelios sekundės, per kurias jis gurkštelėjo van- 
dens ir su aitria neviltim, skatinančia kiekvieną judesį, 
taškė rankomis vandenį, kol Ernestas pamatė, kas nutiko. 
Jis sušuko: „Litai!“ — ir puolė į vandenį su pagirtina narsa, 
nes ir pats nemokėjo plaukti. 

Izabelė išgelbėjo abu. Vos išgirdusi vyro riksmą, nėrė 
prie jo po vandeniu -— tai atlikti ji mokėjo geriausiai. Pa- 
stūmė kojomis Ernestą baseino krašto link — tai jai pavyko 
be galo lengvai — ir griebė už rankos Litą. 

Pirmą kartą per visą laiką, kol jie buvo kartu, — prisi- 
minkime, kai buvo kūdikis, Izabelė jo nemaitino — Litas 
pajuto prie savo kūno ir veido neįtikėtinai dosnią savo 
motinos krūtinę. Jau ištrauktas iš baseino, pasakė jai labai 
aiškiai, ryžtingai ir rimtai, tarsi vienu akimirksniu būtų 
numaldęs emocijų protrūkį, užvaldžiusį jį tarp baimės pa- 
skęsti ir plataus motinos glėbio: 

— Mama, tu išgelbėjai man gyvybę. Aš širo niekada ne- 
pamiršiu. | 

Izabelės akis užplūdo ašaros. 

Ernestui paskolino Anastasijaus drabužius. Dydis buvo 
kaip tik, bet jam netiko, tarsi jo kūnas, o ypač veido iš- 
raiška, nederėtų prie geros aprangos. Anastasijus paėmė jį 
už rankos ir nusivedė gilyn į tą bekraštį sklypą, ten, kur 
moterys negalėjo jų išgirsti. 

Čia, kur jie sustojo, gulėjo gelžbetonio blokai, atrodė, 
kad tai bus dar vienas pastatas, panašus į jau besipuikuo- 
jantį sklypo centre. Tačiau Ernestas nieko neklausinėjo, o 
Anastasijus nieko nepaaiškino. 

— Kaip puiku pabėgti iš to knibždėlyno, ar ne? — tarė 
Anastasijus, turėdamas galvoje, kad moterys jų nebe- 
mato. 

Ernestas išspaudė šypseną, nes pamanė, kad taip reikia, 
bet pačios frazės nesuprato. 

— Nieko sau išgąstis, ar ne? — nenurimo Anastasijus. 

Visu greičiu golfo vežimėliu su kelioniniu šaldytuvėliu 
atlėkė padavėjas. Nieko nelaukęs jį pravėrė. 

— Nori taurelės? — paklausė Ernesto Anastasijus. 

— Ne, - atsakė Ernestas anksčiau, nei Anastasijus baigė 
sakinį. 

Anastasijus paliepė palikti butelį mėlyna etikete bei 
dvi taureles ir mostelėjo padavėjui, kad šis išeitų. Vai- 
kinas pakluso ir nuvažiavo tyliai burzgiančiu golfo ve- 


žimėliu. 

— Tad tokie reikalai, Ernestai, — ištarė Anastasijus ir 
atrodė, kad neketina nieko daugiau sakyti. Tačiau tęsė: — 
Mano darbuotojai man svarbiausi. Visi. Be jų būčiau 
niekas. Nėra taip, kad vertinu juos paprasčiausiai už tai, 
kokie jie. Taip pat nesu filantropas. Bet dėl kažkokių man 
nežinomų priežasčių, greičiausiai ne vien dėl pinigų, jie 
man dirba. Negali būti, kad vien tik dėl pinigų, nes bet 
kuris iš jų, išėjęs iš įmonės ir šiek tiek pasistengęs, galėtų 
uždirbti daug daugiau nei aš jiems moku! Taigi, egzistuoja 
dar kažkas, ko aš nežinau ir netrokštu sužinoti. Prisimink 
vištą, dedančią auksinius kiaušinius. Jei tau sekasi, nieko 
neklausinėk. Netyrinėk. Smalsumas pražudė katę, taip pat 
ir pelę. Kas nežino — pralaimi. Bet kas žino per daug — 
kenčia, nors ir laimi. Galiausiai, Ignasijau... 

— Ernestai, — nutraukė jį Ernestas. 

— Ką? 

— Ernestai. Mano vardas Ernestas. 

— Taip, Ernestai, — pasakė Anastasijus nesuprasdamas, 
kodėl tai buvo jam priminta. Jis nė nepastebėjo apsiri- 
kęs. — Aš vertinu savo darbuotojus, nes jie mane maitina, 
krauna man turtus... — plačiai išskėtė rankas, rodydamas 
savo nuosavybę. — Pagalvok apie itin naudingus darbuo- 
tojus, tokius kaip Luisas ar Izabelė, tavo žmona. Tu žinai, 
kokią jėgą suteikia galėjimas kuo nors pasitikėti? Juk iš 
keturių šimtų merginų ir šimto man dirbančių vaikinų 
Luisas ir Izabelė vieninteliai, kuriais galiu pasitikėti, visiš- 


kai pasikliauti. Jie buvo mano klasės draugai, kaip ir tu. Ir 

dėl jų, vardan jų, aš pasirengęs padaryti bet ką. Kaip pa- 
sikviečiau jus į savo dvarą, kad tavo sūnus pasilinksmintų 
kaip ir manasis, taip noriu, kad, nors mudviejų padėtis ir 
skirtinga, jie turėtų tokių pačių galimybių. Ne vienodai 
turto, čia jau kaip susiklostys likimas ar panorės Dievas, 
bet tokių pačių galimybių. Aš noriu, Ernestai, kad Litas 
lankytų tą pačią mokyklą, kurią lanko Bartolas. Aš pasi- 
rūpinsiu viskuo: transportu, mokesčiais, netgi abiturientų 
kelione, kai ateis metas. Jam nieko netrūks. 

Pirmą kartą nuo to laiko, kai išsivadavo nuo potraukio 
alkoholiui, Ernestas ilgesingai pažvelgė į viskio butelį. 

Sugebėjo atsispirti impulsui. Bet pirmadienį Litas pra- 
dės lankyti šeštą klasę „Highland School“ San Isidro ra- 
jone, jį vežios tuo pat automobiliu, kuriuo juos atvežė į 
dvarą; o Izabelė, kaip ir kiekvieną pirmadienį, sugrįš į savo 
darbo vietą įmonėje „Call and Help Center“. 


Tą patį vakarą, jau viską sužinojusi, Izabelė, rodos, turėjo 
tik džiaugtis, bet prikišo Ernestui draugų stoką — jie nie- 
kur su niekuo neišeina, o jis praleido visą dieną tylomis 
kaip kokia statula. Jos priekaištas buvo dvigubai neteisin- 
gas: juk ji lygiai taip pat neturėjo draugių, kaip jis draugų. 


Ir jos niekas niekur nekviesdavo. Skirtumas buvo tik tas, 

kad jos niekas nekvietė, nes ji nebuvo laisva. O jo — todėl, 
kad jis niekam nebuvo įdomus. 

Izabelė pabrėžė, kad pirmasis jų pasižmonėjimas įvyko 
jos dėka. Ir kas čia per nesąmonė neleisti jai vilkėti biki- 
nio? Kitą kartą, kai juos pakvies, ji būtinai jį pasiims — pa- 
tinka jam tai ar ne. Ir jei jau toks gudrus jos pavyduliauti, 
tegu teikiasi bent išmokti plaukti. 

Kuo daugiau ji jam priekaištavo, tuo jos krūtys atrodė 
didesnės, o kūnas tapo panašus į nendrę. Tačiau Ernes- 
tas nujautė: jei dabar ją prirems, jo paties kūnas neįstengs 
atlaikyti iššūkio. Suskambėjo telefonas, sutuoktiniai susi- 
žvalgė ir piktai nusiteikusi Izabelė pakėlė ragelį. 

— Čia Ismaelis Feras, — tarė tas beprotis. — Noriu pa- 
prašyti tavęs susitikti toliau nuo sostinės. Ar tau tinka Mar 
del Plata? Labai dėkoju, kad man paskambinai. Paaiškink 
viską savo vyrui. Iš balso man jis pasirodė blaiviai mąstan- 
tis Žmogus. 

— Paklausyk manęs, — pratrūko Izabelė. - Nežinai, kur 
lendi. Nežinai, kas per įmonė yra „Call and Help Center“. 
Nežinai, kas toks yra mano viršininkas. Jei dar kartą man 
paskambinsi, turėsi nemalonumų su policija. 

Iš visų jėgų trenkė ragelį. 

— Puikiai padaryta, — pagyrė Ernestas. 

Paskui susižvalgė nežinodami, ką pasakyti. 

Kiek praėjo laiko? Jei būtume to paklausę Izabelės ir Er- 
nesto, jie nebūtų atsakę vienodai. 

Baigiantis metams, jausmas, kad jie prabėgo labai grei- 
tai, visada priklauso nuo to, ar jie praleisti įdomiai. Bet 
laiko, prabėgusio nuo tos dienos, kai Litas pradėjo moky- 
tis „Highland School“, o Izabelė sugrįžo į darbą po to, kai 
neišėjo iš jo aną šeštadienį, negalima matuoti žvelgiant iš 
praėjusių metų perspektyvos. 

Litas gerai įvykdė mokyklos reikalavimus: septynetu- 
kai, šešetukai, kartais, kai itin nepasisekdavo, - koks pen- 
ketukas, bet paskui jį ištaisydavo. Draugų neturėjo, bet 
ir negalėjo skųstis nepritampąs. Kadangi Izabelė dirbo, 
tėvų susirinkimuose lankydavosi Ernestas. Niekada juo- 
se nekalbėdavo — tiesa ta, kad nelabai turėjo ką pasakyti. 
Dėl Lito didesnių pastabų nesulaukdavo, o kai būdavo 
diskutuojama apie mokesčius už mokslą ar neplanuotas 
išlaidas, jis nesikišdavo, nes už viską mokėjo Anastasijus. 
Pamatęs susirinkime Noemi, pasisveikindavo su ja link- 
telėdamas galvą. Namo grįždavo autobusu, jausdamasis 
iš dalies laimingas, nes pasiekė, kad jo sūnus lankytų šią 
mokyklą, iš dalies sutrikęs, nes ten labiau jautėsi esąs ste- 
bėtojas nei moksleivio tėvas. 

O buvo praėję šeši mėnesiai. Toks tikrasis laikas. Bet 


net pats Ernestas būtų įvardijęs du skirtingus skaičius. 

Nuo Lito mokslų pradžios „Highland School“ jis many- 
tų prabėgus kokius porą metų — dėl itin ryškių pokyčių, 
palyginti su ankstesniąja mokykla, ir dėl to, kaip lengvai 
berniukas adaptavosi naujoje. Skirtumai buvo tokie reikš- 
mingi, kad atrodė neįmanoma, jog visa tai nutiko viso 
labo per šešis mėnesius. Bet jei svarstytų remdamasis savo 
santykiais su Izabele, sakytų, kad neprabėgo daugiau nei 
mėnuo - ilgas, bjaurus, drėgnas mėnuo, pilnas tos ardan- 
čios drėgmės, kuri juodomis nuosėdomis apneša sienas ir 
paverčia žmones atgrasiais. Jie nesimylėjo ir beveik nusto- 
jo kalbėtis. Bet ir nesipyko. Tačiau niekuomet nesijuokė. 
Netgi užmigus Litui liovėsi žiūrėję naktinius filmus, kaip 
buvo įpratę nuo tada, kai jį įsivaikino. Jiems patikdavo 
žiūrėti hilmą, o per reklamos pertraukėles stebėti miegantį 
Litą. 

Izabelė vertino tai, kad Litas lanko „Highland School“, 
esančią San Isidre. Ji išdidžiai palydėdavo akimis jį išei- 
nantį ir patenkinta mąstydavo apie geriausias perspekty- 
vas, kurių mokymasis minėtoje mokykloje suteiks jos sū- 
nui. Tačiau kartu jautėsi nesmagiai, nes už visa tai mokėjo 
Anastasijus. 

Kadangi nesilankė tėvų susirinkimuose, o vartydama 
sūnaus sąsiuvinius rasdavo nelabai daug skirtumų nuo 
ankstesniųjų — išskyrus sustiprintą anglų kalbos dėsty- 
mą — atsiradusiems pasikeitimams daug reikšmės neteikė. 
Taigi, jai tai buvo šeši sūnui gerai prabėgę mėnesiai nau- 


joje mokykloje. O dėl mylėjimosi su Ernestu — ji liovė- 

si apie tai galvojusi. Apskritai nebegalvojo apie seksą. Jei 
kartais nuoga priešais veidrodį ar vartydamasi lovoje savęs 
paklausdavo, kas gi nutiko jos gyvenimui, nuspręsdavo, 
kad jei ne Ernestas, kažin, ar tas gyvenimas iš viso tęstųsi. 
Ir tai buvo svari priežastis tebesijausti dėkingai ir lauk- 
ti, kad koks nors stebuklas ateityje praskaidrins situaciją. 
Svarbiausia, kad visi būtų kartu: ji, Ernestas ir Litas. 

Nors padėtis ir buvo įtempta, jai nė karto nešovė į gal- 
vą mintis išsiskirti. Mylėjo Litą ir norėjo praleisti likusį 
gyvenimą su Ernestu. Turacis tais retais momentais, kai jį 
prisimindavo, jai atrodydavo tarsi seniai persirgta liga. 

Ernestui nebuvo taip paprasta pamiršti seksą. Kai Iza- 
belės nebūdavo, kentėdavo geismo priepuolius ir neras- 
davo išeities. Vieną vakarą, vaikštinėdamas Rivadavijos 
gatve, nuėjo iki Oncė aikštės ir su juodaode dominikiete 
įžengė į palaikį viešbutėlį, esantį Chuchujaus gatvėje šalia 
picerijos. 

Buvo gerai. Bet grįžusį namo ir pamačiusį pavakarius 
valgantį Litą jį užplūdo kaltės jausmas, nesuvokiamas 
skausmas, kurio dar kartą negalėtų iškęsti. Nuo tada sten- 
gėsi suvaldyti geismą taip, kaip pats išmanė. Prie Izabelės 
nė nesiartino dėl dviejų priežasčių: pirmiausia, bet tai ne- 
buvo svarbiausia priežastis, bijojo, kad jam nieko neišeis. 
O antra, rimtesnė, priežastis buvo ta, kad jis jau nebeži- 
nojo, kaip prie jos prieiti, nuo ko pradėti. Kadangi Izabelė 
šiuo požiūriu niekuomet nerodydavo iniciatyvos, paliko 


viską kaip buvo. 

Bėda ta, kad laukiant gali nutikti bet kas. Žmonės lau- 
kia autobuso, laiško, telefono skambučio. O pats laukimo 
jausmas, mums belaukiant kūną užplūstančios substan- 
cijos — kaip ir tos, kurios užplūsta, kai pykstame ar prisi- 
mename ką nors itin malonaus, — verčia mus skleisti (per 
odos poras, kvėpuojant), išskirti į aplinką tam tikrus esen- 
cijų, mikrotemperatūrų pavidalo Huidus, kurie pritraukia 
įvairiausias aplinkybes — būtybes ar konkrečius nutikimus, 
klajojančius visatoje tarsi atgailaujančios sielos. 

Taigi ir audra, užklupusi tą vakarą visą sostinę ir mūsų 
pasakojimui labai svarbų iki tol tvirtu laikytą „Call and 
Help Center“ pastatą, kuo puikiausiai atitiko tas ne- 
lauktas aplinkybes. Tai nebuvo viesulas nei tornadas, 
bet tikrai pati bjauriausia audra, nuo kurios kada nors 
kentėjo Buenos Airės. Kaip visada, gatvės patvino jau su 
pirmaisiais lietaus lašais, o vėtra vartė autobusų stoteles ir 
šviesotorus. Plastikinis plakatas, užstrigęs nuo šaligatvio 
iki šaligatvio tarp dviejų storų, maždaug penkių metrų 
skersmens medžių, užgriozdino Rodrigeso Penjos gatvę, 
tarp Kordobos ir Viamontės, kai audra su šaknimis išvertė 
abu senus, bet galingus kamienus: už plakato su užrašu 
„Laimingo gimtadienio, vaikine“ kliuvo šiukšlės, kiti pla- 
katai, mažesni medžiai, susidarė tarsi kokia užtvanka. Kol 
viskas praeis, tokiu oru geriausia sėdėti užsidarius namie. 

Prabėgus dviem valandoms nuo tos liūties pradžios 


„Call and Help Center“ pastate pradingo telefono ryšys. 

Viena merginų užlipo į viršuje esančius kabinetus praneš- 
ti, kad dingo elektra. Izabelė staiga įsivaizdavo jas tarsi 
aukas skęstančio laivo triume. Kaip juodaodžius vergus 
antroje serialo „Šaknys“ serijoje. 

Anastasijus liepė visiems perduoti, kad jie gali eiti 
namo. Izabelė visuomet įsivaizdavo, kad niekuomet ne- 
mato jų išeinančių ne todėl, jog pati išeina anksčiau, o to- 
dėl, kad jie „katakombose“ pasilieka visai nakčiai, steng- 
damiesi įsiūlyti kokią nors prekę nemigos kamuojamiems 
žmonėms. Tačiau tada suprato, kad tai tik vaikiškos min- 
tys: pusrūsio operatoriai ateidavo ir išeidavo irgi per pus- 
rūsį; iš ten neatsklisdavo joks garsas: kabinetus supo garsą 
izoliuojantis asbestas. 

Po kurio laiko, kai Luisas spausdino mašinėle kelis do- 
kumentus, — du kontraktus: su įmone iš Kaimanų salų ir 
su Rusijos rinkai skirto žaidimo, panašaus į „Stebuklingą 
protą“, kūrėjais (Luiso darbui nereikėjo nei elektros, nors 
viršuje ji ir nebuvo dingusi, nei telefono) — Anastasijus 
leido eiti ir jiems. Luisas į tai tik mostelėjo ranka ir dirbo 
kaip dirbęs. 

Buvo penkta valanda popiet. Anastasijus leldo jiems 
išeiti dviem valandom anksčiau nei baigsis darbo diena. 
Pats Anastasijus apsivilko savo nepriekaištingą lietpaltį, 
kaip Bogarto, pasiėmė iš golfo lazdų krepšio lietsargį ir 
tarė Izabelei: 


— Eime, aš tave nuvešiu. 

Izabelė atsakė iš karto, anksčiau nei spėjo pagalvoti, o 
gal jau turėjo parengtą atsakymą nuo pat pirmos dienos, 
kai pradėjo dirbti pas Anasrasijų: 

— Labai ačiū, bet ne. Aš padėsiu Luisui ir paskui išsi- 
kviesiu taksi. 

— Negali man čia niekuo padėti, Izabele, — pasakė Lui- 
sas. — Gali ramiai sau keliauti. 

— Tiesą sakant, — tarė Anastasijus Izabelei, — aš ren- 
giausi išeiti tik norėdamas tave pavėžėti. Paskui būčiau 
grįžęs... Nes esu paskyręs čia susitikimą su švedais. 

Izabelė neturėjo nė mažiausio supratimo, su kokiais 
švedais. Tačiau, pasijutusi nejaukiai taip netinkamai atsi- 
sakiusi Anastasijaus paslaugos, panoro palaikyti pokalbį, 
kad įrodytų esanti gera darbuotoja ir netgi miela buvusi 
bendraklasė. Atsisakydama ji tenorėjo parodyti nenorinti 
būti niekuo daugiau... Bet kartu nenorėjo pasirodyti ne- 
mandagi. 

— O jie atvyks? Per tokią audrą? 

— Turi atvykti, — užtikrino Anastasijus ir taip davė su- 
prasti, kad ant kortos pastatyta didelė suma pinigų, - ne- 
žinau, laivu ar malūnsparniu, bet turi pasirodyti. Taigi da- 
bar pats laikas, kad jūs abu paliktumėt mane vieną biure. 
Jei nenori, kad tave nuvežčiau... Ką gi, Luisai, uždenk 
mašinėlę ir eikite. 

Anastasijus vėl atsisėdo, pakabino savo apsiaustą ir pa- 
dėjo lietsargį, tuo tarpu Luisas uždengė mašinėlę kietos 
plastmasės dėklu ir kartu su Izabele išėjo. Nė vienas jų ne- 

buvo pasirengęs tokiai audrai, tad neturėjo jokio šiltesnio 
drabužio nei galvos apdangalo. 

Kai peržengė pastato slenkstį ir atsidūrė po keistai ap- 
siniaukusiu ir šviesiu — įtartina — dangumi, liūtis jau buvo 
praėjusi. Šaligatviai ir gatvės buvo užlieti vandenio iki kau- 
liukų. Nebuvo matyti nė vieno automobilio nei, juo labiau, 
taksi. Tarp šaligatvių grotelių buvo įstrigęs visoks šlamštas. 

— Pavėžėsi mane? — paklausė Izabelė. 

Luisas šiek tiek baugščiai linktelėjo. 

Taškydami balas greitai nužingsniavo į garažą iki balto 
Perolio sitroeno. 

— Noriu tau šį tą pasakyti, bet nuodugniau neaiškin- 
siu, — išdrįso Izabelė (jos žodžiai aidėjo garaže). - Norėčiau 
išvažiuoti iš čia atsigulusi ant grindų šalia galinės sėdynės. 
Nes po to, kai atsisakiau nuvežama Anastasijaus, bijau, 
kad jis nepamatytų manęs išvažiuojančios su tavim. 

— Jokių problemų, - pasakė Luisas bespalviu balsu. 

Luisas kelis metrus išvairavo automobilį, atidarė duris 
ir pakvietė įlipti Izabelę. 

Izabelė prasispraudė tarp priekinių sėdynių ir, prisiplo- 
jusi prie žemės, išsitiesė šalia galinės sėdynės. 

— Kur tave nuvežti? — paklausė Luisas. 

— Važiuok sau įprastu maršrutu, — atsakė Izabelė (gu- 
lint šalia galinės sėdynės, jos balsas atrodė duslus). — Pas- 
kui aš tau pasakysiu. 

Paaiškėjo, kad tas senas, jau šiek tiek iškleręs sitroenas 


daug geriau tiko skrosti vandeniu užlietas Buenos Airių 

gatves nei koks nors ką tik nuo konvejerio nuvažiavęs 
automobilis. Luisas buvo geras vairuotojas ir išmintingai 
pasirinkę greitį jie yrėsi kasdieniu maršrutu nuo biuro iki 
apylinkių šalia Sentenarijaus parko į Fregatų gatvę, kur 
turėjo butą vidurinei klasei skirtame dangoraižyje su ben- 
dru baseinu ir garažu. 

Nė vienas jų nepastebėjo Anastasijaus, kuris, atsargiai 
vos atitraukęs užuolaidą, pro kabineto langą vogčiomis 
žiūrėjo į baltą sitroeną, riedantį tušturėlėmis gatvėmis. 

Anastasijus paėmė vieną iš golfo lazdų, stovėjusią ar- 
čiausiai lietsargio, nužvelgė savo kabinetą ir pradėjo nuo 
telefono: sudaužė jį vienu smūgiu. Vėliau nusiaubė rašo- 
mąjį stalą. Jau buvo bedaužąs langą, kai akimirkai susto- 
jo pagalvojęs, kad galbūt už durų gali girdėtis triukšmas. 
Nieko nelaukdamas ir daugiau nemąstydamas, švaistėsi 
lazda toliau: sienoms teko tiek smūgių, kad net pabiro 
cemento atplaišos. Sumalė kabyklą ir iki rankenos sugrū- 
do lazdą į kompiuterio ekraną, nepagalvojęs, kad nors ir 
neveikė, bet buvo įjungtas į tinklą. Izabelė... Kas būtų 
pagalvojęs? Ką ji sau manė? 

Jau buvo užtektinai pasišvaistęs, tad jam neberūpėjo, 
girdi jį kas nors ar ne: vienu smūgiu iškūlė langą ir drėg- 
nas oras, nuo praūžusios audros likę lašeliai, jį atgaivino. 
Paskui suskambo telefonas. Sudaužytas, išardytas, išnars- 
tytas lazdos smūgio, telefonas suskambo. Visa tai panėšėjo 
į pokštą ar siaubo filmą. „Call and Help Center“ pastate 


vėl atsigavo telefono linijos. 

Išsitiesusi šalia galinės Luiso automobilio sėdynės Izabelė 
pagrįstai jautėsi juokingai. Bet ji nežinojo, kuo pateisinti 
ją paralyžiavusią baimę. Viena vertus, jai buvo baugu vi- 
sur esančio Anastasijaus žvilgsnio, jei pastebės ją išvažiuo- 
jančią su Luisu, kai prieš tai atsisakė nesavanaudiškos jo 
paslaugos. Kaip ji pasiaiškins, jei jis sužinos? 

Tačiau baimė nepagrįsta, sakė sau Izabelė, nes, pir- 
miausia, kaip jis tai sužinos? Netgi jei ką ir nutuoktų, ji 
galės paaiškinti, kad leisdamasi laiptais ketinusi susirasti 
taksi, o pamačiusi, kad nė vieno nėra, paprasčiausiai priė- 
mė Luiso pasiūlymą. (Nebūtina prisipažinti, kad pati pa- 
prašė Luiso paslaugos, nes Anastasijus jų pokalbio tikrai 
negalėjo išgirsti.) Kita vertus, Anastasijus norėjo pasilikti 
padirbėti, priimti švedus ir rengėsi palikti biurą tik dėl 
jos... Kam šitaip vargintis? Kaip ji galėjo leisti jam taip įsi- 
pareigoti? Ir galiausiai juk jis neįkalbinėjo. Tiesa, nebuvo 
dėl ko įkalbinėti, tad ir pykti nėra dėl ko. 

Kita jos panikos priežastis — nes ją apėmęs jausmas 
buvo panika, ir, kol mąstė, nė nemanė išlįsti iš savo slėp- 
tuvės — nebuvo susijusi su padariniais, kurių galėjo su- 
laukti dėl kelionės su Luisu (būtent to ji su baime laukė 
iš Anastasijaus, nežinojo, tiesa, kokių būtent), ji bijojo dėl 
savo šeimos tvirtumo. 

Bijojo dėl Ernesto ir savo šeimos. Ją baugino ne tai, 


ką Ernestas galėjo jai padaryti (o Anastasijus... ką galėjo 

padaryti Anastasijus, tik išmesti iš darbo? Ir, nepaisant to, 
nežinodama kaip įvardinti, nujautė tikrų tikriausią katast- 
rofą), o jo paties kančios ir kaip padarinys — jos šeimos 
griūtis, jei sužinos, kad Luisas su baltu sitroenu atvežė ją 
iki pat namų. 

Ernestas nebuvo normalus vyras. Bet kuris vyras galėtų 
pajusti pavydą, kad kolega pavežė jo žmoną iki namų, bet 
Ernestui tai būtų ne įtarimas, o įrodymas, kad žmona jį 
apgavo. 

Vien jau faktas, kad žmona važiavo automobiliu, — jie 
patys automobilio neturėjo — reiškė neištikimybę, net jei 
ir nebuvo įrodymų, kad įvyko konkretus seksualinis aktas. 
Ypač tuo senu išklerusiu sitroenu, suteikusiu kelionei ro- 
mantišką aurą, tarsi jie būtų du studentai pavasarį ar seni 
bičiuliai, susitinkantys automobilyje, kuriuo važinėdavosi 
būdami jauni. Todėl Izabelė ir nenorėjo, kad Ernestas pa- 
matytų, netgi nujaustų, kad ji važiavo Luiso automobiliu. 

O Luisas buvo tobulas pasirinkimas. Diskretiškas ir 
nepavojingas. Juk vien dėl savo baimės ji negalėjo pasilik- 
ti po liūtimi, kol paskęs. Luisas nė nemėgins jos paliesti. 
Kitaip nei Anastasijus, kuris ją baugino, ir Ernestas, ku- 
riam jautėsi skolinga, Luisas buvo neutralus vyras: jis nie- 
ko nereikalavo ir pildė jos prašymus. Jis nekėlė pavojaus 
jos ištikimybei, netgi vaizduotėje. 

Izabelė svarstė, pasislėpusi šalia galinės sėdynės, o tuo 
metu audra vėl įsismarkavo ir išlipti prie savo namų durų 


būtų buvusi didžiausia beprotybė: jei pasiseks ir jos ne- 

pamatys Ernestas, būtinai pastebės kuris nors kaimynas. 
Ir netgi jei niekas jos nepamatys, išlipusi iš sitroeno prie 
namų, neturės užtektinai laiko, kad įtikintų, jog atvažiavo 
su taksi. Taip pat negalėjo išlipti porą kvartalų anksčiau: 
vėlgi kas nors galėjo ją pastebėti; o dėl stiprios liūties ir ne- 
sibaigiančių žaibo iškrovų eiti gatvėmis buvo pavojinga. 

— Klausyk, — tarė įdėmiai jos besiklausančiam Luisui, — 
kur tu palieki automobilį? 

— Garaže. 

— O iš garažo galima patekti tiesiai į butą? — toliau 
klausinėjo Izabelė, tarsi ją domintų pastato struktūra. 

— Taip, — pakiliai atsakė Luisas. Kai jis žiūrėjo į galinio 
vaizdo veidrodėlį, stengdamasis įžvelgti pasislėpusią Iza- 
belę, atrodė, kad kalba pats su savimi tarsi beprotis. — Yra 
vidinis liftas. Na žinai, iš tų, senų, liftų. 

— Ar galėtum leisti užeiti minutėlei į tavo namus, o jau 
iš ten išsikviesčiau taksi? — tęsė Izabelė. Įėjimas tiesiai iš 
garažo jai atrodė gana saugus. 

— Žinoma, - atsakė Luisas, o vėliau pridūrė: — Bet ži- 
nok, kad mano namai — tikra irštva. Nemanyk, jei jau 
dangoraižis, tai... Tai vidurinės klasės dangoraižis. Na, 
labai jau vidurinės klasės. Galėsiu tave pavaišinti tik ar- 
bata. 

Izabelė, apsidžiaugusi, kad jis nepasiteiravo, kodėl ji 
nenori būti nuvežta tiesiai namo, atsakė: 

— Aš tau paruošiu tokią arbatą, kad geresnės gyvenime 


nesi ragavęs. 

Tai buvo geriausias iš blogiausių sprendimų. Palauk- 
ti, kol lietus šiek tiek aprims, — dabar vėl ėmė lyti, tiesa, 
pakenčiamai, bet... juk kada nors turi liautis! — išsikviesti 
taksi ir važiuoti namo. Jei per visus tuos mėnesius ji nepa- 
galvojo apie seksą, tai dabar juo labiau: Luisas jai nekėlė 
jokio noro mylėtis. Ir būtent tai darė jį tą akimirką nepa- 
mainomu vyru. 

Į Luiso butą jie pakilo kaip kokie slapukai, tiesiai iš ga- 
ražo; jis užkaitė vandens arbatai — nors ji buvo pasisiūliusi 
ją paruošti. Lauke vis dar lijo. 

Izabelė paklausė, kur telefonas. Ji dvejojo, ar skambinti 
Ernestui ir sugalvoti kokį nors pasiteisinimą dėl galimo 
vėlavimo. Buvo šešta valanda vakaro; paprastai ji grįždavo 
penkiolika po septynių ar pusę aštuntos. Dar turėjo va- 
landą, kad nuslėpusi, jog iš darbo išėjo anksčiau, grįžtų ir 
neturėtų dėl ko nors teisintis. 

— Pamiršau tau pasakyti, — prisipažino Luisas. — Aš ne- 
turiu telefono. 

Tai nebuvo žabangos: kai ji iš po galinės sitroeno sėdy- 
nės paklausė, ar galės paskambinti, jis, nė nespėjęs pagal- 
voti, trokšdamas jai padėti ir iš mandagumo, paskubėjo 
atsakyti teigiamai. 

Nei kompiuterio, dar patikslino. Telefono jis atsisakė, 
nes visą dieną praleidęs kalbėdamas telefonu nenorėjo 
daugiau matyti jokio telefono. O kompiuterio neturėjo 
(juk ji turėjo žinoti) todėl, kad dėl jo prarado ankstesnį 

gyvenimą. Parodė jai nuotrauką su Lukrecija ir Santjagi- 
tu, savo sūnumi. 

Abu jį paliko, paaiškino Luisas, — ji, pagauta aistros, 
kurios jis taip ir nesuprato, net nežinojo su kuo. Šiek tiek 
anksčiau, nei jis baigė sakinį, šlapia Izabelė suėmė delnais 
Luiso veidą ir pabučiavo jį, pilna lietaus aromato, persun- 
kusio jos burną ir kūną. 

Gražiausia būtybė Žemėje atiteko tam niūriam vyrui 
ir padarė jį savą. Pasinaudojo juo, kad pasitenkintų, at- 
sidavė, bent jau vylėsi atsiduoti, kaip nė vienam kitam 
meilužiui. Davė sau valią, nusimetė nuo savęs geismo svo- 
rį, puolė, lyg būtų vyras. Kai viskas buvo baigta, ištarė 
vyrišką sakinį: „Aš labai seniai mylėjausi.“ 

Net jos balsas, kai tarė šią frazę, panašią į baigiamąjį 
atodūsį, buvo prikimęs, vyriškas. Kitam, labiau patyru- 
siam vyrui nei Luisas, visa tai, ypač dviprasmiškas tonas, 
būtų akstinas naujovėms. O Luisas tik truputį išsigando. 

Kai pagaliau išvažiavo taksi ir po poros valandų savo 
namuose, nakties tamsoje, galėjo pasilikti viena, Izabelė 
pamanė, kad būtų per daug patetiška klausinėti savęs, kas 
jai nutiko. Nevertėjo nė galvoti. Jos veiksmai jai pačiai at- 
rodė tokie absurdiški ir jai nebūdingi, kad klausinėti savęs 
atrodytų lyg pasityčiojimas. 

Negalėtų pateisinti jų nei fiziniu geismu, nei nelauk- 
tu potraukiu. Ji neturėjo nė mažiausio supratimo ir buvo 


tikra, jog niekuomet nesupras, kodėl pasielgė būtent taip. 

Mėginti tai iššifruoti jai atrodė kupinas puikybės ir kvai- 
lumo veiksmas, galintis prilygti nebent tam, kurį ką tik 
buvo padariusi. 

Kai baigę mylėtis abu gulėjo nuogi lovoje ne daugiau 
nei septynias minutes, nes Izabelė norėjo apsirengti ir iš- 
eiti, Luisas papasakojo, kad Lukrecija neleido jam matytis 
su Santjagitu, o jis neturėjo jėgų kovoti. Dar pridūrė pui- 
kiai žinąs, kas yra impulsas, nes dėl tokio paties impulso jį 
paliko Lukrecija. Jis užtikrino Izabelę, kad niekas niekuo- 
met nesužinos, kas tarp jų įvyko. Nes jam, o jis tai puikiai 
suprato tik praradęs, šeima buvo svarbiausia. 

Izabelė ištarė „ačiū“, ir dėl šito „ačiū“ ji jautėsi dar nie- 


kingesnė nei dėl to, kad pergulėjo su Luisu. 

Anksčiau tai tik nujautusi, po paskutinių įvykių Izabelė 
suprato: ji negali vėl pajusti to sentimentalaus ryšio Ernes- 
tui. Neturėjo omenyje bendro gyvenimo nei sekso — tiesą 
sakant, kaip tik dabar ji kuo rimčiausiai manė turinti jam 
kuo greičiau atsiduoti, nes tai būtų geras būdas atsidėkoti 
ir išsaugoti santykius. Labiau nei bet kada Izabelė dabar 
troško visą likusį gyvenimą nugyventi su Ernestu. Ji turėjo 
omeny būtent tą nepakeičiamą jausminį ryšį tarp vyro ir 


moters, tokį savaime suprantamą įvardijimą, kuris leidžia 

jiems jaustis pora, kai jis gali vadinti ją „mano žmona“, 
o ji ištarti: „mano vyras ; ne balsu, o mintyse. Būtent šis 
ryšys ir buvo prarastas amžiams. 

Izabelė laikėsi nuomonės, kad žmona galima būti ir 
turėjus iki santuokos daug ryšių, bet po jos — jau nė vieno. 
Ta upė sudegintų ją vagojančius laivus. 

Kai grįžo namo ir pirmą kartą per jų bendrą gyvenimą 
Ernestas elgėsi su ja veidmainiaudamas — ne besąlygiškai 
dievindamas, kaip pirmaisiais metais, nei apatiškai sutri- 
kęs, kaip pastaruosius šešis mėnesius, o su dirbtine lyg ir 
klastinga šypsena — Izabelė suprato, kad sugriovė savo ir 
mylimų žmonių gyvenimą. 

Lovoje Ernestas atsuko jai nugarą ir apsimetė miegas. 
Izabelė kuo puikiausiai skyrė, ar jis miega, ar ne. Ji buvo 
jau nusimaudžiusi, paruošusi abiem vakarienę ir pabuvo 
su Litu, kol šis užmigo. 

Namo ji grįžo tuo pačiu laiku kaip ir kasdien, vos ke- 
liomis minutėmis vėliau nei paprastai, o tai, turint omeny 
audrą, atrodė tikras stebuklas. Ernestas jos nieko nepa- 
klausė nei apie audrą, nei kaip ji grįžo. O lovoje nutiko 
dar vienas iki tol nepatirtas dalykas: Izabelė ištiesė savo 
ranką link Ernesto, nusisukusio į ją nugara. Izabelės ran- 
ka apčiuopė nevalingą ir nepaneigiamą tobulo atsakymo 
ženklą. Bet savo rankomis — Izabelė niekuomet nemanė, 
kad jos tokios stiprios, — Ernestas atstūmė Izabelės plaš- 
takas ir taip leido suprasti, kad nori ir toliau miegoti arba 


apsimesti miegančiu. 

Paryčiais, pusę trijų, suskambo telefonas. Ismaelis 
Feras, įspėtas Izabelės, nebeskambino jai į namus, bet į 
darbą; Izabelė tai sužinojo iš merginų ir Luiso. Telefonas 
liovėsi skambėjęs. 

Izabelė negalėjo žinoti, kad tą vakarą, kol ji važiavo su 
Luisu jo sitroenu, Ernestas pirmiausia paskambino į darbą, 
norėdamas paklausti, gal jam atvažiuoti jos pasitikti per au- 
drą. Anastasijus atsiliepė dešinėje laikydamas golfo lazdą: 

— Ne, jos nėra, — atsakė ramiu balsu. — Ji jau išvyko 


namo. 

Santykiai tarp Izabelės ir Ernesto įstrigo viename taške. 
Ernestas vis veidmainiavo, su kiekviena diena jis darėsi vis 
lipšnesnis, vildamasis sukaupti pakankamai jėgų ir proto. 
Jis nenorėjo pakenkti Litui: troško būti su juo ir toliau, 
bet siekė kaip nors išsilaisvinti nuo Izabelės. Nors pastara- 
sis noras vis dėlto nebuvo būtent toks: labiau nei nuo jos 
pačios, jis svajojo išsivaduoti nuo geismo, kuris, kaip pats 
nujautė, jai išnykus neišblės. Greičiausiai tai buvo vienin- 
telis Ernestui aiškus dalykas per tuos šešis mėnesius, pra- 
bėgusius po audros. 

Izabelė iš visų jėgų stengėsi prisiminti visą su Ernestu 
nueitą kelią. Ji norėjo grįžti į pradinį tašką, į pačią jų 

santykių pradžią, pasistengti atskleisti paslaptį, dėl ku- 
rios jis kažkada ją mylėjo, o ji gerbė jį ir mėgo. Tačiau 
Izabelė nesuvokė, kad tos akimirkos nepaskatino, kaip 
kad daugeliui porų, įsižiebusi kibirkštis, netikėtai įsi- 
plieskusi meilė, bendri interesai: tai buvo vienintelis 
veiksmas. Ernestas ištraukė ją iš namų Beručio gatvėje ir 
išsivedė gyventi pas save. Tai buvo viskas. Nebuvo kito 
paaiškinimo, kodėl susikūrė ši šeima. Per visus jų ben- 
dro gyvenimo metus niekas daugiau, išskyrus tą įvykį, jų 
nesiejo. Netgi Litas — nes kiekvienas jį mylėjo atskirai ir 
savaip. Litas sujungė juos kaip šeimą ir pirmaisiais mė- 
nesiais jiedu patikėjo, kad myli vienas kitą labiau, bet tai 
nebuvo tiesa — paprasčiausiai, kai pirmaisiais mėnesiais 
jie tapo tėvais, ėmė skirti mažiau dėmesio savo meilės 
santykiams, ir tai, ką juto, nebuvo jausmų pilnatvė, o tik 
laikinas palengvėjimas. Nepaisydama to, Izabelė pamė- 
gino ir patyrė fiasko. 

Vieną 2003-iųjų metų dieną Izabelė ir Ernestas sulau- 
kė skambučio iš mokyklos. Pirmą kartą juos paprašė ateiti 
abu. 

Prieš mėnesį Litas praleido pamokas. Praėjo mėnuo, 
kol tai išsiaiškino: pirmiausia pamanė, kad tėvai apie tai 
žinojo. Bet vienas draugužis, kurio vardo nenorėjo išduo- 
ti, jį demaskavo ir apskundė direktorei. Litui neliko nieko 
kita, tik prisipažinti. 2003-iųjų rugsėjo 1-ąją jis įėjo į mo- 
kyklos pastatą, o paskui apsisuko ir išėjo. Niekas nežinojo, 


kur jis praleido dieną. Izabelę sukrėtė data, nes tai buvo ta 

pati diena, kurią prieš metus ji pradėjo dirbti. Tačiau tuo 
jos nuostaba nesibaigė: Litą šalina iš mokyklos. Toks buvo 
direktorės nuosprendis. 

Izabelė pastebėjo kai ką, ko anksčiau nebuvo mačiusi: 
Ernesto akys sudrėko. Ji atsistojo ir pareiškė, kad negali- 
ma išmesti mokinio iš mokyklos dėl vienintelės klaidos. 
Juk kalbama apie pavyzdingą mokinį, neturintį jokio 
prasižengimo, niekada nesielgusį blogai... Kaip galima dėl 
vieno įvykio... 

— Ponia, — nutraukė ją direktorė, — tai, ką padarė jūsų 
sūnus, yra labai rimta. Jam galėjo nutikti bet kas. Juk jis 
net negyvena šiame rajone. Ir tai dar ne viskas: mokykloje 
jis naujokas. Supraskite, mes negalime šitaip rizikuoti. Ir 
atleiskite už tai, ką dabar jums pasakysiu, bet jus aš matau 
pirmą kartą. Nepasirodėte nė viename tėvų susirinkime 
visą tą laiką, kol jūsų vaikas čia mokėsi. Atsakykite, aš to 
klausiu be jokio pykčio: kodėl turėčiau dėl jūsų rizikuoti? 

Izabelė pasijuto tokia sugniuždyta, kad nesugebėjo 
nieko atsakyti. 

Tai buvo kaltės ir neapykantos mišinys. Norėjo išrėkti 
tai raganai, kad dėka jos šeima turi maisto ir stogą virš gal- 
vos. Tačiau šiuose žodžiuose girdėjo kaltinimą sau, prie- 
kaištą, kad atsigulė su Luisu, išniekino šeimos šventovę, 
tai ji dėl visko kalta. 

Ernestas patvirtino tuos kaltinimus, kurių ji taip ir 
neištarė balsu. Kai jie išėjo iš mokyklos, Izabelė sustabdė 


taksi. Ernestas padėjo jai įlipti ir, Izabelei visiškai nesiti- 

kint, užuot įlipęs pats, sparčiu žingsniu patraukė į priešin- 
gą pusę. Izabelė pasakė taksistui „Call and Help Center“ 
adresą — ji buvo prašiusi leidimo grįžti po pietų. 

Tą vakarą, kai Izabelė ir Ernestas susitiko namuose, jie 
apie tai nesikalbėjo. Izabelė palaukė, kol! Ernestas užsida- 
rys miegamajame, kad galėtų pasikalbėti su Litu, kai šis 
atsiguls į savo lovą svetainėje. 

Paklausė, ar tėvas jau pasakojo jam apie vizitą į moky- 
klą. Litas atsakė, kad ne, jis nieko nežino. Izabelė paklausė 
jo, ką veikė rugsėjo pirmąją. 

— Aš nebuvau mokykloje, — pasakė Litas. — Nuėjau į 
prieglaudą pas vaikus. 

— Kodėl? Tu jų pasiilgai? 

— Ne visai, — atsakė Litas. 

— Tau trūko ko nors, ką veikdavote visi kartu? 

— Kai kurie dalykai man tikrai labai patiko, — atsakė 
Litas, — bet aš nenorėjau vėl veikti to paties. 

— Tuomet kodėl? — švelniai pasiteiravo Izabelė. 

— Keli vaikai pažįsta tėvus iš miestelio, — tarė Litas. 

Izabelė žiūrėjo į jį nieko nesuprasdama. 

— Kurie žino, kas yra mano tėvas, — paaiškino Litas. 

— Ak, tavo biologinis tėvas, — tarė Izabelė. 

Litas linktelėjo. 

— Ir tau pavyko jį surasti? — paklausė ji susijaudinusi. 

— Aš nuėjau į tą trobą, - atsakė Litas. — Bet jo nebuvo. 

— O tavo mama? - pratarė Izabelė ir po akimirkos pri- 


dūrė. — Biologinė... 

— Aš ją pažįstu jau seniai, — tarė Litas. — Ji slankioja 
gatvėmis. Bet aš norėjau susipažinti su savo tėvu. 

Izabelė linktelėjo. 

— Kada tik panorėsi, — tarė jam. — Aš eisiu su tavim. 
Ernestas irgi. 

Ištiesė jam ranką ir Litas ją paėmė. Lito ranka degte 
degė. 

— Litai, — tarė Izabelė, — tai visiška neteisybė, tai ne- 
suvokiama... Tačiau mokyklos vadovybė, nežinau kodėl, 
nori tave išmesti, — jos balsas užlūžo. Kai vėl pajėgė pra- 
bilti, kalbėjo stengdamasi nekūkčioti. — Aš pamėginau, 
tavo tėvas pamėgino... Visais įmanomais būdais... Bet 
neįmanoma nieko padaryti. Ateinančiais metais jie neleis 
tau grįžti į mokyklą. Šiuos metus tu dar gali pabaigti. Bet 
kitąmet... 

Galimybę šiais metais dar mokytis mokykloje Izabelė 
išlaužė iš piršto — to ji nežinojo. Bet nedrįso iš karto iš- 
rėžti, kad praras ne tik mokyklą, bet gal ir vienus metus. 
Litas paglostė jai veidą: dabar jis guodė Izabelę. 

— Mama, - tarė. Bet tas žodis nenuskambėjo kaip iš- 
tagtas sūnaus motinai, taip jį ištaria Buenos Airių perėjū- 
nai, kreipdamiesi į moteris „mamyte“, o vyrus „tėtuk“. — 
Mama... tu juk žinai, iš kur aš kilęs? Juk žinai, koks buvo 
mano gyvenimas? Negi galvoji, kad kada nors galėjau sva- 
joti ateiti į mokyklą už rankų vedamas mamos ir tėčio, 
kaip jūs nuvedėt mane pirmą dieną į Kamargo gatvėje, o 
vėliau — į Bartolomėjaus Mitrės gatvėje esančią mokyklą? 

Manai, kad man svarbu, ar lankau „Highland“, ar Mon- 
goaurelijaus mokyklą? 

Paplūdusi ašaromis Izabelė puolė Litui į glėbį, o šis ją 
apglėbė. Raudojo, kol abu apsikabinę užmigo. 

Nuo kito ryto, kai atėjusiam į mokyklą Litui direktorė 
pareiškė, kad jis jau išmestas, berniukas ėmė leisti dienas 
gatvėje. Kartais su bičiuliais iš prieglaudos, kartais su se- 
nais pažįstamais iš gatvės laikų, o kitąkart — vienas. Nie- 
ko nežinodamas apie pasikeitusias aplinkybes vairuotojas 
kaip visada atvažiuodavo jo pasiimti. Tiek Ernestas, tiek 
Izabelė dėjosi nieko nenumanantys. Visiems taip buvo 
daug paprasčiau: kai baigsis mokslo metai, vėl įrašys jį į 
valstybinę mokyklą. Litas išeidavo tą pačią valandą ir grįž- 
davo tuo pat laiku. Netgi ėmė daugiau bendrauti su tė- 
vais. Ernestą ypač džiugino gera Lito nuotaika. 

Spalio 11-ąją, popiet, kai Izabelė kaip visuomet dirbo 
įmonėje „Call and Help Center“, Anastasijus Bordenavė 
nusileido žemyn gatve, išsitraukė iš dėklo savo mobilųjį ir, 
kol žingsniavo iš vieno taško į kitą tame pačiame kvartale, 
paskambino Ernestui Harui į namus. Ernestas atsiliepė 
labai nustebęs. 

Anastasijus pasakė, kad norėtų pasikalbėti su juo akis 
į akį rytoj, kai visi švęs Tautos dieną. Apie šį susitikimą 
šeimos informuoti nereikėtų. Vairuotojas jo lauksiąs už 
dešimties kvartalų nuo namų. 

Ernestas nepaklausė, apie ką jiedu kalbėsis, bet buvo 
tikras, kad tai dėl Lito. 

Tą vakarą Izabelei su Litu pasakė kitą rytą eisiąs į po- 
kalbį dėl darbo: galbūt gausiąs patarėjo vietą vienoje iš 
daugelio tekstilės įmonių, atsikuriančių atsigaunant eko- 
nomikai. Moteris ir berniukas jį pasveikino. Prieš eidamas 
miegoti Litas palinkėjo jam sėkmės, nes Ernestas kitą rytą 
žadėjo išeiti apie devintą. (Labai tikėtina, jog poilsio dieną 
Litas neatsibus anksčiau nei dešimtą.) 

Lovoje Izabelė jį pabučiavo į skruostą ir paklausė, 
ar nenorėtų pasimylėti, kad rytoj geriau sektųsi. Ernes- 
tas apsimetė sutinkąs. Ir planavo vėl suvaidinti nesėkmę. 
Bet kai įpusėjus nepaprastas Izabelės kūnas privertė jį 
pamiršti pyktį ir norą atkeršyti, apsimesti jam galiausiai 
nepavyko. Atsikėlė, o Izabelė pabūgo, kad jis supyko ar 
pasibodėjo. Bet Ernestas pasiteisino nerimaująs dėl ryt- 
dienos pokalbio. 

Miegojo Ernestas prastai, tik šiek tiek buvo sudėjęs 
bluostą. Dėl nemigos labiau buvo kaltas geismas nei su- 
sirūpinimas. Kol manėsi turįs Izabelę, kol aiškiai suprato, 
kad ją myli, kiekvienas išorinis stimulas, skambutis ar su- 
sitikimas, jį erzino, vertė sunerimti. Tačiau dabar, kai jau 
ją prarado ir jam terūpėjo jos atsikratyti, šis skambutis 
įkvėpė jam drąsos, leido pasijusti nepriklausomam, svar- 
biam, varomąja jėga. Vyru. 

Dvaras jo nenustebino taip, kaip pirmą kartą. Bet sta- 
tybos labai stipriai pasistūmėjo į priekį. Ta gelžbetonio 
krūva jau buvo virtusi puikiu pastatu, tikru rezidencijos 


papuošalu. Jis nesuprato, ar darbai vyko taip greitai, o gal 


94 


visai normaliu tempu, tik jam taip atrodė, nes lankėsi šio- 
je vietoje tik antrą kartą. 

Noemi ir Bartolas plaukiojo baseine, kartais išlipda- 
vo, bėgiodavo kraštu ir vėl puldavo į vandenį klykaudami 
kaip delfinai ir pratrūkdami juoktis. 

— Šeima, — tarė Anastasijus, rodydamas į juos ranka, — 
nieko nėra svarbesnio. 

Ernestas linktelėjo. 

— Dėl to tau ir paskambinau, - pridūrė. 

Neilgai trukus pasigirdo su niekuo nesupainiojamas 
malūnsparnio ūžesys. Ernestas pažvelgė į viršų ir pamatė 
besileidžiantį aparatą. Anastasijus nesiliovė jo stebinęs. 

Noemi su Bartolu dar kiek pažaidė, bet anksčiau, nei 
malūnsparnis visiškai nusileido ant žemės, nuėjo pir- 
mojo namo link, įsisupę kiekvienas į savo rankšluostį. 
Jei Ernestas būtų pasekęs ją žvilgsniu, būtų pastebėjęs, 
jog, net apsivyniojusi liemenį rankšluosčiu, Noemi ga- 
lėjo puikuotis žadą atimančiu užpakaliuku. Anastasijus 
ją nužvelgė, bet Ernesto draugija jam neišvengiamai pri- 
minė „neištikimąją“ Izabelę, kuri atsisakė būti pavežta 
automobiliu. Kodėl ji nesutiko? Kodėl šitaip jį panie- 
kino? 

Pilotavęs malūnsparnį vyras, vilkintis uniforma su rai- 
dėmis AB ant krūtinės, kaip ir vairuotojas, išlipo ir užlei- 
do piloto vietą Anastasijui. 

— Eikš, — pakvietė šis Ernestą, mostelėdamas į malūn- 


sparnį. Nieko nelaukdamas Ernestas įlipo. 

Kai Anastasijus jau sėdosi į piloto vietą, pastebėjo šalia 
sėdynės paliktą butelį „Isidoro Canones“. 

— Vaje, koks šiknius, — tarė, - pamiršo. 

Ernestas nežinojo, ką pridurti. Paprasčiausiai palinga- 
vo galvą. 

— Tai ideali vieta pokalbiui, — tęsė Anastasijus. Bet kol 
tolo nuo dvaro ar bent jau nuo Ernestui pažįstamų sody- 
bos vietų, jis tylėjo. 

Kai pakilo sulig plakatu, skelbiančiu „Sveiki atvykę į 
Mašvicą“, ir atrodė, kad jau tolsta nuo namo ir galiausiai 
nuo sodybos, Ernestas pastebėjo Anastasijų įtemptai žiū- 
rint žemyn. Jis pasekė jo žvilgsnį ir pasijuto tarsi antrasis 
pilotas. Tai, ką pamatė, jam visiškai nepatiko. 

Iš atviros aikštelės kažkoks lyg nindzė juodai apsiren- 
gęs tipas, neprisidengęs galvos ir su žėrinčia saulėje plike, 
taikėsi į juos ginklu. Jei ne matyti filmai, Ernestas niekuo- 
met nebūtų supratęs, kas tai per ginklas. Tačiau Anastasi- 
jus suriko: 

— Jis turi bazuką! Tai Arudisas!: Nešdinamės! 

Anastasijus užgulė vairalazdes ir malūnsparnis sustingo 
vietoje, tarsi išrietęs nugarą gyvūnas, nenorintis trauktis, 
o tada pasuko atgal. Dar nepasukus, bazukininkas į juos 
iššovė, ir daugiau dėl garso bei ryškios šviesos blyksnio nei 
smūgio galios aparatas sudrebėjo. 

Pirmą kartą gyvenime Ernestas pasijuto drąsus: jis ne- 
suvirpėjo ir neišsigando. Galbūt dėl to, kad nuostaba už- 

gožė visus kitus įmanomus jausmus, bet jis nė nepabūgo. 
O Anastasijus, atvirkščiai — prakaitavo ir keikėsi. 

Jau pasiekus Ernestui pažįstamas sodybos ribas, kai at- 
rodė, jog užpuolikas liko toli, Anastasijus pamėgino pa- 
aiškinti: 

— Negaliu tau atskleisti visų savo verslo detalių. Bet tas 
kalės vaikas nori užgrobti dalį mano sklypų, turiu omeny 
sodybą. Ir dar tikisi kitų dalykų, m20w how. Nieko dau- 
giau. Aišku? 

— Aišku, — atsakė Ernestas, pasijutęs konsultantu sau- 
gumo klausimais (juk namiškiams buvo pamelavęs dirb- 
siąs tekstilės konsultantu). 

Kad ir kaip puikavosi pats savimi ir mėgavosi tuo ne- 
lauktu įvykių posūkiu, negalėjo liautis mąstęs, ar tik visa 
tai nebuvo blogo skonio vaidinimas, akių muilinimas. 
Negalėjo suprasti, kodėl, bet manė, kad tai apgaulė. 

Nusileido šalia antrojo pastato, kaip Ernestui atrodė, 
labai greitai išdygusio po pirmojo vizito. Anastasijus iš- 
jungė malūnsparnio variklį ir pakvietė jį užeiti: dabar, kai 
kartu išgyveno užpuolimą, jie jau tapo tarsi du draugužiai. 
Anastasijus dar kartą mostelėjo į mažytį barą. 

Krėslai buvo labai patogūs. Viduje buvo vėsu. Kambarį 
puošė nuogos moters statula ir erotinis paveikslas - blogo 
skonio pavyzdžiai. Ernestas pažvelgė į svaigiųjų gėrimų 
butelius — iki šiol jis sugebėdavo atsilaikyti, todėl manė, 
kad yra galutinai pasveikęs. Tačiau dabar tai jam jau ne- 
berūpėjo. 

Anastasijus dribtelėjo į patį minkščiausią krėslą ir pra- 
kalbo tokiu tonu, kad atrodė, jog galų gale ryžosi pasakyti 
tai, kas svarbiausia: 

— Sakyk man, če... Ar Izabelė tau neatrodo šiek tiek 
keistoka? 

Ernestas dviem dideliais žingsniais įveikė atstumą iki 
minibaro, stvėrė viskio butelį raudona etikete (prasčiau- 
sią iš ten buvusių; jei būtų stovėjęs butelis „Criadores“ ar 
vynas kartoninėje pakuotėje, būtų tai išsirinkęs), atkimšo 
ir įsipylė. 

Ernesto matytuose filmuose visuomet, kai buvęs alko- 
holikas po kurio laiko vėl sugrįždavo prie savo įpročio, 
godžiai išgerdavo didžiulį gurkšnį tiesiai iš butelio arba 
įsipildavo į stiklinę keturgubą dozę ir vienu mauku ją 
ištuštindavo. Tai buvo tikra nesąmonė. Panašu į tai, jei 
buvęs rūkorius užsitrauktų cigaretę ir tol neiškvėptų, kol 
ji visa nesusmilktų. Ernestas išgėrė atsargiai, iš lėto, skonė- 
damasis. Paskui, kaip išauklėtas žmogus, atsisėdo į krėslą. 
Nesiliovė gurkšnojęs, kol ištuštino tris ketvirčius butelio. 

— Ne, - atsakė Ernestas. — Kodėl? 

— Jai skambino kažkoks beprotis, — tarė Anastasijus. — 
Toks Ismaelis Feras. Ji tau pasisakė? 

— Ne tik pasisakė, — atkirto Ernestas, — jis skambino ir 
man į namus. Kas jis per vienas? 

— Neturiu supratimo, — tęsė Anastasijus. — Bepročių 
man pačiam netrūksta, — mostelėjęs ranka davė suprasti 


kalbąs apie žmogų su bazuka, - tad nesirengiu sukti galvos 

dėl kitus supančių bepročių. Bet čia jau kitas reikalas, nes 
jis paskambino į darbą. Kelis kartus. Izabelė man pasisakė 
tik apie vieną skambutį. O merginos iš apačios informa- 
vo, kad jų buvo daug daugiau. Aš nekreipčiau dėmesio... 
jei prieš kelis mėnesius, per tą audrą, nežinau, ar pameni, 
jis nebūtų pas ją atėjęs. Man pasakė Luisas. 

Ernestas ką tik įsipiltą viskį ištuštino vienu mauku, 
kaip filmų herojai. 

— Liaukis, liaukis, — tarė jam Anastasijus. — Nesiner- 
vink. Esu tikras, kad nieko neįvyko. Galiu galvą dėti dėl 
Izabelės. Tik nenoriu, kad tas beprotis landžiotų į mano 
biurą. 

Anastasijus palaukė, kol Ernestas, iš nuostabos persi- 
mainiusiu veidu ėmęs nevalingai muistytis kėdėje, saugiai 
pastatys ant stalo stiklinę, kuri beveik pakibo ore, vos pri- 
laikoma jo rankos, ir įsitikinęs, kad ši nesudužo, kalbėjo 
toliau: 

— Neabejoju, kad Izabelė susitiko su juo tik norėda- 
ma pasakyti, kad nustotų drumsti jai ramybę. Bet Luisas 
prasitarė, esą jis įėjo per „Call and Help Center“ pastato 
vartus; 27g0, žino mūsų adresą. Supranti, kur link suku? 

Nebūdamas girtas, Ernestas jokiu būdu nebūtų išdrį- 
sęs atsakyti: 

— Ne, tiesą sakant, ne. 

— Viskas labai paprasta, aš tik nenoriu, kad tas tipas 
sukiotųsi aplinkui. Nemanau turįs teisę įsakinėti Izabe- 


lei, ji gali susitikinėti su kuo nors prie įėjimo į biurą ar 

ne. Nesu jos vyras. Jei kas ir gali nubrėžti jai ribas, tai 
yra — paaiškinti, kad su bepročiais nekalbama, kad su jais 
nesiderama, tai tu. Tai tik mažytė riba, nes ji juk tavęs 
neapgavo, nepermiegojo su kitu. Paprasčiausiai kalbėda- 
masi pamėgino įtikinti vieną beprotį: sutiko pasimatyti, 
kad pabandytų mandagiai numaldyti jo aistrą ir įkalbėtų 
atsisakyti savo troškimo. 

— Ką? — pamėgino suprasti Ernestas. 

— Įtikinti, kad daugiau nedrumstų jai ramybės. 

— Bet... bet... — galiausiai susigaudė Ernestas, — iš kur 
tu visa tai žinai? Kaip gali žinoti, kad susitiko tik dėl to ir 
dėl nieko daugiau? 

— Nes aš pažįstu žmones, — atsakė Anastasijus. 

Ernestas linktelėjo, tarsi jam būtų atskleista nepanei- 
giama tiesa. 

Po ilgai trukusios tylos Ernestas išgirdo save tariant: 

— Pasakysiu tau vieną dalyką, Anastasijau... 

(Lygiai taip pat kažkada, pradėdama pokalbį, Izabelė 
kreipėsi į Luisą. Pamažu, metams bėgant, supanašėja su- 
tuoktinių gestai, posakiai ar jaustukai, net jei jie vienas 
kito ir nemyli.) 

Pats Ernestas tikėjosi paskui paklausiąs: 

„Pasakyk man teisybę: kaip ten buvo su ta bazuka? Tai 
vyko iš tikrųjų ar buvo tik fejerverkas? Če, nebūk šiknius, 
pasakyk man teisybę: iš kur tu žinai apie Izabelę ir tą be- 
protį Ferą?“ 

Tačiau iš tikrųjų plonu ir silpnu balseliu tarstelėjo: 

— Ar negalėtum paskolinti man dešimt pesų? 

Prieš atsakydamas teigiamai, Anastasijus kurį laiką pa- 
tylėjo. Nepaklausė, kam jam reikia pinigų. 

Ernestas išlipo likus dešimčiai kvartalų iki namų, toje 
pat vietoje, kur įlipo, ir nusipirko butelį „Criadores“. 
Kišdamas jį į rudą maišą parduotuvėlės tarpduryje, jau 
pasirengęs traukti namo, tarė sau, kad jau seniai neteko 


praleisti tokios neramios dienos kaip ši. 

Kuo labiau Ernestas artėjo prie namų, epizodiškai susi- 
versdamas į gerklę vieną kitą dozę „Criadores“ ir niūniuo- 
damas melodiją „Vienas dramblys suposi ant voratinklio“, 
„Vienas „Criadores“, du „Criadores“, trys „Criadores“ 
arkliųųųų“*, tuo labiau juto jį užplūstančią iki šiol ne- 
patirtą būseną, kurią sudarė nerūpestingumo, laisvės ir 
vilties jausmas. Du pirmuosius jausmus sužadino pakilusi 
nuotaika vėl pradėjus gerti. Trečiąjį - Anastasijaus pateik- 
ta informacija, kuria jis besąlygiškai tikėjo: Izabelė nesan- 
guliavo per tą nelemtą audrą. Tą apgavystės dieną ji tik 
kalbėjosi su kažkokiu bepročiu, norėdama apginti šeimą, 


* Viena iš ispaniško žodžio criador reikšmių — „gyvulių augintojas, 
prižiūrėtojas . (Vert. past.) 

save pačią ir savo darbą. Gal ji ir melagė, bet ne svetimau- 
toja. Ir galbūt jis galėtų — tarė sau truktelėdamas iš bute- 
lio, kaip pats sau pažadėjo, paskutinį gurkšnį, kol pasieks 
namus, — būti toks kilnus ir net nelaikyti jos melage. 

Atidarė buto duris linksmas ir trenkiantis pigiu viskiu: 
jam taip ir nepavyko laikytis sau duoto žodžio ir atsisaky- 
ti paskutinio gurkšnio. Litas žiūrėjo televizorių, o Izabelė 
kepė omletą. 

— Sūnau! — sušuko Litui. 

Litas pažvelgė į jį su gailesčiu ir išjungė televizorių. Er- 
nestas norėjo jam pasakyti, kad jį myli ir kad jie turi apie 
daug ką pasikalbėti. Troško kartu su juo aplankyti vietas, 
kur prabėgo Lito vaikystė, ir dar blogesnes — ten, kur jis 
buvo grįžęs, kai pabėgo iš mokyklos. Jam buvo nusispjaut 
į mokyklą: tėvas ir sūnus kartu gali atrasti dalykų, kurių 
neišmokys joks universitetas! Ernestas pats nebaigė uni- 
versiteto! Argi gali jį išgąsdinti kažkokia ragana, kuri vien 
panorėjusi išmetė jo sūnų iš mokyklos? 

Litas būtų atsakęs teigiamai ir sutikęs su viskuo, jei jo 
tėvas būtų buvęs blaivus. 

Tačiau Ernestas tą akimirką negalėjo kalbėti apie nie- 
ką. Tiek to, pasikalbės kitą dieną. Jis turi kai ką aptarti su 
Žmona. | 

— Cabela, - tarė jai, pirmą kartą taip pavadindamas, — 
eikš į miegamąjį, noriu su tavim pasikalbėti. 

— Palauk, tuoj baigsiu kepti omlerą, — atsakė ji. 


— Išjunk ugnį ir ateik, — nenusileido jis. 


— Ber Litas ne... — pamėgino prieštarauti Izabelė. 

— Eik, mama, - įsiterpė Litas. — Aš nealkanas. Einu 
miegoti. | 

Kol sūnus svetainėje tiesė čiužinį, Ernestas jam pamer- 
kė akį. Litas pajuto šiokį tokį pasibjaurėjimą. 

Ne jis vienintelis pasibjaurėjo Ernestu tą naktį. Iza- 
belė taip pat, kai, vos spėjus įeiti į miegamąjį, jis parver- 
tė ją ant lovos ir, vos pakėlęs sijoną, grįžo prie jųdviejų 
intymaus gyvenimo, pamiršto jau daugiau nei metai. 
Nors šį kartą įvykdė savo vedybines pareigas, Ernestas 
jai atrodė ištižęs. Jautė jo pilvo riebalus, besiliečiančius 
prie jos tobulo liemens, ir juto peršėjimą, bjauresnį nei 
niežulys. Ernestas manė, kad dabar tikrai padarys jai 
vaiką ir kad to nėra pavykę nė vienam vyrui. Kad taip 
ji priklausys jam. Bet Izabelė žinojo, kad dabar nevaisin- 
gos dienos ir, nuspėdama jo troškimus, leido jam elgtis 
kaip tinkamam. 

Ernesto galva kaip negyvėlio nusviro ant Izabelės pe- 
ties. Įrėmęs smakrą jai į raktikaulį, tuo labai suerzindamas 
žmoną, Ernestas išsekęs iškvėpė orą ir sau įrodė, kad ap- 
vaisintojo vaidmuo jam pavyko. 

Paskendusi savo mintyse Izabelė pamanė, kad paskuti- 
nį seksualinį transą buvo patyrusi su Luisu Peroliu. Trum- 
pam, pati savęs gėdydamasi, prisiminė, kad Luisas dosniai 
apdovanotas gamtos. To neįmanoma nuspėti, žiūrint į jo 
veidą. Ta plikė, tie akiniai... tie neryžtingi judesiai. Ir vis 
dėlto... 

Ernestas pabudo kamuojamas nepakeliamų pagirių. Buvo 
priverstas pusryčiams išgerti lašą — turėjo „priglaudęs“ bu- 
telį po lova, — nes nepajėgė nė atsikelti. Galvą jam skaudė- 
jo labiau nei per visus ankstesnius girtavimus, bet kažkur 
anapus skausmo pulsavo laimės tvinksniai. Juk jis pamy- 
lėjo Izabelę, ar ne? Po kiek laiko? Ak, kaip puikiai jis dėl 
to jautėsi. 

Dabar jis buvo tikras įtaisęs jai sūnų. Jis mylės Litą 
kaip ir iki šiol. Bet šis, jaunėlis, bus panašus į jį. 

Leido sau išsipleikti lovoje. Namuose jis buvo vienas. 
Izabelė dirbo. Litas mokykloje. Kas galėjo numanyti? 
Galbūt jo melas dėl darbo pasiūlymo virs tikrove. Pakėlė 
rankoje butelį „Criadores“ ir tarsi vaikui jam tarė: „Dabar 
svarbiausia, kad Tamsta iš čia niekuomet daugiau neišei- 
tumei.“ 

Ernestas jautėsi prastai ir galiausiai apie pusę dvyliktos 
ryto ėmė vemti. Tačiau antrą valandą jau buvo atgavęs jė- 
gas. Dar nepusryčiavęs nei pietavęs, sugebėjo vėl pasigerti: 
jis kūrė ateities planus. Dabar, kai Izabelė nėščia, mąstė, jam 
jau nebereikės stengtis paslėpti ją nuo vyriškų žvilgsnių. 

Jis nekvailas: kol šalis gyvuos, gyvuos ir jis. Beveik nie- 
kas neišvengė krizės ir ne taip paprasta atsigauti. Bet da- 
bar, kai atrodo, kad viskas vėl pradeda judėti į priekį, jam 
šovė į galvą tikrai gera mintis: išleisti savo drabužių liniją, 


o Izabelė bus modelis. Izabelės grožis, kaip su kaupu įsi- 

tikino praėjusią naktį, gali priklausyti ne jam vienam ir 
kartu atnešti šeimai daug naudos. 

Izabelė yra žvaigždė, dar neatrastas modelis, netgi ak- 
torė, kuri, vien apšviesta fotoaparato blykstės, apstulbins 
pasaulį. Jei jau Noemi... Tik pamanyk, Noemi įstengė 
tapti Mis Argentina... Ko tuomet gali laukti iš Izabelės? 
Kai pradės verslą, įsteigs drabužių prekės ženklą „Har- 
ro“, atsiras darbo ir Litui. Dienomis jis lankys mokyklą, 
o vakarais dirbs su savo tėvu. Izabelė bus įmonės modelis, 
kol jos pilvas ims didėti... O tada - išleis liniją būsimoms 
mamoms! Ernestas pats nusijuokė gulėdamas lovoje. Jis 
netgi susijaudino, įsivaizduodamas Izabelę, reklamuojan- 
čią apatinį trikotažą... „Gerai jau, - pamėgino nusiramin- 
ti. — Neketinu leisti jai staipytis pusnuogei. Nereikia per 
daug įsismaginti.“ 

Trūko tik pirminės investicijos. Jam dingojosi, kad tai 
ne taip ir sunku: Anastasijus juk buvo pasikvietęs jį į savo 
dvarą. Juos abu kartu užpuolė. Jam patikėjo didžiųjų vers- 
lininkų nuotykius ir bėdas. Ir domėjosi jo šeimos reikalais. 
Galbūt nenorės prarasti tokios naudingos darbuotojos 
kaip Izabelė... O kodėl turėtų ją prarasti!? Izabelita galėtų 
būti modeliu naktimis ir neprarasti savo dienos darbo. 

Anastasijus buvo tinkamas asmuo prašyti paskolos. O 
gal vadinti tai kreditu? Šalies mastu svarbus verslininkas 
atsigaunant ekonomikai privalo solidarizuotis su buvusiu 
smulkiojo ir vidutiniojo verslo atstovu, su kuriuo kartu 


patyrė užpuolimą. 

Nė trupučio nenumanydamas apie alkoholio sužadintus 
Ernesto kliedesius, Anastasijus pakvietė Izabelę į savo ka- 
binetą. Izabelė atėjo nedelsdama: nuo to karto, kai audros 
dieną atsisakė jo paslaugos, nenorėjo būti laikoma nepa- 
klusnia. 

— Izabele, — tarė Anastasijus, ir jai pasirodė, kad nuo 
pat jų susitikimo tą dieną, kai ji atėjo prašytis darbo, jis 
niekada nekalbėjo taip rimtai, — nematau, kad stengtu- 
meisi darbe, palyginti su pirmosiomis dienomis. Tavo bal- 
se justi tam tikras atsainumas, vykdydama apklausas... 

— Bet juk užvakar pardaviau... - pabandė apsiginti Iza- 
belė. 

— Taip, taip, - nesiteikė klausytis Anastasijus, — užvakar 
pardavei liemens treniruoklį. Bet aš kalbu apie apklausas. 
Kalbiesi su visais neįtikinamai. Atrodo, tarsi pati laikytum 
savo darbą nesvarbiu, tarsi nesitikėtum, jog kas nors su- 
tiks atsakinėti. O jei atsako, atrodo, kad nelauktum, jog 
tau pasakys teisybę. Ir dar daugiau: kai klausausi tavęs, 
man atrodo, kad laikai kvailu bet kurį, sutikusį atsakyti į 
mūsų anketos klausimus. 

— Tai netiesa, Anastasijau, — atgavo žadą Izabelė, — 
aš... 

Bet tai buvo tikra tiesa. Izabelė nepajėgė suprasti, kodėl 
kas nors turi sutikti dalyvauti apklausoje apie skalbimo 
miltelius ar kramtomąją gumą ar kodėl turėtų sakyti tiesą, 

kai jų klausdavo, kelintą valandą keliasi ar ką mėgsta val- 
gyti pavakariams. Tačiau tokį skepticizmą pajuto jau bai- 
giantis pirmajam darbo mėnesiui, nepaisant to, niekuo- 
met anksčiau Anastasijus nesiskundė. Netgi ją gyrė. Nors 
kai dabar pagalvojo, ar jis tikrai kada nors ją pagyrė? 

— Man tai nepatinka, Izabele, — dar kartą nutraukė ją 
Anastasijus. — Mes esame buvę klasės draugai, tai tiesa, 
ir žinau, kad nevogsi iš manęs nei apgausi. Tačiau to ne- 
pakanka. Dar noriu naudos. Nesakau, kad tinginystę ar 
noro dirbti stoką galima būtų prilyginti vagiliavimui ar 
apsimetinėjimui, kaip tų tarnautojų, kurie miega pasislė- 
pę už atversto segtuvo. Bet entuziazmo stoka, nors ir nėra 
viena iš septynių didžiųjų nuodėmių, darbo ekosistemoje 
vis dėlto tokia laikoma. 

Izabelei ant liežuvio galo sukosi atsisakymas. „Išeisiu, 
vos tu paliepsi, Anastasijau. Dabar pat, negavusi nė vieno 
peso“, — tarėsi jam pasakysianti. Bet ašaros užgulė jai ger- 
klę. Nenorėjo verkti jam matant. 

— Dėl Natalijaus, tavo sūnaus... 

Izabelė atsistojo. Ak ne, pamanė, tik jau ne tai. Prie jos 
vaiko tai jau nesikabinės. 

— Aš stengiuosi, kad jį paliktų mokykloje. Tačiau nema- 
nau, kad tai įmanoma. Vienas galiu veikti tik iki tam tikros 
ribos. Nors tau atrodytų neįtikėtina, bet paprasčiau daryti 
įtaką policijos viršininkui nei mokyklos direktorei. 

Izabelė norėjo sušukti, kad jai nereikia jo pagalbos. 


Kad jai visiškai nusispjauti, ar Litą išmes iš tos prakeiktos 

mokyklos, ir kad ji net apsidžiaugtų, nes nenori jaustis 
jam skolinga. 

— Prašau grįžti prie savo darbo, — tarė Anastasijus. 

Lygiai taip pat, kaip kitados — ji kuo puikiausiai tai 
prisiminė — turėjo kaip nors suvaldyti juoką, kad nesu- 
žlugdytų Ernesto, dabar, biuro tualete, priešais veidrodį, ji 
kaip įmanydama stengėsi užgniaužti raudą, kad pažemini- 
mas, kuriam ją pasmerkė Anastasijus, neišsilietų ašaromis. 
Nenorėjo, kad išgirstų ją raudant. 

Izabelė verkė ir šluostėsi nosį popieriumi, skirtu šluos- 
tytis rankoms. Jos grožis nesumenko. 

Kai pamatė įeinantį Luisą, pamanė, kad bus supainio- 
jusi duris. Luisas priglaudė pirštą prie lūpų ir parodė, kad 
ji tylėtų, tarsi aplinkui būtų mikrofonų ar slaptų kamerų. 
Suėmė jos galvą, atrėmė į savo petį ir į ausį sušnabždėjo: 

— Neleisk jam mėgautis. Jam patinka, kai tu blogai jau- 
tiesi. 

— Bet kodėl... kodėl? — paklausė Izabelė, tramdydama 
ašaras. 

Luisas atsakė švilprelėdamas, o tai reiškė: „Nežinau.“ 
Tarsi dar nemokantis kalbėti kūdikis jis instinktyviai su- 
rado jos krūtis ir ėmė čiulpti spenelius. Izabelė paglostė 
jam galvą ir leido tai daryti. Tačiau kai suvokė, kas vyksta, 
atstūmė jį ir prisidengė. Luisas neprieštaraudamas atsi- 
traukė. Tas tualetas buvo skirtas tik jai, nes tai buvo mo- 
terų tualetas, o merginos iš katakombų juo nesinaudojo. 


Anastasijus turėjo tik jam skirtą tualetą — niekas nežinojo, 

kur, — o Luisas naudojosi bendru vyrų tualetu, bet irgi 
buvo vienintelis šiame aukšte juo besinaudojantis. Vis tiek 
taip elgtis buvo neapdairu ir beprotiška. 

Izabelė prie savo darbo stalo sugrįžo jau daug ramesnė: 
galbūt dėl to, tarė sau, kad po to, kai vienas vyras pasiel- 
gė su ja neteisingai ir nekreipė dėmesio į jos žavesį, kitas 
pasidavė. Bet juk būtent dėl jos žavesio pirmasis ją ir nu- 
skriaudė. 

Ko iš jos norėjo Anastasijus? Pats Anastasijus to neži- 
nojo. Kartais manė, kad sanguliauti. Bet užtekdavo bent 
trumpam pabūti su Noemi — ir tas geismas išnykdavo, 
bet ne noras matyti Izabelę, su ja kalbėtis, dalyvauti jos 
gyvenime ir jai įsakinėti. Galvojo, kad nenorėtų matyti 
jos savo žmona, bet ir tuo nebuvo visiškai tikras. Tačiau 
jis buvo visiškai įsitikinęs tuo, kad nenorėjo, jog ji būtų jo 
meilužė. Ir dar neabejojo, kad nuo tada, kai ji atsisakė jo 
pasiūlymo, norėjo ją užmušti. 

Po to, kai ant Izabelės galvos išliejo įniršį, — ir pa- 
matė aiškų savo poelgio poveikį — vienas savo kabine- 
te, sverdamas rankoje vieną golfo lazdų, pagalvojo, kad 
dabar kaip tik tinkamas metas pabūti su Noemi. Jam 
patikdavo turėti žmoną bet kuriuo paros metu; ne kaip 
partnerę, bet beveik prieš jos valią, labiau kenčiančią nei 
sutinkančią. 

Paskambino į savo rezidenciją šiauriniame rajone, įsi- 
jungė atsakiklis. 


— Pasiruošk, moterie, važiuoju namo, — tarė. 

Paskubomis išėjo ir, nors be perstojo numerius ren- 
kanti ir kalbanti Izabelė pasirodė jam kažkuo keista, - ji 
aiškiai vaidino, kad atrodytų kruopšti, — bet niekaip nega- 
lėjo suvokti, kuo būtent. Jis nebūtų laimėjęs pastabumo 
varžybų: po trumpo susitikimo su Luisu Izabelės krūtų 
speneliai buvo pabrinkę. 

Vos Anastasijus spėjo išeiti, tos dvi sutrikusios būty- 
bės, kurių niekaip nepavadintum „meilužiais“, pasuko į 
moterų tualetą ir užsirakino vienoje kabinų — stačiomis, 
labai nepatogioje padėtyje. 

Izabelė nepajuto jokio malonumo. Luisui svarbus buvo 
pats faktas, kad jis užvaldė Izabelę; nors ir nelabai pavyko. 
Jau vien dėl padėties ir vietos tai buvo trumpas ir nema- 
lonus susitikimas. 

Likusią dienos dalį Luisas praleido priekaištaudamas 
sau, kad nepasinaudojo galimybe. Kas žino, kiek dar kartų 
gyvenime Izabelė jam atsiduos? Juk to visiškai neįmano- 
ma nuspėti, be to, ji privalo saugoti santuoką ir šeimą. Ir 
jis nepasinaudojo vienu iš dviejų kartų, kai ji jam atsidavė. 
Stačiomis... kas per nesąmonė? Kas gi mylisi stovėdamas? 
Kvailys, beprotis. Dabar pramaišiui jis jautė neviltį ir ne- 
stiprų susijaudinimą. Jei ji vėl pati ką nors jam pasiūlytų, 
jau negalėtų atsakyti tuo pačiu. Stebėjo ją akies krašteliu, 
mėgindamas atspėti mintis. Melsdamasis, kad tik nepa- 
prašytų pakartoti. 

Naktį po audros — nes tąnakt garvėje nebuvo nė gyvos 
dvasios — Luisas patraukė į kavinę pavadinimu „Drėgmė“, 

esančią už trijų kvartalų nuo jo namų Panamos gatvėje, 
kurią visi vadino „kanalu“. 

Liovėsi čia lankęsis nuo tada, kai atsirado televizorius, 
veikiantis dieną ir naktį. Jei eidavo pro kavinę dieną ir pa- 
matydavo jį išjungtą, ryždavosi papusryčiauti. Tačiau pas- 
taraisiais metais tai nutiko ne daugiau nei penkis ar šešis 
kartus. Tą vakarą, kai ten sugrįžo, niekas nė neužsiminė, 
kad jo ilgai nebuvo. 

Prie „vaikinų“ stalo sėdėjo vienakojis Abelis, jis nebuvo 
vienakojis, šitaip jį praminė dėl keistos eisenos; Tibursijus, 
tas iš kiosko, kuris niekuomet nedirbo — palikdavo už pre- 
kystalio svainę ir sūnėną; Davidas, mokytojas, ir toks Ka- 
čas, kurį visi vadino garsaus dainininko Kastanjos vardu. 

Luisas atsisėdo kaip ir tada, kai ateidavo čia paliktas 
Lukrecijos, — privalėdavo išeiti iš buto, kad nenumirtų iš 
liūdesio, — užsisakė džino ir šiek tiek pagražindamas pa- 
pasakojo vaikinams, kaip praleido tas kelias popietės mi- 
nutes su Izabele. 

Kai ką sumelavo, bet tiesai nenusižengė: nesipuikavo 
ją sugundęs. Dėl nežinomų priežasčių, kurios greičiausiai 
neturėjo su juo nieko bendra, ji pati jam atsidavė. 

Vaikinai jam plojo — ne delnais, o šūksniais, komen- 
tarais — ir paprašė tęsti pasakojimą. Bet juo netikėjo. Ne- 
pertraukė jo pasakojimo ne tam, kad vėliau pasityčiotų 
(jie netgi nesivaipė jam už nugaros, kaip pasakojant anek- 
dotą), bet todėl, kad buvo vienas kitam taip atsibodę, jog 
nudžiugo išgirdę naują, nors ir išgalvotą, pasakojimą. 

Visiems pakako bėdų su žmonomis, išskyrus tokį Kačą, 
kuris, atrodo, nė nebuvo vedęs (Luisas girdėjo, esą, jis ver- 
čiasi sąvadavimu). Visi likusieji skundėsi nepakankamai 
dažnais seksualiniais santykiais. Jų sutuoktinės beveik vi- 
sada atsisakydavo mylėtis, o negausios meilužės išsikraus- 
tydavo iš proto ir mėgindavo sugriauti gyvenimą. 

Taigi, visiems likusiems atrodė, kad Luisas išsigelbėjo, 
kai jį paliko Lukrecija. Tiesa, dėl sūnaus tikrai skaudu, 
bet juk nieko negalima gauti veltui. Dabar jiems terūpėjo 
išklausyti jo pasakojimą. Išskyrus Kačą, kuris, išgirdęs pa- 


grindinius įvykius, pakilo, sutrikęs atsisveikino ir išėjo. 

ANTROJI IZABELĖS 
DALIS 


Kačas Nestoras, kuris pats norėjo būti taip vadinamas (jį 
šaukė Kastanja, o jis prisistatydavo kaip „Kačas Nestoras“, 
tačiau niekas nežinojo tikrojo jo vardo ir pavardės), Luiso 
pasakojimą išlaikė paslaptyje daugiau nei šešis mėnesius. 
Jo išklausęs, atsistojo tarsi žmogus, kuris, pamatęs ant 
grindų besivoliojančią šimtinę, prilipina prie bato pado 
kramtomosios gumos, užmina banknotą ir kaip niekur 
nieko išeina. 

Kačas Nestoras pats tiksliai nežinojo, kodėl sėdėdavo 
prie šito stalo. Tačiau, pasiklausęs Luiso, pajuto nenumal- 
domą norą grįžti į donos Deolindos pensioną Libertados 
gatvėje, kur kartais apsistodavo, griūti į lovą ir viską gerai 
apmąstyti. Tik po šešių mėnesių jis galėjo panaudoti tai, 
ką sužinojo. 

Jiedu su Eugenijumi Turaciu buvo varžovai. Jau treji 
metai dalijosi įrakos zonas viešnamiuose ir pardavinėdami 


suklastotus ar Pueiredono gatvėje vogtus gaminius. 

Turacis rūpinosi didžiąja dalimi kekšių, besidarbuojan- 
čių palaikėse užeigose, išsibarsčiusiose už Rivadavijos, kur 
Pueiredono gatvė pereina į Chuchujaus. Kačas Nestoras 
buvo įtakingesnis, įsitvirtinęs Pueiredono gatvėje iki Kor- 
jenteso, daug pelningesnėje ir sėkmingesnėje zonoje. Ten 
jis karaliavo tarp bolivų, perujiečių ir vietinių — argenti- 
niečių: vogtų mobiliųjų telefonų, garso, vaizdo ir DVD 
piratinių diskų pardavėjų. Jis žinojo, kas yra pokemonas 
ir galėjo išvardinti Lotynų Amerikos kino teatrų dar ne- 
pasiekusių Disnėjaus filmų herojų vardus. Tačiau tikrų 
aukštumų jis pasiekė vadovaudamas kekšėms. 

Lyg niekur nieko jis galėjo paversti prostitute kokią 
nors architektę, o paprasčiausią gatvinę padaryti turtingą. 
Jis niekuomet nepakėlė rankos prieš moterį, tačiau visos 
jo bijojo nepalyginamai labiau nei Turacio. 

Turacį ir Nestorą supriešino tokia vidurinės klasės mer- 
gina. Ji buvo vienos kraštutinės kairiųjų politinės partijos 
aktyvistė; gyveno Libertadoro prospekte. Susidraugavo su 
viena kekše, Beatrise, kuri stovėdavo kaip tik ant Rivada- 
vijos ir Chuchujaus arba Rivadavijos ir Pueiredono gatvių 
kampo. Kadangi kartais ji pasirinkdavo vieną kampą, o 
kartais — kitą, abu sąvadautojai buvo sutarę ja dalintis. 
Tačiau pasirodžius jaunutei merginai — baltaodei ir švy- 
tinčiai — abu suprato, kad į jų rankas pateko tikras aukso 
gabalas. 

Mergina priėjo prie Beatrisės, norėdama ją „paprotin- 


ti . Inesa, toks buvo jos vardas — Inesa Albran, paprašė 

Beatrisės padėti jai dalinti skrajutes, kuriose buvo pasisa- 
koma už abortų legalizavimą. 

Beatrisė nesutiko: ji buvo pasidariusi kelis abortus, 
bet neketino agituoti už jų legalizavimą. Vis dėlto Inesos 
draugija jai patiko. 

Mergina vartojo narkotikus, tad jais pavaišino ir naują- 
ją draugę. Pasiūlė jų tada, kai abi kartu apgirto perėjusios 
kelis barus, kur ji godžiai klausėsi kiekvieno vyresniosios 
žodžio. 

Beatrisė jautė, kad iš jos Inesa semiasi patirties, kaip 
kadaise jaunučiai klientai — tuomet, kai ją dar buvo gali- 
ma laikyti geru laimikiu. 

Didžiausia to ryšio nauda buvo ta, kad ir Turacis, ir 
Kačas Nestoras — abu jos šeimininkai — ėmė ja domėtis ir 
apdovanojo visokiomis malonėmis su sąlyga, kad supažin- 
dins juos su Inesa. 

Tuomet įsiplieskė kova tarp dviejų prospekto valdytojų 
dėl teisės tapti Inesos savininku. Abu jie nė kiek neabe- 
jojo, kad ta nuotykių ieškotoja, narkomanė ir fhilantropė, 
galiausiai baigs savo jaunystę kaip naujamadiška kelių 
Buenos Airių zonų, o galbūt net ir Urugvajaus, prostitu- 
tė. Pirmasis ją išmėgino Turacis, patyręs užkariautojas, ir 
kelias savaites manėsi esąs laimėtojas, nes tapo pirmuoju. 
Tačiau Kačas Nestoras, kuris gulėdavo ne su visomis savo 
kekšėmis, nepripažino lengvos varžovo pergalės. 

Nestoras pasiūlė, kad ji dirbtų tam tikrą laiką kiekvie- 


nam jų, o antrasis gautų procentus. Kiekvienas pelnytųsi 

iš jos kaip išmano — bet jos nesužlugdytų, — tačiau bet 
kuriuo atveju turėtų mokėti kolegai mokestį. Kiekvienas 
galėtų jai vadovauti po šešis mėnesius. 

Atidžiai stebėdamas Turacį, priėmusį dosnų jo pasiū- 
lymą, Nestoras manė, kad tas mulkis privalo jį gerbti. 
Yra daug bendradarbiavimo taisyklių, kurių anas nesilai- 
kė. Jis netgi ėmė gailėtis praleidęs tą popietę nuo trečios 
valandos su Beatrise — tai suteikė Iuraciui pasitikėjimo 
ir netgi leido manyti, jog jiedu abu iš to paties molio 
drėbti. 

Chuchujaus gatvėje esančioje nušiurusioje užeigoje su 
viešnamiu (toje pačioje, į kurią buvo užsukęs Ernestas su 
dominikiete), kur jie nusprendė įteisinti tą sutartį, Tura- 
cis jautėsi kaip namie: tai buvo jo zona. Tačiau netrukus 
suprato, kad kartais tokie susitikimai visus paverčia pra- 
šalaičiais. 

Užsidarė tuščiame kambaryje; bet koks atsitiktinis ste- 
bėtojas galėjo palaikyti juos dviem homoseksualais. 

— Man rodos, kad tavo žmona duodasi su kuo pakliū- 
va, — tarė Kačas Nestoras. 

Turacį šita frazė pribaigė iš karto. Reikėtų pagirti Kačą 
Nestorą už sugebėjimą keliais žodžiais išsakyti visą siau- 
bingo sumanymo esmę. 

Turacio žmona, moteris, turėjusi priklausyti jam ne- 
palyginamai rimčiau nei prostitutės, visiškai jam nepri- 
klausė. Taigi, Turacis nesusidoros su Inesos šeimininko 


pareigomis. 

— Iš kur žinai? — paklausė išbalęs ir prakaito išpiltas 
Turacis. 

— Man pasigyrė tas, kuris ja pasimėgavo, — atsakė Kačas 
Nestoras. 

Prieš metus Turacis buvo pasakojęs Kačui Nestorui 
apie Izabelę. 

Jis nupasakojo jos išvaizdą — nors ir ne taip tiksliai kaip 
Luisas. Kaip ją užkariavo, kaip sugundė ir kaip leido, 
kad ją nusivestų kitas. Visą tą laiką, kol Ernestas ja rūpi- 
nosi ir ją išlaikė, Turacis tikėjosi, kad Izabelė pas jį grįš. 
Jis jau anksčiau buvo tuo pasigyręs Kačui Nestorui, tik 
negalėjo pasakyti, kada: „Ne vėliau kaip 2005-aisiais“, — 
užtikrino. 

Turacis tvirtino, kad Izabelė — ištikima moteris, o Er- 
nestas — tinkamiausias vyras ja rūpintis. Jei pats Iuracis 
būtų ir toliau elgęsis su ja taip pat, kas žino, ar nebūtų 
blogai baigęsi. Tai buvo ne jo jėgoms, jis būgštavo galįs ją 
užmušti. O jos laikas su Ernestu labai pravers, leis pailsėti 
ir vėl viską pradėti iš naujo. 

Kačas Nestoras kuo puikiausiai visa tai suprato. Iš to, 
ką išgirdo apie Ernestą, sprendė, kad tai geresnis variantas 
nei palikti ją vieną, tam tikra prasme — tai lyg grįžti prie 
skaistybės. Pagyvenusi su Ernestu, ji grįžtų pas Turacį kaip 
pirmąjį savo vyrą. Tačiau dabar reikalai išslydo iš rankų. 
Tai, kad Izabelė buvo neištikima Ernestui, Turacis priėmė 
kaip asmeninį įžeidimą. Jis galėjo leisti jai būti su tuo, 


kurį jis parinko, bet ne su tuo, ką išsirinks ji pati. 

Užteko kelių kažkada iš Turacio išgirstų detalių, kad 
Kačas Nestoras, bare klausydamasis Luiso pasakojimo, 
tarsi pro lengvą rūką atpažintų Izabelę. Pakako pasivartyti 
donos Deolindos pensiono loviūkštėje, kad pasakojimo 
faktai stotų į savo vietas. Kitos tokios moters kaip Izabelė 
nėra: ją demaskuoti labai paprasta. 

Turacis išėjo iš to kambario susigėdęs, kad teko dalintis 
juo su Kaču (dabar bijojo, kad aplinkiniai, pamatę jį iš 
ten išeinantį, pagalvos blogiausia), įsitikinęs, kad prarado 
Inesą, ir svarstydamas, kaip nubausti Izabelę. 


Kačas Nestoras nemelavo. 


Iš anksto nieko nepranešęs Turacis atvyko į Anastasijaus 
Bordenavės rezidenciją šiauriniame rajone. 

Anastasijų erzino jau pats Turacis, bet dar labiau — šis 
netikėtas vizitas. Jam nereikėjo aiškinti, kodėl Izabelė pa- 
sirinko Eugenijų Turacį. Tačiau tai neužglaistė nei jo ne- 
apykantos, gimusios iš pavydo, nei paniekos, neturinčios 
nieko bendra su Izabelės vyro vaidmeniu. 

Kitaip nei dauguma šioje istorijoje aprašytų susitiki- 
mų, Iuracio ir Bordenavės susitikimas po to, kai baigė 
mokyklą, įvyko atsitiktinai. 

Prieš susituokdamas su Izabele, Turacis buvo užmezgęs 
romaną su tokio Tortugitų priemiestyje esančio namo sa- 
vininko žmona. Tuomet vienas Turacio užsiėmimų buvo 
dirbti laisvai samdomu taksistu (ne dėl kelių pesų, uždirba- 
mų šen bei ten vežiojant žmones, o dėl gausybės ryšių, suži- 
notų faktų ir galimybės važinėti, kurią teikė šis darbas). 

Vežiodamas moterį iš Tortugitų, išgirdo jos istoriją. 

Būdama labai jauna ji tapo tokio daržovių pardavėjo 
sugulove. Šis susipažino su ja, kai mergina, tuomet dar 
paauglė, dirbo kartono fabrike, nes labai skurdžiai gyveno 
kaime, ir parsivedė į savo namus. Pirmiausia tik globojo, 
o vėliau, jai sulaukus pilnametystės, labai pagarbiai ir leis- 
damas pasirinkti paklausė, ar nenorėtų būti jo meiluže. 
Brenda sutiko. 

Tačiau likimas jai buvo parengęs kitą staigmeną: vie- 
nas labai turtingas dvarininkas, pakeliui į automagistra- 
lę visiškai atsitiktinai užsukęs į Almagro daržovių krau- 
tuvėlę (norėjo nusipirkti persikų ir kriaušių ir nusivežti 
į priemiestį), susižavėjo ja tarsi stebuklingu apsireiškimu 
ir nesiliovė stebėtis, kodėl toks grožis turi vysti kažkokio 
skurdžiaus daržovininko rankose. 

Jaunasis dvarininkas, tais laikais turėjęs namą Nordel- 
tos priemiestyje, nutarė bet kokia kaina rėžti sparną aplink 
tą gražuolę. Kiekvieną savaitę, neapsakomam daržovinin- 
ko džiaugsmui, jis atvykdavo į parduotuvėlę ir pirkdavo 
daugybę vaisių ir daržovių. 


I2I 


Netrukus pastebėjo, kuriuo paros metu daržovininko 
nebūdavo namuose, ir būtent tada apsilankydavo: tuomet 
pirkdavo nedaug vaisių, bet palikdavo brangių dovanų 
Brendai. 

Marijus pirmiausiai padovanojo jai pinigų, o kai ji pa- 
klausė, už ką, atsakė, kad už jos nuostabų grožį. Brenda 
paslėpė banknotų pluoštelį sutrikusi, susižavėjusi ir lai- 
minga. 

Vėliau gavo dovanų auksinį vėrinį, kurį buvo priversta 
paslėpti, o paskui parduoti, kad nesužinotų daržovinin- 
kas. Kai visa tai papasakojo Marijui, jis vėl davė jai pinigų: 
tūkstantį pesų. 

Taip pat įteikė vaizdajuostę su filmu, kuris, pasak Ma- 
rijaus, atspindėjo jo pamišimą dėl Brendos. Bet ji atsakė, 
kad jie neturi vaizdo grotuvo. Marijus pasiūlė kada nors 
pasižiūrėti filmų kartu. Ji atsiduso. 

Vieną kartą Marijus jos paklausė, ar negalėtų kokią po- 
pietę išeiti iš krautuvėlės. Nutaisiusi liūdną veidą Brenda 
atsakė: tai neįmanoma. Daržovininkas niekuomet neiš- 
tverdavo ilgiau nei dviejų valandų be savo krautuvėlės ir 
daugių daugiausia — trijų valandų be jos. Marijus pasakė, 
kad užtektų ir valandos, bet kur nors toli nuo čia. Ne- 
įmanoma, nenusileido Brenda: kelionei pirmyn ir atgal ji 
sugaištų daugiau nei tris valandas. 

Marijus pasidavė: jis labai apgailestavo, manė galėjęs 


jai parodyti kitokį gyvenimą. Pasakė daugiau nebegrį- 


šiąs — tai verčia jį per daug kentėti. Vis dėlto paliko jai 
savo telefono numerį. 

Po savaitės Brenda paskambino. Kadangi Marijaus šei- 
ma buvo išvykusi į kaimą, jis galėjo pasikviesti ją į namus. 
Jo didžiai nuostabai ir džiaugsmui Brenda atvyko nesirū- 
pindama ir niekur neskubėjo. 

Nors ji šiek tiek varžėsi ir spyriojosi, bet atsidavė ra- 
miai. Mylėjosi kaip tikra žinovė. Marijus nesusigaudė, ar 
jam tuo džiaugtis, ar liūdėti. Staigmenos nesibaigė — po 
meilės akto ji pasisiūlė užplikyti jam kavos arba matės. 

— Nejaugi tau nereikia eiti? Argi tavęs nelaukia daržo- 
vių pardavėjas? 

— Jau ne, — atsakė Brenda. — Kai nusprendžiau ateiti 
pas tave, palikau jam laiškelį, kuriame parašiau, kad grįžtu 
į kaimą. 

— Ir jis patikės? — paklausė springdamas Marijus, nes 
dabar jį apniko baimė. 

— Jis jau gavo iš manęs, ko norėjo, — pasiteisino Bren- 
da. — Taip, jis priglaudė mane savo namuose. Bet tik todėl, 
kad tikėjosi didžiulio atlygio. Daviau jam viską. Dabar 
turiu teisę toliau kurti savo gyvenimą. Jis man per senas. 
Ir negražus. 

— Ber aš... Bet aš... - sumikčiojo Marijus. 

— Tu man nieko neskolingas, — paaiškino Brenda. — 
Neatėjau čia gyventi. Paprasčiausiai nenoriu skubėti. Bet 
jei pageidauji, aš išeinu. 

— Ir kur tu gyvensi? — paklausė Marijus. 

— Porai dienų grįšiu į kaimą. Vėliau pamatysim. 

Marijui širdis plyšo pusiau. Jis negalėjo to iškęsti. 

Marijus vis dar nesiliovė stebėtis, tik dabar nuostabą 
jam sukėlė jo paties sprendimas išnuomoti Brendai vieno 
kambario butą. Po kelių mėnesių jau siūlė jai visą savo gy- 
venimą. Negalėjo be jos. Paliko žmoną ir du vaikus. Taip 
pat paliko jiems savo priemiesčio namą. Nusipirko kitą, 
Tortugitų priemiestyje, ir įsikūrė čia su Brenda. 

Kiekvieną savaitgalį Brenda važinėjo pas savo tėvus į 
kaimą. Tuomet ji naudodavosi vairuotojo Eugenijaus Iu- 
racio paslaugomis. 

Netrukus Marijus Brendos tėvams nupirko mažą na- 
melį Lugane, norėdamas išvaduoti ją nuo tų kelionių, ku- 
rios jam atrodė pragariškos. Tačiau netrukus jie vėl grįžo į 
kaimą, nes neįstengė išlaikyti namelio. Marijus per Brendą 
jiems perduodavo šiek tiek pinigų ir dabar, kai gyveno lūš- 
nelėje, juos rėmė labiau nei kai gyveno Lugane esančiame 
name. Namą perėmė viena nekilnojamojo turto agentūra, 
norėdama jį parduoti, tačiau tai buvo ne taip paprasta. 

Vėliau, laikantis turto pasidalijimo sutarties, pasirašy- 
tos su pirmąja žmona Gisela, pardavė namą mieste ir pasi- 
dalijo pelną - Marijus ir Brenda pradėjo bendrą gyvenimą 
Tortugitų priemiestyje. 

Pirmiausia viską užgožė naujovių sukeltas jaudulys, 
vėliau — skyrybų sunkumai, turto dalybos ir kančia dėl 
vaikų, ir tik po viso to jiedu pagaliau pasijuto gyveną po 
tuo pačiu stogu. Marijus taip ir nepriprato gyventi be savo 

vaikų. Jis neabejojo, kad nori visą likusį gyvenimą praleis- 
ti su Brenda ir nesigailėjo palikęs Giselą (manė susipažinęs 
su ja, kai neturėjo kitų galimybių). Tačiau ramiai gyven- 
ti toli nuo savo vaikų jis taip niekuomet ir nesugebėjo. 
Brenda savo ruožtu negalėjo sutarti su priemiesčio kaimy- 
nais. Tiesa ta, kad kiti priemiesčio gyventojai laikė ją esant 
prastesnės rūšies nei jie. 

Moterys jos nemėgo todėl, kad ji buvo labai jauna, gai- 
vesnė ir gražesnė nei jos; taip pat ir dėl jos kilmės, kuri 
buvo tarsi antspaudas: žinojo, kad atvyko iš kaimo ir kad 
buvo vieno daržovininko iš Almagro sugulovė. 

Vyrai žvelgė į ją varžydamiesi: iš geismo ir dėl tos pa- 
čios, antrosios, priežasties kaip ir jų žmonos. Vien gro- 
žis, kaip kad nutikdavo Izabelei, ar jaunystė nebūtų jos 
išstūmę iš tos draugijos, kurią sudarė keturiasdešimtme- 
čio link artėjančios poros, priklausančios vidurinei aukš- 
tesniajai klasei, bet jos grožis, jaunystė ir žema, neaiški 
kilmė galiausiai išskyrė ją iš kitų. Nors Marijus ją palaikė 
ir daug su ja kalbėdavosi, Brenda troško išsikalbėti dar 
kam nors, ne vien savo vyrui. Čia į sceną ir įžengė vai- 
ruotojas. 

Panorėjęs Turacis galėdavo būti visai mielas. Ne pokšti- 
ninkas nei labai iškalbingas, bet saikingai palaikyti pokal- 
bį sugebėjo. Kęsdama priemiesčio gyventojų ignoravimą 
ir nelabai patenkinta, kad reikia lankyti tėvus, pirmiausia 
kaime, vėliau Lugane, o paskui vėl kaime, Brenda išklojo 


vairuotojui visą savo gyvenimo istoriją. 

Vos suvokęs visą tos dramos esmę, Turacis nusibrėžė 
sau du tikslus: sugundyti pamestąją moterį tuo pat metu 
kaip ir išrinktąją. Jis neskubėjo. Palaukė tinkamos akimir- 
kos. 

Vieną sekmadienio vakarą, kai vaikai pasiliko nakvoti 
Tortugitų priemiestyje su savo tėvu ir Brenda, Marijus pa- 
prašė Turacio pirmadienį iš ryto nuvežti juos į mokyklą. 

Kadangi Gisela norėjo susipažinti su vairuotoju, ve- 
šiančiu vaikus į mokyklą, buvo sutarta, kad pats Turacis 
parveš juos iš mokyklos namo, kur Gisela jam sumokės. 
Savaime suprantama, Marijaus pinigais, kuriuos jis įdavė 
vyresniajam sūnui. 

Mokykla buvo toji pati „Highland School“ San Isidre, 
ir kai atvažiavęs Turacis padėjo vaikams iškelti kuprines, 
Bordenavė, tuomet dirbęs auklėtoju, jį atpažino. Nepasi- 
sveikino. Paprasčiausiai įsiminė tai, kad Turacis dirba vai- 
ruotoju ir atveža Marijaus Pariso vaikus į mokyklą. 

Anastasijus Marijų pažinojo kaip vieną mokinių tėvų, 
nes vieną kartą visiškai atsitiktinai kaip vaikų bičiuliui au- 
klėtojui jam teko dalyvauti kepsnių vakarėlyje Nordeltos 
priemiestyje, kur jis tuo metu gyveno. Taip pat žinojo, 
kad Marijus išsiskyrė. 

Tuo metu Bordenavė ką tik vėl buvo sutikęs Perolį, tad 
susitikimą su kiekvienu bent kiek susijusiu su praeitimi 
vertino itin atsargiai. Jis nė neketino prisistatyti savo bu- 
vusiam bendraklasiui, dirbančiam vairuotoju. Bordenavė 


ir Peroliui tada neatskleidė savo darbo vietos. Pats sau tei- 

sinosi, kad darbas suteikia progą daryti tai, kas netrukus 
davė daug naudos: stebėti santykius tarp moksleivių. Tais 
vieninteliais metais, kai rytais dirbdavo auklėtoju, Borde- 
navė tarsi grįžo į savo paauglystę, bet turėdamas analitinį 
suaugusiojo mąstymą. 

Ar jis būtų likęs toks pats, o galbūt geresnis ar bloges- 
nis, jei nebūtų viso to patyręs? Jam nepakako nuoširdumo 
pripažinti, kad auklėtojo darbas tik tuo apsiribojo ir kad 
viruso, paverčiančio žmones kietaširdžiais, neįmanoma 
įveikti jokiais metodais, nes jis mutuoja su kiekviena kar- 
ta ar atskirais kiekvieno individo raidos etapais. Tikra tai, 
kad tais kantraus nuoseklumo pareikalavusiais metais jis 
neturėjo aiškių taisyklių: veikė intuityviai. 

Tą popietę su Marijaus vaikais atvažiavęs į Giselos na- 
mus, Turacis pastebėjo, kad sodelyje prie įėjimo stovėjusio 
automobilio padanga subliuškusi. Jis užsiminė apie tai Gi- 
selai ir ji, mokėdama jam pinigus, nepatenkinta susiraukė. 
Tad Eugenijus labai maloniai paklausė, ar ji nieko prieš, 
jei jis pakeistų padangą. Gisela sutiko ir Eugenijus atliko 
darbą taip vikriai ir mielu noru, kad Gisela pasiteiravo, ar 
kartais jis negalėtų pasižiūrėti, kas nutiko jos orkaitei, nes 
ji nuolat išsijungia, žinoma, jei tik jis nepalaikys to nau- 
dojimusi jo gerumu ir, savaime suprantama, ji sumokės. 
Turacis praleido pro ausis frazes apie naudojimąsi jo geru- 
mu ir užmokestį ir akies mirksniu pataisė orkaitę. 

Tuomet Giselai buvo 45-eri: ne dvidešimt ketveri, kaip 


Brendai. Ji nebuvo graži kaip Izabelė. Kai ją paliko vyras, 

pasijuto sužlugdyta dviem požiūriais: viena vertus, jautėsi 
viena kaip pirštas. O kur dar skausmingas savo praeities 
įvertinimas — suprato, kad buvo ištekėjusi už kvailio ir 
niekšo. Marijaus mirtis, sakė ji sau, nebūtų jai sukėlusi nė 
pusės to skausmo. Galėjo turėti sau tą „šliurę“ kada tik pa- 
norėjęs, ji nė nebūtų sužinojusi. Kam reikėjo to skandalo? 
Ji negalėjo tuo patikėti, tačiau neturėjo kitos išeities, tik 
su visu tuo susitaikyti. 

Tad būtent dėl to, kai tas gero būdo, nors ir prasčiokas, 
vairuotojas elgėsi kaip tikras džentelmenas, sakė kompli- 
mentus ir šypsojosi, ji nesudvejojusi priėmė jo pasiūlymą 
rytoj čia pat nuodugniai apžiūrėti jos automobilį. 

Pakako savaitės, kad prasidėtų romanas: Gisela niekuo- 
met nebuvo tokia patenkinta savo seksualiniu gyvenimu. 

Ne dėl Turacio glamonių - jų tikrai buvo ne per dau- 
giausia — ne dėl jų ji jautėsi tokia laiminga, o būdama 
įsitikinusi, kad Marijui atkeršyta. Panašaus triumfo ji ne- 
buvo pasiekusi. Mintyse ar kalbėdamasis su Kaču Nestoru 
Turacis vadino ją Našle. Arba Našlele. 

Beveik tuo pačiu metu pradėjo intymiai bendrauti ir 
su nepaguodžiamąja Brenda, kuri negalėjo pakęsti prie- 
miesčio žmonių nei savo tėvų. Turacis ją suprato, guodė ir 
aiškino, kaip turėtų vykdyti žmonos pareigas ir kaip atsi- 
lyginti už tai, kad buvo paniekinta. Vakarais kartu su savo 
vyru ji turėjo šaipytis iš jų visų. Moterys buvo senos ir 
negražios. Vyrai jos geidė. Ji buvo karalienė, visi kiti — ne- 


vykėliai. Brenda tai savo kūnu pajuto per Turacio kūną. 

Visa tai įvyko daugiau nei dešimt metų iki susitikimo 
su Izabele išeinant iš Ernesto keturiasdešimtmečio šven- 
tės. Turacis gyveno vienus geriausių savo nešvankios eg- 
zistencijos metų. Iš „našlės“ gaudavo jo geidžiantį kūną 
ir pinigų. Už kiekvieną pasidulkinimą Gisela ėmė jam 
mokėti nemažas sumas, o jis apsimesdavo nenorįs jų imti. 
Būdamas su Brenda turėjo jauną jos kūną, kuriam reikėjo 
drausmės ir tramdymo. 

Su ja viskas prasidėjo tuščiame name Lugane. Turacis 
pasisiūlė užmesti akį — gal galės jį padažyti, paremontuoti 
ir galbūt tuomet pavyks jį parduoti. Greitai namas tapo 
jųdviejų meilės lizdeliu. 

Taip viskas ir klostėsi, kai vieną vakarą, per įprastinį 
jų susitikimą Lugano priemiestyje, Brenda pasakė Tura- 
ciui nenorinti grįžti pas Marijų. Po to dar kelerius metus 
Turacis keikė save to nenujautęs. Įvykių seka buvo aiški: 
ji paliko saviškius dėl daržovininko, o daržovininką dėl 
Marijaus. Akivaizdu, kad dabar ieškos kokio nors aukso 
vidurio tarp Marijaus, daržovininko ir saviškių. Jai nerei- 
kėjo nei beviltiško tėvų skurdo, nei prabangaus Tortugitų 
priemiesčio nuobodulio. 

Turacis vardijo priežastis, kodėl turėtų ją mesti: jis dar 
labai jaunas ir neturi nė mažiausio noro įsipareigoti; vi- 
siškai netrokšta įsiutinti Marijaus ir susikirsti su juo dėl 
moters, kuri nelabai jį tedomina; suprantama, Brenda 
negalėtų dirbti prostitute: ji per daug susikausčiusi. Ta- 


čiau, kad ir kaip atsainiai jis žvelgė į supantį pasaulį, ši 

situacija jam buvo maloni: didžiavosi būdamas ir buvusios, 
ir dabartinės to paties vyro žmonos valdovu. Mėgavosi 
tuo kas dieną nuo pat ryto ir kiekvienąkart užvaldydamas 
tuodu neištikimus kūnus. Troško laisvės, o kartu ir išlai- 
kyti namo Lugane paslaptį, ir jokiu būdu nenorėjo rizi- 
kuoti. 

Tačiau pati svarbiausia priežastis buvo ta, kad tuoj pat, 
palikusi vaikus savo motinos globai, čia turėjo pasirodyti 
Gisela. 

Turacis tikėjosi pabūti su Brenda porą ar pustrečios va- 
landos, o paskui jam visada likdavo laiko pabūti su Senu- 
te — be Našlės, jis ėmė ją vadinti dar ir šitaip. Bet Brenda 
neketino išeiti: kartojosi daržovininko ir Marijaus istorija. 
Vis dėlto šį kartą ji nevykusiai pasirinko atlikėjus: Turacis 
visiškai netiko vaidmeniui šiame remake. 

Kai Brenda jam pasakė grįšianti į kaimą, Turacis atsa- 
kė, kad jam atrodo, jog tai nuostabi mintis, bet tegu tai 
padaro tuoj pat, nes jis ir be jos turįs ką veikti. 

Tuomet Brenda ėmė verkti ir šaukti. Ir neprireikė nie- 
ko daugiau, kad suglumęs Turacis iš tikrųjų savęs paklaus- 
tų, kodėl jis niekuomet jos nemušė. „Ak, jau žinau, — tarė 
pats sau, kai jos galva pakrypo į šoną nuo smūgio. — Juk 
nenorėjau, kad jos vyras pastebėtų mėlynes.“ 

Brenda dar nesuspėjo susivokti gavusi antausį, kai Tu- 
racis vienu smūgiu įtaisė jai mėlynę po kairiąja akimi, mo- 
teriai sukniubus, jis suprato, kad grąžinti ją Marijui jau 


per vėlu. Tuoj į duris paskambins Gisela ir jis viską praras. 

Nepakartojamus santykius su abiem moterim ir Gigi pi- 
nigus —- intymiomis akimirkomis jis ją vadino dar ir taip. 

Spyris Brendai į galvą buvo tik tam, kad ji prarastų są- 
monę ir jis įgrūstų ją į spintą, kol baigsis pasimatymas su 
Gisela. Nes galbūt Gisela ir galėtų atleisti jam kitą moterį, 
bet tik jau ne Brendą, pasisavinusią jos vyrą. 

Jis visiškai prašovė pro šalį: jei Gisela būtų sužinoju- 
si, su kuo visą tą laiką sanguliavo Turacis, ji būtų apsi- 
džiaugusi ir už tokį kerštą Marijui laikytų jį dar vyriš- 
kesniu. 

Tačiau tuomet visa tai buvo nesvarbu. Kai Turacis pa- 
sakė Giselai tą vakarą nusivesiąs ją į kiną, o vėliau — pasi- 
vaikščioti po prekybos centrą ir ten pavakarieniauti — to 
jiedu niekuomet nebuvo darę —- Brenda, jau mirusi, tūno- 
jo įgrūsta į spintą Lugane esančiame name. 

Turacis ramiai sau žingsniavo šalia Gigi, nes dar nesu- 
mušta Brenda jam sakė atsisveikinusi su Marijumi. 

Ji nepaliko jo netikėtai. Jau kelios dienos po truputį 
Marijų tam rengė, sakė, kad jau nebegalinti pakęsti tokio 
gyvenimo, „nesijaučianti savimi“, kaltas ne jis, Marijus, o 
„aplinka“. Ji priklausanti „kitam pasauliui“. Marijus vi- 
sokiais būdais mėgino ją įtikinti, tačiau nesėkmingai. Tą 
nelemtą popietę, prieš eilinį pasimatymą su Turaciu, ji pa- 
sakė Marijui kurį laiką pabūsianti kaime pas tėvus (tą patį 
buvo sakiusi ir pirmąjį kartą). 

— Elgiesi su manimi lygiai taip pat, kaip su daržovių 


pardavėju, — pasakė Marijus. 

Apmaudžiai susiraukusi ji paneigė kaltinimą: 

— Ne. Andresą palikau nesakiusi jam nė žodžio. Tau 
stengiuosi viską paaiškinti, ir vienas Dievas žino, kaip 
man tai sunku. 

— Aš tave myliu, — tarė jai Marijus. — Myliu tave visa 
širdimi. 

— To nepakanka, - atsakė Brenda. 

Jai išeinant pro duris, Marijus tarė: 

— Tau nebūtina grįžti į kaimą. Gali gyventi Lugane 
esančiame name. 

Brenda neatsakė; ji turėjo raktą. 

— Pasiimk automobilį, - pasakė Marijus. 

Brenda išvyko su taksi. Ji nebuvo apsvarsčiusi detalių, 
bet tvirtai apsisprendė pasiūlyti Turaciui įsikurti su ja Lu- 
gane. 

„Baigiantis tai įvykių kupinai dienai, po kino, vakarie- 
nės ir pasivaikščiojimo Turacis pareiškė Giselai, kad tai 
buvo jų atsisveikinimo vakaras. Rėmėsi labai panašiais ar- 
gumentais kaip ir Brenda. Tiesą sakant, identiškais: jis ją 
myli, bet jie priklauso skirtingiems pasauliams. Jis „įeida- 
vo į jos kūną, bet nesijautė esąs kartu“ — tai buvo Turacio 
improvizacija, mat jis, nepaisant nepadorios ir žiaurios 
prigimties, nebuvo visiškai bukas. Gisela dirbo psichope- 
dagoge. 

Didžiai Turacio nuostabai, Gisela žinią priėmė visiškai 
ramiai. Ji pati žinojo, kad visa tai negali tęstis ilgai. Jautėsi 


jam labai dėkinga: už sugrąžintą pasitikėjimą savimi, kai 

jai labiausiai to reikėjo. Prašyti daugiau jau būtų piktnau- 
džiavimas. Jos klausydamasis Turacis beveik susigraudino. 
Ji pasiūlė jam šiek tiek pinigų, dar nesumokėtų už vieną 
pergulėjimą, bet jis atsisakė juos priimti. 

Kaip retai nutikdavo, jame kovojo du priešingi jaus- 
mai: vos juntamas liūdesys neišmėginus skausmo povei- 
kio Gigi kūnui ir džiaugsmas, kad to nepadarė. 

Skubėdamas, tačiau visiškai ramus grįžo į namą Lu- 
gane, įkišo Brendos kūną į maišą ir naktį, jau sutemus, 
užkasė ją laukymėje už namo. 

Pirmaisiais mėnesiais Turacis atsivedė į namą Lugane 
vieną dvidešimtmetę kekšę ir pavadino ją Brenda. Nekil- 
nojamojo turto agentūros darbuotojai, Marijaus įspėti, 
kad į namą gali įsikraustyti mergina, liovėsi siūlę jį pir- 
kėjams. Marijus niekuomet ten nepasirodė. Praėjus vos 
dvidešimt keturioms valandoms po to, kai Brenda jį pali- 
ko, — Turacis pagyrė save už įžvalgumą - Marijus paskam- 
bino Gigi ir pasiūlė jai vėl pradėti gyventi kartu. 

Jo širdis plyšo, kai palikęs vaikus išėjo su Brenda, bet 
dabar, kai Brenda jį metė, nebebuvo jėgos, galinčios at- 
skirti jį nuo vaikų. Gisela porą dienų atsikalbinėjo, bet 
nepraėjus nė savaitei kapituliavo. Visa tai buvo laikinas 
pamišimas. Žinoma, ji nenori nieko girdėti apie tą kekšę, 
o dar mažiau nori, kad Marijus su ja matytųsi. Atgailau- 
damas Marijus priėmė sąlygas. Keisčiausia, kad pati Gise- 
la vieną spalio vakarą, vėl gyvendama santuokoje, užsuko 


į namą Lugane padėkoti Eugenijui Turaciui už tai, kad 

sunkiausiu metu išgelbėjo jai gyvybę ir — nors ji nieko ne- 
įtarė apie jį ir Brendą — tam tikra prasme padėjo jos šeimai 
vėl susijungti. Jei ji nebūtų atgavusi savo moteriškumo ir jei 
tas moteriškumas „oru kaip žiedadulkės“ nebūtų pasiekęs 
Marijaus, — Gigi tapo šiek tiek paslaptinga, tiesą sakant, 
ji tikrai turėjo tam priežasčių — galbūt Marijus niekuomet 
nebūtų sugrįžęs. Dabar vargšas vyras buvo jai po kojomis. 

Turacis pajuto dvi pagundas: pirmiausia, „viens du“ 
patvarkyti Giselą, be abejo, ji būtų sutikusi su malonumu, 
ir kartu palikti jai mėlynę po akimi kaip pasveikinimą 
Marijui (šiedvi pagundos iš tikrųjų buvo viena). Antra, 
pakviesti ją užeiti ir pristatyti jai antrą netikrąją „Bren- 
dą“ — kitaip nei tikroji, ši buvo dvidešimt ketverių ir juod- 
bruvė, daug tamsesnio gymio nei pirmoji netikroji dvide- 
šimtmetė Brenda. Bet suprato, kad per daug rizikuotų, 
tad stovėjo „savo“ namų tarpduryje siurbčiodamas matę. 
Pasveikino ją trumpu bučiniu į lūpas ir, lengvai pliaukš- 
telėjęs per užpakalį, liepė grįžti pas šeimą. „Nesugalvok 
krėsti kvailysčių“, — tarė jai. Daugiau jiedu niekuomet 
nesusitiko. 

Po kelių mėnesių Anastasijus Bordenavė, kuris viską 
žinojo, bet niekur nesikišo, pasirodė Lugane esančia- 
me name, kad pasiūlytų Eugenijui Turaciui nužudyti jo 
dėdę. 

Bordenavė neišleido Turacio iš akių nuo pat tos dienos, 
kai pamatė jį, atvežusį vaikus į „Highland School“ San Isi- 


dre. Jis pats, užsimaskavęs ir su juodais akiniais, automo- 

biliais tamsintais stiklais sekdavo Turacį, kai šis vykdavo į 
Gigi namus (kai dar buvo išsiskyrusi) Deolindos pensioną 
Libertados gatvėje ir į Lugane esantį namą, kur susitikinė- 
davo su Brenda ir Gisela. Tą lemtingą popietę Bordenavės 
Lugane nebuvo: jis nematė įeinančios Brendos nei sekė 
Turacio pasivaikščiojimą su Gisela. Tačiau sužinojo, kad 
šeima vėl gyvena kartu. 

Neilgai trukus suprato, kad Gisela nežino, jog Marijus 
nupirko tą namą Brendos tėvams. 

Marijui tai buvo uždrausta teritorija, nes manė ten 
gyvenant moterį, kurios jis daugiau niekuomet neturėjo 
matyti. Namas taip ir liko tarsi neįteisinta kompensacija 
tai galbūt blogai, bet visų pirma nelaimingai merginai. 

Vos Anastasijus išgirdo, kaip naujoji Turacio sugulo- 
vė sardoniškai kvatoja šio pavadinta „Brenda“, o tikroji 
Brenda taip niekur ir nepasirodo, kaip nedorasis Turacis 
lyg niekur nieko sau gyvena name, priklausančiame vy- 
rui, kuris Turacio dėka tapo dvigubai raguotas, netruko 
suprasti, kad čia vyksta kažkas labai keisto. 

Akivaizdu, kad Turacis tikrąją Brendą likvidavo. Jis 
niekuomet tiesiai to nepaklausė nei pats balsu ištarė, bet iš 
daugelio galimų variantų nė vienas neatrodė toks taiklus 
kaip šis. Jis tuo įsitikino jau tą vakarą, kai atėjo pas Turacį, 
pasikalbėjo apie jųdviejų praeitį mokykloje ir pasiūlė nu- 
žudyti dėdę, o šis nė nedvejodamas sutiko. Turacis neabe- 
jojo, kad antrąkart žudyti bus daug paprasčiau. Naujoji jo 


sugulovė buvo vardu Malena. Septyniolikos metų. 

Dėdė Aurelijus, Bordenavės motinos brolis, buvo kau- 
čiuko plantacijos ir fabriko, gaminančio garsaus prekės 
ženklo prezervatyvus, savininkas. Vienišas ir bevaikis, jis 
visuomet puikavosi prieš savo seserį ir jos vyrą dovanomis 
mažajam Anastasijui. Vieną kartą sėdėdamas užstalėje 
netgi užsiminė, kad po jo mirties Anastasijui atiteks di- 
džioji palikimo dalis. Taip jis norėjo pasipuikuoti prieš 
sutuoktinių porą, bet Anastasijus, tuomet dar penkiolik- 
metis, išsaugojo šią informaciją tarsi monetą, kuri, atėjus 
laikui, atneš dividendų. Daugiau nei po dešimties metų 
jis nusamdė Turacį. 

Bordenavės nelaimei, jo tėvai netikėtai įlipo į automo- 
bilį, kuriuo dėdė Aurelijus grįžo į Buenos Aires iš Časko- 
muso. 

Jie nuskendo įlankoje ir ištraukti jų kūnai atrodė iš- 
brinkę kaip produktai skardinėje. 

— Iš kur galėjau žinoti, kad tavo tėvai irgi bus Časko- 
muse, — atsiprašė Turacis. — Ir jau tikrai negalėjau įtarti, 
kad grįš tuo pačiu automobiliu kaip ir dėdė! Aš netgi pa- 
laukiau, kol jis kur nors išvyks, kad viskas atrodytų kuo 
švariau! Manai, man patiko važiuoti į Časkomusą? Bet ir 
reikia gi šitaip nepasisekti, če. Šitaip nepasisekti. 

Ir iš tikrųjų — ką veikė Bordenavės tėvai Časkomuse? 
Kodėl grįžo kartu su dėde, jei į tą pusę važiavo atskirai? 
Jau nė vienas iš trijų negalėjo to paaiškinti, tad iki gyve- 
nimo pabaigos ta mįslė taip ir liks neįminta. Bet kuriuo 


atveju kaltu savęs jis nelaikė. Bet neatleido Turaciui, nors 

ir linksėjo galva Eugenijui vograujant nevykusius pasitei- 
sinimus. 

Paaiškėjo, kad visas palikimas siekė pusantro milijono 
dolerių, iš kurių trisdešimt tūkstančių atiteko Turaciui. 

Turacis buvo sumanęs paprašyti daug daugiau, netgi 
pašantažuoti, kai sėkmingai įvykdys nusikaltimą. Bet ka- 
dangi buvo nužudyti ir Bordenavės tėvai, nusprendė pasi- 
tenkinti sutarta suma. 

Vėliau Anastasijus išlaikė savo turtus pasisiūlęs pabūti 
„tiltu“ ir padėti rusų mafijai išplauti pinigus. „Geriausia, 
ką man davė tas milijonas dolerių, — galimybę kalbėtis su 
tais, kurie turi daug daugiau nei milijoną“, — po daugelio 
metų pasakys jis Izabelei. 

Jo nedžiugino tai, kad Turacis naktį ketina jį aplankyti. 
Tačiau neturėjo kitos išeities, kaip su juo susitikti. Išsiuntė 
Noemi ir Bartolą į kitą pastatą, kurį nuo pirmo skyrė er- 
dvus parkas, ir liepė mažordomui apačioje sutikti Turacį 
ir palydėti jį į tarnų liftą. 

Kai Turacis įėjo į Bordenavės kabinetą, šis laukė jo įsi- 
kandęs nepridegrą Havanos cigarą. Už jo nugaros ant sie- 
nos kabojo dvi žvėrių — šerno ir elnio - galvų iškamšos, po 
vieną iš abiejų pusių. Šiek tiek žemiau tarp jų — Kinkelos 
Martino originalas, o ant sienos priešais — skaidriais akri- 
liniais dažais nutapyta spalvota Niujorko litografija dar su 
bokštais dvyniais. 

— Tavo vėžliukas pabėgo, Anastasijau, —- pasakė Tu- 


racis. 

Kadangi Buenos Airių gyventojai tik neseniai buvo 
pradėję vartoti šį posakį, Bordenavė ne iš karto suprato, 
ką jis reiškia. Primerkė akis tarsi rodydamas, kad blogai 
išgirdo. 

— Izabelė. Mano Izabelė, - apibendrino Turacis. - Sma- 
ginasi su tavo darbuotoju Luisu. 

— Neįmanoma! - vos išgirdęs šūktelėjo Bordenavė. 

— Poną „Tikrai“ pasodino į kalėjimą, — atsakė Tura- 
cis. — Bet poną „Neįmanoma“ pakorė daug anksčiau. Kas 
tau yra? Duodu tau moterį — tikras aukso kasyklas, o tu ją 
dovanoji pavaldiniui. 

— Neįsismagink, — sustabdė jį Bordenavė. — Sakau tau, 
kad Luisas yra nekaltas kaip kastruotas katinas. Žinau tai 
iš patikimų šaltinių. 

Turacis neigiamai papurtė galvą. 

— Anastasijau, man tai papasakojęs žmogus nėra me- 
lagis. 

— Gali būti, kad jis apsiriko, — ištarė Bordenavė, neži- 
nodamas, ką atsakyti. 

— Ne. Tas žmogus nė neaušina burnos, jei nėra tikras. 

Iš to, kaip Kačas Nestoras apibūdino Izabelę, buvo aiš- 
ku, kad jis tai girdėjo iš žmogaus, kuris bent jau buvo 
matęs Izabelę nuogą: ir dar daugiau. Kačas Nestoras ją at- 
pažino iš Luiso pasakojimo, palyginęs detales, kurias jam 
anksčiau buvo papasakojęs Turacis, o Turacis, savo ruož- 
tu, atpažino ją iš Kačo Nestoro papasakotų detalių, kurių 


anksčiau nebuvo jam atskleidęs, taigi, visa tai jam galėjo 

papasakoti tik trečias asmuo. Nebent pats Kačas Nesto- 
ras... Bet ne, to negali būti. 

— Klausyk, — jau netvirtai tarė Bordenavė, - duok man 
laiko išsiaiškinti. Aš su tavim susisieksiu. 

— Patikėjau tau ypatingą moterį, — įspėjamai pasakė 
Turacis. 

— Žinau. Žinau, Eugenijau. Todėl ir sergėjau ją, lyg 
būtų mano duktė. Jei jau nutiko blogiausia... Galų gale. 
Tikėkimės, kad ne. Keliauk ramus. 

"Turacis išėjo išgavęs pažadą, kad su juo bus susisiek- 
ta per savaitę. Žingsniuodamas traukinio link prisiminė, 
koks savimi pasitikintis ir patenkintas pasitiko jį Borde- 
navė tada, kai Izabelei pabėgus iš namų jis atėjo pas jį 
pasitarti ir apgalvoti tolesnių veiksmų plano. Po kelių 
dienų sužinojo, kad čia įpainiotas Ernestas... Kad visada 
žinotų, kas dedasi, ir galėtų viską stebėti, jiedu nutarė 
namo laiptinėje palikti įmonės „Call and Help Center“ 
skrajutę. O dabar Bordenavė atrodė visiškai sutrikęs. Tu- 


racis niršo. 


Vos tik Turacis išėjo, Bordenavė išsitraukė iš seifo kompak- 
tinių diskų dėžutę, kuri dar buvo įdėta į metalinę skryne- 
lę, kokioje paprastai laikomos brangenybės ar pinigai. Čia 

buvo koks tuzinas į polietileninius vokus sudėtų sidabra- 
šonių diskelių be pavadinimų. 

Įrašymo mechanizmas įsijungdavo suveikus davikliui, 
kai Izabelė įeidavo į tualetą, taip pat buvo užrašoma kiek- 
vieno nufilmuoto epizodo data ir valanda. Baigiantis 
pirmam Izabelės darbo mėnesiui, jis buvo pradėjęs juos 
peržiūrinėti. Tačiau vieną tų vėlyvų vakarų į jo asmeninį 
peržiūrų kambarį netikėtai įėjo lengvą peniuarą vilkinti 
Noemi, nešina dviem šampano taurėmis, ir vos jo neuž- 
klupo. Šiaip taip sugebėjo sustabdyti įrašą ir apsimesti, kad 
žiūri moterų sportinio ėjimo varžybas per sporto kanalą. 

Be to, jį siutino šnipinėti Izabelę intymioje aplinkoje: 
jis niekaip negalėjo suprasti, ko iš jos nori. Nuolat savęs 
klausė: ar pasimylėti, ar pažeminti, ar vesti. Į ją žiūrėda- 
mas jis labiau niršo nei lytiškai susijaudindavo. Jį erzino 
tai, kad šiąnakt privalo dar kartą ją pamatyti. 

Nešinas dėžute, vidiniu liftu pakilo į trečią rezidencijos 
aukštą, kur buvo nešiojamasis DVD grotuvas ir penkias- 
dešimties colių plazminis ekranas. Netruko surasti datą ir 
valandą, kada galėjo nutikti ta begėdystė. Žinoma, iškart 
po to, kai išbarė ją dėl aplaidumo darbe. Štai tiedu balan- 
dėliai... Pirmiausia ta saldi abipusė glamonė. O paskui — 
besimylintys stačiomis. Bet kas per mulkiai? Akrobatai, o 
gal gimnastai? Kam mylėtis stačiomis? Tai priminė jam pa- 
rodijos šou grupę „Los Malerva“, vadovaujamą Karlito Ba- 
los. Karlitas Bala... vieną kartą norėjo jį pasamdyti sūnaus 


Bartolo penktojo gimtadienio šventei. Pasiūlė jo agentui 

didžiulę sumą, taip pat parsivežti ir nuvežti į Punta del 
Estę. Bet agentas atmetė pasiūlymą net nepasitaręs su savo 
klientu. Ką gi, tarė sau Bordenavė, kaip sau nori. 

Ištraukė diską, išjungė leistuvą, televizorių, įgrūdo 
diską į dėklą ir sviedė jį į metalinę popieriaus ir atliekų 
pjaustyklę, kuri viską susmulkindavo tiek, kad būtų gali- 
ma išmesti. 

Nusileido į pirmą aukštą ir kurį laiką svarstė, ar išsi- 
kviesti automobilį, ar važiuoti savu. Nusprendė išsikviesti. 
Nenorėjo, kad kas nors tose gatvėse pastebėtų kurį nors iš 
jo automobilių. Noemi įspėti nebūtina: ji žinojo, kad jei jau 
kur nors išvykdavo nieko nesakęs, vadinasi, su būtinu reika- 


lu. Ir nesvarbu kada, bet būtinai sugrįš namo nakvoti. 


Ismaelis Feras jį pasitiko savo būste - didžiuliame nušiu- 
rusiame name iš medžio ir plytų su ilgu, siauru kiemu, — 
esančiame Senojo Palermo rajono Nikaragvos gatvėje. Virš 
pagrindinės grubių plytų sienos plevėsavo nežinia juokais 
ar rimtai pakabinta milžiniška raudonai juoda Nikaragvos 
vėliava su užrašu: „Nikaragva nugalės“, o to paties audinio 
fone — išskydęs minios su iškeltais kumščiais vaizdas, savo 
štrichais labai primenantis dailininko Rikardo Karpanio 


piešinius. 

Medinėse lentynose — įspūdingoje bibliotekoje, kurią 
įrengė pats Feras, — abėcėlės tvarka rikiavosi pačių įvairiau- 
sių sričių autorių knygos, bet visos jos priklausė kryptims 
nuo progresyvizmo iki nihilizmo. Viena siena buvo užpil- 
dyta Lotynų Amerikos autoriais, kurie septintajame dešimt- 
metyje buvo žinomi kaip „įsipareigojusieji“ knygomis. 
Romanistai, novelistai, poetai: vieni jų rašė esė ar buvo 
sudarę laikraščiuose ir žurnaluose publikuotų straipsnių 
rinktines, tad Feras sudėjo jų knygas ten pat, iškart po 
tos pačios krypties grožinės literatūros kūrinių. Kita siena 
buvo padalinta pusiau: viršuje — septintojo dešimtmečio 
teorijos kryptims atstovaujantys Lotynų Amerikos auto- 
riai ir jauni Argentinos kritikai, analizuojantys devintojo 
dešimtmečio pokyčius. Visos tos knygos užėmė keturias 
lentynas. Iš viso ant sienos jų buvo devynios, daugiau 
nebetilpo. Kitose penkiose buvo išrikiuoti europiečiai f- 
losofai „maištininkai“: Fuko, Julija Kristeva, Bodrijaras, 
Deliozas, Guatari, Tonis Negri, Polis Virilio. Kad knygos 
nepasislėptų nišoje tarp lentynos ir sienos bei norėdamas 
atskirti skirtingų krypčių Lotynų Amerikos autorius, vie- 
toj skirtukų įdėjo du sunkius akmeninius rėmus su nuo- 
traukomis: pirmuose rėmuose buvo Tonio Negri, rūkančio 
pypkę Italijos kalėjime, nuotrauka, o antruose, kurie buvo 
įsprausti pačiame gale ir skyrė europiečius nuo Choms- 
kio, — nes paskutinioji lentyna prie pat grindų buvo skir- 
ta visam Noamo Chomskio ir Susanos Sontag kūrinių 
rinkiniui ispanų kalba — buvo nuotrauka, vaizduojanti 

Haidegerį senatvėje kartu su Hana Arend. Ismaelis Feras 
niekada neskaitė Haidegerio, bet, spręsdamas pagal savo 
skaitytus filosofus, žinojo, kad juo žavėtųsi. Lygiai kaip ir 
Hana Arend. 

Kiekvienoje prancūzų filosofų knygoje tam tikras fra- 
zes jis buvo pasibraukęs oranžiniu Homasteriu, darydavo 
tai ilgais žiemos ir vasaros vakarais jaukiai įsitaisęs viename 
klube, įsispraudusiame pačioje kryžkelėje tarp federalinės 
sostinės ir priemiesčių, ten, kur kasdien galėjo lankytis 
pasiturintys vidurinės klasės intelektualai, būtent dėl savo 
perkamosios galios galintys jaustis esą „country“ — O tai, 
anot tų pačių mąstytojų, buvo laikoma ypatinga vieta, kur 
renkasi ekonominio nuosmukio nugalėtojai. 

Ismaelis Feras nebuvo intelektualas, bet buvo per- 
skaitęs visą lentyną knygų — puikavosi ja ne šiaip sau. Jis 
buvo informatikas. Kitaip nei Perolis, kurio nepažinojo, 
jis buvo gana pasiturintis ir metams bėgant jo pajamos 
nesumažėjo. Jam nereikėjo keliauti: visa, kas būtina, iš bet 
kurio pasaulio kampelio atkeliaudavo į jo kompiuterį. 

Iš tikrųjų Feras niekuomet nesuprato nė vieno iš savo 
dievinamų prancūzų filosofų, net buvusio Raudonųjų Bri- 
gadų nario. Bet turėjo susikūręs painią teoriją, remdama- 
sis ne mažiau painiomis Bodrijaro mintimis apie pirmąjį 
Golfo įlankos karą: Feras mąstė: jei, remiantis Bodrijaru, 
prasidėjus karui ir parodžius tuos vaizdus per televiziją, 
pats karo faktas tarsi netenka „realumo“ (nors būtent čia 


Feras susipainiodavo ir toliau jau tik miglotai suvokė) ir 

„tai, kas įvyko, virsta tuo, kas ne-įvyko“ (kai tekste pasi- 
rodydavo brūkšneliai, Feras pasijusdavo tikras nemokša), 
tuomet jei kas nors užmuša žmogų ir, nufilmavęs žmog- 
žudystę, vaizdus tam tikrą skaičių kartų išplatina visame 
pasaulyje, vadinasi, lyg ir galima teigti, kad žmogžudystė 
niekada neįvyko. Štai čia jis būtų susiginčijęs su Turaciu, 
kuris, nors ir nekūrė ta tema teorijų, bet, be jokios abejo- 
nės, manė, jog būtent tobulai nuslėpra Brendos žmogžu- 
dystė ir pavertė nusikaltimą „neįvykusiu“, nes juk niekas 
niekuomet taip ir nesuuodė — nei kaimynai, nei policija. 
Porą savaičių iki tos atsitiktinės žmogžudystės — juk kai 
įspyrė jai į galvą, dar nebuvo numatęs jos užmušti, — o 
ir anksčiau, iki pirmojo intymaus nuotykio su Brenda, 
ir vėliau Turacis kaip gundymo taktiką pasirinko nuvežti 
Marijaus pinigus į priemiestį, tuo metu Brenda jo laukda- 
vo name Lugano priemiestyje. Ją jau buvo pradėję erzinti 
vežioti tą „užmokestį“. 

Ją nužudęs, Turacis ir toliau nuveždavo pinigus, tik da- 
bar jau iš savo kišenės. Nei tai, kad turėjo paaukoti savo 
pesus, nei pasimatymai su Brendos tėvais anaiptol jo neža- 
vėjo, bet taip elgtis privalėjo, norėdamas išvengti įtarimų. 

Brendos tėvai turėjo septynis vaikus, — mirusioji Bren- 
da buvo ketvirta, — motina, maždaug penkiasdešimties 
metų bedantė moteriškė, į Turacį žvelgė su tam tikra sim- 
patija. Turacis nesibodėjo jos dėmesiu, bet stengėsi per 
daug nesileisti į kalbas. Palaipsniui mažino sumas ir vieną 


dieną paprasčiausiai nusprendė, kad jau pakaks. 

Ismaelis Feras nepriklausė tam tipui žmonių, kurie ga- 
lėtų nužudyti. Bet ta penktadienio popietė, kai paskam- 
bino Izabelė Masalvi, norėdama pateikti klausimų apie 
skaidrią dantų pastą, jam atrodė kaip koks sekmadienio 
vakaras — depresijos viršūnė, — nes jį nuolatos užklupda- 
vo melancholijos priepuoliai prisiminus savo paskutiniąją 
moterį — dvidešimt dvejų metų merginą, teatro meno stu- 
dentę, palaikiusią jį patyrusiu vyru. 

Ilgas valandas stebėjusi jį barstantį pypkės pelenus ant 
kelnių ir išklausiusi jo išvedžiojimų, kurių jis pats nesu- 
prato ir kurie, labai galimas dalykas, tikrai buvo nesu- 
prantami, pareiškė, kad jos laukia tėvai — nors Hondūro 
ir Serano gatvių kampe esančiame bare jį buvo patikinusi, 
kad naktis leidžia su „įdomiais nepažįstamaisiais“, — ir iš- 
ėjo, palikusi cigaretes, kurių pasiimti taip niekuomet ir 
nesugrįžo. 

Tai nutiko prieš trejus metus, ir tai buvo paskutinis 
„stiprus“ jo potyris. Tą penktadienio pavakarę, kai jam 
paskambino Izabelė, jis kentėjo nuo vienatvės ir skausmo, 
kurį kėlė tas prisiminimas, nežinojo, ką valgyti vakarienei, 
ką žiūrėti per televizorių nei ką daryti su savo gyvenimu. 
Tai ji jam paskambino. 

Feras įsitvėrė Izabelės skambučio taip, kaip ekvilibristas 
krisdamas griebiasi virvės, kuria žingsniavo, bet manė, 
kad elgiasi protingai ir teisingai. Ji jam paskambino, 
tad jis turėjo teisę pasielgti atitinkamai. Kaip, anot 
Fuko, sakė Haidegeris: „Būtis yra visa ko pradžia, pats 

pirmapradiškumas, o esamybė yra tai, kas tą pirmapra- 
diškumą parodo.“ Galų gale jis turi teisių. 

Jam paskambino Kitas. Šiuo konkrečiu atveju — Kita. 
Bet „Kitas“ buvo apibendrinanti sąvoka, įvardijanti ir vy- 
rus, ir moteris; netgi kinus ir negrus. Izabelė irgi buvo 
Kita ar Kitas. Kitybė. 

Ir sąvoka „Kitas“, ir „Kitybė“ sukėlė tam tikrą vangaus 
Ismaelio Fero suvokimo sumaištį. Kiraip nei „ne vieta“, 
„šakniagumbis“, „bulius“ ir kitus jo mėgstamų hlosofų 
žodžius ir frazes, kurių prasmės jis nė iš tolo nesuvokė, 
sąvokas „Kitas“ ir „Kitybė“ jis suprato kaip „tavo arti- 
mas“. Jei nemeluotų pats sau, turėtų pripažinti, kad jo 
proto galių užteko tik suvokti žodžiui „Kitas“, parašytam 
didžiąja raide. Žodžio „Kitybė“ reikšmės jis taip ir nesu- 
prato. 

Ir dar... kodėl „Kitas“ rašomas didžiąja raide? Tai buvo 
užburianti mįslė, tad geriau pasirinko vartoti žodį iš di- 
džiosios raidės, nors ir nesuprato kodėl, nei iš viso jo at- 
sisakyti. 

Kitas, Kitybė — koks išsilavinęs jautėsi kartodamas 
šiuos žodžius. Jis nepatingėjo oranžiniu ryškiu žymekliu 
pasibraukti kiekvieno tokio žodžio, argentiniečių autorių 
pavartoto laikraščiuose, žurnaluose ar knygose. Ir vėliau 
sekė jų veiklą skaitydamas įvairias publikacijas arba ben- 
draudamas su tą sritį išmanančiais žmonėmis. Jis padarė 
stulbinamą išvadą: visi, kurie vartojo terminus „Kitas“ (di- 
džiąja raide) ir „Kitybė“, buvo valstybės apmokami inte- 

lektualai arba mecenuojami kokios nors stambios įmonės, 
kuri, remdama kultūrinius renginius, apkarpydavo savo 
mokesčius. Pats Ismaelis Feras manė, kad gyvenimo pilnat- 
vę, priklausančią nuo autodidaktinės karjeros, jis pasieks 
tuomet, kai valstybė ar kokia nors svarbi įmonė parems jį 
skaityti paskaitas, rengti konferencijas ar rašyti papers, kur 
būtinai puikuotųsi sąvokos „Kitas“ ir „Kitybė“. 

Vis dėlto Izabelę jis apibūdino kaip sau artimą, nes la- 
bai daug apie ją galvojo ir jam taip labiau patiko. Jis jautė, 
kad su šia jam artima būtybe jis susidūrė ryžtingoje, bet 
taikioje kovoje tą penktadienio pavakarę. Jautė ją labiau 
nei bet kada, stipriau nei bet kurį kitą asmenį per visą savo 
gyvenimą, įskaitant netgi tėvus ir pusbrolius. 

Dar porą kartų jis skambino jai į darbą. O ji — porą 
kartų numetė ragelį. Ir gerbdamas jos „reakciją“ — Haide- 
gerio apibrėžtas terminas — Feras liovėsi jai skambinęs. Tai 
padaryti jam nebuvo sunku: jau tą penktadienį, kai ji jam 
paskambino, pamanė, kad ji tikra rakštis jo gyvenime, o 
dar po mėnesio galutinai ją pamiršo ir vėl mintimis grįžo 
prie teatro studentės. 

Tačiau tuomet iš niekur ar iš metafizinės pasaulio pu- 
sės atvyko Pasiuntinys, Emisaras — Anastasijus Bordenavė 
(prisistatęs kaip Chulijus Sambranas). 

Anastasijus pasakė dalį tiesos: Izabelė yra jo darbuoto- 
ja. Tačiau vėliau tęsė: ji labai negraži ir nelaiminga mote- 
ris, ištekėjusi už ją skriaudžiančio vyro, tad Ismaelio Fero 


atsakymas ir vėlesni skambučiai jai grąžino gyvenimo 

džiaugsmą ir raudonį jos skruostams. Ji niekuomet pati 
neprisipažins, sakė Anastasijus, bet Ismaelis — jos išsigel- 
bėjimas. Viskas buvo nuspręsta, kai Anastasijus išsitraukė 
piniginę, o Ismaelis pasijuto tarsi samdomas kovotojas, 
kuriuo jis niekuomet nebuvo. 

Anastasijus davė jam Izabelės namų telefono numerį ir 
paprasčiausiai pasiūlė nenustoti skambinti. Visa kita pri- 
klausys jau nuo paties Fero: tegu jis pats nusprendžia, kaip 
dažnai skambinti ir ką sakyti. 

A posteriori, tai yra po šiurkštaus Izabelės atsakymo, — 
to grasinimo — Feras ėmė skambinti rečiau, kol visiškai 
liovėsi. Tačiau atrodė, kad jam nebus leista nutolti nuo 
tos nelaimingosios, kuriai reikėjo santykių pokyčių, o vė- 
liau — gal ir naujų santykių tarp moters ir vyro, bet ne to- 
kių, kurie gimdytų priespaudą ir būtų panašūs į ryšį tarp 
darbininko ir darbdavio ar vyro ir žmonos. 

Taigi prieš jį vėl stovėjo Chulijus Sambranas — keis- 
ta, bet būtent jos darbdavys, kuris dešinėje rankoje laikė 
didžiulį banknotų pluoštą ir teigė, kad tie nuolatiniai 
skambučiai teikė Izabelei drąsos tol, kol ji tapo ryžtin- 
ga ir nepriklausoma moterimi. Trūko vienintelio „potė- 
pio“, vieno lakoniško ir ryžtingo skambučio, duosiančio 
jai postūmį galutinai atsikratyti to beviltiško gyvenimo. 
Tačiau tai turėtų būti tikrai įtikinamas skambutis: le- 
miamas. 

— Bet ji pagrasino man policija, — paaiškino Feras. 


— Jos vyras buvo šalia, — greitai sugalvojo Bordenavė. 

— Nėra taip paprasta būti laisvam, — tęsė. — Neatsitik- 
tinai paminėjo policiją: ji bijo laisvės. Bet lygiai taip pat 
jos trokšta. 

Joks argumentas nebūtų stipriau įtikinęs Fero. Jis įsi- 
kišo į kišenę Bordenavės pinigus - jų pluoštas pūpsojo la- 
biau nei koks nors sausainių pakelis — ir pasakė, kad viską 
paliktų jam. Nepaisydamas to, prieš išeidamas, Chulijus 
Sambranas nesusilaikė neleptelėjęs kelių pasiūlymų. 

Anastasijus išvyko taip, kaip jau seniai nebuvo daręs: 
su taksi. Kadangi Feras, paistydamas apie Kitą (jis paskyrė 
tam penkiolika nepakenčiamų minučių), užsiminė apie 
Kiniją ir Afriką, susimąstė, ar Kinijoje dar naudojamasi 


rikšų paslaugomis. 


Du mėnesius po to susitikimo Anastasijus Bordenavė be- 
veik kasdien savęs klausė, ką padarė blogai. Jam atrodė 
tiesiog neįmanoma, kad Ismaelis Feras nieko nelaukęs ne- 
paskambino. 

Izabelė ateidavo į darbą kaip ir visada. 

Turint omeny tą slaptą planą, Anastasijui atrodė iš- 
mintingiausia daugiau nesilankyti pas Ferą ir pašalinti iš 
tualeto vaizdo kamerą. Jis padarė tai gailėdamasis dviejų 


dalykų: kad atsisveikino su vieninteliu intymiu ryšiu, — 

nors ir erzinusiu jį, bet vieninteliu — siejusiu jį su Izabele, 
ir kad jau niekada tiksliai negalės žinoti, ar Izabelė vis dar 
susitikinėja su Luisu. 

Tačiau jokia nelaimė neaptemdė Harų šeimos židinio; 
sienos netrūkinėjo. Neganda neįėjo pro jų duris. Nejaugi 
tas kvailys Feras nepaskambino? 

Anastasijus negalėjo žinoti, bet Feras skambino dešim- 
tis kartų: bėda ta, kad niekas jam neatsakydavo. 

Ernestas, visiškai paskendęs savo mintyse apie naujuo- 
sius planus, nekeldavo ragelio. Juk kad ir kiek kartų prieš 
tai atsiliepdavo, tai niekada neišeidavo į gera. Tad kam 
dar labiau blaškyti mintis? Kai įregistruos „Harro“ prekės 
ženklą, atidarys biurą, ten tikrai kels telefono ragelį — te- 
lefono, kurio numerį žinos tik reikiami žmonės. Izabelė, 
savo ruožtu, neturėjo nė mažiausio noro atsiliepti į jokį 
skambutį: jei kas nors kreiptųsi į ją iš darbo, galėjo tai 
pasakyti darbo dieną, kuri buvo pakankamai ilga. Neverta 
persistengti — vis tiek neišvengs kritikos. 

Ernestas nežvelgė į Izabelę kitaip nei verslininkas į 
savo modelį: Izabelė, besivalanti dantis, ką tik pabudusi 
Izabelė, besigulanti į lovą Izabelė, Izabelė, žiūrinti pro 
langą. Kiekviena situacija, kiekviena poza, kiekviena 
išraiška buvo nauja idėja nuotraukai ar vis kitam dra- 
bužiui. 

Tiesą sakant, jei, nors ir neturėjo jokių gabumų vers- 
lui, jis būtų nutotografavęs Izabelę ir paviešinęs nuotrau- 


kas — parduotuvės vitrinoje ar kokiame žurnale — ar pati- 

kėjęs tai kokiam garsiam fotografui, o gal paprasčiausiam, 
bet gabiam profesionalui, Izabelė būtų pradėjusi modelio 
karjerą. 

Izabelei jau ėjo keturiasdešimt tretieji, bet jos grožis 
neblėso. Daugeliui moterų paskutinieji metai iki ketu- 
riasdešimtojo gimtadienio būna geriausi gyvenime: jos 
niekada neatrodo tokios žavios kaip tuo metu. Tačiau po 
to grožis blėsdavo tiesiog savaitėmis. Izabelė, atvirkščiai, 
eidama keturiasdešimt trečiuosius metus, tebeturėjo ne 
tik stačias, bet dar gražesnes krūtis: kupinas iššūkio ir per- 
galės. 

Iki keturiasdešimtmečio vengdavusi atskleisti savo am- 
žių, dabar galėjo pasakyti tai be jokių užuolankų ir stebė- 
ti tiek vyriškosios, tiek moteriškosios giminės pašnekovų 
nuostabą. Jos balsas tapo dar seksualesnis, o sėdmenys ir 
kojos tebebuvo kaip rujojančios liūtės. Verta pakartoti: 
bet kuris iš naujųjų turtuolių ar tų menkystų, paliekančių 
savo žmonas dėl dvidešimtmečių, būtų metę pačią gra- 
žiausią dvidešimties metų nimfą, norėdami gauti tokią 
stebuklingą keturiasdešimt trejų metų moterį kaip Izabe- 
lė. Bet jau niekuomet nebūtų galėję nuo jos pasitraukti: 
kaip Odisėjas be laivo stiebo, būtų padėję galvas tos nenu- 
sakomo amžiaus sirenos saloje. 

Haras vis nesiryžo parodyti Izabelės jokiam fotogra- 
fui ir niekaip negalėjo nuspręsti, kada bus tinkamiausia 
akimirka paprašyti paskolos ir pradėti „projektą“ ar įkurti 


„mažytę įmonę“. 

Jis taip ir neatsisakė viskio. Vengė gerti matant Litui, 
bet ne Izabelei, kuri, kaip Haras manė, jau priėmė jį tokį, 
koks yra. Jis stebėdavo ją, kaip pats manė, talentingai, 
prie įvairaus apšvietimo. Viskis padėdavo jam ieškoti 
tinkamiausių pozų ir akimirkų jai fotografuoti. Tačiau jis 
net nepagalvojo įsigyti fotoaparato. Retsykiais ją pamylė- 
davo. 

Ji leisdavo tai daryti daug rečiau nei jis būtų norėjęs, 
bet užtektinai, kad jaustųsi pamalonintas. Daug labiau 
pamalonintu save laikė Luisas, kurį Izabelė aplankydavo 
visada, kai tik galėdavo, — o tai būdavo labai retai — jo 
bute, Sentenarijo parke esančiame dangoraižyje. 

Nei tos poros, nei šeimos negalėtume laikyti laiminga. 
Izabelė paprasčiausiai pakentė Ernestą dėl Lito. Litą slėgė 
tėvo girtuokliavimas. Ernestas vėl iš visos širdies mylėjo 
Izabelę, bet gyveno apimtas euforijos ir bevaisių svajonių 
pasaulyje. Jų dienos nelabai skyrėsi nuo daugumos kitų 
kaimynystėje gyvenančių šeimų. Tačiau Izabelei buvo 
daug sunkiau susitaikyti su tokia kasdienybe, nes jos gro- 
žis turėjo suteikti jai geresnį likimą. 

Turacis, nors turėjo priežasčių būti santūrus, du kartus 
paskubino Anastasijų, paskambinęs šiam į darbą: kaip da- 
bar laikosi Izabelė ir ar jis ką nors nusprendęs? Nesileisda- 
mas į detales — Turacis nenutuokė apie Ferą — Anastasijus 
abu kartus atsakė, kad planas jau pradėtas vykdyti: dabar 
belieka kantriai laukti rezultatų. 

Anastasijus jau manė, kad Izabelei paspęstos užmačios 
žlugo, kai 2004 metų vasario 27-ąją jam paskambino Er- 
nestas. 

Iki to skambučio Anastasijus jautėsi netvirtai, nes nesi- 
jausdavo einąs teisingu keliu, jei nesulaukdavo kokio nors 
ženklo iš aukos namų. Jis iš tikrųjų manipuliuodavo dau- 
gelio jį supusių žmonių gyvenimais, bet visada palaikomas 
tam tikro pritarimo, sutikimo, nesvarbu - bendrininkų ar 
aukų. Kitaip jam nebūtų pavykę: paprasčiausiai jį slėgė 
baimė, kad kas nors nepavyks. 

Ernesto skambutis Anastasijaus nenustebino — pama- 
nė, kad bus acsiliepęs į Ismaelio Fero skambutį ir dabar 
kreipiasi į jį, kad patvirtintų ar paneigtų siaubingą žinią. 
Bet kai galiausiai penktadienio vakarą vairuotojas atvežė 
Ernestą į Mašvico dvarą — vietą, kur Anastasijus paskyrė 
susitikimą, — ir svečias pasisakė, ko atvykęs, Anastasijus 
pasijuokė iš absurdiškų likimo vingių. 

Nė nenumanydamas apie Ferą, Ernestas lyg niekur 
nieko atvyko pas Anastasijų prašyti kone milijoninės pa- 
skolos naujam verslui. „Versliukui“, - pasakė Haras. 

— Palikim „versliuką“ susitikimo pabaigai, - paantrino 
jam Anastasijus. - Paskambinai pačiu laiku: yra dar pora 
labai svarbių klausimų, kuriuos turim aptarti. 

Ernestas įsitempė krėsle. „Aišku, tas idiotas Feras nė ne- 
skambino“, — pamanė Anastasijus. Nepaisydamas visko, tęsė: 

— Pradžioj turiu tau pranešti, kad šiais mokslo metais 
Litas negalės grįžti į „Highland School“. Aš mėginau padė- 
ti visais įmanomais būdais, bet, kaip sako anglai: 20 avašl. 
Ką gi, nieko nepadarysi. Jam leis pereiti į aukštesnę klasę, 
bet kitoje mokykloje. Tai daugiausia, ką galėjau padaryti. 

Ernestas ne itin susirūpinęs linktelėjo. Jis jau buvo su 
tuo susitaikęs ir žinojo, jog Lito tai neslegia. Vadinasi, ne- 
slegia ir Ernesto. Kai įkurs verslą, reikės rimtai pagalvoti, 
ar Litui iš viso verta baigti mokyklą. O ir kokia iš to nau- 
da? Jų įmonė klestės, tad Litas ir jo jaunesnysis broliukas 
kada nors perims verslą. 

— Man labai gaila, - padėjo tašką Anastasijus ir kalbė- 
jo toliau: — Kitas klausimas šiek tiek keblesnis. Tai liečia 
Izabelę. 

Ernestas išliko ramus: viena vertus, jis jautėsi jau ge- 
rokai įkaušęs, tarsi koks kazokas — „Johnnie Walker“ 
raudona etikete, kuriuo jį, kaip ir dera, plačioje taurėje 
dosniai vaišino Anastasijus, — kita vertus... ką galėjo jam 
pasakyti? Kad meta ją iš darbo? Dar geriau. Alkoholio ir 
vilties jėga — pirmą kartą po ilgo laiko jis rengėsi kovoti 
su aplinkybėmis ir pats nuspręsti savo ateitį — jam suteikė 
atsparumo bet kokiai žiniai. 

Kai Anastasijus išpyškino tai, ką rengėsi, Ernestas suti- 
ko žinią toks ramus, kad išgąsdino net patį Bordenavę. 

— Galiausiai išsiaiškinau, kad Izabelė tikrai dulkinasi su 


kitu, — galop pasakė Anastasijus. 

Ernestas sugniaužė krėslo ranktūrio galą, bet tik tiek. 
Nesujudėjo nė vienas jo veido raumenėlis: netgi atrodė, 
kad užsidėjo juodus akinius, beje, po šio susitikimo jis ir 
pradėjo juos nešioti. 

— Negaliu pateikti tau įrodymų, bet tai faktas, — tęsė 
Anastasijus. — Jei gerai pagalvosi, jokia žvalgybos tar- 
nyba savo agentams nepateikia įrodymų. Nei CŽV, nei 
anglų F5. Agentas turi pasitikėti savo vyresnybe, nes jo 
paprasčiausiai nepriimtų į tarnybą. Armesk tą beprotį 
Ferą, tikrovė pasityčiojo iš mūsų įtarinėjimų. Tai visiškai 
nereikšmingas tipas. Toks vargšelis. Maldauju, neprašyk, 
kad išduočiau jo vardą, kaip sakoma vienoje tango daino- 
je: „Tokiais atvejais vyras nekaltas.“ 

— Chulijanas Senteja, — pasakė Ernestas Haras vienin- 
telį autorių, kurį žinojo. 

— Karlosas de la Pua, — pataisė jį Bordenavė, prisiminęs 
prabangų šio autoriaus tango ir milongų rinkinį, iliustruo- 
tą garsiausių Argentinos dailininkų. — Kad ir kaip būtų, 
Izabelė įtaisė tau ragus. Ir, turint omeny su kokiu menkys- 
ta ji tai padarė, man peršasi išvada, kad ji taip elgiasi ne 
siekdama malonumo, o norėdama įskaudinti tave. 

— Aš manau lygiai taip pat, - užtikrino Haras ir ištuš- 
tino savo taurelę. 

Bordenavė atsistojo, pasiėmė iš tam skirtos lentynos — 
šalia senų užrašų knygelių odiniais viršeliais ir kierme- 


džiu įrišto Martino Fiero leidinio — vieną savo kubietiškų 

cigarų, tam skirtu peiliuku įpjovė galiuką, atsisėdo ir 
kramtydamas tabaką tęsė: 

— Tiesą pasakius, Izabelė mane vedė iš proto nuo pat 
antros savo darbo savaitės. 

Dabar Ernestas jau įsitempė krėsle. Ką turi omenyje 
Bordenavė sakydamas, kad Izabelė „vedė jį iš proto“? Gal 
jis ir yra jo slaptasis varžovas? Negi jis ir yra tas „nereikš- 
mingas tipas“? Jis neduos paskolos? Ta žinia verta dar vie- 
nos stiklinaitės viskio. Nurimo, kai pats Anastasijus jam 
įpylė, kaip ir šio vakaro pradžioje: jiedu vis dar gerai su- 
tarė. 

— Ji be perstojo mane provokavo. Ačiū Dievui, kad pri- 
vertei ją apsivilkti vientisą maudymosi kostiumėlį tądien 
šitame dvare. 

— Iš kur tai žinai? — sušuko Haras. 

Anastasijus kilstelėjo antakius, tarsi norėdamas pasa- 
kyti: „Tai savaime suprantama.“ Ir tikrai — jis pats susi- 
prato. 

— Ber ji be paliovos mane provokavo, — toliau kalbėjo 
Bordenavė. — Neįsivaizduoji, ką ji išdarinėjo. Tu gi matai, 
kad Noemi irgi turi puikias krūtis, puikų užpakaliuką, bet 
tavęs neprovokuoja. Ji gali tai rodyti, bet viso to tau nesiū- 
lo. Izabelė — visiškai atvirkščiai. | 

Haras linktelėjo. 

— Jei būtų kokių nors drabužių lūpoms, reikėtų Iza- 
belei ir jas pridengti, — gražbyliavo Bordenavė. Bet Haras 


teigiamai linktelėjo galvą. 

— Kas per... — susijaudinęs šūktelėjo Bordenavė ir lep- 
telėjo nederamą keiksmažodį. Bet dabar Haras jam nebe- 
pritarė. Staiga nerišliai girtu balsu atsakė: 

— Ji vis dar mano žmona. Kol nebus įrodyta, kad taip 
nėra. 

— Laimė, ji ne tavo žmona, - pertraukė jį Bordenavė. — 
Ir nėra kitų įrodymų, tik mano žodis - gali manimi tikėti 
arba ne. Prašydavo leidimo nueiti į tualetą. Jos judesiai 
būdavo kaip iguanos, norinčios patraukti lapino dėmesį. 
Tai, kas sakoma apie vištas, kuo puikiausiai tinka Izabelei. 
Bet gana apie tai, jau užtektinai bėdų ji man atnešė. Nuo 
praėjusiųjų metų Noemi nesiliauja manęs prašiusi, kad ją 
atleisčiau. Tu žinai, ką reiškia, kai namuose žmona nuo- 
latos ko nors reikalauja... Kiek galėjau, pakenčiau, turiu 
omeny Noemi. Bet yra ribos. Dabar, kai Izabelė neteko 
globos, privalome veikti. 

— Tu ją atleisi? — pasiteiravo Haras, žiūrėdamas į tuščios 
savo taurelės dugną. 

— Aš ketinu ją užmušti, — atkirto Bordenavė ir lyg tarp 
kitko pridūrė: - Kokiam terminui tau reikėtų paskolos? 

Haras atsakė pradėdamas nuo pirmosios sakinio dalies, 
nors jį kur kas labiau domino antroji. 

— Dėl Izabelės nužudymo, — pareiškė, — gali visiškai 
manimi pasikliauti. O dėl paskolos... 

Bordenavė vėl jį nutraukė. 

— Manau, kad pažįstu idealiai tam darbui tinkantį 


žmogų. 

— Tiesą sakant, aš tuo klausimu nieko nenusimanau, — 
paskelbė Haras, tarsi mokėtų dar ką nors nei sukirpti au- 
dinį ir žinotų tango bei milongų poetų pavardes. 

Bordenavė išspjovė tabako trupinėlį į skardinę lėkštelę 
ir tarė: 

— Eugenijus Iuracis. 

— Betgi jis Izabelės vyras! - suriko Ernestas. 

— Tik keista likimo užgaida, — sustabdė jį Bordenavė 
vėl su aliuzija į tango, — Turacis, buvęs mūsų bendrakla- 
sis, beveik buvo pribaigęs Izabelę smūgiais, kai įsikišai tu. 
Argi ne taip? 

— Teisingai, — patvirtino Haras. 

— Nesakau, kad padarei blogai. Pasielgei taip, kaip 
tuo metu tau atrodė geriausia. Tačiau kartais turėdami 
geriausių paskatų mes pabloginam padėtį, užuot ją pa- 
gerinę. Kas žino, jei tada nebūtum įsikišęs, galbūt šian- 
dien turėtum tikrą šeimą su ištikima žmona ir biologiniu 
vaiku. 

— Aš Litą myliu ne mažiau nei tu Bartolą, - įžūliai at- 
rėžė Haras. 

— Žinau, žinau, — apsimetė sutinkąs Bordenavė ir pri- 
dūrė išpūsdamas dūmą, vingiuojantį tarp pusiau surūkyto 
cigaro ir viskio taurės: — Bet tai vis tiek nėra tas pats. 

Ernestas įsižeidęs atsistojo. 

— Puiku, — pasakė. - Ir kaip vyks operacija? 

— Turi omeny nužudymą? —- retoriškai paklausė Bor- 
denavė. — Man reikia tik tavo pritarimo. Kai ateis metas, 

supažindinsiu tave su veiksmų seka. Arba paprasčiausiai 
mes susitiksime jau kapinėse. Bet man reikia, kad tylėtum 
kaip kapas. 

— Būk ramus, - patvirtino Haras. Ir žiūrėjo tylėdamas, 
laukdamas, kol bus grįžta prie antro „klausimėlio“.. 

— O dabar dėl paskolos. Penki šimtai tūkstančių do- 
lerių man atrodo per daug. Ne dėl manęs, o dėl tavęs. 
Tai per didelis įsipareigojimas pradedant verslą. Daugiau 
laiko praleisi galvodamas, kaip grąžinti skolą, nei skirsi jį 
pačiam verslui. Jei sutinki gauti tris šimtus tūkstančių už 
keturis nuošimčius palūkanų ir patvirtinti tai parašu, jau 
gali laikyti mane pagrindiniu savo investitoriumi. 

Ištiesė ranką. 

Haras ją paspaudė. 

— Žinoma, dalimis, — tarė Bordenavė, purtydamas 
Haro ranką. — Kaip žiūri į tai, jei šiandien duočiau tau 
penkis šimtus dolerių? 

Haras linktelėjo. 


Kitą dieną Haras pasamdė vairuotoją ir nusivežė savo šei- 
mą į naują prekybos centrą, atvėrusį duris Libertadoro 
prospekte, jau beveik sostinės prieigose. Ten, nei Izabe- 


lei, nei Litui nematant, už šimtą dolerių įsigijo „Ray Ban“ 

markės saulės akinius, kuriuos nešios iki pat mūsų istori- 
jos pabaigos. 

Pietums suvalgė kepsnių ant grotelių prie vieno iš „veži- 
mėlių“ Kostaneroje, o popietę praleido priešais esančiame 
mokamame baseine. Dideliam tėvų džiaugsmui „Highland 
School“ Litas jau buvo išmokęs plaukti. Nors jį iš ten iš- 
metė, šio sugebėjimo jau nebegalės atimti. 

Ernestas į Izabelę žvelgė visiškai nesavanaudiškai, todėl 
dar labiau mėgavosi jos grožiu. Dabar, kai jau žinojo ją 
praradęs ir kad ji bus nužudyta, pirmą kartą galėjo gro- 
žėtis ja neįsipareigodamas apsaugoti ir ginti ją nuo kitų. 
Jam jau nereikėjo garantijos, kad kitas vyras jos neatims, 
nei uždrausti jai su juo eiti. Žiūrėjo į ją kaip į reginį, kokia 
ji ir buvo, o mylėdavosi su ja kupinas naujo džiaugsmo, 
nusimetęs atsakomybės naštą. 

Nors Izabelė to nepareikalavo, jis leido jai dėvėti bikinį 
ir baseine žiūrėjo į jos krūtis ir užpakaliuką, tarsi ji ne- 
būtų jo moteris. Litas gana gerai plaukiojo, tad jis galėjo 
kuo ramiausiai apžiūrinėti Izabelę. O žiūrėti tikrai buvo 
į ką! Pradedant nuo daugiau nei tobulo veido — gerokai 
netaisyklingo, laukiniškai savito, su patrauklia, ryškia 
nosimi, — slenkant žvilgsniu amazonės krūtimis, menkai 
prilaikomomis to prasto, susidėvėjusio bikinio, lygiu, bet 
ne anoreksišku liemeniu, žėrinčiomis nuo vandens purs- 
lų šlaunimis, neprilygstamais sėdmenimis. Išsidrėbė šez- 
longe ir mėgavosi. Nužvelgė savo paties pilvą, nukarusį 


ir sudribusį. Užsidėjęs saulės akinius ir įsivaizduodamas, 

kaip atrodys, pažadėjo sau labai greitai pasikeisti. Taip ir 
buvo. 

Kelis tolesnius mėnesius kiekvieną rytą Ernestas bėg- 
davo iki Kostaneros. Užsirašė į sporto klubą ir, nors su- 
mokėjo tik už du pirmus mėnesius, sportavo keturis mė- 
nesius kasdien. Labai greitai išryškėjo jo pilvo raumenys, 
o rankos tapo vertos dėmesio. Izabelė negalėjo patikėti: ją 
persmelkė naujas geismo savo vyrui gūsis, ne paskatintas 
nevilties, bet tikras. 

Litas dar kartą perėjo iš privačios mokyklos į valstybi- 
nę. Kitaip nei jo tėvai, nors ir neprisipažino, jautėsi nepa- 
prastai to įvykio pažemintas. Numanė, kad kažkas slypi 
už to pašalinimo, bet nepajėgė išsiaiškinti, kas būtent, 
tad verčiau nieko nesakė, nenorėdamas sukelti tėvams 
daugiau rūpesčių. Jis jautė palengvėjimą, labai didžiavosi 
tuo, kad moka plaukti: tai buvo tarsi atlyginimas už visas 
jų pastangas. Tačiau net pats sau neprisipažino, kad visa 
tai jam atrodė tarsi atsisveikinimas. Jis, kaip ir Ernestas, 
manė, kad mokyklos nebaigs. Tragiškas atsisveikinimas — 
to jis negalėjo net sau prisipažinti be ašarų (o verkti Litui 
atrodė mergaičių reikalas) — su ta nuostabia vidurinės kla- 
sės šeima. Labai greitai Litui reikės grįžti prie to, kas jam 


buvo nulemta: jis tai žinojo. 

Ernestas zujo gatvėmis su savo „Ray Ban“ akiniais. Pusę 
kelio iki Kostaneros eidavo, pusę - bėgdavo. Vėliau bėgda- 
mas ir žingsniuodamas sugrįždavo iki sporto klubo Santa 
Fe gatvėje. Ten dvidešimt kartų po dvidešimt atlikdavo 
tempimo pratimus, visuomet padarydavo ne mažiau nei 
penkis šimtus atsilenkimų ir kilnodavo neįsivaizduoja- 
mus svorius. Beje, jei jau kalbame apie penkis šimtus, jam 
nebeliko nė cento iš tų penkių šimtų dolerių, paskolintų 
Bordenavės. Tačiau tai jam nekėlė nerimo — buvo įsiti- 
kinęs, kad verslas įsisuks greičiau nei ateis laikas grąžinti 
skolą. 

Jis laikė save žudiku, o tai pakeitė jo laikyseną, suteikė 
tam tikro pasitikėjimo. Jis pradėjo gerai rengtis, net Izabe- 
lė jam labai mandagiai ir pagarbiai užsiminė, kad galbūt 
jos alga — nes ji vienintelė šeimoje gaudavo algą — ne tokia, 
kad jie galėtų sau leisti tokias išlaidas. Ernestas jai atsakė, 
kad nesijaudintų: labai greitai jie nebebus skurdžiai. Jis 
pradėjo fotografuoti ją pigiu fotoaparatu, kurį nusipirko 
nenaują. Matydama jo entuziazmą, Izabelė neprieštaravo. 
Ernestas pamanė, kad ne tik galės naudoti Izabelės nuo- 
traukas po jos mirties, bet tuomėt jos netgi taps vertinges- 
nės, kaip kad šokių karalienės Gildos, kuri žuvo automo- 
bilio avarijoje. 

Maždaug tų metų viduryje Anastasijus priėmė sprendi- 
mą. Po susitikimo su Ernestu palaukė kelis mėnesius - dėl 
visa ko — ir nusprendė lukterti dar kelis po to, kai atleis iš 
darbo Izabelę — tai jis planavo atlikti ketvirtadienį, 2004 
metų liepos 15-ąją. 

Palaukė, kol Izabelė kaip ir kiekvieną dieną atsisės į 
savo darbo vietą, tarsi atsainiai pasisveikins su Luisu — taip 
darydavo nuo pat tos dienos, kai užsimezgė jų nuodėmin- 
gas ryšys, jie taip nevykusiai apsimetinėjo, kad atrodė tarsi 
karnavalo personažai, — kol imsis peržiūrinėti prekių sąra- 
šus ir numerius, kuriais reikės skambinti, o tada pakvietė 
ją per garsiakalbį: 

— Izabele, prašau ateiti į mano kabinetą. 

Tai buvo pirmas kartas, kai jis naudojosi garsiakalbiu, 
atrodė kiek juokingai, nes ji juk buvo šalia. Tereikėjo ati- 
daryti duris ir pakviesti. Tiesą sakant, Bordenavės balsas 
per garsiakalbį girdėjosi lygiai taip pat, kaip ir per uždary- 
tas duris. Luisas įsitempė, tarsi „ant kilimo“ būtų kviečia- 
mas jis. Vyksta kažkas neįprasta. 

— Izabele, — tarė Anastasijus, vos jai įėjus į kabinetą, — 
šiandien tu nedirbsi kaip paprastai. Turėsi mane palydėti, 
mudviem reikia rimtai pasikalbėti. 

Žinoma, Izabelė sutiko nieko neklausinėjusi. 

Abu išėjo iš pastato ir įlipo į juodą limuziną, stovintį 


prie durų. 

Jiems įsitaisius galinėje to neįprasto automobilio, kurį 
vairavo juodaodis vairuotojas, sėdynėje, Anastasijus pa- 
klausė Izabelės, ar nenorėtų gurkšnelio „Margaritos“. 
Prislėgta Izabelė tylomis papurtė galvą. 

Automatinis padėklas priartėjo nuo vairuotojo sėdynės 
keleivių link tarp juos skiriančių stiklų. 

Dešine ranka Anastasijus paėmė taurelę cukrumi 
glazūruotais kraštais, pripiltą geltono skysčio. Šiek tiek 
gurkštelėjo per šiaudelį. Kadangi Izabelė nepažino kelio, 
o ir neturėjo supratimo, kur jie važiuoja, kelionė jai pasi- 
rodė ilga. O tai tebuvo trumpas kelias iki tarptautinio San 
Fernando oro uosto. 

Jie buvo netoli Tigrės; oro uoste pardavinėjo vaisius: 
mangus, apelsinus ir braškes. Vienoje iškaboje buvo para- 
šyta, kad skrendant tarptautiniais skrydžiais draudžiama 
vežti vaisius. Anastasijaus laukė asmeninis užsakomasis 
reaktyvinis lėktuvas. Įlipo į jį su Izabele. 

Lakūnas buvo gražaus stoto maždaug keturiasdešim- 
ties metų žilaplaukis vyras — būtent dėl žilės Izabelei jis 
priminė tą iškrypėlį iš radijo, su kuriuo kadaise kalbėjo- 
si dėl darbo. Nors ji neišdrįso paklausti, kur jie skrenda, 
Anastasijus paaiškino: 

— Mažiau nei po pusvalandžio būsime Punta del Es- 
tėje. Skrisdami komercinėmis oro linijomis užtruktume 
mažiausiai valandą. 

Izabelė tylėjo, tik mandagiai pasisveikino ar tarstelėjo 


porą bereikšmių frazių. Ji buvo protinga ir apdovanota 

gera intuicija, tad suprato, jog atsisakiusi, kad Anastasijus 
parvežtų ją namo tada per audrą, rizikavo savo tarnyba ir 
galutinai sugadino gerus jųdviejų santykius. Taigi būgšta- 
vo dar labiau pabloginti savo padėtį. 

— Dangus giedras, vėjo nėra, — paskelbė pilotas. — Pun- 
ta del Estėje trys laipsniai šilumos. Jei pageidaujate, skry- 
džio metu galite rūkyti. Nors aš jums to nepatariu. 

Nusileido numatytu laiku. Anastasijus padėjo Izabelei 
išlipti. Kažkodėl toje oro uosto dalyje pūtė stiprus vėjas. 
Izabelė laikė rankomis suėmusi plaukus, lyg jie būtų skry- 
bėlė, galinti bet kada nuskrieti: tačiau plaukai vis tiek be- 
viltiškai susivėlė. 

Kai terminale, kur buvo ramu, Anastasijus pažvelgė į 
ją, išsigando, ar tik nebus įsimylėjęs. Prie įėjimo jų laukė 
automobilis, kuris nugabeno juos iki Anastasijaus biuro 
Punta del Estėje, didžiuliame pastate ant jūros kranto. 
Apie šį „žygį Noemi nieko nežinojo. 

— Atsivežiau tave čia, — tarė Anastasijus, — nes man tai 
pasirodė geriausia vieta viską išsiaiškinti. Tada, kai pasiū- 
liau parvežti tave namo, neturėjau omeny nieko daugiau. 

— Žinau, — pratarė susigėdusi Izabelė. 

Atrodė, kad Anastasijus dvejoja. Bet susigriebė: 

— Dabar sumaniau atsivežti tave čia, ne porą kvartalų 
nuo biuro, o į kitą šalį, kad įsitikintum, jog nesu žmo- 
gėdra. Kad būnant su manimi ne tik biure ar namuose 
tau nieko nenutiks. Kita priežastis, dėl ko tave čia atsive- 


žiau, yra ta, kad privalau pranešti tau nelabai gerą žinią ir 

noriu, kad tai įvyktų kuo palankesnėmis sąlygomis, tarsi 
kokia kompensacija. 

Jis ruošė ją naujienai. 

— Du pagrindiniai įvykiai, sukeliantys didžiausią stresą 
Vakarų pasaulio žmonėms, yra mylimo žmogaus praradi- 
mas ir persikraustymas. 

Izabelė tiek įsibaimino, kad Anastasijui ištarus tai, ko 
ji laukė, nusiramino. 

— Izabele, — pasakė Anastasijus, — tu atleista. Nuo šios 
akimirkos jau nebepriklausai įmonei „Call and Help Cen- 
ter“. Mes tebeliekame bendraklasiais. Šito niekas nepakeis, 
aš ir nenorėčiau to pakeisti, nors ir galėčiau: bet mūsų 
jau nebesieja darbo santykiai, šiuo atveju — darbdavio ir 
darbuotojos santykiai. Tikriausiai tu klausi savęs, kodėl. 
Nėra reikalo kalbėti apie tavo aplaidumą. Kad tau stinga 
įsitikinimo, tu taip pat puikiai žinai. Be to, tau skambinęs 
pamišėlis ar idiotas dar kelis sykius skambino tau į darbą, 
o tu man to nepasakei. 

— Nepagalvok, kad sakau tai tam, kad atlygintum man 
nuostolius, — ištarė Izabelė vos tramdydama ašaras. — Bet 
apie beprotį nieko tau nepasakojau paprasčiausiai dėl to, 
kad nenorėjau trukdyti... — ir jau nebeištvėrė. — Atsipra- 
šau... — tepasakė ir užsidengė delnais veidą. 

Anastasijus pažvelgė į ją nepajėgdamas nė pajudėti. Jis 
ją sužlugdė. Sunaikino. Negalėjo išvengti, privalėjo sau tą 


pripažinti: jis įsimylėjo. 

Iki šiol tiksliai nesuprato, ko iš jos nori, tačiau kvailystė 
būtų ją nužudyti. Kodėl turėtų atsisakyti tokio stebuklo? 
Juk ji čia ir priklauso jam. 

— Izabele, — tarė Anastasijus atsistodamas, — turiu bi- 
lietus į „Oskarų“ ceremoniją Holivude kitiems metams. 
Išvyktume iš Buenos Airių vasario 20 dieną, o grįžtume 
27-ąją. Ką manai? 

Izabelė negalėjo patikėti tuo, ką išgirdo, bet vis tiek 
atsakė, rydama ašaras: 

— Abiem šeimoms? 

— Ne. Negaliu vežtis visų. Vyktume tik mes. 

Izabelė neigiamai papurtė galvą ir vėl prapliupo rau- 
doti. 

Anastasijus atsiduso. Jis padarė viską, ką galėjo. Visa 
kita buvo Eugenijaus Turacio rankose. Paėmė belaidį tele- 
foną ir paskambino vairuotojui. Po keturiasdešimties mi- 
nučių abu jau sėdėjo lėktuve, grįžtančiame į Buenos Aires. 


Tas pars pilotas jiems pasakė, kad oras netgi pasitaisė. 


10 
Izabelei netekus darbo gyvenimas Harų namuose tapo 


sunkus. Bet ne Ernestui: prie liguistai pakylėtos jo būse- 
nos prisidėjo dar ir požiūris, kad į žmoną nebereikia žvelgti 

iš apačios, kaip į vienintelę dirbančią šeimoje, ir tai jam 
suteikė naujų jėgų. 

Litas pasisiūlė pasiieškoti darbo, bet abu tėvai nesuti- 
ko. Du mėnesius galėjo pragyventi iš to, ką Izabelė buvo 
sutaupiusi be Ernesto žinios, ir mažytės kompensacijos, 
kurią Anastasijus išmokėjo iš gailestingumo, nes į darbo 
sutartį tai nebuvo įrašyta. Ernestas vėl pasijuto apgautas, 
sužinojęs, kad Izabelė susitaupė beveik du tūkstančius 
pesų atskiroje sąskaitoje tame pačiame banke. Jam net ne- 
būtų skaudžiau išsiaiškinus, kad Luisas irgi davė jai tūks- 
tantį pesų, sužinojęs, kad ją atleidžia. Kad jos neįžeistų, 
nudavė skolinąs, bet kaip tikras džentelmenas iš anksto 
žinojo, kad niekuomet neatgaus skolos ir jau tikrai nerei- 
kalaus jos grąžinti. 

Luisas palaukė mažiausiai mėnesį po to, kai paskolino 
pinigų, kad nesuterštų savo pasiūlymo, ir pakvietė Izabelę 
kartu pabėgti. 

— Kur pabėgti? — paklausė Izabelė išbalusi ir nuostabiai 
graži. 

— Kur tik paliepsi, — atsakė Luisas. — O galbūt pasilikti 
čia, —- mostelėjo ranka, rodydamas savo netvarkingą butą. 

— Aš net nežinau, kodėl su tavimi miegu, — atsakė Iza- 
belė. — Juk šiais mėnesiais netgi nesipykstame su Ernėstu. 
Nežinau, kaip apibūdinti savo santykius su Ernestu, bet aš 
žiūriu į jį palankiai. Jis labiau prisižiūri nei tu... 

Izabelė išdrįso prabilti gana šiurkščiai, nes iš tų dviejų 


vyrų apgautasis buvo Ernestas. Kol atsiduoda jam kūnu, 

nė vienas iš jos pasakytų žodžių negalės Luiso įskaudinti. 
Moteris gali dulkintis su vyru ir jam sakyti: „Neįsivaiz- 
duoju, kaip galiu miegoti su tokiu menkysta kaip tu.“ Bet 
kol su tuo vyru miegos, visi įžeidimai jam skambės kaip 
komplimentai. Moterys lengviau atsiduoda tiems vyrams, 
kurie jas nuvertina, bet pats toks vyras jaučiasi įvertintas 
jau vien dėl to, kad moteris su juo miega. 

Luisui neliko kitos išeities, kaip tik papasakoti jai viską, 
ką žinojo. Jis būtų norėjęs to išvengti, siekė, kad ji išvyktų 
su juo iš meilės ar bent jau dėl potraukio. Bet tai, kas ją at- 
vedė į jo namus tą 2004-ųjų gruodžio 20-ąją, jiems abiem 
taip ir liko mįslė. Norėdamas ją sulaikyti — o nieko labiau 
jis netroško — privalėjo pateikti jai tikrų faktų. 

Darbas turėjo būti atliktas gruodžio 21-ąją. Bordenavė no- 
rėjo, kad viskas būtų baigta dar prieš Kalėdas — taip pat ir 
policijos tyrimas tuo atveju, jei kas nors nepavyktų taip, kaip 
buvo numatyta. Jis jau buvo viską parengęs tam, kad praleis- 
tų šventes su Bartolu ir Noemi „Disnėjaus pasaulyje“. 

Litas puikiai baigė mokslo metus valstybinėje moky- 
kloje. Puerto Riko gatvėje esančioje valstybinėje moky- 
kloje reikalavimai buvo gerokai mažesni nei „Highland 


School“, todėl jo pažymiai atitinkamai pakilo. Tėvai dar 

nežinojo, kad jis jau nusprendęs palikti ir mokyklą, ir jų 
namus. Nors dar nežinojo, kada, bet buvo pasiryžęs. Tai 
tikrai įvyks po Kalėdų. 

Gruodžio 20-ąją savo namuose, Sentenarijaus parke 
esančiame vidurinės klasės dangoraižyje, Luisas atskleidė 
Izabelei turįs nepaneigiamų įrodymų, kad Bordenavė, Ha- 
ras ir Turacis, buvę jos bendraklasiai, - buvęs darbdavys, 
dabartinis ir buvęs vyrai — sumanė ją nužudyti. Pirmoji 
Izabelės reakcija buvo nesuvaldomas juokas. 

Kitaip nei tada namuose, kai turėjo užsidaryti vonio- 
je, norėdama nuslėpti savo juoką, Ernestui pareiškus, jog 
dirbs šiukšlininku, šį kartą leido sau kvatotis matant mei- 
lužiui, nes Luisas galėjo taip save vadinti. Praėjus juoko 
priepuoliui, pasakė jam, kad nieko neprasimanytų ir ne- 
spęstų pinklių, norėdamas ją pagauti: tai neteisinga ir per 
žema, juk jis visada elgėsi kaip tikras džentelmenas. 

Luisas išdėstė viską, ką žinojo: iš įvairių dokumentų 
išsiaiškino, kad Bordenavė liepė nužudyti savo dėdę; bet 
per klaidą buvo nužudyti ir jo tėvai. Samdomas žudikas 
buvo TIuracis. Ir kai Bordenavė, dar tebedirbdamas auklė- 
toju „Highland School“ — toje pačioje mokykloje, kur vė- 
liau sumokėjo už Lito mokslą, — susisiekė su juo ir pasiūlė 
ateityje galimybę dirbti, planas jau buvo sukurtas. Kam gi 
daugiau surengė jam bandymą? Kam paprastas auklėtojas 
klausinėtų sistemų analitiko, ar pasirengęs pradėti naują 
projektą už didelę sumą pinigų, jei nebūtų įsitikinęs, kad 
greitai tą sumą turės? 

Izabelė, prislėgta tų žinių, dar nesulaukusi blogiausios 
dalies, išplėtė akis taip, kad tapo neatremiamai graži. Lui- 
sas tai pastebėjo, pabučiavo jai akis ir skruostus. Izabelė 
lūpomis susirado jo lūpas. Pirmą sykį per vieną susitikimą 
jie pasimylėjo du kartus. 

Po to netikėto aistros protrūkio — Luisas nė pats nesu- 
prato, iš kur gavo jėgų, —- baigė pasakoti Izabelei, kaip suži- 
nojo apie sąmokslą, kuriame ji buvo numatyta kaip auka. 

Tą vakarą, kai audros dieną buvo nusiaubtas Anasta- 
sijaus kabinetas, o Bordenavė draudimo bendrovei paaiš- 
kino, kad greičiausiai tai padarė koks nors įsibrovęs plėši- 
kas, o galbūt beprotis Feras, kuris, pasak Anastasijaus, yra 
kažkoks maniakas, skambinėjęs jo darbuotojoms, Luisas 
suprato, kad jo darbdavys meluoja. 

Juk Luisas buvo beveik visiškai tikras, kad niekas kitas, 
išskyrus patį Bordenavę, tą vakarą neįėjo į pastatą ir kad 
pats Bordenavė dėl kažkokios nežinomos priežasties golfo 
lazdomis išdaužė viską savo biure. Visa tai Peroliui paža- 
dino šeštąjį jausmą. Bordenavė slepia kažką keisto. Kodėl 
jis nusiaubė biurą? Todėl, kad Izabelė atsisakė su juo va- 
žiuoti. Ta moteris jam nebuvo tokia nesvarbi, kaip kad jis 
stengėsi parodyti. Ši moteris jam reiškė daug daugiau ar 
daug mažiau nei tarnautoja. Ir nuo pat mokyklos laikų 
tęsėsi ta nepaaiškinama neapykanta. 

— Tu manai, visa tai dėl to... — pratarė Izabelė, jau 
pradėjusi tikėti. — Viskas... dėl to, kad jį vadino Gorde- 


nave?.. 

Perolis staiga tapo iškilmingai rimtas. Atsakė, parem- 
damas ranka smakrą: 

— Iš pradžių maniau, kad taip. Ir iki šiol, galima sakyti, 
taip manau. Bet tai gana sąlyginis atsakymas, nes tu juk 
niekada nepavadinai jo Gordenave. 

— Žinoma, ne, — atsakė Izabelė. — Tu irgi. Ir vis dėlto, 
jei tavo teorija teisinga, mes esame pagrindinės aukos. Bū- 
tent mes — tie, kurie niekada iš jo nesityčiojome! 

Luisas jautėsi labai artimas Izabelei. Bendri jųdviejų 
reikalai stiprino jo meilę. 

— Aš nesu viena jo aukų, — tarė Luisas. — Gali blogai 
su manim elgtis arba niekinti mane, bet ne daugiau. Jei 
dabar jis mane atleis, tai tik dėl tavęs. Nes jis sužinojo apie 
mudviejų santykius. 

Izabelė delnu prisidengė burną. Išsigandusi. Ji buvo 
nuoga. 

— Jis viską žino? 

Luisas linktelėjo. 

Izabelė susigėdo taip, kad net išraudo. Pamanė, kad 
Bordenavė iš keršto ir pykčio viską bus papasakojęs Er- 
nestui. 

Luisas papasakojo jai, kaip suprato, kad tualeto re- 
montas neturi nieko bendra su vandentiekio vamzdžiais: 
Bordenavė įtaisė nuo daviklių signalų įsijungiančią skait- 
tneninių vaizdo įrašų sistemą, per kurią šnipinėjo ir filma- 
vo Izabelę. 

— Negaliu tuo patikėti, —- sušnibždėjo Izabelė. Tačiau, 
nors pati sau to nepripažino, jautėsi ir šiek tiek pamalo- 
ninta. 

Tas siaubingas atradimas sukėlė Peroliui dvi mintis: 
pirma, kad Bordenavė nufilmavo juos abu ir jau viską 
žino, antra — reikia atsilyginti jam tuo pačiu. Nors ir ne- 
bedirbo su technologijomis, bet vis dar turėjo sistemų 
analitiko ir 4ardware specialisto gabumų bei įgūdžių, tad 
puikiausiai galėjo susitvarkyti su pačiomis naujausiomis 
technologijomis. Bordenavė smaginosi šnipinėdamas Iza- 
belę, juos nufilmavo ir dabar turėjo įrodymų? Na, tokiu 
atveju Luisas irgi turės įrodymų apie jo veiklą. Į Bordena- 
vės mobilųjį telefoną, kurį šis visada nešiojosi, bet kuriuo 
beveik nesinaudojo, jis įmontavo slaptą mikrofoną. 

Per palydovinį ryšį tiesiai į namus Perolis galėjo įraši- 
nėti ir klausytis Bordenavės balso visada, kai jis kam nors 
skambindavo. 

Atidarė sieninę spintą ir parodė Izabelei įrašymo apa- 
ratą, panašų į mažytę stereoaparatūros detalę. Kad būtų 
patogiau ir iš atsargumo laikė jį virš apatinių drabužių 
stalčių, apkrautą striukėmis, džinsais ir kitomis kel- 
nėmis. 

Koks paradoksas: vyras, kurio namuose nebuvo tele- 
fono nei kompiuterio, nei televizoriaus, spintoje slėpė 
tokį technologijų stebuklą, - pamanė Izabelė, žvelgdama 
į Luisą. 

Izabelės žvilgsnis jam neatrodė abejingas. O kas, jei, 
nepaisydama visko, ji galiausiai sutiks su juo važiuoti į 
Misjonesą, neprieštaraus, kad Santjagitas gyventų su jais, 
ir kartu jie praleis visą likusį gyvenimą? Niekas nesuteik- 
tų jam daugiau laimės... Staiga jį nutvilkė gėda - jei tai 
įvyktų, kada nors, senatvėje, jis turės Izabelei prisipažinti, 
kad vieną vakarą bare „Drėgmė“ nieko nenuslėpdamas 
papasakojo apie pirmąjį jųdviejų susitikimą. Jis sulaužė tą 
tylėjimo įžadą iš paprasčiausios tuštybės, dėl pasipūtėliško 
patino nesantūrumo. 

Jis sukaupė visas jėgas, kad nesugadintų tos akimirkos 
ir neišklotų visko tuojau pat tai moteriai, kuri į jį žiūrėjo 
nuogutėlė ir tokia nuostabi. Bet, kaip kad savąjį vardą, jis 
tiksliai žinojo ir tai, kad po kurio laiko tikrai papasakos jai 
apie savo klaidą — mat bijojo numirti, turėdamas paslaptį. 

— Mano nuomone, tai, kad jį pravardžiavo Gordena- 
ve, — tarė Izabelei, pabudęs iš savo tylių prisiminimų, — 
jam sukėlė pagiežą. Kaip ir „Tūkstančio ir vienos nakties“ 
džinui, kuris tūkstantį metų ištūnojo uždarytas butelyje, 
jam jau nebebuvo svarbu, kas jį išlaisvins. Buvo pasiren- 
gęs nudėti pirmą sutiktą žmogų, netgi savo išlaisvintoją. 
Anastasijui visiškai nesvarbu, ar mes iš jo tyčiojomės, ar 
ne — iš buvusių bendraklasių mies patys pirmieji pasipai- 
niojome jam po ranka. 

Kitas paradoksas, niekaip neduodantis Izabelei ramy- 
bės, — užsigalvojusi ji vis tebežiūrėjo į jį nuogą, spaudantį 
aparato mygtukus, kad pasiklausytų įrašų, — kaip dosniai 

jį apdovanojo gamta, palyginti su tuo, koks neišvaizdus ir 


nežymus jis buvo. 


12 


Kaip jau minėjome, Izabelei vėl nedirbant, Harų gyveni- 
mas nebuvo labai lengvas. Tačiau visi trys iš paskutiniųjų 
stengėsi, kad jis pagerėtų. Ernestas kasdien bėgiojo ir lankė 
sporto klubą — taip jie nepakartojo liūdnos daugelio porų 
patirties, kai galiausiai nustojama matytis net ir retkarčiais. 

Izabelė palaukdavo, kol Ernestas grįš iš savo kasdienio 
bėgiojimo, ir išeidavo ieškotis darbo. Ernestas ją fotogra- 
fuodavo vėlai vakare arba anksti rytais ir tik retkarčiais — 
dieną, kai jiedu susitikdavo. Tarp antros ir šeštos valandos 
popiet jie nebūdavo kartu. Ernestas sėdėdavo vienas na- 
muose, o Izabelė ieškojosi darbo. Būtent tomis valando- 
mis ji kartkartėmis ir užsukdavo pas Luisą. 

Jie gyveno iš penkių šimtų dolerių, kuriuos į trijų šimtų 
tūkstančių sąskaitą Anastasijus dar kartą davė Ernestui, at- 
sižvelgdamas į tai, kad doleris nepaliaujamai kilo. Ir dar iš 
labai gerai apmokamų prancūzų kalbos pamokų, kurias to- 
mis valandomis, kai tariamai ieškojosi darbo, Izabelė dėstė 
trims turtingiems jauniems dykūnams iš Bernalio, kurie 
įdėjo skelbimą laikraštyje paprasčiausiai norėdami pasi- 


smaginti. Liepė jai versti dialogus iš pornografinio hlmo, 

kurį žiūrėjo jai esant. Tos pamokos tęsėsi tik tris dienas, bet 
iš to uždarbio šeimą galėjo išlaikyti pusantro mėnesio. 

Tą 2004-ųjų gruodžio 21-ąją Ernestas kaip visada 
buvo namuose, o Izabelė ieškojosi darbo (iš tikrųjų ieško- 
josi darbo). Bordenavės, Ernesto ir Turacio sandoris buvo 
maždaug toks: 

Ernestas įsipareigojo tą vakarą išprašyti iš namų Litą. 
"Turacis turėjo paskambinti apačioje prie durų maždaug 
pusę šešių vakaro, dar iki grįžtant Izabelei. Kai Izabelė 
įeis, pamatys Turacį, nutaikiusį ginklą į Ernestą. Visi trys 
tuomet nusileis iki automobilio, laukiančio jų apačioje. Iš 
ten važiuos į Luiso namus. Izabelė paskambins į duris. Jei 
Luiso nebus namuose, įeis su Izabelės raktu (Turacis su 
Anastasijum buvo įsitikinę, kad Izabelė turi raktą). 

Jei Luisas bus namuose, Turacis nužudys Luisą ir Iza- 
belę. Arba tik Izabelę, jeigu jo nebus. Paskui nusileis vidi- 
niu liftu, paslėps lavoną automobilio bagažinėje ir nuves į 
Mašvico rezidenciją, kur Anastasijaus žmonės pasirūpins, 
kad kūnas dingtų. Prieš atiduodamas lavoną, Ernestas 
gaus likusius du šimtus devyniasdešimt devynis tūkstan- 
čius dolerių. 

Litas grįžo namo be penkiolikos penkios prieš antrąsias 
tos dienos futbolo rungtynes, nės suplyšo jo sportinis ba- 
telis, tad turėjo persiauti. 

Namuose pamatęs, kad sveikų barelių nėra, bent jau 
pailsėjo ir išgėrė porą stiklinių šalto vandens. Ernestas, 
kadangi dėl minėtų aplinkybių bijojo net pažvelgti jam į 

akis, apsimetė miegas. Turacis atėjo trisdešimčia minučių 
anksčiau. 

Jis nešėsi ginklą — pirmąjį savo gyvenime, — kurį jam 
pardavė Kačas Nestoras, ir „kilpą“ — tvirtą juodą virvę, su 
kuria manė pasmaugti Izabelę, kai pasiliks vienudu, jei 
kartais Luiso nebūtų. Ernestas pašoko atidaryti durų, ši- 
taip norėdamas išvengti Lito susitikimo su žudiku. Tačiau 
to nepakako. Nežinojo, kaip išprašyti Litą. Kai Turacis 
užlipo į viršų, jis tiesiog susidūrė, akis į akį susitiko su 
Natalijumi, Izabelės ir Ernesto sūnumi. 

Trumpą akimirką, nors kuo puikiausiai žinojo, kad 
Izabelė ir Ernestas jį įsivaikino ir kad laiko požiūriu tai 
neįmanoma, Turaciui pasivaideno, jog Litas yra jo ir Iza- 
belės sūnus. Jam pasirodė, kad tą 2000-ųjų liepą Izabelė 
pabėgo jau laukdamasi Lito. Tačiau greitai atsitokėjo. Jis 
neturi vaikų nei kada nors jų turės. Izabelė irgi. Tai juos 
jungė amžiams. 

Ernestas sudrebėjo: Turacis gali palaikyti Litą pavojin- 
gu liudininku. Tačiau Turacis pamatė kai ką daugiau: tas 
berniukas nėra gležnas. Jis ne toks kaip Ernestas, netgi ne 
toks kaip Izabelė. Jo kita kilmė, kitos šaknys. Buvo jun- 
tamas tam tikras berniuko pranašumas prieš Turacį. Su- 
gebėjimas jam pasipriešinti kaip lygus lygiam. Litas buvo 
tvirtas ir iš prigimties labai stiprus. Jį nužudyti nebūtų 
taip paprasta. Neišvengtų rizikos. Litas įdėmiai pažvelgė 
Turaciui į akis, kol Ernestas užsikirsdamas jį pristatė kaip 


pažįstamą, su kuriuo turi aptarti verslo reikalus. 

Litas atsisveikino nepadavęs rankos ir Iuracis leido jam 
išeiti. 

Ernestas atsiduso ir atsisėdo ant lovos. 

Dabar, kai Turacis galėjo apžiūrėti jį neskubėdamas, 
pastebėjo, kad Ernesto išvaizda labai pasikeitė į gerąją 
pusę: ryškėjo jo pilvo ir rankų raumenys. Bet veido išraiš- 
ka taip ir liko kvaila. 

Buvo sumanęs pasmaugti jį „kilpa“, bet jo naujoji at- 
letiška išvaizda privertė sumanymo atsisakyti. Be to, su 
Anastasijumi buvo nusprendę suversti jam visą kaltę, jei- 
gu kartais kas nors nepavyktų — taigi, bet kuriuo atveju 
geriau buvo palikti jį gyvą. 

— Kodėl leidai savo sūnui pasilikti namuose, kvaily? — 
paklausė. - Dabar jis mane pamatė. 

— Grįžo netikėtai. Negalėjau to numatyti, - gynėsi Er- 
nestas. 

"Turacis išsitraukė ginklą ir paleido jam į galvą dvi kul- 
kas. Kai Ernestas susmuko ant lovos kaip kokia lėlė ar 
pavargęs žmogus, jo krūtinės ir rankų raumenys atrodė 
apgailėtinai. Turacis be vargo jį pakėlė ir perpus sulinku- 
sį įgrūdo į spintą. Virtuvėje bandė surasti didelį šiukšlių 
maišą. Bet nerado. Trisdešimt tokių supakuotų maišų at- 


neš Izabelė. 

Eugenijus Turacis nebuvo iš nekantriųjų, bet jo kantrybė 
seko laukiant, kol grįš Izabelė. Ernesto lavonas sieninėje 
spintoje jo nė kiek netrikdė; tai jo susitikimą su teisėta su- 
tuoktine netgi darė įdomesnį. Bėda buvo ta, kad Turacis 
nežinojo, kaip elgtis: jis nerūkė, negalėjo išgerti, nes dar 
prireiks žudyti, o įsijungti televizorių jam pasirodė nelabai 
išmintinga. Telefono skambutis kuriam laikui išsprendė 
jo bėdą. Pakėlė ragelį, priglaudė jį prie ausies ir laukė. 

— Čia Ismaelis Feras. 

Kas jis galėtų būti? Eugenijus tebetylėjo. 

— Nepadėkite ragelio, - manieringai tarė nepažįstama- 
sis. — Izabele? 

— Ji tuoj ateis, — atsakė Eugenijus, stengdamasis kaip 
įmanydamas geriau mėgdžioti savotišką Ernesto balsą. — 
Norite, kad jai ką nors perduočiau? 

Po akimirką trukusios tylos balsas kitame linijos gale 
suskambo nešvankiai: 

— Man labai patinka jūsų požiūris. Dabar mes mąsto- 
me visiškai vienodai. Mudu su Izabele jau buvome susiti- 
kę. Tikiuosi, ji jums pasipasakojo. O jei ne, aš jums dabar 
tai sakau. Kitą savaitę mes nusprendėme vykti į Mar del 
Platą. Tas bandymas nebūtinai turi pasibaigti skyrybomis, 
nes iš pradžių tai bus tik paprasčiausias bandymas, išmė- 
ginimas. Taigi, remdamasis tuo, noriu jūsų paprašyti ne- 


priimti jokių skubotų sprendimų: jūs esate šeima ir mes 

nesirengiame išardyti šito branduolio, nors jis tik forma- 
lus, prieš tai neįsitikinę, jog ant senųjų griuvėsių gali gimti 
kažkas nauja. 

— Paklausykit, — tarė apstulbęs ir įniršęs, tačiau valdy- 
damasis Eugenijus, — Izabelė tuoj pat turi pareiti. Kodėl 
jums irgi neatvykus ir apsvarstytume viską trise? Pasakysiu 
jums visiškai atvirai: ji man nieko neužsiminė, bet mane 
tokia padėtis tenkina. Jei norite, galite laikyti mane pa- 
mišėliu ar ligoniu, bet aš jau seniai ieškau ko nors nauja, 
kas atgaivintų mūsų santykius ir suteiktų jiems įvairovės. 
Galiausiai ir man, ir Izabelei bus be galo malonu priimti 
jus savo namuose. Ar žinote adresą? 

— Žinoma! — sušuko laimingas Ismaelis Feras. — Kaip 
mane džiugina šis naujas posūkis! Mes kalbame ta pačia 
kalba! Nuostabu! Aš ateinu. 

Žinoma, kad jiedu kalbėjo ta pačia kalba: Turacis jį 
perkando nuo pat pirmo ištarto žodžio. 

Apimtas entuziazmo ir euforijos, kaip jam nutikdavo, 
kai sumaišydavo matę su kava, Feras nuskubėjo nusimau- 
dyti, prieš tai apsidairė aplinkui, mąstydamas, ką čia nu- 
nešus dovanų tai nelaimingai tarnautojai? Jis buvo griežtai 
nusiteikęs prieš vartotojiškumą, tad nepakliūdavo į išpar- 
davimų pinkles. Juk turėtų rasti namuose ką nors tokio, 


kas, kaip ir per ankstesnius pasimatymus, atstotų puokštę 


gėlių. 

Izabelė neskubėjo. 

2004-ųjų gruodžio 20-ąją, pakeliui į namus, prieš tai 
išklausiusi siaubingų Luiso Perolio naujienų, nusprendė 
apsimesti nieko nežinanti ir elgtis įprastai. Pornografi- 
nis filmas, kurį neseniai ją privertė pasižiūrėti tie jauni 
turčiai, — blogo skonio pokštas, bet neperžengęs voyeurs 
ribų, — jai pakišo mintį šiuo rizikingu gyvenimo laiko- 
tarpiu išmėginti tokių seksualinių triukų, kokių per visą 
bendrą su Ernestu gyvenimą nė neįsivaizduodavo; tai būtų 
metodas jį nustebinti ir užkariauti. Troško, kad jis vėl ją 
mylėtų, kaip jų santykių pradžioje, kad gailėtųsi savo 
sprendimo, viską jai prisipažintų ir paskui abu pabėgtų. 

Bet kuriuo atveju svarbiau nei susigrąžinti vyrą ir išgel- 
bėti savo gyvybę jai buvo apsaugoti Litą, atriboti jį nuo 
tos beprotybės. Jei Izabelei nepavyks pavergti Ernesto šią- 
nakt, ji padarys viską, kad išsivežtų iš miesto Litą. Neži- 
nojo, kada nei kas ateis jos gyvybės, bet negalėjo leisti sau 
prabangos delsti. 

Taigi, 2004-ųjų gruodžio 20-osios naktį Izabelė vi- 
sokiais būdais mėgino pažadinti Ernesto geismą, bet ne- 
sėkmingai. Paryčiais, pavargusi, nes juk buvo praleidusi 
audringą popietę su Luisu, užmigo kaip užmušta. 

Ernestas, jau iš vakaro apsimetinėjęs miegančiu, pasi- 
naudojo proga ir miegančią žmoną apžiūrėjo iš tam tikro 


nuotolio, iš šalies: neabejojo, kad tą popietę Izabelė jį 


apgavo. Tai tik į naudą: rytoj jis jaus dar didesnį paleng- 
vėjimą. Paėmė fotoaparatą ir penkis kartus ją nufotogra- 
favo. 

Gruodžio 21-ąją — Ernesto mirties dieną — Izabelė 
buvo namuose, kol Litas vienuoliktą valandą ryto išėjo į 
savo futbolo rungtynes. Po akimirkos iškeliavo ir ji, prieš 
tai provokuojamai pabučiavusi Ernestą į lūpas ir meiliai 
pakalbinusi. Ernestas atsisveikino šaltai. 

Jau gatvėje Izabelė paskambino Luisui ir pasakė norinti, 
kad jis nupirktų Litui bilietą į Misjonesą — už paties Luiso 
duotus pinigus. Litas susitiks su Peroliu prie sienos. 

Izabelė pamėgins paskutinį kartą sugundyti Ernestą ir 
priversti jį prisipažinti. Jei nieko neišeis, naktį ji irgi iš- 
vyks. Galbūt visiems trims pavyks kirsti Brazilijos sieną; 
nes bus labai sunku išsivežti berniuką be Ernesto pasira- 
šyto sutikimo. 

Tą gruodžio 21-ąją Izabelė grįžo vėlai, nes užėjo į specia- 
lią parduotuvę ir nusipirko apatinių drabužių, skirtų Ernes- 
tui sugundyti. Dar pirko įvairių aliejų ir losjonų kūnui. 

Prieš pakildama į butą, užsuko į savitarnos parduotu- 
vę ir nusipirko trisdešimt šiukšlių maišų, nes namuose jie 
buvo pasibaigę jau daugiau nei prieš mėnesį. 

Ji vylėsi susitikti grįžtantį Litą, paaiškinti berniukui, 
kad jis privalo išvykti, o jau tada paskutinį kartą, pasitelk- 
dama visą savo žavesį, sugundyti Ernestą Harą. Ji buvo 
tikra, kad Litas nieko neklausinėjęs padarys ką lieptas. 

Tačiau ji visiškai nebuvo pasirengusi pamatyti ant lo- 
vos sėdintį Turacį. Trūko lovatiesės. 

— Sveika, Izabele, — tarė Eugenijus, kai ėmė leistis saulė 
ir pro langus į butą Lesikos gatvėje įsliuogė šešėliai. 

— Sveikas, Eugenijau, — atsakė ji, stengdamasi suvaldyti 
drebulį. 

— Juk būtent čia mes vėl susitikome... Jau prieš... pen- 
kerius metus? Rodos, kad čia ta vieta, kur mudu visada... 
susitinkame iš naujo. 

Izabelė linktelėjo liūdnai šypsodamasi. 

— Tavo vyras ir tavo darbdavys nori, kad tave nužudy- 
čiau, — tarė Eugenijus, gniauždamas kišenėje virvę. 

— O tu? - paklausė Izabelė su baime, bet viltingai. 

— Aš irgi noriu tave nužudyti, Izabele, kodėl gi ne? 

— Todėl, kad Ernestas impotentas, — pasakė Izabelė. — 
Ir todėl, kad tu buvai vienintelis vyras mano gyvenime. 

(Dėl Dievo meilės, privalo kaip nors išprašyti jį iš čia 
anksčiau, nei grįš Litas!) 

Staiga ant valgomojo stalo pamatė kažkokio senio ir 
pagyvenusios moters nuotrauką — tai buvo Hana Arend ir 
Martinas Haidegeris — sunkiuose raudonų plytų spalvos 
rėmuose. 

— Kas tai? — išgirdo savo balsą. 

— Na, aš neturiu nė menkiausio supratimo. Bet tai vie- 
no gerbėjo dovana. Dar vieno tavo gerbėjo. 


— Tu buvai vienintelis, — pasakė Izabelė. 

— Vienintelis tavo gerbėjas? — šypsodamasis paklausė 
Eugenijus. 

— Ne. Galbūt vienintelis, kuris manimi beatodairiškai 
nesižavėjo. Mano vienintelis vyras, — nesiliovė Izabelė. — 
Jeigu tik nebūtum manęs mušęs... Jeigu tik... Dabar pat... 
jei galėtum pažadėti, kad niekuomet daugiau manęs ne- 
muši... 

Eugenijui buvo likusios tik dvi kulkos. Trečiąją ir ke- 
tvirtąją jis panaudojo Ismaeliui Ferui. Su abiem vyrais jam 
pasisekė, bet nebuvo tikras, kad dviejų likusių kulkų pa- 
kaks Izabelei nužudyti. Kita vertus, jei kas nors nepavyks 
ir ateis jo suimti, — kaip apsigins? Išsiviepė kaip pamišė- 
lis įsivaizduodamas, kad ginkluotus policininkus sutinka 
kaip Šaolinio vienuolis — tik su „kilpa“. Teks panaudoti 
virvę Izabelei pasmaugti. 

Izabelė norėjo paklausti, kodėl jis šypsosi, bet nuspren- 
dė to nedaryti. 

Eugenijus šoko ant jos įtempęs virvę, o Izabelė sutiko 
jį plačiu ir tvirtu glėbiu. 

Jiedu nusirito kilimu. Eugenijus paniro į moterį taip 
godžiai, kaip niekuomet nebuvo daręs. 

Izabelė jo geidė, jį priėmė, su juo susiliejo. Eugenijus 
pasiekė viską. Jo veiksmai ir žodžiai buvo vulgarūs ir tie- 
sūs, be jokių metaforų ar įmantrybių. 

Tik po to, kai užvaldė ją šiurkščiais veiksmais, taip pat 
panaudodamas ir virvę, kurią uždėjo kaip antkaklį, — vie- 


nintelį daiktą ant kūno, kuris raitėsi tarsi gintųsi užval- 

dytas, nuogas ir nesutramdomas, bet kartu nuolankus, 
Izabelė išdrįso jam kai ką pasiūlyti. Parodė jam į lovą. 

Sieninėje spintoje Fero, kuriam buvo išnarintas kaklas, 
kūnas amžiname sapne ilsėjosi ant Haro kūno, vieno galva 
buvo atsirėmusi į kito petį, abu lavonai uždengti lovatiese, 
kuri neleido kraujui sutepti paklodžių ar grindų. 

Izabelė išsitraukė daiktus, kuriuos pirko tam, kad su- 
viliotų Harą. Pasidabino ir pasirodė Eugenijui: išsitepusi 
kremais ir taip apsirengusi — tai buvo kažkas nauja. 

Dar nespėjus Eugenijui pasimėgauti tuo pasiūlymu, 
išgirdo durų spynoje pasisukant raktą. 

— Tai Litas, — vos girdimai sušnabždėjo Izabelė. 

Ji įsisupo į paklodę, paknopstomis išbėgo iš kambario 
ir uždarė duris. 

Ji anksčiau nei Litas atidarė duris, būdama visiškai ti- 
kra, kad pareina jos sūnus, o ne Ernestas (ji pažinojo gar- 
sus, kuriais kiekvienas pasukdavo spynoje raktą), ir ber- 
niuko veide įžvelgė nelauktą brandą. Galbūt dėl to, kad 
šis pamatė savo motiną susisupusią į baltą tuniką, kaip 
kokią vestalę, ir pamanė ją esant nuogą po ta improvi- 
zuota uždanga (net neįsivaizdavo, kad po ja Izabelė vilki 
tuos nepadorius juodus su paauksuotais nėriniais drabu- 
žėlius nei kad visą kūną įsitrynusi kvapiaisiais aliejais ir 
losjonais iškalbingais pavadinimais). O gal paprasčiausiai 
instinktyviai jautė: turėjo viską pasakyti žvilgsniais, o tam 
Litui prireikė sukaupti visą savo patirtį, kurios paprastai 


jo amžiaus jaunuoliai dar neturi. 

Tais žvilgsniais — abiejų akys buvo tamsios — jie apsi- 
keitė savo bendro gyvenimo istorija. Jie mylėjo vienas kitą 
kaip motina ir sūnus; Izabelė darė viską, kas įmanoma, 
kad jis gyventų šeimoje ir jaustų pagarbą savo tėvui. Jie 
įsivaikino jį su meile ir iš meilės, Litas mylėjo juos kaip 
tėvus ir jautėsi dėkingas. Niekada nenustos gerbęs Er- 
nesto — kad ir ką jis padarytų - galbūt taps neįmanoma su 
juo sugyventi, bet niekuomet nesiliaus jį gerbęs. Visa tai 
niekingai žlugo. Šeima iširo ir Litas privalėjo bėgti. Ga- 
liausiai Izabelė jam tai pasakė: 

— Litai, privalai išeiti. 

Litas suprato jos maldavimą taip, kaip ką tik iš vie- 
nintelio žvilgsnio, neprašydami nieko paaiškinti, suprato 
ištisus vienas kito gyvenimus. 

— Izabele, — Litas ją taip pavadino pirmą kartą, — eime 
su manimi. 

Tuo metu abu nujautė, nors dar nieko nežinojo, kad 
Ernestas jau nebėra tas, su kuriuo verta skaitytis. 

— Tu dar vaikas, Litai, — tarė Izabelė pašnibždom, bijo- 
dama, kad nepasirodytų Eugenijus. 

— Na ir kas? — paklausė Litas. — Aš galiu tavim rūpintis. 
Nesu mažas: dar iki atsikraustydamas pas jus, kai gyvenau 
gatvėje, patyriau visko. Aš viską žinau. Žinau, kur tave 
nusivežti. Eime su manim. 

Izabelė ištiesė kumštyje suspaustą bilietą. Litas jį paėmė. 

— Dabar negaliu, — ištarė ji, kad tik jis išeitų. Ir uždarė 
priešais jį duris. 


186 


Širdis jai daužėsi krūtinėje. Vaikinuko ryžtas ir stipry- 
bė jai atėmė žadą. Grįžo į kambarį ir atsidavė Eugenijui 
visiškai to nenorėdama. 

Tai truko tik valandą, nors Izabelei pasirodė, kad pra- 
ėjo net dvi. Ji susimąstė, kurgi Ernestas. Kai grįžo Litas, 
ji net nesuabejojo, jog tai jis. Tačiau buvo akivaizdu — Er- 
nestas nebus tas apgautasis vyras, kuris užklumpa žmoną 
su meilužiu lovoje: kitaip nei vyras, kuris sumano nužu- 
dyti savo žmoną, radęs ją lovoje su kitu, Ernestas pamatys 
juos lovoje po to, kai suplanavo žmogžudystę. 

Izabelė negalėjo net įtarti, kad tikrovė buvo dar baises- 
nė: ne vyras galėjo rasti spintoje pasislėpusį meilužį — pa- 
ties vyro lavonas buvo paslėptas spintoje, o meilužis vartė- 
si santuokiniame guolyje. Bet pagal įstatymus vienintelis 
teisėtas vyras buvo tas, su kuriuo ji dabar dalijosi lova — 
tįsojo šalia jos išsekęs ir patenkintas. 

— Izabele, - tarė Eugenijus, - mudu gyvensime čia. Aš 
daugiau tavęs nebemušiu. Tik turiu užbaigti kelis reika- 
lus — ir viskas. 

Izabelė pajuto kraują smarkiai, bet ne skausmingai 
pulsuojant kažkur smegenyse — bet tai nebuvo tik fizinis 
pojūtis — ją vėl užplūdo nuojauta, kad Ernesto nėra, kuri 
buvo kilusi, kai Litas siūlė bėgti kartu. Tai buvo žinoji- 
mas, aplankęs vos tik išvydus namuose Eugenijų: tarsi jau 
nufotografuota, bet dar neišryškinta nuotrauka. 

— Tu nužudei Ernestą? — nors jau buvo įsitikinusi, bet 


paklausė Izabelė. 

„Eugenijus linktelėjo: 

— Ir tavo gerbėją Ismaelį Ferą. Kas jis toks? 

— Nužudei jį? — pašnibždomis suriko Izabelė. 

Eugenijus linktelėjo ir klausiamai tebežiūrėjo į ją. 

— Niekas. Toks beprotis, — atsakė Izabelė. - Toks ma- 
niakas, kuris man skambindavo. 

— Daugiau jis tau nebeskambins, — tarė Eugenijus tarsi 
kokiame meksikietiškame farse. 

— Kur jie dabar? — išdrįso paklausti Izabelė. 

Eugenijus galva mostelėjo spintos link. 

Izabelė išblyško. Jos dantys kaleno, ji pajuto, kaip jai 
iš baimės nevalingai sutraukė didįjį kojos pirštą. Ji buvo 
basa ir nuoga. 

— Ar galiu išeiti? — paklausė Izabelė, žvilgsniu ieškoda- 
ma ko nors prisidengti. 

— Po kiek laiko grįši? — tarė Eugenijus. 

— Galiu po dviejų valandų? 

Eugenijus sutiko. 

Kol Izabelė rengėsi, Eugenijus paskambino į senovinių 
baldų parduotuvę, kurios bendraturtis buvo Bordenavė. 
Užsakė didelę spintą ir kėdžių. Iki jai išeinant, dar spėjo 
nugvelbti iš jos rankinuko Luiso buto raktą. 

Pasilikęs vienas Lesikos gatvėje esančiame bute, lauk- 
damas sunkvežimio su baldais, Turacis sukišo abu perpus 
sulinkusius lyg mėšlungio sutrauktus lavonus į du šiukšlių 
maišus, kurių, laimė, grįždama atsinešė Izabelė. Lovatiesę 

įgrūdo į Ismaelio Fero maišą, įvyniojo į ją kūną tarsi į 
kokią vėliavą. 

Atvykę nešikai per tris kartus liftu užkėlė kėdes ir į dvi 
dalis išrinktą spintą. Kėdes (nuostabias, klasikines, gryno 
medžio) ir spintą pastatė koridoriuje. Eugenijus įgrūdo 
po maišą į abi simetriškas spintos dalis. O nešikai kiekvie- 
ną atskirai nunešė žemyn. 

Kol Eugenijus skundėsi, esą spinta netelpanti pro duris, 
nes neteisingai apskaičiuotas dydis, apatinėje laiptų aikš- 
telėje nešikai vėl sujungė spintą ir keltuvu pakrovė ją į di- 
džiulį sunkvežimį. Sunkvežimis pajudėjo link Bordenavės 
valdų užmiestyje, ant sienos tarp Pampos ir Buenos Airių 
provincijos, kur jų jau laukė apdairus mažordomas — tas 
pats iš rezidencijos, kur gyveno Anastasijus, — ir trys pati- 
kimi padieniai darbininkai. 

Operacija, nors tikėjosi, kad jos neprireiks, buvo gerai 
aptarta anksčiau nei nutiko visi įvykiai, susiję su Izabele. 

Tai nebuvo planas, konkrečiai numatytas šiai žmogžu- 
dystei, o slaptas sąmokslas, jei galbūt kada nors po kokio 
antpuolio Turaciui prireiktų atsikratyti vieno ar daugiau 
lavonų. Atsarginis planas, pradedamas vykdyti tik itin 
skubiu atveju. 

Nė vienas Bordenavės vyrų nieko neklausinėjo. Anas- 
tasijus su šeima tuomet buvo Disnėjaus parke ir turėjo 
sugrįžti jau po Kalėdų. Vargšeliui Ernestui jau neberei- 


kėjo rūpintis jam pažadėta paskola: jau nuo pat pradžios 

Turacis ir Bordenavė įsivaizdavo nusivylimą jo kalakutiš- 
koje povyzoje, kai, pamatęs Izabelės kūną maiše, supras, 
kad negaus pinigų ir kad Bordenavės nėra. 

Eugenijus du kartus pasuko raktą laukujėse duryse — 
jis buvo pasiėmęs Ernesto raktų ryšulį — ir patraukė Luiso 
namų link. 

Jam nė į galvą nešovė, kad per tas dvi valandas Izabe- 
lė galėtų pamėginti pabėgti su Peroliu. Jis paprasčiausiai 
davė jai galimybę be jo „atlikti tai, ką privalo“. Juk ji nėra 
kvaila. Be to, ji negali jo palikti. 

Dabar Eugenijus jau važiavo iš anksto užsakytu auto- 
mobiliu (nors planas ir visiškai pasikeitė). Švilpaudamas 
jis atidarė vidurinės klasės dangoraižio Sentenarijaus par- 
ke duris, pakilo liftu ir, nesiimdamas jokių atsargumo 
priemonių, be baimės ir įspėjimo atsirakino Luiso buto 
duris. 

Kelias akimirkas Luisas jo neatpažino. Po to iš karto 
sušuko: 

— Turaci! 

— Kaip sekasi, Peroli? Seniai matėmės. 

— Puikiai, — atsakė Luisas ir atrodė ramus taip tikro- 
viškai, kad net pats tuo patikėjo. Apstulbęs jis net užmir- 
šo, kad į jo namus įėjęs įsibrovėlis, samdomas žudikas, 
atsirakino duris raktu, kurį tikriausiai paėmė iš Izabelės 
(gulintis ant stalo raktų pakabukas buvo tas pats, kurį jis 
dovanojo Izabelei) — gyvos ar jau mirusios. - O kaip tu 


laikaisi, seni? Kaip gyveni? 

— Gerai, — atsakė Turacis. — Apskritai, viskas gerai. Atlie- 
ku šiokius tokius darbelius, tai šį, tai tą. Bet negaliu skųstis. 

— Aš irgi, — tarė Luisas. 

— Ne! — beveik suriko Turacis. - To betrūko, kad tu 
skųstumeis! Būtum šunsnukis, jei skųstumeis. Neturėda- 
mas jokių nuopelnų, paprasčiausiai atsitiktinai lapnojai 
sau pudingėlį, kuris tau nepriklausė. Net ne pudingėlį — 
didžiulį tortą! Ar ne? 

— Nežinau, apie ką tu čia, - sumelavo Luisas. 

— „blogiausia tai, kad ji mano žmona, — pasakė Tura- 
cis, tarsi baigdamas nepradėtą sakinį. 

— Ji buvo Ernesto žmona! — nevykusiai bandė gintis 
Luisas, ne siekdamas įžeisti Eugenijų ar apginti Ernestą, o 
visiškai atvirkščiai — taip norėdamas paaiškinti Eugenijui, 
kad apgautasis yra Ernestas. 

— Ne. Ne, Peroli, — tarė Turacis. — Va čia visų moks- 
liukų klaida: jie gauna gerus pažymius, bet nieko nesu- 
pranta. 

Luisas Perolis laikė ištiesęs į priekį abi rankas, tarsi ši- 
taip galėtų sukliudyti Turacio taiklumui ir kaip nors nu- 
kreipti pistoleto vamzdį, nutaikytą tiesiai jam į krūtinę. 

Turacis nežinojo, ką daugiau sakyti, tad iššovė. 

Perolio keliai sulinko lyg gavus smūgį kamuoliu: kris- 
damas jis beveik tiksliai atkartojo pozą, rekomenduojamą 
vyrams, gavusiems smūgį kamuoliu žemiau juosmens. 

Paskutinę kulką Turacis pasilaikė. Dėl viso pikto. Iš- 
sitraukė „kilpą“ ir suveržė Luiso kaklą. Pamatė, kaip jo 

veidas tapo violetinis, vėliau — geltonas. Nė nepamėgino 
gintis. 
— Negali skųstis, — pasakė Turacis mirštančiam Pero- 


liui, verždamas jo kaklą. 

Tas dvi valandas, dėl kurių buvo sutarę, Izabelė praleido 
prekybos centre La Platos gatvėje. 

Ji atmetė galimybę nueiti į policiją ar prašytis pagalbos. 
Negali kreiptis į policiją, nes vis dar tebėra Eugenijaus 
žmona. Niekuomet nebuvo apskundusi, kad jis ją muša, 
ir niekur nepranešė išėjusi iš namų. Jei jį suimtų, Ernesto 
nužudymą greičiausiai traktuotų kaip nusikaltimą iš aist- 
ros ir kokiems metams uždarytų Eugenijų į beprotnamį. 
O ką ji jiems pasakytų apie Ismaelį Ferą? Gali būti, kad 
galiausiai detektyvai atskleis, jog Ernestas dalyvavo pla- 
nuojant savo sugulovės nužudymą, ir palaikys Eugenijų 
gelbėtoju, žinoma, tuo atveju, jei jį sugautų. 

O jei Eugenijus jau išėjo iš buto Lesikos gatvėje ir suži- 
nojęs, kad Izabelė jį apskundė, keršto skatinamas nužudys 
pirmiausia Litą, o vėliau grįš jos? Ji privalo duoti Litui 
mažiausiai dvi valandas, kad spėtų nuo čia nukakti kiek 


įmanoma toliau. 

Kol pirko margarino, valymo priemonių, viščiuko 
šlaunelių, rizoto ir kitų produktų, Izabelė manė, kad pa- 
saulis labai aiškus tiems, kurie nori jį tokį matyti: prie- 
šingos jėgos traukia objektus — silpnesnius žmones - ir tu 
gali leistis pritraukiamas vieno ar kito poliaus, bet negali 
pasilikti ant briaunos, nes tai sukeltų didžiulį pavojų ne 
tik tau pačiam, bet ir tiems, kuriuos myli. Ji turi leistis ne- 
šama srovės, pasiduoti potraukiui, pati pasirinkti įstatymą 
ir jo laikytis kuo atsargiau. 

Kai įsigijo svarbiausių pirkinių ir perėjo į skyrių „Namų 
stilius“, kad išsirinktų naują apklotą — minkštesnį ir ele- 
gantiškesnį nei ankstesnysis, jau jautėsi namų šeimininkė, 
grįžtanti namo su puikiomis prekėmis, kurios patiks jos 
vyrui, ir, jeigu apie ką nors ir galvojo, tai tik apie tai, kad 
ateinantį pirmadienį reikėtų apsispręsti dėl prancūzų kal- 
bos pamokų ir vertimų. 

Užsidariusi bute Lesikos gatvėje Turacių pora praleido ge- 
riausią savo savaitę, medaus mėnesio tęsinį. 
Eugenijus niekuomet jai neprisipažino: jis pats išvalė 
kraujo dėmes spintoje, kad viskas būtų nepriekaištinga. 
Ji grįžo su taksi, ant sėdynių gulėjo krepšiai su pirkiniais, 
o bagažinėje — naujas apklotas. Įėjo į namus atsirakinusi 

duris savo raktu, o Eugenijus laukė jos ką tik išsimaudęs, 
išsitiesęs lovoje vien su trumpikėmis. Jie abu pasižiūrėjo 
fhlmą apie kaubojus. 

Tomis dienomis, kai jiedu gyveno kartu, Izabelė su- 
vokė, kad aplink ją tarsi mašalai jau nebesisuka vyrai, jai 
pavymui laidantys juokelius ar stumiantys į dviprasmiškas 
situacijas. Net nebūdamas šalia, Eugenijus mokėjo juos 
nubaidyti jau vien tuo, kad yra. 

Niekas prieš ją nebesižemino prašydamas pinigų, kaip 
kad elgdavosi Ernestas. Eugenijus pasiimdavo savo dalį 
(taip pat ir iš Izabelės kišenės) arba užsidirbdavo pats, bet 
tarp jų niekuomet nebekildavo pykčio scenų, būdingų 
gyvenant su Ernestu. O kildavo jų todėl, kad Izabelė gin- 
čydavosi su Ernestu dėl mažiausių nuomonių skirtumų, 
o didžiausias Eugenijaus niekšybes iškęsdavo pagarbiai 
tylėdama. 

Izabelė nusprendė: kol jis ją muš delnu — kol kas iš viso 
nemušė — ir nepaliks mėlynių ar nepralies kraujo, šie ne- 
skaudūs smūgiai nepaskatins jos išsiskirti. Jiedu mylėdavosi 
lygiai taip pat dažnai ir pastoviai kaip ir tuomet, kai gyve- 
no Beručio gatvėje. 

Eugenijus niekuomet neužsiminė apie tą butą, o Iza- 
belė jo neklausė. Bet įtarė jį gaunant pelno iš tos nuosa- 
vybės. 

Jei kada dėl kokios nors priežasties ji nejautė geismo, 
užtekdavo iškalbingo Eugenijaus žvilgsnio, kad pamirštų 
bet kokius atsikalbinėjimus. Eugenijus, atvirkščiai, du ar 

tris kartus ją atstūmė ir vieną kartą paprašė nebūti tokia 
„įkyria“. 

Izabelės naudai reikia pasakyti, kad 2004-ųjų gruodžio 
28-ąją būdama viena vonioje pažvelgė į save veidrodyje — 
tokią pat gražią, kaip ir šio pasakojimo pradžioje, ir su- 
prato, kad jos atvaizdas neatitinka esamos situacijos. Ji tai 
pajuto: ta, kuri atsispindėjo veidrodyje, gėdijosi, bijojo, 
priekaištavo sau dėl to keisto ryšio. Tai truko kelias se- 
kundes, beveik minutę. Paskui nusivalė makiažą ir nuėjo 


į lovą pas Turacį. 

2005-ųjų sausio 3 dieną Kobo aveniu Izabelė vėl ėmė dės- 
tyti prancūzų kalbą dviem seserims korėjietėms. Turacis 
vėl turėjo begales laisvo laiko. 

Malena, jau moteris, priimdavo klientus Lugane esan- 
čiame name, tad Turacis pasiimdavo savo dalį. Nuosavybė 
Beručio gatvėje be jokios sutarties taip pat buvo išnuo- 
mota vieniems Bordėnavės pažįstamiems, kurie siųsdavo 
pinigus privačiu paštu tiesiai į Lugano namus. 

Sausio 5-ąją Turacis nusprendė, kad jau daug vandens 
nutekėjo, atėjo metas apie viską informuoti ką tik grįžusį 


Anastasijų ir užbaigti visus reikalus. 

Kai susitiko šiaurinėje miesto dalyje esančios Borde- 
navės rezidencijos pirmame iš dviejų pastatų, šis taip pat 
turėjo nedidukę staigmeną: jie buvo ne Orlando Disnė- 
jaus parke, o Paryžiaus. Apsigalvojo paskutinę minutę. 
Ant rašomojo stalo sukrautos viena ant kitos gulėjo dvi 
dėžės prancūziškų žaislų — Anastasijus rengėsi juos šiąnakt 
palikti ant sūnaus batų. Nors Bartolui jau keturiolika, 
kartais Anastasijus elgdavosi taip, tarsi šis būtų vaikas, 
ypač dabar, kai ką tik buvo sugrįžę iš Disnėjaus pramogų 
parko. 

— Kas čia? — paklausė Bordenavė, rodydamas į sun- 
kius rėmus, kuriuos Turacis atsinešė po pažastimi, nors 
ir pats puikiausiai prisiminė, kas tai, bet apstulbęs nega- 
lėjo suprasti, kaip jie pateko į Turacio rankas. Jis neturėjo 
nė mažiausio supratimo, kas tiedu žmonės nuotraukoje, 
stovintys panašia poza kaip Abotas ir Kostelas — manė, 
kad galbūt tai Fero tėvai. Jis puikiausiai prisiminė matęs 
tuos absurdiškus rėmus iš plytų ir cemento vienos medi- 
nių lentynų gale — o gal per vidurį - Nikaragvos gatvėje 
esančiame bute. 

— Tai Trijų Karalių dovanėlė, — ištiesęs jam rėmus atsa- 
kė pusiau grėsmingai, pusiau nekaltai. 

— Iš kur ištraukei? — šaltai paklausė Bordenavė. 

— Man atnešė, - nesibaimindamas atsakė Eugenijus. — 
Tu pasiuntei įsibrovėlį ir aš susitikau su juo ant siauro 


lieptelio. Kodėl manęs neįspėjai? 

— Aš nė nejįtariau, kad jis įsikiš, — ramiai atsakė Borde- 
navė. 

— Tu jam sumokiėjai, jį paskatinai, — paprieštaravo Tu- 
racis. 

Ismaelis Feras, klūpodamas priešais Turacio pistoleto 
vamzdį, buvo prisipažinęs viską. 

Bordenavė skėstelėjo rankomis tarsi atsiprašydamas, 
bet to ištarti nesirengė. 

— Ko tik nenutinka, — tepasakė. — Na, pasakok. 

— Gyvenu su Izabele, — vienu atsikvėpimu išpyškino 
Turacis. 

Bordenavei pasivaideno Ismaelio Fero veidas: apyžilė 
barzda, saikingai plati mėgėjo išgerti nosis, pagailą kelian- 
ti jo mina. Matė jį mirusį, išbalusį, jau išblukusiais tik jam 
būdingais bruožais. Nusvirusi galva, tarsi supuvęs, bet dar 
tebesiūbuojantis ant medžio vaisius. 

Tik dabar įstengė suvokti tai, ką išgirdo: Turacis Izabe- 
lės nenužudė. Jis su ja gyveno. Kad ir kaip troško, negalėjo 
liautis mąstęs apie buvusią bendraklasę ir buvusią darbuo- 
toją netgi tada, kai kartu su Bartolu visu greičiu švilpė 
„tarpgalaktiniais“ amerikietiškaisiais kalneliais (tamsoje, 
tarp žvaigždžių, tarsi milžiniškame kosminiame laive) 
prancūziškame Disnėjaus pasaulyje. Prisiminimas apie 
ją, jos balsas, jos kvepalai lydėjo jį plaukiant dirbtiniais 
„Indianos Džonso“ ežerais ir keliaujant per auksinį dėdės 
Skrudžo Makdako pasaulį. Gyvenimas be jos tapo visiška 

painiava, tačiau su ja irgi buvo ne ką geriau. Ką jam da- 
ryti? 

— Reikia ją nužudyti, Eugenijau, — tarė. 

— Jau nebe. Aš norėjau tai padaryti, —- pasakė tiesą Eu- 
genijus, bet vėliau pamelavo: — Tačiau per tavo malonę 
įsipainiojo tas Ismaelis Feras. Na, o dabar išsiaiškinkime. 
Jei nori, gali duoti man tai, ką žadėjai. O jeigu ne — nieko 
tokio. Bordenave, brolau, sutartis įvykdyta ir mudu atsi- 
skaitę. 

Anastasijus ištiesė kairę ranką, o Turacis — dešinę. Jie 
gana stipriai paspaudė vienas kitam rankas — vyriškai, šiek 
tiek dirbtinai. 

Dešine ranka Bordenavė stvėrė rėmus iš plytų ir ce- 
mento ir iš visų jėgų trenkė jais Turaciui į sprandą. Tura- 
cis atkragino galvą tarsi apakęs ar apžilpintas, ieškantis jį 
apakinusios šviesos ar jos šaltinio, plačiai atvėrė virstan- 
čias iš orbitų akis, bet žaizda buvo rimta, tad nepajėgė 
pasipriešinti. Nuoširdžiai apgailestaudamas, kad apraškys 
rašomąjį stalą krauju, Bordenavė jį daužė toliau, nes ne- 
turėjo kitos išeities. Praskėlė kaktą ir pramušė kaukolę. 
Rėmai suskilo į dvi dalis. Nuotrauka išliko sveika, tik iš- 
terliota krauju. 

Bordenavė vidaus ryšiu paskambino savo raumeninga- 
jam mažordomui. | 

Florencijus Stasi pasirodė kabinete. Anastasijus moste- 
lėjo jam į Turacį ir liepė jį pribaigti. Taip pat įsakė išnešti 


nuotrauką ir rėmus bei sunaikinti juos kartu su kūnu. Jis 

grįš į savo kabinetą po dviejų valandų ir nenori rasti nė 
pėdsako to, kas čia įvyko. 
O baigęs daryti ką lieptas, — tęsė, - Florencijus galėsiąs 
pasirinkti vieną žaislą ir tą naktį padėti jį savo sūnui. 
Nepasakė to Stasi, bet pats sau pakartojo argumentą, 
kuriuo nei tikėjo, nei jo laikėsi: savo tarnautojų vaikams 


jis norįs suteikti tokių pačių galimybių kaip ir saviems. 

Po dviejų dienų, sausio 7-ąją, Anastasijus Bordenavė lais- 
vąja ranka paspaudė Lesikos gatvėje esančio buto elektrinį 
skambutį — kitoje rankoje jis laikė puokštę gėlių. 

Izabelė sutiko jį lygiai taip pat, kaip ir tai, kad din- 
go Turacis, —- nusprendė prisitaikyti ir nieko nespręsti bei 
neklausinėti. Sprendimai buvo priimami kažkur aukščiau 
ir nuo jos nepriklausė. Ji tik prisiderindavo prie įvykių 
tėkmės. Dėl ko? Kodėl? Ji nebūtų galėjusi paaiškinti. Koks 
nors naivuolis ar romantiškos dainos žodžiai teigtų: „kad 
gyventų . Bet, tiesą pasakius, Izabelė jau nebeturėjo noro 
gyventi. 

O ko gi norėjo Anastasijus Bordenavė? Net šitaip susi- 
klosčius įvykiams, jis vis dar negalėjo to suprasti. Vis dėlto 
buvo įsitikinęs, kad privalo su ja sugulti. Visi kiti ankstesni 


sumanymai įsakinėti ar užvaldyti ją be seksualinio ryšio 

pasirodė nieko verti. Tušti. Apgaulė. Maketas, kaip kad 
groteskiškasis spektaklis su malūnsparniu Mašvico rezi- 
dencijoje. Kodėl jis taip pasielgė? Iki šiol negalėjo sau to 
paaiškinti. Nejaugi tik norėdamas padaryti įspūdį dabar 
jau nebeegzistuojančiam Ernestui? O gal jis pats kvai- 
lys? — paklausė savęs. Mintis, kad jis tą spektaklį suren- 
gė, trokšdamas padaryti įspūdį Ernestui, nes šis Izabelės 
vyras, neatrodė absurdiška. Šiaip ar taip, jis negalėjo to 
prisipažinti garsiai. Jam buvo gėda. Laimė, vienintelis to 
vaikiško poelgio liudininkas jau nebepriklauso gyvųjų 
pasauliui. Su Izabele jis daugiau nebekartos tos klaidos, 
kai pamirštama tikrovė. 

Darbiniai santykiai, jausmai — mintys keitė viena kitą 
tarsi hologramos ir sugulti su ja atrodė neišvengiama. Ir 
visai nesvarbu, kaip vėliau įvardys padarinius, — juk viskas 
jau kitaip. 

Galbūt tų tragiškų įvykių, nutikusių dar iki šio lemia- 
mo susitikimo, — Ernesto, Luiso, Ismaelio Fero ir paties 
Turacio mirties —- buvo galima išvengti, jei prieš kelerius 
metus abu šios istorijos dalyviai — Izabelė ir Bordenavė — 
būtų vien pasimylėję. Tačiau išgelbėti tas gyvybes jau per 
vėlu, o jiedu privalo gyventi savo gyvenimus. Izabelė vis 
dar nesijautė tikra išgelbėjusi Litą. Kažin, kur jis dabar? 

Niekada nepasiteiravo Bordenavės apie Turacį, bet 
vieną kartą, jiems jau gyvenant kartu, Anastasijus užuo- 
minomis prasitars atsikratęs jo visiems laikams. Izabelė 


pagaliau suprato, kad vyrai — netgi turintys didžiausią ma- 

nipuliavimo kitais galią — nemoka nutylėti dviejų dalykų: 
su kuo jie miega ir ką yra nužudę. 

Įsitikinęs, kad ir Izabelė tikisi to paties, Bordenavė ap- 
stulbo paveiktas jos grožio. Išsigando, kad jam nepavyks. 
Tačiau pasirodė nuovokesnis nei pats tikėjosi: užuot už- 
gulęs, pirmiausia ją išmaudė. Nieko nesakęs pripylė vonią 
vandens ir ją pakvietė. 

Užpylė jai ant plaukų šampūno ir išmuilino nugarą. Gla- 
monėdamas perbraukė švelnia rožine kempine per jos kaklą 
ir krūtis. Šypsojosi ir netgi niūniavo, kol tepė ją kvepalais. 

Izabelė stengėsi būti labai atsargi, kad Anastasijus ne- 
aptiktų tų erotinių priemonių, kurios buvo skirtos Er- 
nestui vilioti, bet vėliau tenkino Iuracio įgeidžius. Tačiau 
ieškodamas kremo Bordenavė atidarė spintelę, pamatė dvi 
dėželes ir paklausė, ar nėra daugiau, o Izabelė neturėjo 
jėgų ir toliau tai nuo jo slėpti. Ir vėl buvo ištraukti drabu- 
žiai ir visos kitos smulkmenėlės, kurios Izabelei jau atrodė 
tarsi pernykštis sniegas. Tai, kas sekė po to, Izabelei sukė- 
lė pasibodėjimą, o Bordenavei atvėrė akis: iki savo dienų 
galo jis neatsitrauks nuo šios moters. 

Paaiškino negalįs grąžinti jos į tarnybą, nes Noemi jį 
užgraužtų. Bet paprašė nuo pat šios minutės nebesukti 
galvos dėl ateities. Kitais mokslo metais Litas galės grįžti į 
„Highland School“. 

Izabelė nieko neatsakė į pirmąjį pasiūlymą, bet paaiš- 
kino, kas Litas šiame plane nebedalyvauja. Bordenavė ty- 


lomis sutiko. 

Sužinojęs, kaip atsainiai su Izabele elgėsi jos tėvai, pasiūlė 
juos nužudyti; ne dėl palikimo — nes buvo pasirengęs ją iš- 
laikyti visą gyvenimą — o iš keršto. Bet Izabelė be išlygų pa- 
sakė: jeigu kas nors nutiks jos tėvams, jis praras ją amžiams. 
Ji galėtų net nusižudyti. Tai buvo kita sąlyga, kurią Borde- 
navė prarijo nesiginčydamas. Nors jam būtų visai pravertę 
turėti papildomą pajamų šaltinį, kad išlaikytų tą kalę. 

Nuo pat tos dienos Anastasijus vieną ar du kartus per 
mėnesį palikdavo Izabelės rankinėje nemažą sumą, kurios 
jai pakakdavo pusantro mėnesio gyventi taip, kaip įpra- 
to, — dabar ji galėjo pirkti daug daugiau nei anksčiau. 
Pirkdavo pačią brangiausią kosmetiką, lepinosi pačiomis 
prabangiausiomis kūno priežiūros priemonėmis. Savo 
vidurinės klasės buto šaldytuvą pripildydavo jūros gėry- 
bių, kurių nebuvo įmanoma gauti jokiame restorane, o 
spintas — drabužių, kurių nuotraukas žurnalai spausdino 
nepateikdami kainos. 

Bordenavė pasiūlė Izabelei būti ne tradicine „meiluže“, 
netgi ne „antrąja žmona“, o žmona, lygiaverte Noemi, tar- 
si ji gyventų paraleliame pasaulyje. Vieną vakarą paprašė 
Izabelės palydėti jį į vieną verslo susitikimą, kad ji pasijus- 
tų dalyvaujanti jo gyvenime. 

Parartas valdymo „žinovų“ — rinkodaros žvaigždžių, 
merchandising eruditų, packaging akademikų - jis dalyva- 
vo įvairiausiuose projektuose ar verslo grupėse norėdamas 


nuspręsti, kur geriau investuoti. Minėtu atveju stebėto- 

jo teisėmis buvo pakviestas į vieną Argentinos Alfachoro 
prekybos rūmų valdybos posėdį. 

Bordenavė atvyko su Izabele ir užleido jai savo kėdę 
(ypatingą, stebėtojui skirtą minkštą jaučio oda aptrauktą 
krėslą). Jam buvo atneštas kitas. Visi vyrai atsistojo: Iza- 
belė iš tikrųjų padarė jiems įspūdį. Bet netrukus visi jau 
buvo pasinėrę į verslo vingrybes. 

— Jei norite įeiti į Šiaurės rinką, — tyliu balsu, bet su 
jam įprasta daininga tarsena (sakinys nuskambėjo tarsi 
valdingas įspėjimas) ištarė „El Chamical“ savininkas, — 
priimkite mūsų taisykles: viršus — minkštas, iš naminės 
tešlos, o įdaras — iš svarainių arba kitų vietos vaisių. Mes 
kaip tik pradedame gaminti alfachorus iš figų. Galite mė- 
ginti rizikuoti gamindami saldėsius. Bet mes neleisime, 
kad iš Mar del Platos atkeliautų alfachorai, įdaryti saldžia 
pieniška mase, apglieti šaltu šokoladu, nes jie neatitinka 
mūsų žmonių skonio. Taip pat kiti desertai, nors ir nešal- 
dyti, bet laikomi šaldytuve ir besipuikuojantys įmantriais 
papuošimais. Tai jau negarbinga konkurencija. 

— Ir kaip manote tai uždrausti? — taisydamasis kakla- 
raiščio mazgą pašoko vyras iš Havanos. 

Visi susirinkusieji, jau pratę prie tokių nederamų iš- 
puolių, pažiūrėjo į jį tarsi ragindami nusiraminti. Bet Iza- 
belė išsigando. 

Balkarsės atstovas pamėgino užgesinti beįsiplieskiančią 


ugnį. 

— Aš manau, kad mūsų draugas iš Kordobos pataikė 
kaip pirštu į akį, — pažvelgė į havanietį tarsi sakydamas: 
„Reikia bent kiek jiems nusileisti; paprastai galingesnis 
nusileidžia silpnesniam.“ — Mes turime vengti dempingo. 
Man irgi nelabai patiktų, kad kieti, juodi šokolado pu- 
tėsiais įdaryti „Terrabusi“ alfachorai kaip lygūs su lygiais 
būtų pardavinėjami visoje pakrantės zonoje. Neįmanoma 
uždrausti to legaliai, bet... kam tuomet mes susirenkame, 
jei ne tam, kad tarpusavyje susitartume ir nepriklausytu- 
me nuo legalių įstatymų? 

Anastasijus linktelėjo. Izabelė, jausdamasi šiek tiek ne- 
jaukiai, kad sėdi ten ir neprataria nė žodžio tarsi kokia sta- 
tula, pamanė, kad gal būtų pars laikas užduoti kokį nors 
klausimą, bet Anastasijus pastebėjo ją praveriant burną ir, 
ragindamas patylėti, švelniai spustelėjo ranką. 

— Dėkoju, kad iškėlėte šią temą, — nepraleido galimy- 
bės įsiterpti „Guaymallen“ atstovaujantis mendozietis su 
sausu ir šnypščiančiu Andų akcentu, kuris kordobiečiui iš 
„El Chamical“ sukėlė vos regimą šypseną, — aš turiu ome- 
ny kioskus - juk jie yra visiškai mūsų kompetencija. Mūsų 
vyniojamieji popierėliai pagaminti iš bambuko žievės re- 
tinant atvašynus. Mes nenorime, kad tose pačiose vietose 
būtų prekiaujama metalizuotais popierėliais, padabintais 
blizgučiais. Žėrėkite sau paplūdimy, bet ne siaurose gatve- 
lėse, kur mes apsiperkame, kaip ir iki devalvacijos. 

— Mes neužpildysime kioskų, —- pažadėjo Balkarsės at- 
stovas. — Ten ir toliau liks mūsų chorgito draugų. 

Mostelėjo ranka. (Tai buvo mandagi užuomina į men- 
dozietį: chorgitai, kioskuose tradiciškai parduodamas sal- 
dėsis, buvo įvyniojami į metalizuotą popierėlį: paauksuo- 
tą ir pasidabruotą.) 

— Ak... o mes jau tikėjomės okupuoti pakrantę, o jau 
iš čia — tiesiai į Čilę... — ironiškai įgėlė šis. — Ne. Aš visiš- 
kai su jumis sutinku: kiekvienas savo srityje, jokio karo 
negali būti. Mes ne konkuruojame, o skirstomės verslą, 
kurį puikiausiai galime pasidalinti. Yra manančių, kad 
visi mes pasiektume daugiau, jei leistumės į nežabotas 
lenktynes. Bet gyvename Argentinoje: nei asado — keps- 
niai ant grotelių, nei birome — rašalinis parkeris, nei 
colectivo — autobusas — nebuvo išrasti norint nurungti 
konkurentą. Tai ne šimto metrų bėgimas, o ištisas mara- 
tonas. Aš neabejoju, kad po kurio laiko mes visi turėsime 
naudos. 

Oratoriui to nė neplanavus, šie žodžiai užbaigė susi- 
rinkimą. Pirmasis atsistojo „El Chamical“ savininkas ir 
saikingai, kaip tikras šiaurietis, bet ryžtingai pradėjo 
ploti, nes jis vis dėlto buvo pats karingiausias. Juo pa- 
sekė „Bagley“ šeimininkas, kuris buvo įtikintas vėl pradėti 
gaminti tešlainius-alfachorus „Lola“ (skanėstą iš šokolado, 
įdarytą citrinos skonio morengais), kuriuos pardavinės 
pakrantėje. Jis plojo dar ir pritariamai linksėdamas galva 
(taip ir liko nepaklausęs dėl naujojo savo produkto „Ma- 
nuel“ — alfachoro iš perteptų vaflių, nes būgštavo būsiąs 


priverstas įregistruoti jį kaip „saldumyną '). 

Havanos atstovas irgi pasidavė šiai taikos prakalbai 
ir pradėjęs ploti susidūrė alkūnėmis su mendoziečiu iš 
„Guaymallen“, bet šis nesupyko ir patapšnojo jam per 
petį. 

Pagaliau visi pakilo plodami, nors iš pažiūros buvo ra- 
mūs, bet tyliai griežė dantį. Izabelė irgi atsistojo ir susi- 
rinkusieji galėjo pasigėrėti jos grožybėmis. Bordenavė tai 
pastebėjo ir dviem žvilgsniais — vieną metęs į Izabelę, o 
kitą — į visus vyrus — regis, pasakė: „Visa tai labai gražu, 


vaikinai. Bet šitą pyragaitį suvalgysiu aš.“ 

Anastasijus nuveždavo Bartolą ir kitą berniuką į mokyklą 
ir paskui užsukdavo į Lesikos gatvę pas Izabelę. 

Jie kartu pavalgydavo brunchb: rūkytos lašišos, virtų 
kiaušinių, mangų, apelsinų arba morkų sulčių: kartais ats- 
kirai, o kartais visų šių komponentų kartu. Anastasijus jai 
nupirko naujausią įrenginį sultims spausti, penkiasdešim- 
ties colių plazminį televizorių, stacionarų ir nešiojamąjį 
DVD aparatą ir oro kondicionierių. Izabelė jau nebežiū- 
rėjo hilmų. 

Kartais išsivesdavo ją pasivaikščioti net iki Panameri- 
kos gatvės. Vieną kartą buvo nuvykę į La Pampą, o kitą - į 


„jos“ dvarą Mašvice, bet ne į tą patį, kur jie aną sekmadie- 

nį buvo kartu su Ernestu, Litu, Noemi ir Bartolu. Mąsty- 
dama apie visus tuos žmones, Izabelė tiesiog fiziškai jaus- 
davosi gyvenanti paraleliame pasaulyje. 

Daugiau nė karto neišvyko į užsienį, kaip tuomet, kai 
pabėgo į Punta del Estę. Bordenavė padovanojo jai labai 
brangių papuošalų (tarp jų — vieną auksinį pakabuką, pa- 
našų į actekų, žėrintį tarp jos įdegusių krūtų) ir suknelę, 
kuri, kaip jis gyrėsi, buvo lygiai tokia pat, kokią dėvėjo 
Kalista Hač per paskutinę „Oskarų“ įteikimo ceremoniją 
Holivude. Izabelei ji tiko kur kas labiau. Bet jiedu taip ir 
nenuvyko į ceremoniją, kaip kad jis jai žadėjo tada Punta 
del Estėje. 

Vieną rytą Bordenavė nepanoro važiuoti to paties kelio 
du kartus, tad, dar prieš nuveždamas berniukus į moky- 
klą, užsuko pas Izabelę. Izabelė įlipo į automobilį, kur jau 
sėdėjo Bartolas. Bartolas nieko nepaklausė. 

Jie sustojo prie vieno pastato Rekoletos rajone. Izabelė 
ir Bartolas pasiliko laukti automobilyje. Bordenavė užli- 
po laiptais ir užėjo į butą. Čia jį sutiko keturiasdešimties 
metų moteris. Jos plaukai buvo natūraliai garbanoti ir ilgi. 
Ji buvo šviesiaplaukė iš prigimties, bet dabar plaukus dažė. 
Ant sprando esančių plaukų šaknys rodė natūralią spalvą, 
kuri skyrėsi nuo dažytų plaukų spalvos. 

Jie abu užsidarė miegamajame, kur moteris miegodavo 
viena. Kol vaikas savo kambaryje dėjosi į kuprinę knygas, 
jiedu pasimėgavo „greituku“. Paskui Bordenavė su ber- 


niuku nusileido laiptais ir įlipo į automobilį. 

Beveik pusę kelionės — maždaug penkiolika minučių — 
stebėdama berniuką galinio vaizdo veidrodėlyje, Izabelė 
laužė galvą, mėgindama prisiminti, kur jis jai matytas. Vos jį 
išvydusi, suprato, kad kažkur jau buvo susitikę, bet užtruko 
penkiolika minučių, kol įminė tą galvosūkį. Tai buvo Luiso 
sūnus, Santjagitas. Bordenavė miegojo ir su Lukrecija. 

Bordenavė to neprisipažino, bet Izabelė atspėjo ir nie- 
ko nepasakė: jis pasinaudojo Lukrecija tada, kai pasamdė 
Luisą, — daugiau nei prieš dešimt metų. 

Pasiūlė jai prabangų gyvenimą, jeigu abu su vaiku tuo- 
jau pat paliks Luisą. 

Lukrecija paprašė valandos pagalvoti ir sutiko, nuo 
tada Anastasijus niekuomet jos nenuvylė. Kartkartėmis 
dar ir pamylėdavo. Kelerius metus tai įvykdavo daugiau 
nei kartą per mėnesį. Kartais rečiau. O su Izabele mylėda- 
vosi du arba tris kartus per savaitę. 

Tam jis paskyrė visą kitą rytą ir pirmąsias dvi popie- 
tės valandas. Izabelė jį išsekino, o dabar gulėjo kniūbsčia, 
neužsiklojusi, paskendusi savo mintyse. Nė vienas jų ne- 
pietavo, tik išgėrė iki tol neragauto brangaus likerio. Jos 
krūtys pūpsojo abipus liemens. Netgi gulėdama šitaip at- 
sipalaidavusi, galėjo didžiuotis iškiliais sėdmenimis. Stai- 
ga, galbūt dėl to, kad jau nebeturėjo ko prarasti, nieko 
nebereikėjo saugoti ir kad tarp jų jau viskas buvo aišku, 
Izabelė išdrįso paklausti: 

— Viskas dėl to, kad tave vadino Gordenave? 


Jis kelis kartus jai pliaukštelėjo ir nuoširdžiai atsakė: 

— Negi manai, kad dėl to?.. Nieko panašaus. Man tai 


netgi atrodo mielas prisiminimas. 

Izabelei jau buvo sukakę keturiasdešimt penkeri, kai 
2005-ųjų pabaigoje jos santykiai su Bordenave nutrūko. 

Pirmą rytą, kai Bordenavė nepasirodė, Izabelė apsižval- 
gė kaip kalinys, kuris vieną rytą nubudęs ant gulto savo 
kameroje neranda kameros bendrų nei sargybinių, tik 
atviras duris. Ar tai spąstai? Privalau pasilikti lovoje, kol 
nubusiu iš tikrųjų? Kas atsitiks, jei atsikelsiu? Galiu išeiti? 
Praėjo beveik dvi valandos, kol ryžosi pakilti iš lovos. Ir 
pasiliko namuose, kol vėl patekėjo saulė. 

Kitą dieną, kadangi pastaraisiais metais jau buvo išmo- 
kusi ramiai priimti viską, kas nutinka gyvenime, tarė sau, 
jog nėra prasmės galvoti, kur tas niekingas žmogus. Izabe- 
lės naudai reikia pasakyti, jog ji daug kartų, lygiai taip pat, 
kaip ir gyvendama su Turaciu, žvelgdavo į save veidrodyje 
ir klausdavo, ką ji veikianti? Atsakydavo: atsiduoda Blo- 
giui. Ji sąmoningai sau kartodavo, puikiausiai suvokdama 
tų žodžių prasmę, kad piktadarį daro laimingą. Bent jau 
savęs ji neapgaudinėjo. Nepateisino savo nešlovės. Todėl, 
nors ir nemirė iš gėdos būdama jo sugyventinė, vis tiek 


apsidžiaugė, kai Bordenavė dingo. 

Vėl pradėjo dėstyti prancūzų kalbą. Daugelis mėgino 
drumsti jai ramybę, tačiau ji jau buvo užsigrūdinusi. Nu- 
sprendė nesusidėti su vyrais, kol nesijaus pakankamai sau- 
gi. Kitus penkerius metus ji neturėjo jokio vyro. 

Vis tebegyveno Lesikos gatvėje. Vieną dieną pasijuto 
pasiilgusi Ernesto. Vėliau naktys verkiant jo tapo įpras- 
tos. Žinoma, jis norėjo ją nužudyti, bet galų gale buvo 
metas, kai jis buvo vienintelis nuoširdžiai ją mylėjęs vy- 
riškis. 

Jei būtų turėjusi galimybę rinktis tarp blogio, kurį pati 
suteikė ir kurį patyrė, būtų pasirinkusi tą, kurį patyrė išva- 
davusi Ernestą nuo niekšybių. Galiausiai vieną 2006-ųjų 
kovo vakarą sau tarė, kad Ernestas neturėjo teisės jos nu- 
žudyti, tokios teisės neturėjo niekas; ir, laimė, jog išgelbėjo 
Litą — tai atpirko jos nuodėmes. Daugiau jau nebeverkė, 
užsisklendė savyje laukdama nežinia ko. 

Tik po penkerių metų Izabelė sužinos, kad Litas nužu- 
dė Bordenavę. Tiksliau, liepė jį nužudyti. Tačiau detalių 
Izabelė taip ir neišsiaiškino. 

Dar prieš išvykdamas, Litas sužinojo, kad Kačas Ne- 
storas yra jo tikrasis tėvas. Tai buvo atsitiktinumas, kaip 
ir bet kuris kitas, ir netgi labiau pagrįstas nei dauguma 
Izabelės istorijoje: Kačas Nestoras ir buvo tas vyras juodais 
gaurais, susitikęs su Turaciu tą popietę Patricijų parke, kai 
ji bare laukė savo vyro. Jis buvo atėjęs užmesti akies į įstai- 
gą, kur augo jo sūnus. Tą pačią našlaičių prieglaudą, kurią 
vėliau išsirinko Izabelė ir kur įsivaikino Litą. 

Kačas Nestoras po vieno iš savo jaunystės pasismagi- 
nimų; kai jį buvo galima pavadinti labiau nusikaltėliu nei 
sąvadautoju, apvaisino vieną iš savo globojamų kekšių, la- 
bai gražią moterį iš kaimo netoli Patricijų parko. 

Pats Nestoras, prieš atiduodant vaiką į našlaičių prie- 
glaudą, liepė moteriškei pavadinti jį Nestoru ir pasakė: 
„Bent jau vardą jam paliksiu.“ Tačiau iš apmaudo ji pava- 
dino berniuką Natalijumi. 

Paskui pasikeitė ir vaiko pavardė — tapo tokia pat, kaip 
jį įvaikinusios šeimos — Haras. Vėliau, jau sužinojęs, kad 
jo nuosprendis Bordenavei įvykdytas, suprato, kad sąskai- 
tos suvestos, ir pasijuto laisvas išsirinkti naują vardą. Pasi- 
keitė vardą, bet, pamąstęs porą dienų, nusprendė pasilikti 
Haro pavardę. 

Litas savo tikrąsias šaknis išsiaiškino per motiną, kuri 
pagaliau pasiryžo jam tai atskleisti mainais už pažadą, kad 
jis iš karto išvyks iš sostinės. Jis parodė jai bilietą iki Mis- 
joneso. 

Priėjo prie Kačo Nestoro viename Chuchujaus gatvės 
bare ir pasakė, kad jiems reikia pasikalbėti. Susigėdęs, pa- 
narinęs galvą, šis nusekė paskui berniuką. 

Tuo metu Kačas Nestoras jau gyveno su Inesa ir nie- 
kaip negalėjo nuspręsti, ar palikti ją dirbti gatvėje, ar iš ten 
ištraukti. Kairiųjų pažiūrų, baltapūkė, liesutė ir gležna, ji 
jam atnešdavo didžiules pajamas. Ne vien dėl savo išvaiz- 
dos buvo taip graibstoma — kiekvieną susitikimą su klien- 
tu ji vertino kaip „patirtį . Tarėsi nepaleistuvaujanti kaip 


bet kuri kita: ji „tyrinėjo prostitutės gyvenimą“. Ta poza 
ar kitokia, su dviem vyrais ar trimis, pavartojus narkotikų 
ar su antrankiais — visa tai buvo nauji potyriai, „kurie pra- 
turtindavo vidinį pasaulį“. Kartais iš kitų merginų Kačas 
būdavo priverstas išvesti kokį nors melancholiškai nusi- 
teikusį ar girtą klientą, kuris trokšdavo „pasikalbėti“. 
Tačiau Inesos atveju jis netgi girdėjo vyrus skundžian- 
tis, jog mergina nesiliauja klausinėjusi, kartais net išbūna 
su jais ilgiau nei nustatytas laikas. Visa tai, didžiulei jo 
paties nuostabai, leido Kačui Nestorui pirmą kartą gyve- 
nime patirti artumą, paremtą jausmais, ir tai sušvelnino 
jo būdą. 

Litas nusivedė jį į Tukumano ir Uriburu dykvietę ir 
ten, akis į akį, vienas prieš vieną po žvaigždėmis, prabi- 
lo kaip vienas to žiauraus ir rūstaus pasaulio gyventojas 
kitam. 

Jis nesirengė prašyti, kad jį išlaikytų nei kad įsiparei- 
gotų ilgam laikui. Juk vaikų susilaukiame po trumpučio 
veiksmo. Tačiau Kačas Nestoras turėjo pripažinti, kad tai 
trunka visą gyvenimą. Kačas Nestoras linktelėjo galva - jis 
nežinojo, ką dar jam paporins vaikis, bet bent iki šiol jis 
jam nieko nepamelavo. 

Jei jau vieną akimirką per slaptą pasimatymą Kačas 
Nestoras paleido jį į pasaulį ir tai tęsiasi keturiolika metų, 
tas pats Kačas Nestoras, jo tėvas, jo gimdytojas, kai ką 
jam skolingas: ne dar vieną gyvenimą ir ne bendravimą 


su juo. Vieną dalyką, lygiai tokį pat greitą ir lemiamą su 

lygiai tokiomis pat amžinomis pasekmėmis, kaip ir tas, 
dėl kurio jis atsirado šiame pasaulyje, tik šįkart — atvirkš- 
čiai — reikia nugalabyti vieną perbėgėlį. Pašalinti jį iš įvy- 
kių tėkmės. Pasiųsti jį pas protėvius. 

— Ką tokį? - pirmiausia paklausė Kačas Nestoras. 

— Anastasijų Bordenavę, — atsakė Litas. — Ar jį pažįsti? 

— Kuo puikiausiai, — atsakė sąvadautojas. — Jis nudėjo 
mano draugą Turacį. Mano draugelį... 

Litas neleido jam užbaigti sakinio. 

— Sugebėsi? 

— Manyk, kad jau padaryta, — tarė Nestoras. Ir pridū- 
rė: — Dar kas nors? 

— Negi tau atrodo mažai? — nusišypsojo Litas. 

Tuomet Kačas Nestoras padarė kai ką, ko visą likusį 
gyvenimą taip ir nesuprato. Paėmė berniuką už smakro, 
pakėlė jo veidą ir pabučiavo į skruostą. 

Litas išnyko tamsoje. Ta naktis buvo paskutinė, kai 
jam teko miegoti gatvėje, — tai buvo tarsi atsisveikinimas. 
Kitą rytą, labai anksti, mikroautobusu iš Retyro grįžo į 
Misjonesą. Neilgai trukus jis išvyks iš Argentinos. 

Kačas Nestoras perkratė mintyse visą krūvą dingsčių ir 


galimybių susitikti su Bordenave. Atsargumo sumetimais 

sekė jį neišsiduodamas. Kai pirmą kartą pamatė Izabelę, 
jis suabejojo dėl savo apsisprendimo. 

Štai ji! Legenda! Ta, apie kurią jis tiek kartų girdėjo iš 
kitų lūpų. Tačiau koks neįtikėtinas sutapimas! Kokie ry- 
šiai sieja tą nesenstančią moterį ir jo sūnų? Nejaugi tas 
valkata ją „patvarkė“? Ak, tas kalės vaikas! Nusprendė 
nesiaiškinti: nes būna mįslių, sunaikinančių tuos, kas jas 
įmena. Jis nebegriaus daugiau gyvenimų. Jos nelies. Juk 
sudarė sutartį su Litu. Jei negali grąžinti jam nieko iš viso 
to, ką iš jo atėmė, bent jau gali užkirsti kelią tolesniems 
praradimams. Jis ištesės duotą pažadą. 

Kai telefonu Bordenavei užsiminė apie Turacį ir Izabe- 
lę, kitą dieną šis jį pakvietė į savo rezidenciją šiauriniame 
rajone. Kačas Nestoras jam pasakė, kad jau kuris laikas 
niekur nesutinka savo kolegos Turacio, tad tuo klausimu 
norėtų išgirsti kelis žodžius. Dar pridūrė, kad, jo nuomo- 
ne, Izabelės elgesys nėra nepriekaištingas. 

Bordenavė jau buvo nusprendęs juo atsikratyti neiš- 
leisdamas tam nė peso. Bet neapgalvojo laiko. Greičiausiai 
paskatintas karštligiško entuziazmo, su kuriuo naudojosi 
teise į Izabelę. Galbūt ta valdžia Izabelei įtikino jį esant 
visagalį ir neleido prisiminti, kad jo planai niekuomet ne- 
buvo įvykdyti be išankstinio pokalbio, be pasirengimo, 
įvertinus silpnąsias pašnekovo vietas. 

Bordenavei reikėjo laiko, tam tikros diplomatijos, ry- 
šio, kad pažintų ir įvertintų auką. 

Kačas Nestoras laiko nedavė: vos Bordenavė rankos 
mostu pakvietė jį sėstis, Kačas Nestoras išsitraukė peilį ir 
smeigė jam į pilvą. Tarė: „Kaip tau sekasi, Gordenave?“ — 
ir perrėžė iki gerklės. 

Paplūdęs krauju Bordenavė mirė savo krėsle. 

Kačas Nestoras išėjo iš kabineto ir susidūrė su Floren- 
cijumi Stasi. 

— Užmušiau tavo šeimininką, — tarė Kačas Nestoras, — 
ką manai daryti? 

Kaip mažne visi, kam teko su juo susidurti, Stasi iš 
karto suprato, kad nepažįstamasis sako tiesą. Netaręs nė 
žodžio, leido jam išeiti. Užėjo į savo darbdavio kabinetą ir, 
viską valydamas, ramiai apmąstė tolesnius savo veiksmus. 

Bordenavė kažkada buvo pasakęs Noemi, kad jei jis 
pradingtų be žinios ar ilgą laiką jo nebūtų, ji paklustų 
Stasi nurodymams. 

Niekada nė neįsivaizdavo, kad teks dingti taip greitai 
ir tokiam ilgam laikui, ir jokiu būdu jam nebūtų šovę į 
galvą, kokių instrukcijų išgalvos Stasi. O šiam visuomet 
patiko Noemi. 

Stasi paliepė jai — nesivaržydamas ir valdingai —- kad, 
paklusdama Bordenavės nurodymams, ji su juo miego- 
tų. Ir, vykdydami jo nurodymus, jiedu turi persikelti į 
šiaurinę rezidenciją ir ten gyventi, kol grįš Anastasijus. 
Bartolui to žinoti nebūtina. Taigi, visas dienas, taip pat 
ir kelias kiekvienos savaitės naktis Stasi leido tame name. 

Noemi pakluso viskam, tarsi tai būtų paliepęs pats Bor- 
denavė. 

Stasi, kaip ir daugelis to meto vyrų, paliko savo žmo- 
ną — moterį, jau peržengusią keturiasdešimtmečio ribą. 
Pasakė jai, kad parems ją materialiai, bet jųdviejų sūnus 
privalo persikelti į šiaurinę rezidenciją. Liepė jai rinktis — 
skurdas arba beprotnamis. Dabar jam pakako pinigų pa- 
sielgti taip ir dar baisiau. 

Savo buvusiai žmonai Florencijus Stasi paaiškino, kad 
jo galią itin stiprino valdžia Noemi. 

Nors menkai tikėtina, kad Anastasijus būtų juokęsis, — Ži- 
noma, jei būtų gyvas, — be abejonės, po jo mirties išsipil- 
džiusi alegorija jam būtų pasirodžiusi šmaikšti: jam mirus, 
potvarkis, kad tarnautojo vaikas mėgautųsi tomis pačiomis 
galimybėmis kaip ir jo paties sūnus, tapo tikrove. 

Kad ir kaip apkerėtas Noemi — ir jos patrauklumo, ir 
dėl to, jog ji patrono žmona, — Stasi nebuvo iš tų vyrų, 
kurie pasitenkina tik lovos malonumais. Jei taip būtų, 
tuomet didžiausio jo pasitenkinimo akimirkos būtų bu- 
vusios (nors balsu to neištarė, bet abu suprato, kad Anas- 
tasijus daugiau niekuomet nebegrįš) tada, kai Florencijus 
žaismingai sakydavo Noemi: „Anastasijus paliko potvarkį, 
kad...“ arba „Anastasijus įsako...“ Tačiau tiesa ta, kad Flo- 
rencijus, vaikščiodamas baseino kraštu, kepdamas mėsą 
ant grotelių pagrindinėje rezidencijoje, įsakinėdamas Di- 
asui ar rūkydamas terasoje, mėgavosi tuo ne mažiau nei 


miegamojo malonumais. 

Vis dėlto įvykių atomazga jo tikrai nenudžiugins. 

Ryškėjantis Bartolo homoseksualumas — tai jau gali- 
ma buvo nuspėti iš to, kaip jis dievino Litą, nors tuomet 
niekas to dar neįtarė: būtent tai aną popietę Mašvice ir 
paskatino jį stumtelėti Litą į vandenį, nors šis stumtelė- 
jimas Harų sūnui, o ir pačiam Ernestui, vos nekainavo 
gyvybės — galutinai visa jėga pasireiškė paauglystėje, kai 
Kikė, Stasi sūnus, apsigyveno šiaurinėje rezidencijoje. 

Abu vaikinai greitai tapo porele, ir Stasi netgi galvojo 
juos užmušti. Niekaip negalėjo susitaikyti su tuo, kad jo 
sūnui patinka vyro meilė, ir jo visai neguodė tai, kad mo- 
ters vaidmenį poroje akivaizdžiai atliko kitas, ne jo sūnus. 
Norėjo nudėti juos ir nusižudyti pats. Bet lygiai taip, kaip 
Bordenavė žinojo egzistuojant tam tikras ribas, kurių jis 
negalėjo peržengti, norėdamas išsaugoti Izabelę, Stasi taip 
pat suprato, kad Noemi sūnaus neatsisakys. Vieną dieną 
išsiuntė abu į kalnų namelį Kalamučite, netoli benedikti- 
nų vienuolyno, o Stasi, deja, nesėkmingai pamėgino juos 


abu pamiršti. 

Likus dviem mėnesiams iki penkiasdešimtojo gimtadie- 
nio, Izabelė gavo laišką su Siaurės Amerikos antspaudu. 


Laiškas atskleidė dalį tiesos apie pastaruosius penkerius 

jos gyvenimo metus — sukrečiančią tiesą, lydėsiančią ją 


visą likusį gyvenimą. 


„Mieloji Izabele, - tokia buvo trumpo laiško pradžia, — 
po poros mėnesių atvykęs į Misjonesą ir mėgindamas kirs- 
ti Brazilijos sieną, balsavau kelyje, jungiančiame tą pro- 
vinciją su šia šalimi. Po ilgo, ilgo laiko sustojo pikapas. 
Jį vairavo maždaug keturiasdešimt penkerių metų vyras, 
šalia jo sėdėjo maždaug to paties amžiaus moteris. Jie pa- 
kvietė mane įlipti į kabiną. 

Maždaug po dviejų valandų, jau kirtus Brazilijos sie- 
ną, sustojo prie didžiulio medinio namo. Beveik tylomis 
pakvietė mane užeiti kartu su jais. Mums dar buvo likęs 
nemažas kelio gabalas iki Kuraibos, ir atrodė, kad pailsėję 
jie mane veš toliau. Taigi aš sutikau. 

Tai, kas atsitiko paskui, buvo vienas keisčiausių kada 
nors man nutikusių įvykių. O, kaip tu jau žinai, jų buvo 
ne tiek mažai. 

Mus pasitiko senučiukė baltais tarsi šiaudiniais plau- 
kais. Ji buvo pagaminusi mėsos troškinį ir duonos pu- 
dingą. Pora godžiai valgė ir maloniai kalbėjosi portugalų 
kalba. Šiek tiek supratau, kad jie kalbėjosi apie mane, tarsi 
būčiau jų sūnus. Senoji ranka paglostė man plaukus. Taip, 
be jokios abejonės, jie norėjo, kad senė manytų, jog esu 
jųdviejų sūnus. 

Nepravėriau burnos, tik nusišypsojau. Buvo gili naktis, 
kai vėl leidomės į kelią. Jie išleido mane Kuraiboje, kaip 

ir buvo žadėję, o patys nuvažiavo nežinia kur. Taip nieka- 
da ir nesužinojau, kodėl buvo suvaidinta toji komedija. 
Kodėl jie apgavo tą vargšę senę? Pirmaisiais metais, dar 
iki atvykdamas į Šiaurės Ameriką, prisimindavau juos su 
tam tikra antipatija. Jie pasinaudojo manimi nežinia ko- 
kiais nešvariais tikslais. Bet, persikėlęs į šią šalį, pradėjau 
tai vertinti kitaip. Jie paėmė mane kelyje. Nuvežė nieko 
neklausinėję. O vėliau išleido ten, kur buvo pažadėję, ne- 
padarę man nieko blogo. Ko daugiau galima norėti šiame 
nelaimingame pasaulyje. 

Kai tu jausiesi laisva ir saugi, galvok apie mane. Tie, 
kas tau nedavė ramybės, daugiau to nebedarys. 

Mano gyvenimas dabar puikus, Izabele. Esu susižadė- 
jęs su viena puertorikiete, ji labai panaši į tave. Jos tėvai 
mane labai myli, jie davė man kambarį šalia grūdų sandė- 


lio. Man patinka kaimo gyvenimas.“ 


Jei toliau nebūtų sekęs parašas, laiškas būtų atrodęs ne- 
baigtas. Bet čia jis ir baigėsi. Pasirašė: Antonijus Haras. 

Izabelei patiko viskas: nuotykis, tai, kad jis kelissyk pa- 
kartojo jos vardą, kad gyvena vienkiemyje, kad turi mer- 
giną, ir vardas, kuriuo pats pasivadino. 

Sugniaužė laišką kumštyje ir ramiai užmigo — pirmą 
kartą per šiuos penkerius metus nenubudusi išmiegojo aš- 


tuonias valandas. 

Kitas laiškas, pakeisiantis jos gyvenimą kitiems dešimčiai 
metų, atėjo iš federalinės sostinės. Ji nežinojo, kas jį pa- 
rašė ir atsiuntė, bet laiškas buvo perrištas juodu kaspinu 
ir kvietė ją dalyvauti mokytojo Navaronės laidotuvėse tą 
pačią dieną, kurią paprastai susirinkdavo buvę bendrakla- 
siai. Jis buvo pašarvotas mokykloje. 

Izabelė nebevaikščiojo į tuos susitikimus nuo tada, kai 
Haras ją išnešė ant rankų iš buto Beručio gatvėje. 

Veikiausiai, pastovėję šalia karsto, visi pasuks į kokią 
nors kavinę-piceriją, o gal, kaip paprastai, susirinks kla- 
sėje. Izabelė nuėjo vildamasi su buvusiais klasės draugais 
pirmą sykį susitikti džiaugsmingai nusiteikusi ir rami. 
Lito, dabar jau Antonijaus, laiškas suteikė jai jėgų. 

Ji jautėsi subrendusi. Kadaise girdėjo, kad vienas grai- 
kų filosofas, sulaukęs senatvės, paskelbė esąs laisvas, nes 
jau nebegeidė kūniškos meilės. Ji jautėsi laisva, nes nema- 
nė esanti geidžiama. 

Žengė kelis neryžtingus žingsnius link karsto, kur ilsė- 
josi suvytęs mokytojo Navaronės kūnas. 

Staiga pajuto sprandu nuvilnijusį siaubo virpulį: aštuo- 
niasdešimt penkerių metų senio veidas, išlygintas mirties, 
buvo panašus į kitą veidą — šalia pagyvenusios moters sė- 
dinčio senio toje nuotraukoje akmeniniais rėmais, kurią, 
pasak Turacio, Ismaelis Feras paliko ant stalo Lesikos ga- 
tvėje esančiame bute. 

Tikėtina, kad siaubas būtų sukaustęs visą jos kūną, jei ji 
būtų žinojusi, jog prieš dešimt metų, nei jai, nei Turaciui 
nieko nenujaučiant, Bordenavė davė Navaronei dešimt 
pesų, kad tas paklaustų Haro, kaip jam atrodanti Izabelė, 
ar nemano, kad ji šiek tiek sublogusi, ir paaiškintų, kad 
Eugenijus nėra nekaltas avinėlis. 

Bet ką tas žinojimas galėtų jai suteikti? Egzistuoja dvi 
mokyklos, turinčios savo požiūrį į tai: ta, kuri pripažįsta 
naudą žinoti tiesą bet kokiomis aplinkybėmis, ir priešin- 
ga, teigianti, jog tiesą reikia sužinoti tik tuomet, kai tai 
priimtina. Izabelė nebuvo girdėjusi apie antrąją. 

Kai Izabelė atsitraukė nuo karsto, ją sustabdė kažkoks 
vaikinas. 

Tai buvo keturiasdešimtmetis rašytojas ir žurnalistas 
(nors atrodė jaunesnis), kurį ką tik paliko žmona. Jis buvo 
girdėjęs legendą apie moterį, kuri, nors ir nebejauna, nie- 
kuomet neseno. 

Sužinojęs apie mokytojo laidotuves, vyriškis atėjo vil- 
damasis su ja susipažinti. O gal tik iš tolo į ją pažvelgti. Jis 
svajojo, kad vien ją pamačius aplankys įkvėpimas naujam 
romanui ar apsakymui. Po to, kai jį paliko žmona, nepa- 
jėgė parašyti nė žurnalistinio reportažo. Kadangi jau apsi- 
sprendė dėl žanro, paprašys ją pakalbinti. Kokia dingsti- 
mi? Kai prabilo, dar nieko nebuvo sugalvojęs. 

— Izabele... 

Ji atsigręžė. Iš šarvojimo salės jiedu išėjo į ilgą mokyklos 


koridorių, vedantį į erdvų prieškambarį. O iš ten — į gatvę. 


— Būsiu atviras, — pasakė jis. — Man apie jus pasakojo. 
Vienas giminaitis, mokęsis aukštesnėje klasėje nei jūs šito- 
je pačioje mokykloje. 

— Kas jis toks? — paklausė šiek tiek išsigandusi Izabelė. 

— Nesvarbu, — nesiteikė atsakyti į klausimą. — Dabar 
matau, kad jis buvo teisus: jūs nepavaldi laikui. 

Izabelė nusišypsojo: ar gali būti, kad tuomet, kai ji 
jau manė esanti saugi nuo visų tų kūniškų nesąmonių, 
ją mergina mažiausiai dešimčia metų jaunesnis vaikinas? 
Jaunuolis turėjo pripažinti, kad apie ją pasakojęs dėdė 
buvo teisus: jei tuo metu kas nors jo būtų paklausęs, ar 
norėtų, kad grįžtų jo trisdešimtmetė žmona, ar pradėtų 
naują romaną su penkiasdešimtmete Izabele, jis nebūtų 
žinojęs, ką atsakyti. 

Kadangi visa tai nebuvo svarbu, bet pirmiausia dėl to, 
kad ką tik išėjo iš laidotuvių, Izabelė sutiko išgerti puodelį 
kavos su pienu Alvareso Tomaso gatvės kavinėje-picerijoje. 

— Turiu dvi teorijas apie laiką, — pasakė vaikinas. Iza- 
belė žvelgė į jo pilkus plaukus ir pilkas akis. — Abi kyla iš 
vieno šaltinio. Kas yra laikas? Laikas yra materijos erozija. 
Geriau pasvarsčius, laikas yra judėjimas. Ką mes vadina- 
me laiku? Materijos transtormaciją. Jei niekas nejudėtų, 
o materija nedūlėtų, laikas neegzistuotų. Štai kur šaltinis. 
Dabar abi teorijos: pirmoji teigia, kad mes keliaujame į 
ateitį. Ateitis yra tam tikra vieta, ir, senstant mūsų kūnui, 
taip pat stebėdami daiktų pokyčius, mes keliaujame. Mes 
nepersikeliame į kitą vietą kaip važiuodami taksi, bet ju- 

dame pirmyn, keisdamiesi patys. Keliaujame į žinojimą. 
Judame tiesos link. Kalbu suprantamai? 

— Ne, - nusijuokė Izabelė. Jai besijuokiant, jaunuolis 
pastebėjo lengvą amžiaus ženklą, vos šmėkštelėjusį jos de- 
šiniojo voko viršuje. Bet kadangi nebuvo didelis žinovas, 
negalėtų tvirtinti kažką pastebėjęs. 

Kalbėjo toliau, tarsi jos negirdėdamas: 

— Pasak antrosios, mes keliaujame ne ateities, o praei- 
ties link. Ateiname iš nieko ir grįžtame į nieką. Laikas - tai 
būdas grįžti prie savo šaknų. Tačiau kam tuomet ateina- 
me, jeigu vis tiek sugrįžtame? Kokia viso to prasmė? Laikas 
pro jus praeina, bet nepasendina. Jums nereikia sugrįžti, 
kad ateitumėt, nei pasenti, kad sužinotumėt tiesą. Todėl 
aš ir noriu parašyti romaną arba apsakymą apie jus. 

Izabelė dabar nusišypsojo beveik švelniai ir jam tarė: 

— Bet aš su tavim nemiegosiu. 

— Aš to nė nesiekiu, — sumelavo vaikinas ir nuoširdžiai 
pridūrė: — Tiesa ta, kad aš net pats gerai nesuprantu to, 
ką čia jums išdėsčiau. Vienintelis tikras dalykas yra tai, 
kad, išgirdęs pasakojimą apie jus, panorau susipažinti ir 
parašyti romaną, — pagaliau pasiryžo. — Ką jūs apie tai 
manote? Ar sutiktumėt papasakoti man ką nors apie savo 
gyvenimą)? 

Izabelė sutiko. Bet laiką ir sąlygas padiktavo ji. Susi- 
tarė susitikti net po metų, kai buvę bendramoksliai vėl 
susirinks. Tai nebuvo moteriška klasta norint atsikratyti 


įkyraus gerbėjo, bet paprasčiausias budrumas, norint 

apsisaugoti. Ji jo nebijojo, nes net nepažinojo — juk pačias 
didžiausias niekšybes jai iškrėtė žmonės, kuriuos pažinojo 
visą gyvenimą. 

Vaikinas paliko Izabelę ramybėje ir ji grįžo į klasę pas 
buvusius bendramokslius, kaip buvo sutarę laidotuvėse. 
Visi pagyrė jos išvaizdą, netgi moterys. Jie sakė tiesą. 

Kadangi laidotuvių ceremonija paveikė jų nuotaiką, 
aptemdė susitikimą, vakarą nusprendė pratęsti Tabardo, 
gyvenančio Berasategyje, namuose. 

Iki jo namų buvo netrumpas kelias, bet jie norėjo 
pabėgti iš miesto. Daugelis buvo išsiskyrę, o kai kurie 
jau ir našlavo. Niekas iš nuolatinių susitikimų dalyvių 
nebuvo girdėję, kad kas nors iš buvusių bendramokslių 
būtų miręs. 

Apie tėvų mirtį Izabelei pranešė Italijos konsulatas Ar- 
gentinoje. Pirma nuo infarkto mirė tėvas, o netrukus ir 
motina — nuo depresijos. Abi žinios pasiekė ją kartu, kai 
sulaukė labai atsargaus telefono skambučio. Vėliau kelias 
dienas bandė įsivaizduoti malonaus tarnautojo su neapo- 
lietišku akcentu veidą ir nustatyti jo amžių. Visas nekilno- 
jamasis turtas ir pinigai liko jai. Taip pat ir santaupos, ku- 
rias abu senukai sukaupė Italijoje, ten tai neatrodė didelė 
suma, bet Argentinoje po devalvacijos buvo jau mažytis 
lobis. 

Izabelė pardavė butą Beručio gatvėje taip jame ir ne- 
apsilankiusi. 

Todėl, kai tą vakarą Berasategyje ją supažindino su pa- 
siturinčiu verslininku taros fabrikantu, ji, kad ir kaip būtų 
keista, nesijautė nepasiturinti. Jai nereikėjo nei pinigų, nei 
draugijos. Ji kuo puikiausiai sutarė pati su savimi. Ir buvo 
patyrusi daugiau seksualinių nuotykių nei visos jos ben- 
draklasės kartu. 

Ji nejautė jokio poreikio. Tas vyras jai paprasčiausiai 
patiko. 

Jis atsidūrė ten ne taip jau ir atsitiktinai: buvo Tabar- 
do pusbrolis, prieš šešis mėnesius tapęs našliu. Tabardas 
pamanė, kad jų amžiuje jau visi gali laikyti save bendra- 
klasiais. Tad kodėl gi nepakvietus savo vienišo ir gedinčio 
pusbrolio Hektoro? 

Išeidami iš vakarėlio apsikeitė telefono numeriais ir po 
kiek laiko vieną dieną jis paskambino pasikalbėti. Nepa- 
kvietė nueiti ko nors išgerti nei į kiną. Izabelei tai patiko. 
Nuo tada jie dažnai skambindavo vienas kitam ir kalbėda- 
vosi. Pokalbis niekada neužtrukdavo ilgiau nei pusvalan- 
dį. Ber Izabelė daug kartų skubėdavo namo, kad jam pa- 
skambintų, arba manydama, kad jis jai tuoj paskambins. 

Vieną rytą, dešimtą valandą, lyg niekur nieko Hekto- 
ras apibūdino kvepalus, kuriais ji buvo pasikvepinusi. Jo 
darbas, susijęs su vandeniu ir mediena, suteikė jam pui- 
kaus pasakotojo savybių. 

Jie susitiko praėjus metams po pirmojo susitikimo. Jis 


išdrįso pakviesti ją paplaukioti Tigre. O ji pastatė jį į vietą, 

pasakiusi, kad Tigrės apylinkėse daug uodų, šlykšti tvan- 
kuma ir jokių patogumų. 

Hektoras jau buvo besusitaikąs su pralaimėjimu, kai 
Izabelė pasiūlė vykti į Bariločę. Juk ten irgi galima pa- 
plaukioti. 

Kiek žurnalistas ir rašytojas sužinojo — sekdamas mo- 
ters pėdsakais ir iš įvairių šios istorijos šaltinių — Izabelė 
su Hektoru užmezgė aistringus ir nuostabius santykius. 
Ji buvo jam ištikima. Sulaukę šešiasdešimties, jie vis dar 
buvo kartu, be jokio nuobodulio, tarsi jauni sužadėtiniai. 

Sako, kad Izabelė neprarado nė krislelio savo patrauk- 
lumo. Bet, skirtingai nei kitų šio jau užsitęsusio nuotykio 


įvykių, šios smulkmenos mes, deja, negalime patvirtinti. 


APIE AUTORIŲ IR JO ROMANĄ 


Marcelo Birmajeris — vienas iškiliausių vidurinės kartos 
Argentinos rašytojų. Gimė 1966 metais Buenos Airėse. Jo 
tėvai — žydų tautybės išeiviai iš Lenkijos. Pirmą knygą iš- 
leido 22-ejų. Viename interviu 2000-aisiais autorius sakė: 
„Parašiau dvidešimt knygų, bet išleista tik šešiolika. Kar- 
tais manęs klausia, ar tai ne per daug pagal mano jauną 
amžių. Tačiau, kai pagalvoju, kad nieko daugiau gyvenime 
neveikiu, tik rašau, tai dar ir per mažai. Man trisdešimt 
treji, nuo dvidešimties save laikau profesionaliu rašytoju. 
Taigi galėjau parašyti daug daugiau. George'as Simeno- 
nas parašydavo po knygą per savaitę. Mano bėda ta, kad 
pernelyg daug taisau: mažiausiai dešimt kartų perrašau 
kiekvieną knygą.“ Dabar, nuo cituoto pokalbio prabėgus 
dešimčiai metų, Birmajeris parašė maždaug dešimčia kny- 
gų daugiau. 

Vienos moters istorija — tai tarsi mėginimas nutolti nuo 
mėgstamos temos, o galbūt pateikti ją iš „kitos barika- 
dų pusės“. Priminsiu, kad autorius didelio populiarumo 

gimtinėje (ir už jos ribų) sulaukė išleidęs apsakymų rinki- 
nius: Vedusių vyrų istorijos, Naujos vedusių vyrų istorijos ir 
Paskutinės vedusių vyrų istorijos. Šiose knygose Birmajeris 
tarsi primena, kad literatūra nepretenduoja rasti visus at- 
sakymus — atvirkščiai, ji tik iškelia gražius ir žiaurius ties- 
mukus klausimus, bet norėdamas, kad taip tr būtų, rašy- 
tojas privalo papasakoti istoriją. Kūriniuose kalbama apie 
santuoką ir tėvystę, meilę ir mirtį, seksą ir aistrą, išdavystę 
ir vienatvės baimę. Ir tai suponuoja vieną vienintelę išva- 
dą — visos nelaimės ir nesėkmės mus užgriūva ieškant lai- 
mės. Tai tarsi atspindys epochos, kurioje gyvename. Visi 
įvykiai ir apmąstymai pateikiami vyrų — dažniausiai žydų 
tautybės, išgyvenančių garsiąją amžiaus vidurio krizę: ne- 
suprastų, neištikimų tikrovėje ar svajonėse, klystančių, 
pasiduodančių pagundoms, kartais nesugebančių susido- 
roti su savyje slypinčiu žiaurumu, nusivylusių ir nuvilian- 
čių — akimis ir per jausmų prizmę. 

„Reti dalykai, leidžiantys mums įžvelgti dalelę tiesos, 
paprastai būna tie, kurių iš pradžių, be jokios abejonės, 
būtume norėję nepatirti“, — šis sakinys pradeda romaną 
No tan distinto (Ne toks jau skirtingas), išleistą 2000 me- 
tais. Ir tai tarsi leitmotyvas, lydintis ir Izabelės Masalvi 
istoriją. 

Vienos moters istorija — kaip jau mums sufleruoja pats 
pavadinimas — tai pasakojimas apie moters gyvenimą. Ta- 
čiau ar taip jau labai Birmajeris nutolo nuo savo mėgs- 


tamos temos? Pagrindinė romano herojė Izabelė Masalvi 

yra beveik keturiasdešimties (taigi artėjanti prie amžiaus 
vidurio krizės, kaip ir daugelio ankstesniųjų kūrinių per- 
sonažai vyrai), nesenstanti, apdovanota nuostabiu grožiu. 
Jos žavesiui neatsispiria nė vienas vyras, o personažų vyrų 
šiame romane apstu. Izabelė — moteris, kurios neblėstan- 
tis išorinis žavesys aplinkui nekuria nei grožio, nei gėrio, 
atvirkščiai, visuose vyruose sužadina pačius žemiausius 
jausmus ir instinktus: žiaurumą, savininkiškumą, pavydą, 
gašlumą. Pats autorius teigė savo kūriniu norėjęs pašiepti 
ir pasityčioti iš žiaurių, kumščiais savo valdžią mėgstan- 
čių įrodyti vyrų, bet jokiu būdu ne iš aukos. Na, nebent 
iš pasyvios aukos pozicijos. „Niekaip negaliu suprasti, — 
sakė Birmajeris, — kodėl moterys jau po pirmųjų smūgių 
nepalieka skriaudėjų, tebegyvena su jais ir, netgi turėda- 
mos galimybę išeiti, to nepadaro, nes viliasi, kad viskas 
susitvarkys.“ Paradoksas, bet autoriui dėl šio veikalo teko 
atremti feminisčių išpuolius spaudoje, nors romane nei- 
giamoje šviesoje pavaizduoti būtent vyrai. Juk Izabelė yra 
savo grožio auka. Kiekvieną kartą ji pasirenka ne tą vyrą. 
Pirmasis (buvęs bedraklasis) muša ją, nes per daug graži, 
kitas (irgi buvęs bendramokslis) išgelbsti ją nuo pirmojo 
prievartos, bet jau gyvendamas su ja dėl neišlieto nesveiko 
pavydo pats tampa alkoholiku, tad jai tenka išlaikyti šei- 
mą. Ji susiranda darbą, bet, kadangi yra be galo patraukli, 
jos darbdavys (koks sutapimas - irgi bendraklasis), taip pat 
kolega (be abejo, irgi kartu baigęs mokyklą) ar bet kuris 
kitas vyras, vos tik išvydęs, įsigeidžia ją turėti. Būtent čia ir 

slypi visų Izabelės nelaimių priežastis. Be savo neatremia- 
mo grožio, ji pasižymi dar ir vyno savybe: su metais tam- 
pa dar patrauklesnė. Kituose kūriniuose išnagrinėta „am- 
žiaus vidurio krizė“ čia, rodos, veikia atvirkščiai: sulaukusi 
keturiasdešimties Izabelė nesiliauja gražėjusi. Kita vertus, 
Izabelės personažas, išskyrus nuodugniai aprašytą nepa- 
prasto grožio išorę, nepasižymi nei asmenybės gilumu, nei 
kokiu nors ypatingu dvasingumu. Vėlgi tampa aišku, kad 
tai dar vienas autoriaus sumanymas, norint parodyti vyrų 
paviršutiniškumą. Patrauklus kūnas, išorinis žavesys, pas- 
taruoju metu taip eskaluojamas seksualumas — štai viskas, 
ko reikia vyrams, kad pamestų galvas. Dėl Izabelės vyrai 
nesileidžia į žygdarbius — jie daro nusikaltimus. Pats Bir- 
majeris pabrėžė paraleles tarp Izabelės Masalvi istorijos ir 
Trojos karo. Izabelė, kaip ir Elena, sėja nesantaiką. Bet 
herojų čia nesutiksime — vien tokius, kurie pasiduoda že- 
miausiems instinktams, apgailėtinus, groteskiškus, kartais 
patetiškus personažus. 

Vienos moters istorijoje rasime ir nusikaltimų be baus- 
mės, ir gatvės prostitučių gyvenimo - netgi tam tikros se- 
niausios profesijos atstovių gyvenimiškosios „filosofijos“, 
yra čia ir priglaustas našlaitis, ir keistuolis pseudointelek- 
tualas, ir apviltas vyras... Pagrindiniai įvykiai nutinka kaip 
tik per garsiąją Argentinos ekonomikos krizę 2001-aisiais. 
Ir kaip paralelė su šalies ekonomine krize, pateikiama vi- 
suomenės moralinė krizė, šeimos vertybių nepaisymas, 


abejotinų malonumų siekimas bet kokia kaina. Turtingi 

ir įtakingi vyrai romane turtus įgijo ne protu ar darbu, o 
nusikaltimais, tamsiais sandoriais ar paprasčiausiu išnau- 
dojimu. Gražios moterys yra šių vyrų žaisliukai ir jos ne 
tik tam nesipriešina, jos tai laiko siekiamybe. Jei jau mote- 
ris stovi ant tam tikro ekonominio ar socialinio laiptelio, 
tai tik todėl, kad ji — turtingo vyro žmona ar meilužė. 
Situacija tikrai nesvetima ir mūsų nūdienos visuomenei. 
Apibendrinant — tai groteskiškas šiuolaikinio pasaulio 
atspindys, nestokojantis ironijos, kartais, tiesa, liūdnokos. 
Ašarų jis neišspaus — bet tikrai nepaliks abejingų, kaip 
veidrodyje išvydus nors ir hiperbolizuotas, bet tokias pa- 


Žįstamas visuomenės, kurioje gyvename, savybes. 

